http://www.amahoweb.org/?p=3611
༄༅།།སྐབས་གཉིས་པ་འབྲས་བུ་རྡོ་རྗེ་ཐེག་པའི་ས་ལམ་རྣམ་པར་གཞག་པ་ལ་གསུམ།བསྒོམ་བྱ་བྱང་ཕྱོགས་དང་སྦྱོར་ཚུལ།རྒྱུད་དང་གྲུབ་པའི་ཞལ་ལུང་ཁྱད་པར་བ།གངས་ལྗོངས་གྲུབ་མཐའ་ཡོངས་གྲགས་སྔ་མའི་བཞེད་སྲོལ་ལོ།།དང་པོ་ནི།སྔགས་སུ་ཐུན་མིན་ཉམས་ལེན་མདོ་དང་མཚུངས།།ཐུན་མིན་བདེ་བ་ཆེན་པོས་བརྒྱན་པའོ།།གསང་སྔགས་རྡོ་རྗེ་ཐེག་པའི་ལུགས་སུ།བསྐྱེད་རིམ་ལ་གཙོ་བོར་གཞག་པའི་ས་ལམ་དང་།རྫོགས་རིམ་ལ་གཙོ་བོར་གཞག་པའི་ས་ལམ་གཉིས་ལས།ཕྱི་མ་མ་བརྟེན་བར་སྔ་མས་ས་ལམ་མཐའ་དག་རྫོགས་པར་བྱེད་མི་ནུས་ལ།ཕྱི་མའི་ལུགས་བཤད་ན་སྔ་མ་ཞར་ལ་འདུ་བས་དེ་ལྟར་ན།ཚོགས་ལམ་ཆུང་ངུར་དྲན་པ་ཉེར་གཞག་སོགས་ཐུན་མོང་བྱང་ཕྱོགས་ཀྱི་ཆོས་སུམ་ཅུ་རྩ་བདུན་གྱི་ཉམས་ལེན་དང་སྦྱར་བའི་ལམ་གྱི་རིམ་པ་ཐེག་ཆེན་གྱི་མདོ་སྡེ་དང་མཚུངས་པ་ཡིན་ལ།ཐུན་མོང་མ་ཡིན་པ་ནི་སྔགས་ཀྱི་ལུགས་ལ་ཐམས་ཅད་ཀྱང་བདེ་བ་ཆེན་པོས་བརྒྱན་པ་ཞིག་དགོས་པར་གསུངས་ཏེ།ཕྱོགས་ཙམ་མཚོན་ན།ཚོགས་ལམ་ཆུང་ངུར་ལུས་ཚོར་སེམས་ཆོས་ཀྱི་དྲན་པ་ཉེར་གཞག་ཕར་ཕྱིན་ལུགས་བཞི་ལ་ཁྱད་པར་བསྣན་ནས་བསྒོམ་པ་སྟེ།དང་པོ་ནི།ལུས་ཀྱི་རང་བཞིན་ནི་བདེ་བ་སྟེ།དེ་གཉིས་ཀྱང་ངོ་བོ་སྟོང་པའོ།།ཞེས་ཤེས་རབ་དེ་ལྷའི་རྣལ་འབྱོར་ལ་དམིགས་པའི་ཚུལ་གྱིས་དྲན་པ་ལ་སེམས་འཇོག་པའོ།།ལྷག་མ་རྣམས་ཀྱང་འདི་ཉིད་ཀྱིས་རིགས་འགྲེའོ།།གཉིས་པ་ནི།འཁྲུལ་ངོར་སྡུག་བསྔལ་དུ་སྣང་བའི་ཚོར་བའི་རང་བཞིན་སེམས་ཀྱི་གསལ་བྱེད་དེའི་ངོ་བོ་བདེ་ཆེན་ཡིན་ནོ་ཞེས་ཏིང་ངེ་འཛིན་གྱི་བདེ་བ་ཙམ་པོ་འདིའམ།ཞུ་བདེ་འདྲེན་པའི་ཐབས་ལ་དམིགས་པ་དང་།གསུམ་པ་ནི།དབང་ཤེས་ཐམས་ཅད་ངོ་བོ་སྟོང་པ་ཉིད་དུ་མཚུངས་ཀྱང་འདིའི་རང་བཞིན་རྣམ་པར་མི་རྟོག་པའི་ཡེ་ཤེས་བདེ་བ་ཆེན་པོའི་རྒྱུ་ཡིན་ནོ།།ཞེས་ཤེས་པ་དང་།བཞི་པ་ནི།ལུས་སྣང་སེམས་བྱུང་ཐམས་ཅད་ངོ་བོ་སྟོང་པ་དང་།འདི་རྣམས་མི་ཤེས་པ་རྣམས་ལ་འཁྲུལ་པའི་རྒྱུ་བྱེད་ཀྱང་།བདེ་བ་ཆེན་པོའི་རང་བཞིན་ནོ།།ཞེས་ཤེས་ནས།དེ་རྣམས་ལ་བདེ་སྟོང་གི་རྒྱས་འདེབས་པའོ།།སྐབས་འདིར་འཁོར་ལོ་བདེ་མཆོག་ལ་མཁས་པའི་བླ་མ་གོང་མ་རྣམས་རྒྱས་འདེབས་པའི་བདེ་བ་དེའང་བཅུ་དྲུག་སྟེ།བསྐྱེད་རིམ་གྱི་དགའ་བཞི།རྫོགས་རིམ་གྱི་དགའ་བཞི།ལམ་གྱི་དགའ་བཞི།འབྲས་བུའི་དགའ་བཞི་སྟེ།བཅུ་དྲུག་ཆར་ཡང་མི་ཕོད་དོ།།ཞེས་པའི་མན་ངག་གི་བཤད་པ་ཡིན་གསུངས་སོ།།དེ་ལ་བཞི་ཚན་དང་པོ་ནི།ལྷ་ཡབ་ཡུམ་ཞལ་སྦྱོར་བསྒོམ་པ་དགའ་བ།དངོས་སམ་ཡེ་ཤེས་ཀྱི་ཕྱག་རྒྱ་ལ་སྙོམས་འཇུག་བྱེད་པ་མཆོག་དགའ།དེས་རྣམ་རྟོག་ཕྲ་བ་ཙམ་དུ་འགྱུར་ཏེ་དམིགས་པས་སྤྲོ་བསྡུ་བྱེད་པ་ནི་དགའ་བྲལ།སྟོང་པས་རྒྱས་ཐེབས་པ་ལྷན་སྐྱེས།གཉིས་པ་ནི།འཁོར་ལོ་བཞི་ལ་ལྟོས་པ་སོགས་གྲགས་ཆེ་བ་བཞིན་ཏེ།ཕྱིའི་བདེ་བའི་མཚན་ཉིད་ཅན་དགའ་བ།ནང་གི་བདེ་བའི་ནི་མཆོག་དགའ།བདེ་བ་ལ་སེམས་ཟིན་པ་ནི་དགའ་བྲལ།སྟོང་པས་རྒྱས་ཐེབས་པའི་མཚན་ཉིད་ནི་ལྷན་སྐྱེས་ཞེས་བཤད་དེ།ལེགས་བཤད་ཆེན་པོའོ།།དེས་ན་ཚོགས་ལམ་ཆུང་ངུའི་དྲན་པ་ཉེར་གཞག་གི་སྐབས་སུ་བདེ་བ་དངོས་སུ་བསྒོམ་རྒྱུ་བརྒྱད་པོ་དེ་ཡིན་ལ།ལྷག་མ་བརྒྱད་ནི་འདུན་པའི་ཡུལ་དུ་བྱེད་དོ།།དེ་རྣམས་ཀྱི་གྲུབ་དོན་གོ་བདེ་བར་བརྗོད་ན་ལུས་སོགས་བཞི་པོ་ཀུན་རྫོབ་ཏུ་མི་གཙང་སོགས་བཞིར་སྣང་ཞིང་།དོན་དམ་དུ་ཅིའང་མ་གྲུབ་བོ་ཞེས་བསྒོམ་པ་ནི་མདོ་ལུགས་ཀྱི་དྲན་པ་ཉེར་གཞག་བཞི་སྟེ།ངོ་བོ་བདག་མེད་གཉིས་བསྒོམ་པར་འདུས་སོ།།ལུས་ལྷ་སྐུར་བསྒོམ་པ་ལ་བདེ་སྟོང་གི་རྒྱས་འདེབས་པ་དང་།ཚོར་བ་དང་རྣམ་ཤེས་དང་སེམས་བྱུང་ཡུལ་སྣང་ཐམས་ཅད་ལ་ཡང་བདེ་སྟོང་གི་རྒྱས་འདེབས་པ་སྟེ་གསང་སྔགས་བླ་མེད་ཀྱི་ལམ་གྱི་དྲན་པ་ཉེར་གཞག་བཞིའོ།།འབྲིང་པོར་ཡང་དག་པར་སྤོང་བ་བཞི།ཆེན་པོར་རྫུ་འཕྲུལ་གྱི་རྐང་པ་བཞི།སྦྱོར་ལམ་དྲོད་རྩེ་གཉིས་སུ་དབང་པོ་ལྔ།བཟོད་ཆོས་གཉིས་སུ་སྟོབས་ལྔ་རྣམས་སྒོམ་ཚུལ་ཐུན་མོང་དང་ཕལ་ཆེར་མཚུངས་ལ་ཡུལ་སྟོང་ཉིད་ལ་རྣམ་པ་བདེ་བ་ཆེན་པོས་ཁྱད་པར་དུ་བྱས་པ་འབའ་ཞིག་པའོ།།ཏིང་ངེ་འཛིན་གྱི་དབང་པོ་དང་སྟོབས་ནི་བདེ་བ་ཆེན་པོའི་ཡེ་ཤེས་ཡིན་ལ།ཤེས་རབ་ནི་དེ་ལ་དམིགས་པའི་སྟོང་ཉིད་ཀྱི་ཡེ་ཤེས།དེ་གཉིས་ཀའི་དམིགས་ཡུལ་ནི་སྣང་སྟོང་གཉིས་སུ་མེད་པའི་ལྷ་སྐུ་དྲན་པ་སྟེ་འདི་ཡན་ཆད་དུ་ངེས་པར་བཅོས་མིན་གྱི་ཚུལ་འབའ་ཞིག་ཡིན་ནོ།།འདིའི་བདེ་བ་ནི་ལམ་དུས་ཀྱི་དགའ་བཞི་སྟེ།ཕྱི་རོལ་ཡུལ་དུ་འཛིན་པ་རགས་པ་ནུབ་པའི་བདེ་བ་ནི་དགའ་བ།ནང་གི་ཡུལ་ལ་ཞེན་པ་རགས་པ་ནུབ་པའི་བདེ་བ་ནི་མཆོག་དགའ་དང་།སེམས་སེམས་བྱུང་རྣམས་འཛིན་པ་རགས་པ་ནུབ་པའི་བདེ་བ་ནི་ཁྱད་པར་གྱི་དགའ་བ་སྟེ།དབང་པོ་ལྔའི་སྐབས་ཀྱི་བདེ་བའི་ཏིང་ངེ་འཛིན་ཡིན་ལ།དགའ་བ་གསུམ་པོ་འདིའི་རྟོགས་པའང་རིམ་གྱིས་སྐྱེ་བ་ཡིན་ནོ།།གཟུང་འཛིན་གྱི་རྟོག་པ་རགས་པ་ཐམས་ཅད་ཅིག་ཅར་ནུབ་པས་རང་བཞིན་བརྒྱད་ཅུའི་རྟོག་པ་མངོན་གྱུར་ནུབ་པ་ནི་བདེ་ཆེན་གྱི་ལྷན་སྐྱེས་ཏེ་སྟོབས་ལྔའི་ནང་གི་ཏིང་ངེ་འཛིན་ནོ།།མཐོང་ལམ་དུ་བྱང་ཆུབ་ཡན་ལག་བདུན་ཆར་བདེ་སྟོང་གི་ངོ་བོ་དང་།ཁྱད་པར་ཤིན་སྦྱངས་རྩ་རླུང་ཐིག་ལེའི་ནུས་པ་ཐམས་ཅད་དབུ་མར་ཐིམ་ཞིང་།གནས་ཀྱིས་བསྡུས་པའི་རྩ་ཁམས་དྭངས་མ་གནས་འགྱུར་བའི་བདེ་བའོ།།ཏིང་ངེ་འཛིན་ནི་འབྲས་དུས་ཀྱི་དགའ་བཞི་སྟེ།རང་བཞིན་བརྒྱད་ཅུའི་རྣམ་རྟོག་གི་ས་བོན་བཅོམ་པའི་བདེ་བའི་ཏིང་ངེ་འཛིན་ནོ།།ཤེས་རབ་ནི་སྟོང་གཞིའི་ཡེ་ཤེས་སྤྲོས་པ་ཐམས་ཅད་དང་བྲལ་བས་བདེ་བ་དེ་དང་ངོ་བོ་གཅིག་ཏུ་གྱུར་པ།སྣང་བ་རྣམ་བཅས་རྣམ་མེད་གང་རུང་འཆར་བའོ།།སྒོམ་ལམ་དུ་འཕགས་ལམ་ཡན་ལག་བརྒྱད་ལས་ཡང་དག་པའི་ལྟ་བ་ནི་རྣམ་པ་ཀུན་ལྡན་གྱི་སྟོང་ཉིད།ཏིང་ངེ་འཛིན་ནི་ཡུལ་ལྷག་མ་རྣམས་ཀྱི་རྩ་ཁམས་བདེ་བར་གནས་འགྱུར་བའི་བདེ་བ་དང་སྟོང་ཉིད་ཟུང་འཇུག་གི་སྐུ།རྩོལ་བ།འཚོ་བ།ལས་མཐའ་གསུམ་ནི་གཙོ་བོར་སྤྱོད་པ་གསུམ་གྱི་ངོ་བོར་གྱུར་པའོ།།དྲན་པ་ནི་སྣང་བ་གསུམ་དབྱིངས་སུ་ཐིམ་པའི་ལས་ཅན་གྱི་དྲན་པའོ།།རྟོགས་པ་དང་ངག་ནི་འདྲའོ།།འདི་དག་ནི་འཕགས་ཡུལ་མཁས་གྲུབ་རྣམས་ཀྱི་དགོངས་པ་པུ་རང་ལོ་ཆུང་དང་མལ་གྱོ་སོགས་སྡོམ་པའི་སྲོལ་འབྱེད་ཆེས་ཆེ་བ་རྣམས་ཀྱི་བཞེད་པ་ཡིན་པའི་ཕྱིར་སམྦུ་ཊི་ལས་ཐུན་མོང་བ་ཙམ་ལས་མ་བསྟན་པས་རང་བཟོར་དོགས་པར་མི་བྱའོ།།ཤིན་ཏུ་ཐུན་མོང་མ་ཡིན་པའི་བྱང་ཕྱོགས་སོ་བདུན་ནི་རྩ་དང་རླུང་དང་ཐིག་ལེ་སུམ་ཅུ་རྩ་བདུན་དབུ་མར་དག་པ་ལས་བྱུང་བའི་ཡེ་ཤེས་ཏེ་འབྲས་བུའི་དུས་ན་མངོན་དུ་འགྱུར་བའོ།།གཉིས་པ་ལ་གཉིས།བླ་མེད་རྒྱུད་སྡེ་སྤྱིའི་དགོངས་པ།དུས་ཀྱི་འཁོར་ལོའི་བཞེད་སྲོལ་དམིགས་སུ་སྨོས་པའོ།།དང་པོ་ལ་ལྔ།ཚོགས་ལམ།སྦྱོར་ལམ།མཐོང་ལམ།སྒོམ་ལམ།མི་སློབ་པའི་ལམ་མོ།།དང་པོ་ནི།ཁྱད་པར་བསྐྱེད་རྫོགས་བསྒོམས་པས་ཡེ་ཤེས་ཕེབ།།ཚོགས་ལམ་ཆུང་ངུ་མཉམ་གཞག་རིམ་གཉིས་དང་།།རྗེས་ཐོབ་རྒྱུད་ཀྱི་སྦྱོར་བས་དོན་བྱེད་ཅིང་།།སྒོམ་པ་རྨི་ལམ་ན་ཡང་མི་ཉམས་འབྲིང་།།ཡེ་ཤེས་དབང་བའི་རྟོགས་པས་ཆེན་པོར་སླེབ།།དྲན་པ་ཉེ་བར་གཞག་པ་བཞིས་བསྐྱེད་རྫོགས་གཉིས་འབད་ནས་བསྒོམས་པས་དཀྱིལ་འཁོར་རགས་པ་ལ་གསལ་སྣང་ཅུང་ཟད་ཐོབ་ཅིང་།ཐེག་པ་གཞན་གྱིས་རྫི་བར་མི་ནུས་པར་ཡེ་ཤེས་ཕེབ་པའི་རྟོགས་པ་སྐྱེས་པའི་ཚེ་ཚོགས་ལམ་ཆུང་ངུར་སླེབ།དེ་ནས་མཉམ་གཞག་ཏུ་རིམ་གཉིས་དང་།རྗེས་ཐོབ་ཏུ་རྒྱུད་ཀྱི་སྦྱོར་བས་སེམས་ཅན་གྱི་དོན་བྱེད་ཅིང་།ཡང་དག་པར་སྤོང་བ་བཞི་བསྒོམས་པས་རྗེས་སྤྱོད་དང་གཉིད་དང་རྨི་ལམ་ནའང་རིམ་གཉིས་ཀྱི་སྒོམ་སྐྱོང་བ་རྒྱུན་གཏན་དུ་འབྱུང་ཞིང་ཕྲ་བ་ལ་གསལ་སྣང་ཅུང་ཟད་མཆེད་པ་ན་ཚོགས་ལམ་འབྲིང་པོར་སླེབ།དེ་ནས་རྫུ་འཕྲུལ་གྱི་རྐང་པ་བཞི་ལ་བརྟེན་ཏེ་ལྷ་སྐུ་དང་བདེ་སྟོང་གི་ཏིང་ངེ་འཛིན་ལ་རྩེ་གཅིག་ཏུ་འབད་པས་གསལ་སྣང་རྒྱ་ཆེར་མཆེད་ཅིང་ཡི་དམ་གྱི་ལྷ་ཞལ་ལྟ་བར་ནུས་པ་དང་།ལས་ཚོགས་ཐུག་མེད་དུ་འགྲུབ་པ་དང་།ཐུན་མོང་གི་དངོས་གྲུབ་ཆེན་པོ་རྣམས་འགྲུབ་ཏུ་རུང་བས་ཡེ་ཤེས་ལ་དབང་བའི་རྟོགས་པ་སྐྱེ་བའི་ཚེ་ཚོགས་ལམ་ཆེན་པོར་སླེབ་པ་ཡིན་ནོ།།དེ་ནས་རིམ་གཉིས་ཁོ་ན་ལ་འབད་པས།བདེ་སྟོང་གིས་དྲངས་པའི་མངོན་ཤེས་ལྔ་རིམ་གྱིས་འབྱུང་ཞིང་།ཐུན་མོང་གི་དངོས་གྲུབ་འཕྲལ་དོན་དུ་གཉེར་ན།འདིའི་དྲོད་ཐོབ་ནས་སྤྱོད་པ་སྤྱད་པས།མངོན་ཤེས་ལྔ་དང་།དངོས་གྲུབ་བརྒྱད་ལ་སོགས་པ་རྫས་ཀྱི་རིག་འཛིན་དང་།འདོད་ཁམས་དང་གཟུགས་ཁམས་ཀྱི་རིག་འཛིན་ལྟ་བུ་ལུས་ཀྱི་རིག་པ་འཛིན་པ་རྣམས་སྒྲུབ་པར་བྱེད་པ་ཐུན་མོང་གི་དངོས་གྲུབ་ལ་འདུན་པའི་སྤྱོད་པ་དེས་འཕྲལ་དུ་མཆོག་གི་དངོས་གྲུབ་ཐོབ་པ་ལ་གེགས་སུ་འགྲོ་བས།ད་ལྟར་གྱི་མིའི་ཚེ་ཚད་ཙམ་ལ་ནི་མཆོག་གི་དངོས་གྲུབ་མི་ཐོབ་ཀྱང་ཚེ་ལ་དབང་བ་ཐོབ་པ་ཡིན་པས་རིམ་གྱིས་ལུས་རྟེན་དེ་ཉིད་ལ་འཚང་རྒྱ་བ་ནི་ཡིན་ནོ།།གཉིས་པ་ལ་གསུམ།དྲོད།རྩེ་མོ།བཟོད་ཆོས་སོ།དང་པོ་ནི།རྫོགས་རིམ་ལ་འབད་སྣང་གསུམ་རྟོགས་པ་ཡིས།།སྦྱོར་ལམ་དྲོད་ཐོབ།།ཅེས་པ་སྟེ།མཆོག་གི་དངོས་གྲུབ་མྱུར་དུ་ཐོབ་པར་འདོད་པ་རྣམས་ཀྱིས་རྫུ་འཕྲུལ་གྱི་རྐང་པ་བཞི་ཐོབ་ནས་རེ་ཞིག་ཐུན་མོང་གི་དངོས་གྲུབ་ཀྱི་དོན་དུ་སྤྱོད་པ་མི་སྤྱད་པར།བསྐྱེད་རིམ་ཅི་རིགས་པ་སྒོམ་ཡང་རུང་།མ་སྒོམ་ཡང་རུང་སྟེ་རྫོགས་རིམ་ཉིད་ལ་འབད་པས་རྩ་ཨ་བ་དྷཱུ་ཏིར་རླུང་སེམས་ཐིམ་པའི་རྐྱེན་གྱིས་ཞུ་བདེའི་རང་བཞིན་ཅན་གྱི་བདེ་སྟོང་གི་ཡེ་ཤེས་ཆུང་འབྲིང་ཆེ་གསུམ་མམ་སྣང་བ་གསུམ་མམ་ལམ་དུས་ཀྱི་དགའ་བ་དང་པོ་གསུམ་ཀྱི་རྟོགས་པ་སྐྱེ་བའི་ཚེ།སྦྱོར་ལམ་དྲོད་ཆུང་འབྲིང་ཆེ་གསུམ་གྱི་རྟོགས་པ་སྐྱེས་པར་འཇོག།དེ་ཙམ་ལ་ལས་རྒྱ་བསྟེན་དགོས་པའི་ངེས་པ་མེད་མོད།ལམ་དུས་ཀྱི་ཉེར་ཐོབ་ཆེན་པོའམ་ཁྱད་དགའི་ནང་ཚན་སེམས་དབེན་མཐར་ཐུག་གི་འོད་གསལ་ལམ།དཔེའི་འོད་གསལ་མཐར་ཐུག་སྐད་ཅིག་མ་སྦྱོར་ལམ་དྲོད་ཆེན་པོའི་ཕྱི་མཐའ།ཁམས་ཐིམ་རིམ་གྱི་ཉམས་རྣམས་འཆི་བ་འོད་གསལ་ཇི་ལྟ་བ་བཞིན་དུ་འབྱུང་བ་དེ་ཐོབ་པ་ལ་ནི་སྤྱོད་པ་སྤྱད་པའམ་མིན་ནའང་ཕྱག་རྒྱ་བསྟེན་དགོས་ཤིང་།དྲོད་ཆུང་ངུའི་རྟོགས་པ་ནི་རྫོགས་རིམ་གྱི་དྲོད་དེ་འདི་མ་སྐྱེས་གོང་དུ་རྫོགས་རིམ་གྱི་སྤྱོད་པ་སྤྱད་དུ་མི་རུང་སྟེ།ཡེ་ཤེས་ཀྱི་སྐུ་འགྲུབ་པ་ཅུང་ཟད་འགྱང་འགྲོ་བའི་ཕྱིར་རོ།།གཉིས་པ་ལ་གཉིས།རྩེ་མོའི་ལམ་སྤྱི་དང་།ནང་གསེས་པའི་དབྱེ་བའོ།།དང་པོ་ནི།ལས་རྒྱས་ཉེར་ཐོབ་ཆེ།།དཔེ་ཡི་འོད་གསལ་མཐར་ཐུག་རྒྱུན་ཐོག་ལས།།ལངས་པས་རླུང་སེམས་སྐུ་འགྲུབ་རྩེ་མོ་སྟེ།།རང་བཞིན་བརྒྱད་རྟོགས་མངོན་གྱུར་སྤངས་ཀྱི་བར།།དྲོད་ཆེན་པོ་ཐོབ་ནས་ལས་ཀྱི་ཕྱག་རྒྱའི་རྣལ་འབྱོར་ལ་རྩེ་གཅིག་ཏུ་འབད་པས་ཉེར་ཐོབ་ཆེན་པོ་དཔེའི་འོད་གསལ་མཐར་ཐུག་དེའི་རྒྱུན་ཐོག་དེ་ལས་ལངས་མ་ཐག་ཏུ་རླུང་སེམས་ཙམ་གྱི་སྐུ་འགྲུབ་སྟེ།འདི་ཐོབ་ནས་སྦྱོར་ལམ་རྩེ་མོར་འཇོག་པ་ཡིན་ནོ།།དེ་ནས་ལས་རྒྱའི་རྣལ་འབྱོར་ལ་བརྟེན་པས།མ་དག་པའི་ལུས་འདི་དྭངས་མར་གནས་འགྱུར་ཏེ།རླུང་སེམས་ཙམ་གྱི་སྐུ་དེ་ལ་ཐིམ་པ་ན།འཇའ་ལུས་རྡོ་རྗེའི་སྐུའམ་རིག་པ་འཛིན་པ་ཞེས་བྱ་སྟེ།འདི་ནི་ཁམས་གསུམ་གང་གི་ལུས་སུ་ཡང་མི་གཏོགས་ལ།འོན་ཀྱང་བདེན་པ་མ་མཐོང་བས་འཇིག་རྟེན་ལས་འདས་པའི་རིག་པ་འཛིན་པར་ནི་མི་འཇོག་གོ།རླུང་སེམས་ཙམ་གྱི་སྐུ་གྲུབ་ཀྱང་རགས་པའི་ལུས་གནས་མ་འགྱུར་ན་རིག་པ་འཛིན་པའི་སྐུར་མི་འཇོག་ཅིང་།གཉིས་སུ་མེད་པའི་ཡེ་ཤེས་ཀྱི་སྐུ་ཞེས་བྱ་བ་ཟུང་འཇུག་གྲུབ་ནས་ནི།རགས་པའི་ལུས་གནས་མི་འགྱུར་མི་སྲིད་པས།ཟུང་འཇུག་གི་སྐུ་རྣམ་པ་ཐམས་ཅད་པ་འཇིག་རྟེན་ལས་འདས་པའི་རིག་འཛིན་ནོ།།གང་ལྟར་རླུང་སེམས་ཙམ་གྱི་སྐུ་འགྲུབ་ནས་རང་བཞིན་བརྒྱད་ཅུའི་རྣམ་རྟོག་མངོན་གྱུར་མ་སྤངས་ཀྱི་བར་དུ་སྦྱོར་ལམ་རྩེ་མོ་ཡིན་ལ་དཀྱིལ་འཁོར་རྒྱུན་མི་འཆད་པར་སྣང་བའོ།།གཉིས་པ་ནི།ཉེར་བཞིའི་ཡུལ་སྤྱོད་རྡོ་རྗེའི་ཕོ་ཉ་མོར།།འདུ་བ་ཐོབ་པས་པུ་ཛཱ་ཨཽ་ཨའི་ཁམས།།དབུ་མར་འགགས་པས་སྦྱོར་ལམ་ས་དང་པོ།།རླུང་སེམས་ཙམ་གྱི་སྐུ་གྲུབ་ནས་ཕྱི་རོལ་དུ་ཉི་ཤུ་རྩ་བཞིའི་ཡུལ་ཆེན་རྣམས་སྤྱོད་ཅིང་དེ་དག་ཏུ་གནས་པའི་རྡོ་རྗེའི་ཕོ་ཉ་མོ་རྣམས་དང་འདུ་བ་ཁྱད་པར་ཅན་ཐོབ་པས་ནང་དུ་ཁམས་དང་།རླུང་རྣམས་དབུ་མར་འགགས་པས་རིམ་བཞིན་སྦྱོར་ལམ་ཉིད་ལས་ཕྱེ་བའི་ས་བཅུ་བགྲོད་པར་འགྱུར་ཏེ།དེའང་མགོ་བོར་པུལླི་ར་མ་ལ་ཡ།སྤྱི་གཙུག་ཛཱ་ལནྡར།རྣ་བ་གཡས་པ་ཨཽ་ཌཱི་ཡ་ན།ལྟག་པར་ཨརྤུ་ཏ་སྟེ་གནས་བཞིའི་རྩ་རླུང་ཐིག་ལེའི་ནུས་པ་ཕྲ་མོ་རྣམས་དབུ་མར་ཐིམ་ཞིང་འགགས་པ་ལས་སྦྱོར་ལམ་ས་དང་པོའི་རྟོགས་པ་སྐྱེའོ།།དེ་བཞིན་ཉེར་གནས་གོ་ར་དེ་མ་སྟེ།།ཀཱ་ཨོ་ཏྲཱི་ཀོ་ཀ་ལཾ་ཀཱ་ཧི་དང་།།པྲེ་གྲྀ་སཽ་སུ་ན་སི་མ་ཀུན་རྣམས།།ཞིང་དང་ཉེ་ཞིང་ཚནྡྷོ་ཉེ་ཚནྡྷོ།།འདུ་དང་ཉེ་འདུ་དུར་ཁྲོད་ཉེ་དུར་ཁྲོད།།གཉིས་གཉིས་ལུས་གནས་དག་པས་ས་བཅུ་བགྲོད།།འཐུང་སྤྱོད་ཉེ་བའི་འཐུང་སྤྱོད་མཐོང་ལམ་གྱིས།།ཡེ་ཤེས་སྐུར་འཇོག།ཅེས་པ་ནི།འགགས་ཚུལ་སོགས་བཤད་མ་ཐག་པ་དེ་བཞིན་དུ་སྦྱར་ཏེ།ཉེ་བའི་གནས་བཞི་ནི།རྣ་བ་གཡོན་པ་གོ་ད་བ་རི།སྨིན་མ་ར་མེ་ཤྭ་ར།མིག་གཉིས་དེ་བཱི་ཀོ་ཊ།དཔུང་མགོ་མལླ་ཝ་རྣམས་ཀྱིས་ས་གཉིས་པ་བགྲོད།མཆན་ཁུང་ཀཱ་མ་རཱུ་པ།ནུ་མ་གཉིས་ཨོ་ཊིས་ས་གསུམ་པ།ལྟེ་བ་ཏྲི་ཤ་ཀུ་ནེ།སྣ་ཀོ་ས་ལས་ས་བཞི་པ།ཁ་ཀ་ལིངྐ།མགྲིན་དབུས་ལམྦ་ཀས་ས་ལྔ་པ།སྙིང་ཀཉྩི།གསང་རྩ་ཧི་མ་ལས་ས་དྲུག་པ།མཚན་མ་པྲེ་ཏ་པུ་རི།བཤང་ལམ་གྲྀ་ཧ་དེ་བས་བདུན་པ།བརླ་སཽ་རཱཥྚ།རྗེ་ངར་གཉིས་སུ་ཝརྞ་དྭཱི་པས་བརྒྱད་པ།སེན་མོ་ན་ག་ར།རྐང་བོལ་སིནྡྷུས་དགུ་པ།མཐེ་བོང་གཉིས་མ་རུ།པུས་མོ་ཀུ་ལུ་ཏས་བཅུ་པ་སྟེ།དེ་དག་རིམ་པ་བཞིན།ཞིང་དང་ཉེ་བའི་ཞིང་།ཚནྡྷོ་དང་ཉེ་བའི་ཚནྡྷོ།འདུ་བ་དང་ཉེ་བའི་འདུ་བ།དུར་ཁྲོད་དང་ཉེ་བའི་དུར་ཁྲོད་ཅེས་པའི་མིང་དུ་བརྗོད་ཅིང་།བཤད་མ་ཐག་པ་ལྟར་གཉིས་གཉིས་སྦྲེལ་བའི་ལུས་ཀྱི་གནས་རྣམས་སུ་རྩ་རླུང་ཐིག་ལེ་དབུ་མར་དག་པས་ས་རེ་རེའི་རྟོགས་པ་ཤར་ནས་ས་བཅུ་རིམ་གྱིས་བགྲོད་པ་ཡིན་ལ།དེ་དག་གི་རྗེས་སུ་འཐུང་གཅོད་དང་ཉེ་བའི་འཐུང་གཅོད་ལ་མཐོང་ལམ་གྱི་གཉིས་སུ་མེད་པའི་ཡེ་ཤེས་ཀྱི་སྐུ་ཐོབ་པར་འཇོག་པ་ཡིན་ནོ།།གསུམ་པ་ནི།དེ་ཚེ་མཉམ་རྗེས་སུ།།ཕྱག་རྒྱའི་བདེ་སྟོང་འཁོར་ལོའི་སྤྱོད་པ་ཡིས།།བཟོད་ཐོབ་སྣང་བའི་ཡེ་ཤེས་སྐྱེས་པ་ནས།།ཆོས་མཆོག།ཅེས་པ་སྟེ།རྩེ་མོ་ལ་སྤྱོད་པ་དེའི་ཚེ་མཉམ་བཞག་དང་རྗེས་ཐོབ་གཉིས་ལས།སྔ་མར་ཕྱག་རྒྱའི་ལམ་གྱི་བདེ་སྟོང་གཙོ་བོར་བསྒོམ་ཞིང་ཕྱི་མར་ཚོགས་ཀྱི་འཁོར་ལོའི་སྤྱོད་པས་རོལ་ཏེ།དབང་པོ་ལྔ་གཙོ་བོར་བསྒོམས་པས་རང་བཞིན་བརྒྱད་ཅུའི་རྟོགས་པ་མངོན་གྱུར་བ་ནུབ་ནས་སྦྱོར་ལམ་བཟོད་པ་ཐོབ།དེ་ནས་དོན་གྱི་འོད་གསལ་གྱི་དངོས་རྒྱུ་སྣང་བའི་ཡེ་ཤེས་སྐྱེས་པ་ནས་ཆོས་མཆོག་ཐོབ་པ་ཡིན་ནོ།།འདི་གཉིས་སུ་སྟོབས་ལྔ་གཙོ་བོར་བསྒོམ་མོ།།གསུམ་པ་མཐོང་ལམ་ནི།སྐད་ཅིག་གསུམ་པོ་ལྷན་ཅིག་སྐྱེས།།བར་མ་ཆད་དུ་དོན་གྱི་འོད་གསལ་མཐོང་།།སྤྲུལ་སྐུའི་དབང་ནོད་རང་བཞིན་ས་བོན་སྤངས།།གཉིས་སུ་མེད་པའི་ཡེ་ཤེས་སྐུ་འགྲུབ་འགྱུར།།ཆོས་མཆོག་གི་སྣང་མཆེད་ཐོབ་གསུམ་གྱི་སྐད་ཅིག་མ་གསུམ་ལམ་དུས་ཀྱི་ལྷན་སྐྱེས་ཞེས་བྱ་བ་འཇིག་རྟེན་པའི་ལྷན་སྐྱེས་མཐར་ཐུག་པ་སྟེ་སྤྱིར་རང་བཞིན་བརྒྱད་ཅུ་མངོན་གྱུར་ཐིམ་ནས་ལམ་གྱི་ལྷན་སྐྱེས་ཐོབ་པ་ཡིན་ལ།སྐད་ཅིག་མ་གསུམ་པ་དེ་ནས་བར་མ་ཆད་དུ་དོན་གྱི་འོད་གསལ་མཐོང་ལམ་སྐྱེ་བའི་ཚེ་སྤྲུལ་པའི་སྐུའི་དབང་བསྐུར་བ་ནོད་ཅིང་།རང་བཞིན་བརྒྱད་ཅུའི་ས་བོན་སྤོང་།དེར་བྱང་ཆུབ་ཡན་ལག་བདུན་སྒོམ་ཞིང་།སྐད་ཅིག་དེ་ལས་ལངས་མ་ཐག་ཏུ་གཉིས་སུ་མེད་པའི་ཡེ་ཤེས་ཀྱི་སྐུ་འགྲུབ་པར་འགྱུར་རོ།།བཞི་པ་ནི།སྒོམ་སྤང་སྣང་གསུམ་ཆེ་ཆུང་དགུར་དབྱེ་བ།།རིམ་སྤང་སེམས་དང་སེམས་བྱུང་ཕུང་ཁམས་ཀྱི།།དྭངས་མ་ཕྲ་བ་གནས་འགྱུར།།ཞེས་པ་སྟེ།ཡེ་ཤེས་ཀྱི་སྐུ་འགྲུབ་ཕན་ཆད་སྒོམ་ལམ་ཡིན་ལ།དེའང་སའི་ངོ་བོ་ནི་ཁ་སྦྱོར་ཡན་ལག་བདུན་ལྡན་གྱི་ཡེ་ཤེས་གོང་མའི་ཡོན་ཏན་གྱི་གཞི་སྟེ།བདེ་སྟོང་གི་ཡེ་ཤེས་དང་བྲལ་བ་མི་སྲིད་ཅིང་།ཡེ་ཤེས་ཀྱི་སྐུ་དེའང་རྒྱུན་ཆད་པ་མེད་པས་སྐུ་དང་ཡེ་ཤེས་ཟུང་འཇུག་ཏུ་འཇོག་གོ།ས་བཅུ་པོ་འདིར་འཕགས་ལམ་ཡན་ལག་བརྒྱད་བསྒོམ་ཞིང་།དངོས་སུ་སྤྱོད་པ་སྤྱད་པ་དང་།སྤྲུལ་པས་སེམས་ཅན་གྱི་དོན་ཚད་མེད་པ་བྱས་པས།ས་རེ་རེའི་རྟོགས་པ་མྱུར་བ་མྱུར་བར་རྫོགས་ཏེ།རིམ་གྱིས་རྡོ་རྗེ་འཆང་ཆེན་པོ་ཉིད་མངོན་དུ་བྱེད་དོ།།སྒོམ་སྤང་སྣང་བ་གསུམ་པོ་ལ་ཆེ་ཆུང་དགུར་ཕྱེ་བ།རིམ་པར་ས་ལྷག་མ་དགུས་སྤངས་ཏེ།སེམས་སེམས་བྱུང་ཐམས་ཅད་གནས་གྱུར་པ་ལ་སེམས་བྱུང་གི་རང་བཞིན་སྣང་བ་གསུམ་གྱི་ངོས་འཛིན་དང་དེ་སྤོང་ཚུལ་མ་གཏོགས་གཞན་འགྱུར་ཚུལ་ཐུན་མོང་བ་དང་འདྲ།འོན་ཀྱང་ཕུང་ཁམས་སྐྱེ་མཆེད་རགས་པ་གོང་དུ་གནས་གྱུར་ཟིན་ཀྱང་དྭངས་མ་ཕྲ་བ་གནས་འགྱུར་བ་ཡིན་ནོ།།ས་འདི་དག་གི་ཡོན་ཏན་ནི།ལམ་ཐུན་མོང་གི་སྐབས་སུ་བཤད་པ་བཞིན་ཤེས་དགོས་ཏེ།དེས་ན་དུས་ཀྱི་འཁོར་ལོ་ཏིང་ངེ་འཛིན་གྱི་སྐབས་ཀྱི་ས་བཅུ་གཉིས་དང་།ལམ་འབྲས་སུ་བཤད་པའི་ས་བཅུ་གཉིས་པོ་དེ་དག་ནི།གོང་དུ་བཤད་པའི་སྦྱོར་ལམ་གྱི་ས་བཅུ་གཉིས་པོ་དེ་ཉིད་ཡིན་པར་ཤེས་པར་བྱའོ།།ལྔ་པ་ནི།ལམ་དེ་ཡི།།རྒྱུན་མཐར་ལོངས་སྐུས་དབང་བསྐུར་མི་སློབ་བོ།།སྒོམ་ལམ་དེའི་ས་བཅུའི་རྒྱུན་མཐར་ལོངས་སྤྱོད་རྫོགས་པ་སྐུས་དབང་བསྐུར་ནས་མི་སློབ་པའི་ལམ་མཐར་ཕྱིན་པར་འགྱུར་ཏེ།དེ་ལ་སྤྱིར་སོ་སྐྱེའི་དུས་དཔེའི་འོད་གསལ་མཐར་ཐུག་མངོན་དུ་བྱེད་པ་ཡང་དབང་བསྐུར་བའི་རྐྱེན་གྱིས་ཐོབ་པ་མང་ཞིང་།ཁྱད་པར་མཐོང་ལམ་མངོན་པར་བྱང་ཆུབ་པ་དང་།འཚང་རྒྱ་བའི་ཚེ་ངེས་པར་དབང་བསྐུར་བ་ལ་ལྟོས་པ་ཡིན་ནོ།།དེ་ལ་སྐབས་འདིར་ལོངས་སྐུ་རྡོ་རྗེ་འཆང་ལ་སོགས་པ་ཕྱོགས་བཅུ་རབ་འབྱམས་མུ་མེད་པའི་སངས་རྒྱས་རྣམས་ཀྱིས་དབང་བསྐུར་བའོ།།དེ་ལྟར་དབང་བསྐུར་བས།ཤེས་རབ་ཡེ་ཤེས་ཀྱི་རྒྱུན་མཐའ་རྡོ་རྗེ་ལྟ་བུའི་ཏིང་ངེ་འཛིན་གྱིས་འགྱུར་བའི་བག་ཆགས་ཕྲ་མོ་ཡང་སྤངས་ཏེ།ཀུན་གཞི་གནས་གྱུར་པས་སྐད་ཅིག་གཉིས་པ་ལ་མངོན་པར་རྫོགས་པར་འཚང་རྒྱ་བ་ཡིན་ཅིང་།འདིར་མངོན་པར་བྱང་ཆུབ་པའི་རིམ་པ་དང་དེའི་མཆོད་པའི་བཀོད་པ་ཕུན་སུམ་ཚོགས་པ་ལྟས་དང་བཅས་པའང་འབྱུང་ངོ་།།འོ་ན་རྒྱུད་ནས་མངོན་པར་བྱང་ཆུབ་པའི་རིམ་པ་བཤད་པ་ནི་མཐོང་བའི་ལམ་གྱི་སྐབས་མ་ཡིན་ནམ་ཞེ་ན།དེའང་རིག་མའི་སྐྱེས་བུ་གྲུབ་པའི་ལྟས་བཤད་པ་རྣམས་དངོས་བསྟན་དེ་ལྟར་ཡིན་མོད་ཀྱི།དེ་བས་ཀྱང་ཆེས་ཆེར་རྒྱ་ཆེ་ཞིང་འབྱམས་ཀླས་པ་འདིར་འབྱུང་བ་ཡིན་ནོ།།གཉིས་པ་དུས་ཀྱི་འཁོར་ལོའི་བཞེད་སྲོལ་དམིགས་སུ་སྨོས་པ་ལའང་ལྔ།ཚོགས།སྦྱོར།མཐོང་།སྒོམ།མཐར་ཕྱིན་པའི་ལམ་མོ།།དང་པོ་ནི།དུས་འཁོར་ལུགས་སུ་བསྐྱེད་རིམ་སོར་སྡུད་ཀྱིས།།ཚོགས་ལམ་ཆེར་བགྲོད།།ཅེས་པ་སྟེ།རྒྱུད་སྡེ་ཐམས་ཅད་ཀྱི་རྒྱལ་པོ་དཔལ་དུས་ཀྱི་འཁོར་ལོའི་ཐུན་མོང་མ་ཡིན་པའི་ལུགས་སུ་བསྐྱེད་པའི་རིམ་པ་འཁོར་བཅས་དང་།རྫོགས་རིམ་རྡོ་རྗེའི་རྣལ་འབྱོར་ལས་དང་པོ་སོ་སོར་སྡུད་པའི་རིམ་པས་དབུ་མའི་ལམ་ཅུང་ཟད་དག།སེམས་གནས་པ་ལ་རང་དབང་ཐོབ་པས་རྣམ་རྟོག་གི་བར་གཅོད་མི་འབྱུང་ཞིང་འོད་གསལ་རྟགས་བཅུ་ཐོག་མར་བསྒྲུབ།བསྐྱེད་རིམ་བརྟན་པས་ལམ་འདི་སྒྲུབ་ན་སྔགས་ཀྱི་ཚོགས་ལམ་ཆེན་པོ་ལ་སྦྱོར་བའོ།།གཉིས་པ་ལ་གཉིས།སྦྱོར་ལམ་ངེས་འབྱེད་བཞི་བཤད།ཏིང་ངེ་འཛིན་གྱིས་བྱེ་བྲག་ཏུ་བསྟན་པའོ།།དང་པོ་ནི།བསམ་གཏན་དྲོད་ལ་སྦྱོར།།སྲོག་རྩོལ་འབྲིང་དང་འཛིན་པས་དྲོད་ཆེན་པོ།།རྗེས་དྲན་རྩེ་མོ་ཏིང་འཛིན་བཟོད་ཆོས་མཆོག།བསམ་གཏན་གྱིས་དབུ་མའི་ལམ་ཤིན་ཏུ་སྦྱངས་ཤིང་།རང་སེམས།སྟོང་གཟུགས།ལས་སྣང་དང་བཅས་པ་ཐམས་ཅད་རང་བཞིན་དབྱེར་མེད་སྤྲོས་བྲལ་དུ་ཤེས།རྟགས་བཅུ་བརྟན་ཅིང་སྔར་བས་ཀྱང་ཁྱད་པར་དུ་སོང་།བསྐྱེད་རིམ་ལ་བརྟན་པ་ཐོབ་པའི་གང་ཟག་གིས་ཡན་ལག་འདི་ཉིད་མཐར་ཕྱིན་ན།སྦྱོར་ལམ་དྲོད་ཀྱི་དང་པོ་ལ་སླེབ་པ་ཡིན་ལ།བསྐྱེད་རིམ་མ་བརྟན་པར་འདི་རྣམས་བསྒོམས་ནས་མཐར་ཕྱིན་པ་ཡིན་ན།སྔགས་ཀྱི་ཚོགས་ལམ་ཆེན་པོ་ཙམ་ཡིན་ནོ།།དེ་ནས་སྲོག་རྩོལ་གྱི་ཡན་ལག་གིས་རླུང་བཅུ་དབུ་མར་ཐིམ་པས།གཟུང་འཛིན་ཐ་དད་པར་འཛིན་པའི་རྣམ་རྟོག་མངོན་འགྱུར་པ་འགག་ཅིང་།ཕྱི་ནང་གི་འབྱུང་བ་ལ་ཅི་རིགས་པར་དབང་ཐོབ་པའི་རྫུ་འཕྲུལ་དང་མངོན་ཤེས་སོགས་ནུས་པའང་ཅུང་ཟད་རྙེད་པ་དང་།གཏུམ་མོ་ཅུང་ཟད་འབར་བས་བདེ་སྟོང་གི་ཉམས་གསལ་པོར་ཤར་བ་ཡིན་ཏེ།སྔར་བསྐྱེད་རིམ་བརྟན་རུང་མ་བརྟན་རུང་།དྲོད་ཆུང་འབྲིང་མན་ཆད་ཡན་ལག་འདིས་ཐོབ་པར་འགྱུར་རོ།།འཛིན་པའི་ཡན་ལག་གིས་རླུང་མཐའ་དག་དབུ་མའི་ཐིག་ལེ་རྣམས་ལ་ཐིམ་པས་གཏུམ་མོ་རང་འབར་རྒྱུན་མི་འཆད་ཅིང་།ནུས་པ་དང་ཡོན་ཏན་སྔར་བས་བཅུ་འགྱུར་ནས་བརྒྱ་འགྱུར་གྱི་བར་དུ་འཕེལ།དྲོད་ཆེན་པོའི་ཡེ་ཤེས་རྒྱུད་ལ་སྐྱེས་ནས་རྩེ་མོ་ལ་མཚམས་སྦྱོར་བར་འགྱུར།རྗེས་དྲན་གྱིས་ཡེ་ཤེས་ཀྱི་སྐུ་ཆུང་ངུ་ཐོབ་ཅིང་།གཏུམ་མོ་འབར་བ་ལྷག་པར་སྟོབས་སུ་གྱུར་པས།ཞུ་བདེ་འཛག་མེད་ཀྱི་དགའ་བཞི་རྫོགས་པར་འདྲེན།ཉོན་མོངས་རགས་པ་མངོན་གྱུར་བ་སྤོང་།རྩེ་མོ་མཐར་ཕྱིན་པའི་བར་དུའོ།།ཏིང་ངེ་འཛིན་ནི་བཟོད་པ་དང་ཆོས་མཆོག་སྟེ།ལས་རླུང་འགགས་ཤིང་ཐིག་ལེ་བརྟན་པ་སོགས་འཁོར་བའི་ལུས་ངག་ཡིད་གསུམ་དངོས་སུ་སྤོང་བར་བྱེད་པའི་ལམ་མོ།།གཉིས་པ་ནི།འདི་ལ་འོག་མ་བཏགས་པའི་ས་བཅུ་གཉིས།།དེ་ཚེ་རྒ་ཤི་ནས་བརྩམས་མ་རིག་བར།།བཅུ་གཉིས་རླུང་འགགས་གསུམ་རེས་ཐ་མལ་པའི།།ལུས་ངག་ཡིད་དང་ཆགས་རྟོག་གནས་སྐབས་སྤོང་།།ལམ་གྱི་རྡོ་རྗེ་བཞི་སྒྲུབ་ས་བཅུ་གཅིག།བཟོད་དང་བཅུ་གཉིས་ཆོས་མཆོག།ཅེས་པ་སྟེ།ཏིང་ངེ་འཛིན་གྱི་ཡན་ལག་འདི་ལ།གསང་གནས་ཀྱི་འཁོར་ལོའི་ཕྱེད་མི་འགྱུར་བའི་བྱང་སེམས་ཀྱིས་གང་བས་ས་དང་པོ།ཕྱེད་ཕྱི་མ་གང་བས་ས་གཉིས་པ།ཞེས་སོགས་འཁོར་ལོ་གཞན་ལྔ་ལའང་སྦྱར་བས།གཙུག་ཏོར་གྱི་ཕྱེད་ཕྱི་མ་གང་སྟེ་གཙུག་ཏོར་ཡང་ཧྲིལ་གྱིས་བརྟན་པས་ས་བཅུ་གཉིས་པའོ།།དེའི་སྐད་ཅིག་གཉིས་པར་གཉིས་སུ་མེད་པའི་ཡེ་ཤེས་ཀྱི་སྐུ་འགྲུབ་ཅེས་བྱ་སྟེ།ས་ལ་དངོས་བཏགས་གཉིས་སམ་གོང་འོག་གཉིས་ལས་འོག་མ་བཏགས་པའི་ས་བཅུ་གཉིས་པོ་ཐོབ་པ་ཡིན་ནོ།།དེའི་ཚེ་ས་དང་པོར་རྒ་ཤི་ནས་བརྩམ་མ་རིག་པའི་བར་གྱི་རྟེན་འབྲེལ་བཅུ་གཉིས་རླུང་དང་བཅས་པ་འགག།གསུམ་རེས་ཐ་མལ་པའི་ལུས་ངག་ཡིད་དང་ཆགས་རྟོག་གི་གནས་སྐབས་སྤོང་།ལམ་དུས་ཀྱི་རྡོ་རྗེ་བཞི་སྒྲུབ་པར་བྱེད་དོ།།དེའང་ཞིབ་མོར་བཤད་ན།ཏིང་ངེ་འཛིན་གྱི་ས་དང་པོར་རྒ་ཤི་དང་།གཉིས་པར་སྐྱེ་བ།གསུམ་པར་སྲིད་པ་འགག་སྟེ།ཐ་མལ་པའི་ལུས་སྤོང་།ལམ་གྱི་སྐུ་རྡོ་རྗེ་སྒྲུབ།བཞི་པར་ལེན་པ།ལྔ་པར་སྲིད་པ།དྲུག་པར་ཚོར་བ་འགག་སྟེ།ཐ་མལ་པའི་ངག་སྤོང་ཞིང་།ལམ་གྱི་གསུང་རྡོ་རྗེ་སྒྲུབ།བདུན་པར་རེག་པ།བརྒྱད་པར་སྐྱེ་མཆེད།དགུ་པར་མིང་གཟུགས་འགག་སྟེ།ཐ་མལ་པའི་ཡིད་སྤོང་།ལམ་གྱི་ཐུགས་རྡོ་རྗེ་སྒྲུབ།བཅུ་པར་རྣམ་ཤེས།བཅུ་གཅིག་པར་འདུ་བྱེད།བཅུ་གཉིས་པར་མ་རིག་པ་རྣམས་འགག་སྟེ།ཐ་མལ་གྱི་བཞི་པའི་གནས་སྐབས་ཆགས་རྟོག་སྤོང་ཞིང་།ལམ་གྱི་ཡེ་ཤེས་རྡོ་རྗེ་སྒྲུབ་པར་བྱེད་དོ།།དེའང་དེ་དག་རྣམས་སུ་རིམ་ཅན་གྱིས་རྡོ་རྗེ་བཞི་སྒྲུབ་ཅེས་བྱ་བ་ཡང་།དེ་དག་གི་རྒྱུ་ཚོགས་ཚང་བར་བསགས་པའི་དོན་ཡིན་ལ།ཐ་མལ་པའི་ལུས་ངག་ཡིད་དང་ཆགས་རྟོག་སྤངས་པ་དང་།ཡན་ལག་བཅུ་གཉིས་འགགས་པའང་དེ་རྣམས་ཀྱི་རྒྱུ་རླུང་ཐིམ་པ་སོགས་ཀྱིས་དེ་རྣམས་འགག་རུང་དུ་བྱས་པ་ཡིན་ལ།ཏིང་ངེ་འཛིན་གྱི་སྐད་ཅིག་ཐ་མ་ནི་མཐོང་ལམ་ཡིན་པས།དེའི་དུས་སུ་དེ་རྣམས་ཐམས་ཅད་ཅིག་ཅར་དངོས་སུ་འགགས་ཏེ་ས་བོན་སྤོང་བ་ཡིན་ནོ།།དེ་རྣམས་དང་དུས་མཉམ་དུ་རྡོ་རྗེ་བཞི་པོ་ཡང་ཐོབ་པ་ཡིན་མོད།དེ་རྣམས་ཀྱི་བྱེད་ལས་རྣམ་པར་འཕྲུལ་པ་ནི།མཐོང་ལམ་གྱི་སྐད་ཅིག་དེ་འདས་མ་ཐག་པ་ནས་འབྱུང་བའི་ཕྱིར།དེ་དུས་ཐོབ་ཅེས་ཐ་སྙད་བྱེད་པའང་ཡོད་དོ།།དེས་ན་ཏིང་ངེ་འཛིན་གྱི་ས་བཅུ་གཅིག་པ་མན་ཆད་ནི་སྦྱོར་ལམ་བཟོད་པ་ཡིན་ལ།ས་བཅུ་གཉིས་པའི་སྐད་ཅིག་སྟོང་བདུན་བརྒྱ་དགུ་བཅུ་གོ་དགུ་ནི་སྦྱོར་ལམ་ཆོས་མཆོག་ཡིན་ནོ།།གསུམ་པ་ལ་གཉིས།མཐོང་ལམ་དངོས།སའམ་ཡེ་ཤེས་ཀྱི་ཁྱད་པར་རོ།།དང་པོ་ནི།ཐ་མ་ཡི།།སྐད་ཅིག་གཅིག་ནི་མཐོང་ལམ་ཡེ་ཤེས་སྐུ།།སྦྱོར་ལམ་ཆོས་མཆོག་སྐད་ཅིག་མ་སྟོང་བརྒྱད་བརྒྱའི་ཐ་མ་སྐད་ཅིག་མ་གཅིག་ལ་ཡང་དག་པ་འཕགས་པའི་མཐོང་ལམ་རྒྱུད་ལ་སྐྱེས་ནས།འཁོར་བའི་ལུས་ངག་ཡིད་དང་ཆགས་རྟོག་རྣམས་སྤངས་ཟིན་དེའི་རྗེས་ཀྱི་སྐད་ཅིག་ལ་གཉིས་སུ་མེད་པ་ཡེ་ཤེས་ཀྱི་སྐུ་སྟེ་ཟུང་འཇུག་གི་རང་བཞིན་སྐུ་གསུང་ཐུགས་ཡེ་ཤེས་རྡོ་རྗེ་མངོན་དུ་བྱེད་དོ།།དེ་ལྟར་འཁོར་བའི་ལུས་ངག་ཡིད་གསུམ་སྤངས་པའི་སྐབས་དེར་ཕུང་ཁམས་གཞན་ཐམས་ཅད་ཀྱང་གནས་གྱུར་པ་ཡིན་ལ།གནས་སྐབས་དེར་མ་དག་པའི་ལུས་གནས་གྱུར་བས་འཇའ་ལུས་རྡོ་རྗེའི་སྐུ་འགྲུབ་པ་ཞེས་བྱ་ཞིང་།རྡོ་རྗེ་རྣམ་བཞི་རོ་མཉམ་པ་ཐོབ་པས་གཉིས་སུ་མེད་པའི་ཡེ་ཤེས་ཀྱི་སྐུ་འགྲུབ་པ་ཞེས་ཀྱང་བྱ་ཞིང་།འདིར་ནི་ཡང་དག་པར་ན་ས་དང་པོ་རབ་ཏུ་དགའ་བ་ཡིན་ཅིང་།གསང་སྔགས་ཀྱི་ལམ་ནི་རབ་ཏུ་ཉེ་བ་ཡིན་པས།རྫོགས་པའི་སངས་རྒྱས་ཉིད་ལ་རབ་ཏུ་ཉེ་བའི་ཕྱིར་དང་།འདི་ཕྱིན་ཆད་ནས་ལམ་རིགས་འདྲ་ཁོ་ནས་སངས་རྒྱས་ཐོབ་པའི་ཕྱིར་དང་།རྫོགས་པའི་སངས་རྒྱས་ཉིད་དང་རྣམ་པ་མཚུངས་པའི་ཕྱིར་དང་།འགྱུར་མེད་བདེ་བའི་སྐད་ཅིག་མ་རྣམས་རྫོགས་པ་ཉིད་ཀྱི་ཕྱིར།སངས་རྒྱས་ཉིད་དང་།རྫོགས་པའི་སངས་རྒྱས་དང་།རྡོ་རྗེ་སེམས་དཔའ་ལ་སོགས་པའི་མཚན་ཡང་གསོལ་ལོ།།གཉིས་པ་ནི།དེ་ཚེ་གོང་མའི་ཡོན་ཏན་གཞིར་གྱུར་པའི།།ས་ཡི་ཁྱད་པར་ཀུན་འོད་བདུད་རྩི་མཁའ།།རྡོ་རྗེ་རིན་ཆེན་པདྨ་ལས་ཀྱི་འོད།།དཔེ་མེད་དཔེ་ལྡན་ཤེར་འོད་ཐམས་ཅད་མཁྱེན།།སོ་སོར་རིག་པ་བཅུ་གཉིས་ལྷན་ཅིག་འཐོབ།།འདི་ཉིད་སངས་རྒྱས་བར་དུ་ཆ་རེ་ཡོད།།རྡོ་རྗེའི་སྐུ་འགྲུབ་པ་དེའི་ཚེ་གོང་མའི་ཡོན་ཏན་གྱི་གཞིར་གྱུར་པས་སའི་མིང་བཏགས་པའི་ཡེ་ཤེས་ཀྱི་ཁྱད་པར་བཅུ་གཉིས་པ་ཐོབ་པར་འགྱུར་ཏེ།དེ་དག་གི་རྣམ་གྲངས་ཀྱང་མཆོག་ཏུ་མི་འགྱུར་བའི་ཡེ་ཤེས་གྲུབ་པ་ལས།དེ་བཞིན་དུ་ཀུན་ཏུ་འོད་ཉི་མའི་དཀྱིལ་འཁོར་ཆེན་པོ་མཛེས་པའི་ས་དང་།བདུད་རྩི་འོད་ཟླ་བ་ཆེན་པོ་འོད་གསལ་བའི་ས་དང་།ནམ་མཁའི་འོད་ནམ་མཁའ་ལྟར་རབ་ཏུ་གནས་པའི་ས་དང་།རྡོ་རྗེའི་འོད་ཡིད་དགའ་བའི་ས་དང་།རིན་ཆེན་འོད་མངོན་པར་དབང་བསྐུར་བ་ལ་གནས་པའི་ས་དང་།པདྨའི་འོད་རང་བཞིན་གྱིས་དག་པའི་ཆོས་དྲི་མ་མེད་པ་ཡོངས་སུ་འཛིན་པའི་ས་དང་།སངས་རྒྱས་ཀྱི་ལས་བྱེད་པའི་ས་དང་།དཔེ་མེད་པའི་ས་དང་།དཔེ་ཐམས་ཅད་ཀྱི་དཔེ་རབ་ཏུ་རྟོགས་པར་བྱེད་པའི་ས་དང་།ཤེས་རབ་ཀྱི་འོད་བླ་ན་མེད་པའི་ས་དང་།ཐམས་ཅད་མཁྱེན་པ་ཉིད་འོད་གསལ་བ་ཆེན་པོའི་ས་དང་།སོ་སོའི་བདག་ཉིད་རིག་པ་རྣལ་འབྱོར་པའི་སའོ།།ཞེས་པ་ལྟར་རོ།།ས་འདི་རྣམས་གཙོ་བོར་དེ་བཞིན་གཤེགས་པའི་ཡོན་ཏན་གྱི་སྐབས་སུ་གསུངས་ལ།འོན་ཀྱང་ཏིང་ངེ་འཛིན་གྱི་ས་བཅུ་གཉིས་པའི་མཐར་ལྷན་ཅིག་ཏུ་ཐོབ་པའི་ཕྱིར།རབ་ཏུ་དགའ་བ་ལ་སོགས་པའི་ས་རེ་རེ་བཞིན་ཡང་འདི་དག་བཅུ་གཉིས་པོ་ཐམས་ཅད་ཚང་ལ།རྫོགས་པའི་སངས་རྒྱས་ལའང་བཅུ་གཉིས་ཀར་ཡོད་དེ།ཆོས་ཉིད་བདེ་གཤེགས་སྙིང་པོ་རང་བཞིན་དབྱེར་མེད་ཀྱི་ཡོན་ཏན་ནི་གདོད་ནས་ལྷུན་རྫོགས་ཡིན་ལ།དེ་དང་དེ་རྟོགས་པར་ནུས་པའི་ལམ་གྱི་ས་ཀུན་ཏུ་འོད་སོགས་བཅུ་གཉིས་ནི།སྒྲིབ་པ་སྤོང་བྱེད་ལམ་གྱིས་བསྡུས་ཤིང་།དེའང་འཕགས་པའི་སློབ་ལམ་གྱི་སྐབས་ན་མཉམ་རྗེས་ཆ་ཚང་རེ་ལ་ཚང་བར་ཡོད་དོ།།སངས་རྒྱས་ཀྱི་ས་བཅུ་གཉིས་པོ་དེ་ནི་གདོད་མའི་ས་དེ་རྣམས་མངོན་གྱུར་དུ་ཐོབ་པ་ཡིན་གྱི།ལམ་གྱིས་བསྡུས་པའང་མིན་ལ་གསར་བྱུང་ཡང་མ་ཡིན་ནོ།།ས་འདི་དག་རྡོ་རྗེ་སྙིང་པོ་རྒྱན་གྱི་རྒྱུད་ལས།ཀུན་ཏུ་འོད་ཀྱི་ས་ཆེན་པོ།།དེ་ཉིད་ཉི་མའི་དཀྱིལ་འཁོར་འདྲ།།ཞེས་སོགས་ཀྱིས་བསྟན་པའི་དོན།བོད་ཀྱི་མཁས་པ་ཁ་ཅིག་སངས་རྒྱས་ཀྱི་ས་འབའ་ཞིག་ལ་སྦྱོར།ཁ་ཅིག་འཕགས་ལམ་ས་བཅུ་གཉིས་ལ་སྦྱོར།འགའ་ཞིག་དུས་ཀྱི་འཁོར་ལོའི་སྦྱོར་དྲུག་གི་ས་བཅུ་གཉིས་ལ་སྦྱོར་མོད།དེ་ཐམས་ཅད་ལ་གནོད་བྱེད་རེ་འཇུག་པར་སྣང་ཞིང་།རྒྱ་གར་གྱི་པཎ་གྲུབ་རྣམས་དང་ཇོ་ནང་རྗེ་བཙུན་ཆེན་པོའི་བཞེད་པར།འཕགས་ལམ་གྱི་ཡེ་ཤེས་ཟུང་འཇུག་ལ་ལྡོག་ཆས་ཕྱེ་བས་བཅུ་གཉིས་བྱུང་ལ།གོང་མའི་ཡོན་ཏན་སྐྱེ་བའི་གཞི་ཡིན་པས་ས་ཞེས་བཏགས་ཏེ།རིམ་པ་བཞིན་དུ་མ་རིག་པ་ཤེས་སྒྲིབ་ཀྱི་མུན་པ་སེལ་བ་དང་།འཛག་མེད་ཀྱི་བདེ་བས་འདོད་ཆགས་བཅས་པ་དང་།ཆོས་ཐམས་ཅད་ནམ་མཁའ་ལྟར་མཐོང་བ་དང་།ལྷག་བསམ་བརྟན་པོ་རང་དོན་གྱི་རྣམ་པར་རྟོག་པས་མི་ཕྱེད་པས་གཞན་དོན་ལ་དགའ་བ་དང་ལྡན་པ་དང་།འདོད་པའི་ལྷས་དབང་བསྐུར་བའི་ཡེ་ཤེས་དང་།སེམས་རང་བཞིན་གྱིས་དག་པར་མཐོང་བ་དང་།སྨོན་ལམ་གྱི་དབང་གིས་སངས་རྒྱས་ལ་སོགས་པ་སྤྲུལ་ནས་ཕྲིན་ལས་བྱེད་པ་དང་།དཔེ་ལས་འདས་པའི་ཡེ་ཤེས་ཏེ་བརྗོད་བྲལ་དུ་མཐོང་བ་དང་།ཆོས་ཐམས་ཅད་ཀྱི་དཔེ་དང་རྒྱུ་མཚན་རྟོགས་པ་དང་།ཤེས་བྱ་ལ་བློ་གྲོས་བླ་ན་མེད་པ་རྒྱས་པ་དང་།ཤེས་སྒྲིབ་ཀྱི་མུན་པའི་བག་ཆགས་སེལ་བ་དང་།སོ་སོ་རང་གིས་རིག་པའི་ཡེ་ཤེས་མངོན་དུ་གྱུར་པའོ།།བཞི་པ་ནི།དེ་ནས་སྒོམ་ལམ་གནས་ནི་རབ་དགའ་སོགས།།འཇིག་རྟེན་འདས་པའི་ཡན་ལག་ཆ་མཉམ་པས།།གོང་མའི་ཡུལ་ཆེན་ས་རྣམས་ཅི་འདོད་བགྲོད།།མཐོང་ལམ་ཐོབ་པའི་རྗེས་ཐོག་དེ་ཉིད་ནས་སྒོམ་པའི་ལམ་གྱིས་གནས་ལ་སོགས་པའམ་རབ་ཏུ་དགའ་བ་ལ་སོགས་པ་རྣམས་སུ།འཇིག་རྟེན་ལས་འདས་པའི་ཡན་ལག་དྲུག་པོ་ཆ་མཉམ་པར་སྒོམ་ཞིང་།བསམ་གྱིས་མི་ཁྱབ་པའི་རང་བཞིན་ཅན་གྱི་རིག་པའི་བརྟུལ་ཞུགས་ཀྱི་སྤྱོད་པས་མཐའ་ཡས་པའི་སེམས་ཅན་སྨིན་ཅིང་གྲོལ་བར་མཛད་བཞིན་དུ།དངོས་སམ་གོང་མའི་ཡུལ་ཆེན་དང་ས་བཅུ་གཉིས་པོ་དུས་རིང་ཐུང་ཅི་འདོད་པས་བགྲོད་དོ།།ལྔ་པ་ནི།མཐར་ཕྱིན་རྡོ་རྗེ་སེམས་དངོས་མྱུར་དུ་འགྲུབ།།ཁྱད་འཕགས་རིང་སྲོལ་རྗེ་བཙུན་ཆེན་པོའི་བཞེད།།ས་ལམ་དེ་དག་མཐར་ཕྱིན་པའི་འབྲས་བུ་རྫོགས་པའི་སངས་རྒྱས་སྐུ་བཞིའི་བདག་ཉིད་ཅན།བདེན་དོན་རྣམ་པ་བཅུ་གཉིས་དང་།དེ་ཉིད་རྣམ་པ་བཅུ་དྲུག་ཟུང་དུ་འཇུག་པའི་ངོ་བོ་ཡོན་ཏན་དང་ཡེ་ཤེས་རྒྱ་མཚོ་ཟད་མི་ཤེས་པ།ཕྲིན་ལས་ནམ་མཁའ་དང་མཉམ་པའི་བདག་ཉིད་ཅན་རྒྱུན་མི་འཆད་པ་འཐོབ་པར་འགྱུར་ཏེ།སྐལ་བ་དང་ལྡན་ཞིང་བརྩོན་འགྲུས་ཅན་གྱིས་མ་ནོར་བའི་ལམ་མཆོག་འདི་ལ་འབད་ན་ཚེ་འདི་ཉིད་ཀྱིས་ཁྱབ་བདག་རྡོ་རྗེ་སེམས་དཔའ་དུས་ཀྱི་འཁོར་ལོའི་གོ་འཕང་མྱུར་དུ་འགྲུབ་པར་བྱེད་པ་ཉིད་དོ།།དེ་ལྟར་ཁྱད་པར་འཕགས་པའི་རིང་སྲོལ་འདི་དག་ནི་གྲུབ་ཆེན་ཞི་བའི་ཞབས་སོགས་འཕགས་ཡུལ་མཁས་གྲུབ་རྣམས་ཀྱི་བཞེད་པ་ཕྱིན་ཅི་མ་ལོག་པ་རྩོད་པའི་དུས་ཀྱི་རྡོ་རྗེ་འཆང་རྗེ་བཙུན་ཆེན་པོ་སྒྲོལ་བའི་མགོན་པོའི་བཞེད་པ་གཙང་མར་བཀོད་པ་ཡིན་ནོ།།རྩ་བའི་གསུམ་པ་ལ་གཉིས།མཚམས་སྦྱར་བ་དང་།རྣམ་གཞག་དངོས་བཤད་པའོ།།དང་པོ་ནི།རང་བྱུང་རྒྱལ་སོགས་ཡོངས་གྲགས་སྔ་མའི་ལུགས།།གངས་རིའི་ལྗོངས་ཀྱི་ཐུབ་མཆོག་གཉིས་པ་ཐམས་ཅད་མཁྱེན་པ་རང་བྱུང་རྒྱལ་བ་རྗེས་འབྲང་དང་བཅས་པ་ལ་སོགས་པ་བོད་ཡུལ་འདིར་ཡོངས་སུ་གྲགས་པའི་མཁས་པ་སྔ་མ་རྣམས་ཀྱིས་འཆད་ལུགས་ཀྱང་འགོད་པར་བྱའོ།།ཞེས་སོ།།གཉིས་པ་ལ་གསུམ།ལམ་གྱི་རྣམ་གཞག་སྤྱིར་བསྟན།སའི་རྣམ་གཞག་ཁྱད་པར་དུ་བཤད།ལུགས་སྲོལ་གཞན་པ་ཁ་འཕངས་པའོ།།དང་པོ་ལ་ལྔ།ཚོགས་སྦྱོར་མཐོང་སྒོམ་མི་སློབ་པའི་ལམ་མོ།།དང་པོ་ནི།དབང་ཐོབ་བསྐྱེད་རྫོགས་མོས་སྒྲུབ་ཟག་བཅས་ཉམས།།ཕུལ་ཕྱིན་འདོད་ཡོན་ལམ་ལོངས་དང་པོའི་ས།།ཚོགས་ཀྱི་ལམ་བགྲོད།།ཅེས་པ་སྟེ།སྨིན་བྱེད་ཀྱི་དབང་ཐོབ་ནས་གྲོལ་བྱེད་བསྐྱེད་རྫོགས་རིམ་པ་གཉིས་ལ་སེམས་བརྟན་ཏེ་བདེན་གཉིས་ཟུང་འཇུག་དེ་ཁོ་ན་ཉིད་ལ་མོས་པས་བསྒྲུབས་པས་རྐྱེན་མཐའ་དག་གྲོགས་སུ་ཤར།ཟག་བཅས་ཀྱི་ཉམས་མྱོང་ཕུལ་དུ་ཕྱིན་པ་སྐྱེས་ནས་འདོད་ཡོན་ལམ་དུ་ལོངས་པའི་བར་གྱིས་ལས་དང་པོ་པའི་ས་དང་ཚོགས་ཀྱི་ལམ་བགྲོད་དོ།།གཉིས་པ་ནི།དཔེ་དང་སྦས་དོན་གྱི།།སྒྱུ་ལུས་ཡས་བབ་དགའ་བཞི་མོས་སྤྱོད་ས།།སྦྱོར་ལམ་བཞི་བགྲོད།།ཅེས་པ་སྟེ།དཔེའི་འོད་གསལ་དང་སྦས་དོན་གྱི་སྒྱུ་ལུས་ཐོབ་པ་དང་།རླུང་སེམས་དབུ་མར་ཚུད་ནས་ཡས་བབ་ཀྱི་དགའ་བཞིའི་ཚུལ་གྱིས་བདེ་སྟོང་དབྱེར་མེད་དཔེའི་ལྷན་སྐྱེས་མངོན་དུ་གྱུར་ཅིང་རྩ་རླུང་གི་ཡོན་ཏན་རྒྱས་པས་མོས་སྤྱོད་ཀྱི་ས་དང་སྦྱོར་ལམ་བཞི་བགྲོད་དོ།།གསུམ་པ་ནི།དོན་གྱི་འོད་གསལ་མཐོང་།།ཞེས་པ་སྟེ།དྭངས་མ་མས་བརྟན་གྱིས་གསང་བ་ནོར་བུའི་རྩེ་མོ་རྒྱལ་མཚན་གྱི་རྩ་བཞིར་འགགས་ཤིང་དོན་གྱི་འོད་གསལ་མངོན་དུ་བྱས་པས་དང་པོའི་ས་ལ་ཆོས་ཉིད་ཀྱི་བདེན་པ་མངོན་སུམ་དུ་མཐོང་བའི་ལམ་ལ་སྦྱོར་རོ།།བཞི་པ་ནི།དྭངས་མ་མས་བརྟན་སློབ་པའི་ཟུང་འཇུག་ནི།།སྒོམ་ལམ།ཞེས་པ་སྟེ།དྭངས་མ་མས་རིམ་དུ་བརྟན་ཅིང་ལུགས་ལྡོག་དགའ་བ་བཞི་པོ་མཐར་ཕྱིན།གསང་གནས་ནས་གཙུག་ཏོར་བར་གྱི་གནས་དང་འཁོར་ལོ་རིམ་པར་དག་པའི་སློབ་པའི་ཟུང་འཇུག་ནི་སྒོམ་པའི་ལམ་བགྲོད་པའོ།།ལྔ་པ་ནི།མི་སློབ་མཐར་ཕྱིན་ཡེ་ཤེས་སྐུ།།དངོས་ཏེ་རིམ་པ་དང་པོའི་ལས་བས་ཀྱང་།།ཉམས་སུ་བླང་ཡོད་རིམ་དང་ཐོད་རྒལ་གཉིས།།རྩ་རླུང་ཐིག་ལེའི་ཆ་ཕྲ་ཞིང་ཕྲ་བའང་སྒྲིབ་བྲལ་དུ་དྭངས་ཤིང་ཐ་མལ་གྱི་ལུས་དག་ནས་ས་བཅུ་གསུམ་ལ་གནས་པའི་ཚེ་མི་སློབ་པའི་ལམ་མཐར་ཕྱིན་པའི་འཇའ་ལུས་རྡོ་རྗེ་ཡེ་ཤེས་ཀྱི་སྐུ་རྡོ་རྗེ་འཆང་དངོས་འགྲུབ་པ་སྟེ།རིམ་པ་ཙམ་ནི་ལམ་ལ་ཐོག་མར་ཞུགས་པའི་དང་པོའི་ལས་བས་ཀྱང་མན་ངག་གི་གནད་ལས་རྗེས་མཐུན་པ་ཉམས་སུ་བླང་དུ་ཡོད་ཅིང་།གང་ཟག་ཀྱང་རིམ་སྐྱེས་དང་ཐོད་རྒལ་གྱི་འཇུག་ཚུལ་གཉིས་སུ་ཡོད་དོ།།གཉིས་པ་ལ་གཉིས།བགྲོད་བྱ་སའི་མངོན་རྟོགས་འཕྲོས་དོན་དུ་བསྟན།བགྲོད་ཚུལ་ལམ་གྱི་རིམ་པ་གཞུང་དོན་དངོས་བཤད་པའོ།།དང་པོ་ནི།ཨ་བྷི་དྷ་ན་ལས།རབ་ཏུ་དགའ་བ་དྲི་མ་མེད།།འོད་བྱེད་པ་དང་འོད་འཕྲོ་བ།།སྦྱང་དཀའ་བ་དང་མངོན་དུ་གྱུར།།རིང་དུ་སོང་དང་མི་གཡོ་བ།།ལེགས་པའི་བློ་གྲོས་ཆོས་ཀྱི་སྤྲིན།།དཔེ་མེད་པ་དང་ཡེ་ཤེས་ལྡན།།རྡོ་རྗེའི་ས་ནི་བཅུ་གསུམ་པ།།ཞེས་ཕྱི་མ་གསུམ་མ་གཏོགས་ཕར་ཕྱིན་ཐེག་པ་ནས་ཇི་སྐད་བཤད་པ་དང་མིང་དོན་མཐུན་པར་འབྱུང་བ་དང་།རྡོ་རྗེ་སྙིང་རྒྱན་ལས་གོང་དུ་སྨོས་པའི་བདུད་རྩི་འོད་སོགས་བཅུ་གཉིས་སུ་གསུངས་པ་དང་།དུས་འཁོར་ལས་འཕགས་པའི་ས་བཅུའི་སྟེང་བར་ཆད་མེད་དང་རྣམ་པར་གྲོལ་བའི་ས་བསྣན་པའི་བཅུ་གཉིས་དང་།རྡོ་རྗེ་ཕྲེང་བ་ལས་བཅུ་བཞི།ཕྱག་ཆེན་ཐིག་ལེ་ལས་བཅོ་ལྔར་བཤད་པ་སོགས་དབྱེ་བསྡུ་མང་ཡང་།སོ་སྐྱེའི་ས་དང་།བྱང་སེམས་ཀྱི་ས་བཅུ་པའམ་བཅུ་གཅིག་པ་ལ་ཡོན་ཏན་གྱི་ཁྱད་པར་ལས་དབྱེ་བསྡུ་བྱུང་བ་ཡིན་པས་འགལ་བ་མེད་ཅིང་།མདོར་ན་རྒྱུད་སྡེ་ལས་གསུངས་པ་རབ་ཏུ་དགའ་བ་ལ་སོགས་པ་འབྲས་བུའི་མིང་གིས་རྒྱུ་ལ་བཏགས་པ་དང་།ཀུན་ཏུ་འོད་ལ་སོགས་པ་དཔེ་དང་ཆོས་མཐུན་པས་རང་གི་ངོ་བོ་བསྟན་པ་དང་།གནས་ལ་སོགས་པ་ཡོན་ཏན་སྐྱེད་པའི་རྒྱུའི་ཆ་ནས་མིང་བཏགས་པ་གསུམ་གཙོ་བོ་ཡིན་པས།སྔ་མ་གཉིས་ཀྱི་དོན་གོང་དུ་སོང་།ཕྱི་མ་ནི།སམྦུ་ཊ་ལས།གནས་ནི་རབ་ཏུ་དགའ་བའི་ས།།དེ་བཞིན་ཉེ་གནས་དྲི་མ་མེད།།ཞིང་ནི་འོད་བྱེད་ཤེས་པར་བྱ།།ཉེ་བའི་ཞིང་ནི་འོད་འཕྲོ་ཅན།།ཚནྡྷོ་མངོན་དུ་གྱུར་པར་ངེས།།ཉེ་བའི་ཚནྡྷོ་སྦྱང་དཀའ་བ།།འདུ་བ་རིང་དུ་སོང་བ་སྟེ།།ཉེ་བའི་འདུ་བ་མི་གཡོ་བ།།དུར་ཁྲོད་ལེགས་པའི་བློ་གྲོས་ཉིད།།ཉེ་བའི་དུར་ཁྲོད་ཆོས་ཀྱི་སྤྲིན།།ཕ་རོལ་ཕྱིན་བཅུའི་ས་རྣམས་ལ།།རྣལ་འབྱོར་མ་ཡི་ཀླ་ཀློའི་སྐད།།པུ་ལ་སོགས་པ་ཅི་གསུངས་པ།།ཕྱི་དང་ནང་དུ་བསམ་པར་བྱ།།ཞེས་རྣལ་འབྱོར་མའི་ཀླ་ཀློའི་སྐད་ཀྱིས་ཐུན་མོང་མིན་པའི་མིང་ཐུན་མོང་བ་དང་སྦྱར་ཏེ་གསུངས་ལ།དེའང་ས་དང་པོ་རབ་ཏུ་དགའ་བ་ནི།གནས་ཀྱི་མིང་གིས་གསུངས་པའི་གནས་ནི་རྟེན་ཏེ།འཁོར་བ་ཐོག་མ་མེད་པ་ནས་བརྒྱུད་པ་རྣམས་སུ་མ་མཐོང་བའི་དེ་ཁོ་ན་ཉིད་མངོན་སུམ་དུ་མཐོང་བའི་ཕྱིར་འདིའི་རབ་ཏུ་དགའ་བ་མང་སྟེ་ས་དང་པོའི་ཏིང་ངེ་འཛིན་དང་མངོན་ཤེས་ལ་སོགས་པའི་རང་དོན་གྱི་ཡོན་ཏན་ཕུན་སུམ་ཚོགས་པ་རྣམས་དང་།སྦྱིན་པའི་ཕར་ཕྱིན་ལ་བརྟེན་ནས་སེམས་ཅན་དཔག་ཏུ་མེད་པའི་སེམས་ཚིམས་པར་བྱེད་པ་གཞན་དོན་གྱི་ཡོན་ཏན་ཕུན་སུམ་ཚོགས་པའི་རྟེན་ཡིན་པས་ན་གནས་སོ།།ས་གཉིས་པ་ནི་ཉེ་བའི་གནས་ཏེ་དེ་ལ་ཉེ་བ་ཞེས་པ་ཡུལ་དང་ཡུལ་ཉེ་བའམ་དུས་ཉེ་བ་མིན་པར་རྒྱུ་དང་འབྲས་བུའམ་ཕན་ཚུན་ཕན་གདགས་བྱ་འདོགས་བྱེད་དུ་འབྲེལ་བའི་སྒོ་ནས་ཉེ་བར་བཞག་སྟེ།ཕྱིའི་གནས་དང་ཉེ་གནས་ནི་དེ་ན་གནས་པའི་རྣལ་འབྱོར་མ་རྣམས་ཕན་ཚུན་ཕན་འདོགས་པར་བྱེད་པས་ཉེ་བར་བཏགས་ནས་ཡུལ་ལའང་བཤད་ཅིང་།ནང་དུ་ནི་རྒྱུས་ཀྱང་འབྲས་བུ་ལ་ཕན་འདོགས་པར་བྱེད་ལ་འབྲས་བུ་རྒྱུའི་ཕན་གདགས་བྱར་ཐ་སྙད་བྱེད་པའི་ཕྱིར་ན་གནས་དང་ཉེ་གནས་སུ་བརྗོད་དོ།།དེ་བཞིན་དུ་ཞིང་དང་ཉེ་ཞིང་སོགས་ལའང་རིགས་པར་བྱའོ།།དེས་ན་ཚུལ་ཁྲིམས་ཀྱི་ཕར་ཕྱིན་ལ་བརྟེན་ནས་དགེ་བཅུ་རྣམ་པར་དག་པའི་ཕྱིར་དང་།ཏིང་ངེ་འཛིན་དང་མངོན་ཤེས་སོགས་དབང་དུ་བྱེད་པའི་རྟེན་ཡིན་པས་ཉེ་གནས་སོ།།ས་གསུམ་པ་ནི་ཞིང་སྟེ།ཇི་ལྟར་ཞིང་ལས་ལོ་ཏོག་ཕུན་སུམ་ཚོགས་པ་སྐྱེ་བ་བཞིན་དུ་བཟོད་པའི་ཕར་ཕྱིན་རབ་ཀྱི་མཐར་ཐུག་པས་ཟག་མེད་ཀྱི་ཏིང་ངེ་འཛིན་ལ་བརྟེན་ནས་ཆོས་ཀྱི་སྣང་བ་ཆེན་པོ་སྐྱེ་བས་ན་ཞིང་ངོ་།།ས་བཞི་པ་ནི་བརྩོན་འགྲུས་ཀྱི་ཕར་ཕྱིན་གྱིས་སྔར་ལས་ཡོན་ཏན་ལྷག་པར་སྐྱེ་བས་ན་ཉེ་བའི་ཞིང་ངོ་།།ས་ལྔ་པ་ནི་ཚནྡྷོཧ་སྟེ་དེ་ལ་ཚནྡྷ་ནི་སྨོན་པའམ་འདུན་པ་སྟེ་རང་གཞན་གྱི་དོན་ཕུན་སུམ་ཚོགས་པ་ལ་སྨོན་པའོ།།ཨུ་ཧ་ནི་ཇི་ལྟར་སྨོན་པ་བཞིན་དུ་བདག་གིས་བྱའོ་ཞེས་གོ་གྱོན་པའི་དོན་ཏོ།།དེས་ན་བསམ་གཏན་གྱི་ཕར་ཕྱིན་ལ་བརྟེན་ནས་སེམས་ཅན་ཡོངས་སུ་སྨིན་པར་བྱ་བ་དང་།སངས་རྒྱས་ཀྱི་ཆོས་འཚོལ་བ་ལ་མངོན་པར་སྦྱོར་ཞིང་རྫོགས་པར་བྱེད་པས་ན་ཚནྡྷོ་ཧའོ།།ས་དྲུག་པ་ནི་ཤེས་རབ་ཀྱི་ཕར་ཕྱིན་མངོན་དུ་གྱུར་པ་ལ་བརྟེན་ནས་སྔར་བཤད་པའི་ཡོན་ཏན་ལ་ཤིན་ཏུ་མངོན་པར་སྦྱོར་བས་ཉེ་བའི་ཚནྡྷོ་ཧའོ།།ས་བདུན་པ་ནི་འདུ་བ་སྟེ་འདུས་པར་བྱེད་པས་ན་འདུས་པ་ཡིན་ལ་དེའང་ཐོབ་པར་བྱེད་པའི་དོན་ཏོ།།དེས་ན་ཐབས་ཀྱི་ཕར་ཕྱིན་ལ་བརྟེན་ནས་བསམ་གཏན་དང་རྣམ་ཐར་ལ་སོགས་པའི་ཡོན་ཏན་རྣམས་མཚན་མ་མེད་ཅིང་རྩོལ་བས་འདུ་བར་བྱེད་པས་ན་འདུ་བའོ།།ས་བརྒྱད་པ་ནི་སྨོན་ལམ་གྱི་ཕར་ཕྱིན་ལ་བརྟེན་ནས་སྣོད་བཅུད་ཀྱི་ཞིང་ཡོངས་སུ་དག་པ་འབད་མེད་ལྷུན་གྲུབ་ཏུ་ཐོབ་པར་བྱེད་པས་ཉེ་བའི་འདུ་བའོ།།ས་དགུ་པ་ནི་དུར་ཁྲོད་དེ་བདག་མེད་པའི་དོན་གྱིས་དུར་ཁྲོད་ཅེས་བྱ།དེའང་སྟོབས་ཀྱི་ཕར་ཕྱིན་ལ་བརྟེན་ནས་ཆོས་ཐམས་ཅད་བདག་མེད་པར་རང་གིས་རྟོགས་ནས་གཞན་ལ་སྟོན་པས་རང་གཞན་གྱི་དོན་རྫོགས་པར་བྱེད་པས་ན་དུར་ཁྲོད་དོ།།ས་བཅུ་པ་ནི་ཡེ་ཤེས་ཀྱི་ཕར་ཕྱིན་གྱིས་རང་གཞན་གྱི་དོན་མཐར་ཕྱིན་པ་དང་མཐར་ཐུག་པའི་དབང་པོ་རྫོགས་པར་བྱེད་པས་ན་ཉེ་བའི་དུར་ཁྲོད་དོ།།འདིར་སྨྚ་ལས་འཐུང་གཅོད་དང་ཉེ་བའི་འཐུང་གཅོད་ས་ལ་སྦྱར་བ་དོན་གྱིས་གོ་བ་ལ་དགོངས་ནས་དངོས་སུ་མ་གསུངས་ཀྱང་།མན་སྙེ་ལས་འཐུང་གཅོད་མོས་སྤྱོད་ཀྱི་ས་དང་ཉེ་བའི་འཐུང་གཅོད་སངས་རྒྱས་ཀྱི་སར་བཤད་ལ།འགྲེལ་པ་ཀུ་མུཏ་ལས།འཐུང་གཅོད་དཔེ་མེད་ཡེ་ཤེས་ཏེ།།ཉེ་བའི་འཐུང་གཅོད་ཡེ་ཤེས་ཆེ།།ཞེས་རྒྱུད་རྒྱས་པའི་ལུང་དྲངས་པ་ལྟར།ས་བཅུ་གཅིག་པ་ནི་འཐུང་གཅོད་དེ།འཐུང་བ་ནི་ཉོན་མོངས་པ་དང་སྤྱོད་པ་ནི་དགེ་བ་ལ་སྤྱོད་པ་ཡིན་ལ།ཡང་ན་དེས་ཉོན་མོངས་པའི་ཕུང་པོ་གཅོད་པར་བྱེད་པས་སམ།ས་བཅུ་པའི་ཁྱད་པར་གྱི་ལམ་ལ་བརྟེན་ནས་གནས་ངན་ལེན་གཅོད་པར་བྱེད་པས་འཐུང་གཅོད་དམ།སྔར་གྱི་ས་རྣམས་ཀྱིས་དཔེ་ཙམ་དུའང་བྱ་བར་དཀའ་བས་དཔེ་མེད་པའོ།།ས་བཅུ་གཉིས་པ་ནི་བག་ཆགས་དང་བཅས་པ་མ་ལུས་པར་སྤངས་པས་ཉེ་བའི་འཐུང་གཅོད་དང་།དེ་ལྟ་བུ་དེ་ཆེས་ཆེ་བའི་ཡེ་ཤེས་སུ་གྱུར་བས་ཡེ་ཤེས་ཆེན་པོའོ།།འོ་ན་བཅུ་གསུམ་པ་མ་སྨོས་པ་ཅི་ཞེ་ན།སྔ་མ་རྣམས་བྱང་ཆུབ་སེམས་དཔའི་ས་ཡིན་ལ།བཅུ་གསུམ་པ་རྡོ་རྗེ་འཆང་གི་ས་ཡིན་པས་མ་སྨོས་པ་སྟེ།ངེས་བརྗོད་བླ་མ་ལས།རྡོ་རྗེའི་ས་ནི་བཅུ་གསུམ་པ།།ཞེས་གསུངས་པས་སོ།།གཉིས་པ་ནི།ཤེས་རབ་ཆགས་པ་ལས་བྱུང་མི་འགྱུར་བའི།།བདེ་ཆེན་སྐད་ཅིག་རྣམས་ཀྱིས་ས་འཐོབ་སྟེ།།དང་པོས་ཁུ་རྡུལ་ནོར་བུ་གཙུག་ཏོར་གྱི།།རྩེར་བརྟན་དབུགས་གཅིག་འགགས་པས་གཉིས་མེད་མཐོང་།།གང་སྣང་བདེར་འཆར་འཇིག་རྟེན་དབང་ཕྱུག་འཐོབ།།ས་དེ་རྣམས་རྒྱུ་གང་ལས་འཐོབ་ཅེ་ན།ཤེས་རབ་ཀྱི་ཆགས་པ་ལས་བྱུང་བ་མི་འགྱུར་བའི་བདེ་བ་ཆེན་པོའི་སྐད་ཅིག་རྣམས་ཀྱིས་དེ་བཞིན་གཤེགས་པའི་ས་འདི་རྣམས་འཐོབ་སྟེ།དེའང་ཞིབ་མོར་བཤད་ན་མཆོག་ཏུ་མི་འགྱུར་བའི་སྐད་ཅིག་དང་པོ་སྐྱེས་པ་ན་ཁུ་བ་ནོར་བུའི་རྩེ་མོར་དང་།རྡུལ་གཙུག་ཏོར་དུ་ཟིན་ལ།དབུགས་ཉི་ཁྲི་ཆིག་སྟོང་དྲུག་བརྒྱ་ལས་གཅིག་འགགས།དེའི་དུས་སུ་བདག་གཞན་གཉིས་སུ་མེད་པར་འཆར་ཞིང་།གང་སྣང་ཐམས་ཅད་བདེ་བ་ཆེན་པོར་རོ་གཅིག་ཏུ་གྱུར།གཟུགས་ཕྲ་བ་དང་རེག་པ་ཡང་བ་སོགས་འཇིག་རྟེན་གྱི་དབང་ཕྱུག་བརྒྱད་འཐོབ་པར་བཤད་དོ།།རིམ་པས་སྐད་ཅིག་སྟོང་དང་བརྒྱད་བརྒྱ་རྫོགས།།དེ་སྙེད་ལས་ཀྱི་རླུང་དང་མ་རིག་འགགས།།གསང་འཁོར་འོག་ཕྱེད་གཙུག་འཁོར་སྟེང་གི་ཕྱེད།།ཁུ་རྡུལ་བརྟན་པས་དགའ་སྟོང་ཆུང་ངུ་རྫོགས།།གནས་དང་རབ་དགའི་མིང་ཅན་དང་པོ་འཐོབ།།མདུད་པ་གཅིག་གྲོལ་རིམ་པ་དང་པོ་འཕགས།།སྦྱིན་བདག་ཆེན་པོ་གཙོ་བོར་གྱུར་པའོ།།དེ་ལྟ་བུའི་རིམ་པས་བདེན་དོན་རྣམ་པ་བཅུ་གཉིས་ཀྱི་དང་པོ་མཆོག་ཏུ་མི་འགྱུར་བའི་སྐད་ཅིག་མ་སྟོང་བརྒྱད་བརྒྱ་རྫོགས་པས།དུས་སྦྱོར་བཅུ་གཉིས་ཀྱི་དང་པོ་ལས་ཀྱི་རླུང་གྲངས་དེ་སྙེད་ཅིག་དང་རྟེན་འབྲེལ་ཡན་ལག་བཅུ་གཉིས་ཀྱི་དང་པོ་མ་རིག་པ་འགགས།ནོར་བུ་དང་གཙུག་ཏོར་གྱི་རྩེ་མོར་ཁུ་རྡུལ་ཟིན་པ་ནས་རྡུལ་འོག་དང་ཁུ་བ་སྟེང་དུ་འགྲོ་བས་གསང་གནས་ཀྱི་འཁོར་ལོའི་འོག་མ་ན་བྱང་ཆུབ་སེམས་ཀྱི་ཐིག་ལེས་གང་ཞིང་བརྟན།དེའི་ཚེ་མས་བརྟན་གྱི་དགའ་བ་བཞི་གསུམ་བཅུ་གཉིས་ལས་དང་པོ་དགའ་བ་ཆུང་ངུ་ཉམས་སུ་མྱོང་།གཙུག་ཏོར་གྱི་འཁོར་ལོ་ཉི་རྡུལ་གྱིས་གང་ཞིང་སྣང་བའམ་སྟོང་པ་བཞི་གསུམ་བཅུ་གཉིས་ཀྱི་དང་པོ་སྟོང་པ་ཆུང་ངུ་མངོན་སུམ་དུ་རྟོགས།ས་བཅུ་གཉིས་ལས་གནས་དང་རབ་ཏུ་དགའ་བའི་མིང་ཅན་དང་པོ་འཐོབ།དབུ་མའི་མདུད་པ་སུམ་ཅུ་རྩ་གཉིས་ལས་དང་པོ་གྲོལ།གཙུག་ཏོར་རིམ་པ་བཅུ་གཉིས་ལས་དང་པོ་གྱེན་དུ་འཕགས།འདིར་སེམས་ཅན་དཔག་ཏུ་མེད་པའི་དོན་བྱེད་པས།སྦྱིན་བདག་ཆེན་པོ་གཙོ་བོ་སྟེ།།ཞེས་ཏེ་སྦྱིན་པའི་ཕ་རོལ་ཏུ་ཕྱིན་པ་ཡོངས་སུ་དག་ཅིང་རྫོགས་སོ།།དེ་ནས་སྟོང་དང་བརྒྱད་བརྒྱ་བཅུ་པོ་རྣམས།།རིམ་རྫོགས་རིམ་འགག་འཁོར་ལོ་དྲུག་པོ་ཡི།།ཕྱེད་ཕྱེད་བརྟན་ཅིང་མདུད་པ་གསུམ་གསུམ་དང་།།ཐ་མར་གཅིག་གྲོལ་རིམ་པ་འཕགས་པ་ལས།།བདེན་དོན་རྣམ་པ་བཅུ་གཉིས་མི་འགྱུར་བདེ།།ཉི་ཁྲི་ཆིག་སྟོང་དྲུག་བརྒྱ་ཡོངས་སུ་རྫོགས།།དེ་སྙེད་དུས་སྦྱོར་བཅུ་གཉིས་རླུང་དང་ནི།།རྟེན་འབྲེལ་ཡན་ལག་སྲིད་པའི་འཁོར་ལོར་འགག།དེ་ནས་བདེན་དོན་རྣམ་པ་གཉིས་པ་ནས་བཅུ་གཅིག་པ་མཐར་ཐུག་པའི་བར་གྱི་མི་འགྱུར་བའི་སྐད་ཅིག་མ་སྟོང་བརྒྱད་བརྒྱ་བཅུ་པོ་རྣམས་རིམ་པར་རྫོགས།དུས་སྦྱོར་རླུང་དེ་སྙེད་དང་རྟེན་འབྲེལ་རྣམས་རིམ་པར་འགགས།གསང་གནས་ནས་དཀར་ཆ་མས་རིམ་དང་།གཙུག་འཁོར་ནས་དམར་ཆ་ཡས་རིམ་གྱིས་འཁོར་ལོ་དྲུག་པོའི་ཕྱེད་ཕྱེད་བརྟན།རེ་རེ་ལ་དབུ་མའི་མདུད་པ་གསུམ་གསུམ་གྲོལ།དགའ་བ་དང་སྟོང་པ་ཇེ་འཕེལ་དུ་རྟོགས།གཉིས་པ་ལ་སོགས་པའི་ས་བགྲོད།ཚུལ་ཁྲིམས་ཕར་ཕྱིན་སོགས་རྫོགས་ཏེ་བཅུ་གཅིག་པ་རྫོགས་པའི་ཐ་མ་ལ་དབུ་མའི་མདུད་པ་ཐ་མ་སུམ་ཅུ་རྩ་གཉིས་པ་གྲོལ།གཙུག་ཏོར་གྱི་རིམ་པ་བཅུ་གཉིས་པ་གྱེན་དུ་འཕགས།དེ་ལྟ་བུ་ལས་བདེན་དོན་རྣམ་པ་བཅུ་གཉིས་པ་མི་འགྱུར་བའི་བདེ་བ་སྐད་ཅིག་མ་སྟོང་བརྒྱད་བརྒྱ་རྫོགས་ཏེ་མཆོག་ཏུ་མི་འགྱུར་བའི་བདེ་བ་ཆེན་པོའི་སྐད་ཅིག་མ་ཉི་ཁྲི་ཆིག་སྟོང་དྲུག་བརྒྱ་པོ་ཐམས་ཅད་རྫོགས་པས།དུས་སྦྱོར་བཅུ་གཉིས་པའི་རླུང་གྲངས་དེ་སྙེད་འགགས་ཏེ་ལས་ཀྱི་རླུང་ཉི་ཁྲི་ཆིག་སྟོང་དྲུག་བརྒྱ་པོ་ཐམས་ཅད་དང་།རྟེན་འབྲེལ་རྒ་ཤི་འགགས་ཏེ་ཡན་ལག་བཅུ་གཉིས་ཀྱི་སྲིད་པའི་འཁོར་ལོ་ཐམས་ཅད་འགགས་པར་འགྱུར་རོ།།གཙུག་ཏོར་ཟླ་ཉ་ནོར་བུར་ཉི་མ་བརྟན།།ཕར་ཕྱིན་མཐར་སོན་སྤངས་རྟོགས་ཡོངས་སུ་རྫོགས།།དེའི་ཚེ་གཙུག་ཏོར་གྱི་འཁོར་ལོའི་སྟེང་དུ་བྱང་ཆུབ་སེམས་ཀྱི་ཟླ་བ་ཆ་བཅུ་དྲུག་པ་ཡོངས་སུ་རྫོགས་པ་ཉ་ཞིང་མས་བརྟན་གྱི་ལྷན་སྐྱེས་དགའ་བ་ཆེན་པོ་ཉམས་སུ་མྱོང་།གསང་འཁོར་གྱི་འོག་རྡོ་རྗེ་ནོར་བུའི་རྩེ་མོ་ཡན་ཉི་རྡུལ་གྱིས་གང་ཞིང་བརྟན་པས་འོད་གསལ་ལམ་ཐམས་ཅད་སྟོང་པ་ཆེན་པོ་མངོན་སུམ་དུ་རྟོགས།ཉེ་བའི་འཐུང་གཅོད་དང་ཡེ་ཤེས་ལྡན་གྱི་མིང་ཅན་ས་བཅུ་གཉིས་པ་ཐོབ།སྙིང་རྗེ་ཆེན་པོ་ཡོངས་སུ་རྫོགས་ཏེ་མདོར་ན་ཕ་རོལ་ཏུ་ཕྱིན་པ་བཅུ་མཐར་ཕྱིན་ནས་སྤངས་རྟོགས་ཐམས་ཅད་ཡོངས་སུ་རྫོགས་པའི་སངས་རྒྱས་ཉིད་དེ་བཅུ་གསུམ་རྡོ་རྗེ་འཛིན་པའི་ས་ཞེས་པའང་བཅུ་གཉིས་པ་འདིའི་རྒྱུན་མཐའ་ལ་བརྗོད་པར་བཞེད་དོ།།དེ་དག་ནི་ཉི་ཁྱིམ་བཅུ་གཉིས་ཀྱི་དབྱེ་བས་སྲོག་གི་རླུང་དུས་སྦྱོར་བཅུ་གཉིས་དང་རྟེན་འབྲེལ་ཡན་ལག་བཅུ་གཉིས་འགགས་པའི་ས་བཅུ་གཉིས་ཏེ།སྒྱུ་འཕྲུལ་དྲྭ་བ་ལས།ཡན་ལག་བཅུ་གཉིས་སྲིད་རྩ་བཏོན།།དག་པ་རྣམ་པ་བཅུ་གཉིས་འཆང་།།ཞེས་དང་།བདེན་དོན་རྣམ་པ་བཅུ་གཉིས་ལྡན།།ཅེས་པའི་དོན་ཏོ།།དགའ་སྟོང་བཅུ་དྲུག་རྫོགས་དང་རྟོགས་པའི་ས།།བཅུ་དྲུག་དག་ཀྱང་སྔ་མའི་ཁོང་དུ་འདུ།།ཟླ་བ་བཅུ་དྲུག་གི་དབྱེ་བས་དགའ་བའི་དགའ་བ་དང་དགའ་བའི་མཆོག་དགའ་སོགས་ཡས་བབས་འཇིག་རྟེན་པའི་དགའ་བ་བཅུ་དྲུག་ཟད་ཅིང་།མས་བརྟན་འཇིག་རྟེན་ལས་འདས་པའི་དགའ་བ་བཅུ་དྲུག་རྫོགས་པ་དང་།སྟོང་པའི་སྟོང་པ་དང་སྟོང་པའི་ཤིན་ཏུ་སྟོང་པ་སོགས་སྟོང་པ་བཅུ་དྲུག་མངོན་སུམ་དུ་རྟོགས་པའི་ས་བཅུ་དྲུག་ཏུ་ཡང་གསུངས་ཏེ།སྒྱུ་འཕྲུལ་དྲྭ་བ་ལས།རྣམ་པ་ཀུན་ལྡན་རྣམ་པ་མེད།།བཅུ་དྲུག་ཕྱེད་ཕྱེད་ཐིག་ལེ་འཆང་།།ཞེས་དང་།དེ་ཉིད་རྣམ་པ་བཅུ་དྲུག་རིག།ཅེས་སོ།།དེ་ལྟར་ས་བཅུ་གཉིས་སུ་བྱེད་པ་ནི་དུས་སྦྱོར་བཅུ་གཉིས་འགགས་པས་བཞག་ཅིང་།བཅུ་དྲུག་ཏུ་བྱེད་པ་ནི་དགའ་བ་བཅུ་དྲུག་རྫོགས་པས་བཞག་ལ།དེས་ན་དུས་སྦྱོར་བཅུ་གཉིས་འགག་པ་དང་དགའ་བ་བཅུ་དྲུག་རྫོགས་པ་དུས་མཉམ་པས་དབྱེ་བ་དེ་གཉིས་འགལ་མེད་དུ་རྟོགས་དགོས་པ་དང་།དེའི་ཕྱིར་བཅུ་དྲུག་པོ་དག་ཀྱང་སྔ་མའི་ཁོངས་སུ་འདུ་བར་ཤེས་པར་བྱའོ།།གསུམ་པ་ནི།གདམས་ངག་དང་སྦྱར་ས་ལམ་རྣམ་གཞག་ཚུལ།།འདྲ་མིན་སོ་སོའི་གཞུང་ལས་ཤེས་པར་བྱ།།དོན་གྱི་འབབས་གཅིག་ཀྱང་བརྗོད་ཚུལ་ཐ་དད་ཀྱི་དབང་གིས་རྒྱུད་སྡེ་རྣམས་ལས་ས་ལམ་གྱི་རྣམ་གཞག་དང་།བགྲོད་ཚུལ་གྱི་བྱེ་བྲག་མི་འདྲ་བ་མང་དུ་འབྱུང་བ་དང་།ཁྱད་པར་གྲུབ་ཆེན་སོ་སོས་བཀྲལ་བའི་གདམས་ངག་གི་གནད་དང་སྦྱར་བའི་ས་ལམ་གྱི་རྣམ་གཞག་བཤད་ཚུལ་འདྲ་མིན་མང་དུ་འབྱུང་བ་ནི་དེ་དག་སོ་སོའི་གཞུང་ལས་ཤེས་པར་བྱ་བ་ལས།འདིར་མཐའ་གཅིག་ཏུ་བརྗོད་པར་མི་ནུས་ཀྱང་གོང་དུ་སྨོས་པའི་རྣམ་གཞག་སྤྱི་དེ་དག་ཁོང་དུ་ལེགས་པར་ཆུད་ན།གཞན་དག་ཐབས་ཀྱི་ཁྱད་ཆོས་ཕྲ་མོས་དབྱེ་བ་ཡིན་པས་ཞར་ལ་རྟོགས་པར་འགྱུར་རོ།།འབྲས་བུ་རྡོ་རྗེ་ཐེག་པའི་ས་ལམ་རྣམ་པར་གཞག་པ་སྐབས་གཉིས་པའི་འགྲེལ་པའོ།།།།སྐབས་གསུམ་པ་ལམ་གྱི་ཡན་ལག་བོགས་འདོན་སྤྱོད་པའི་རྣམ་གཞག་འཆད་པ་ལ།ཐེག་གསུམ་གྱི་སྤྱོད་པ་མདོར་བསྟན།བླ་མེད་རྒྱུད་སྡེའི་སྤྱོད་པ་བྱེ་བྲག་ཏུ་བཤད་པའོ།།དང་པོ་ནི།ལམ་གྱི་ཡན་ལག་སྤྱོད་པ་སྤྱི་ཙམ་དུ།།དམན་ལ་ཆགས་བྲལ་རྒྱ་ཆེར་ཕ་རོལ་ཕྱིན།།ཟབ་མོར་མོས་ལ་འདོད་ཆགས་སྤྱོད་པ་གསུངས།།ལམ་མྱུར་དུ་བགྲོད་པའི་བརྟུལ་ཞུགས་སམ་སྤྱོད་པ་ནི།སྤྱི་ཙམ་གྱི་དབང་དུ་བདག་ཅག་གི་སྟོན་པས་གདུལ་བྱ་དམན་པ་ལ་མོས་པ་ལ་ཆགས་བྲལ་གྱི་སྤྱོད་པ་དང་།རྒྱ་ཆེ་བ་ལ་མོས་པ་ལ་ས་དང་ཕ་རོལ་ཏུ་ཕྱིན་པའི་སྤྱོད་པ་དང་།ཟབ་མོ་ལ་མོས་པ་ལ་འདོད་ཆགས་ཀྱི་སྤྱོད་པ་གསུམ་དུ་བསྟན་པར་སྤྱོད་བསྡུས་སྒྲོན་མ་ལས་གསུངས་པ་ལས།འདིར་བཤད་བྱ་ནི་ཕྱི་མ་ཡིན་ལ།དེའང་ལམ་སྒོམ་པའི་སྣོད་རུང་དུ་བྱ་བའི་ཕྱིར་སྤྱོད་པ་ནི་སྨིན་བྱེད་དབང་གི་སྐབས་སུ་སྤྱོད་པ་དང་།ལམ་མ་སྐྱེས་པ་བསྐྱེད་པའི་ཕྱིར་སྤྱོད་པ་ནི་ལམ་དང་པོར་བསྒོམ་པ་ནས་མཆོག་མ་ཐོབ་ཀྱི་བར་དུ་སྤྱོད་པ་དང་།སྐྱེས་པ་བོགས་དབྱུང་བའི་ཕྱིར་སྤྱོད་པ་ནི་རིམ་གཉིས་ཀྱི་རྟོགས་པ་མཐའ་དག་གོང་འཕེལ་དུ་བྱ་བའི་ཕྱིར་སྤྱོད་པ་ཡིན་ནོ།།གཉིས་པ་ལ་གསུམ།སྤྱིར་སྤྱོད་པའི་རྣམ་གྲངས་བསྟན།བྱེ་བྲག་རྣམ་གཞག་ཁྱད་པར་བ་བཤད།གོང་མ་སྤྱིའི་བཞེད་པ་ལོགས་སུ་དབྱེ་བའོ།།དང་པོ་ལ་གཉིས།དབྱེ་གཞི་དང་།དབྱེ་ངོའོ།།དང་པོ་ནི།ཕྱི་མ་རྒྱུད་ལས་བཤད་ཀུན་མདོར་བསྡུ་ན།།ཞེས་པ་སྟེ།གོང་སྨོས་གསུམ་གྱི་ཕྱི་མ་ཆགས་བཅས་ཀྱི་སྤྱོད་པ་བླ་མེད་ཀྱི་རྒྱུད་སྡེ་རྣམས་ལས་མང་དུ་གསུངས་ཏེ།དཔལ་གསང་བ་འདུས་པ་ལས་སྤྱོད་པ་གསུམ་གྱི་སྒོམ་བསམ་མང་པོ་དང་།ཚོགས་སྤྱོད་མདོར་བསྡུས་ཙམ་གསུངས།བཤད་རྒྱུད་རྡོ་རྗེ་སྙིང་པོ་རྒྱན་ལས་ཤིན་ཏུ་སྤྲོས་མེད་ཀྱི་སྤྱོད་པ་དང་།སངས་རྒྱས་མཉམ་སྦྱོར་ལས་སྤྲོས་བཅས་ཀྱི་ཚོགས་སྤྱོད་རྒྱས་པ་དང་།འཁོར་ལོ་བདེ་མཆོག་གི་རྩ་རྒྱུད་ལེའུ་ཉེར་བདུན་པ་སོགས་གསུམ།དང་པོ་དང་བརྒྱད་པ།སམྦུ་ཏིའི་བརྟག་པ་ལྔ་པའི་རབ་དབྱེ་ཕྱི་མ་གཉིས་དང་།སྡོམ་འབྱུང་ལེའུ་ཉེར་གཅིག་པ་དང་།ཀྱཻ་རྡོ་རྗེའི་བརྟག་པ་དང་པོའི་དྲུག་པ་དང་།གཉིས་པའི་གཉིས་པ་སྟེ་རྒྱུད་སྡེ་བཞི་པོ་དེ་དག་ཏུ་རྒྱས་པར་འབྱུང་།གདན་བཞིའི་བཤད་རྒྱུད་མནྟྲ་ཨཾ་སའི་བརྟུལ་ཞུགས་སྤྱོད་པའི་ལེའུར་ཡང་སྤྲོས་མེད་གཙོར་མཛད་ནས་རྒྱས་པར་གསུངས།གཞན་ཡང་བླ་མེད་ཀྱི་རྒྱུད་ཕལ་ཆེར་ནས་ཕྱོགས་རེ་ཙམ་དུ་གསུངས་པ་དེ་དག་མདོར་བསྡུ་ན་འདི་ལྟར་རོ།།ཞེས་སོ།།གཉིས་པ་ནི།སྤྲོས་བཅས་སྤྲོས་མེད་ཤིན་ཏུ་སྤྲོས་མེད་གསུམ།།གནས་ཀྱི་དབྱེ་བ་ཁྱིམ་དང་དུར་ཁྲོད་ཞིང་།།སྤྱོད་ཚུལ་གཉིས་སྤོང་ཀུན་བཟང་རྣམ་རྒྱལ་ལོ།།གསང་འདུས་མཉམ་སྦྱོར་སོགས་རྒྱུད་ཐམས་ཅད་ལས་གསུངས་པ་སྤྲོས་བཅས་སྤྲོས་མེད་ཤིན་ཏུ་སྤྲོས་མེད་གསུམ་ནི་ངོ་བོའི་སྒོ་ནས་དབྱེ་བ་ཡིན་ལ།གནས་ཀྱི་སྒོ་ནས་དབྱེ་བ་སྡོམ་འབྱུང་ལས།རང་གི་ཁྱིམ་དུ་སྤྱོད་པ་དང་།དུར་ཁྲོད་དུ་སྤྱོད་པ་དང་།ཞིང་རྣམས་སུ་རྒྱུ་བ་སྟེ་གསུམ་དང་།དཔལ་གསང་བ་གྲུབ་པར་ཡང་།ཇི་སྐད་དུ།དམ་ཚིག་སྤྱོད་པ་དེར་གཏད་པས།།ཁྱིམ་དུ་ཡང་ནི་འགྲུབ་པར་འགྱུར།།དམ་ཚིག་སྤྱོད་པ་དམན་གྱུར་ན།།སྤྱོད་པས་མིན་ཅིང་ཁྱིམ་དུའང་མིན།།ཅེས་ཞིང་དུ་སྤྱོད་པ་དང་།།ཁྱིམ་དུ་སྤྱོད་པ་གཉིས་སུ་བཤད་ཅིང་།སྤྱོད་ཚུལ་གྱི་དབྱེ་བ་བདེ་དགྱེས་སམྦུ་ཊི་སོགས་སུ།གཉིས་སྤོང་ཨ་བདྷཱུ་ཏིའི་སྤྱོད་པ་དང་།ཀུན་བཟང་གི་སྤྱོད་པ་དང་།ཕྱོགས་ལས་རྣམ་རྒྱལ་གྱི་སྤྱོད་པ་གསུམ་གྱི་ཐ་སྙད་གསུངས་ལ།གསང་བ་གྲུབ་པའི་ལེའུ་དྲུག་པར་གསང་སྤྱོད་དང་།བདུན་པར་རིག་སྤྱོད་དང་།བརྒྱད་པར་ཚོགས་སྤྱོད་དང་།དགུ་པར་དེའི་སྟེང་དུ་སྨྱོན་སྤྱོད་རྣམས་བཤད་དེ།དང་པོ་གཉིས་ནི་ཨ་བ་དྷཱུ་ཏིའི་སྤྱོད་པ་ལས་ཕྱེ་བ་དང་།ཕྱི་མ་ཤིན་ཏུ་སྤྲོས་མེད་དོ།།འདིའང་སྤྱོད་ཚུལ་གྱི་སྒོ་ནས་དབྱེ་བའོ།།དེ་ལ་མགོན་པོ་ཀུན་ཏུ་སྤྱོད་པ་དང་།ཕྱོགས་ལས་རྣམ་རྒྱལ་གྱི་སྤྱོད་པ་གཉིས་དོན་གཅིག།རྒྱལ་པོ་གཞོན་ནུའི་སྤྱོད་པ་དང་།དཔལ་ལྡན་རྒྱལ་ཚབ་ཀྱི་སྤྱོད་པ་དང་།ཀུན་བཟང་རིག་མའི་བརྟུལ་ཞུགས་ཀྱི་སྤྱོད་པ་རྣམས་དོན་གཅིག།སྔགས་ཀྱི་སྤྱོད་པ་ཞེས་པ་སྤྱིར་ཐུན་མོང་གི་སྤྱོད་པ་ཡན་ཆད་ཐམས་ཅད་ལ་འཇུག་མོད་ཀྱི།བྱེ་བྲག་ཏུ་འདི་ལའང་འཇུག་གོ།རིག་པ་བརྟུལ་ཞུགས་ཀྱི་སྤྱོད་པ་ཞེས་པའང་།སྤྱོད་པ་ཐམས་ཅད་དང་ཀུན་འདར་འཇིག་རྟེན་པའི་མངོན་དུ་སྤྱོད་པ་ཁོ་ན་ལ་འཇུག་པའི་སྐབས་གཉིས་ཡོད་དོ།།གསང་བའི་སྤྱོད་པའང་སྔགས་སྤྱོད་ཐམས་ཅད་དང་ཀུན་འདར་གསང་སྟེ་སྤྱོད་པ་ཁོ་ན་ལ་འཇུག་པའི་སྐབས་གཉིས་འབྱུང་བའང་ཤེས་དགོས་སོ།།གཉིས་པ་བྱེ་བྲག་ཏུ་རྣམ་གཞག་ཁྱད་པར་བ་འཆད་པ་ལ་གཉིས།ཐུན་མོང་སྤྱོད་པ་དང་།རིག་པ་བརྟུལ་ཞུགས་ཀྱི་སྤྱོད་པའོ།།དང་པོ་ལ་གཉིས།མདོར་བསྟན།རྒྱས་བཤད་དོ།།དང་པོ་ནི།ཐབས་རྒྱུད་གཙོར་བྱས་འདོད་འཇུག་བརྟེན་སློབ་གཉིས།ཐབས་ཕའི་རྒྱུད་གཙོར་བྱས་ཐུན་མོང་གི་ལུགས་སུ་ལས་དང་པོ་པའམ་འདོད་འཇུག་ཐུན་མོང་བ་དང་།བརྟེན་སློབ་པའི་སྤྱོད་པའི་རྣམ་གྲངས་གཉིས་སུ་ཡོད་དོ།།གཉིས་པ་ལ་གཉིས།འདོད་འཇུག།བརྟེན་སློབ་བཤད་པའོ།།དང་པོ་ནི།དང་པོའི་ལས་པས་ཐུན་མཚམས་བྱ་བ་སོགས།འདོད་འཇུག་ཐུན་མོང་བསླབ་བྱ།།ཞེས་པ་སྟེ།དང་པོའི་ལས་ཅན་གྱིས་ཐུན་མཚམས་སུ་རྗེས་ཆགས་བཟའ་བཏུང་གོས་སོགས་ལོངས་སྤྱོད་ཅི་རིགས་པ་བརྟེན་པ་དང་།སཱཙྪ་གདབ་པ་དང་།ཕྱག་མཆོད་སོགས་ཐུན་མཚམས་ཀྱི་དགེ་བའི་བྱ་བ་ལྷའི་རྣལ་འབྱོར་གྱིས་ཟིན་པར་བྱེད་པ་སྤྱོད་པ་འདིའི་ངོ་བོ་ཡིན་ལ།འདི་ནི་རྣམ་པར་མི་རྟོག་པའི་ཡེ་ཤེས་དངོས་ཀྱིས་མ་ཟིན་པས་ཀུན་སློང་འདོད་པ་དང་།དངོས་གཞི་འཇུག་པའི་སེམས་གཉིས་ཆར་འཇིག་རྟེན་པ་དང་ཐུན་མོང་བ་ཡིན་པའི་ཕྱིར་འདོད་འཇུག་ཐུན་མོང་བའོ།།གཉིས་པ་ལ་གཉིས།དབྱེ་བ།སྒོམ་ཚུལ་ལོ།།དང་པོ་ནི།གཅིག་དང་གཉིས།།གསུམ་རིམ་བརྟེན་སློབ་རེས་འཇོག་མཉམ་པར་སྤྱོད།།འདི་ལ་སྤྲོས་བཅས་སོགས་གསུམ་ལས།སྣང་བ་ཐམས་ཅད་ལྷ་ལྷ་མོར་རྟོགས་པས་བསྒོམ་སྟེ་ཇི་ལྟར་མཐུན་པའི་འདོད་ཡོན་ལ་བརྟེན་པ་བསྐྱེད་རིམ་སྒྲུབ་པའི་སྐབས་ཐམས་ཅད་ལ་འབྱུང་སྟེ་སྤྲོས་བཅས་སོ།།འདི་ལ་ལྷ་སྣང་ལ་སློབ་ཅིང་ལྷར་ཤེས་པ་ཁོ་ན་འབྱུང་བས་བསླབ་བྱ་གཅིག་རིམ་དང་ཤེས་བྱ་གཅིག་རིམ་ཞེས་བྱའོ།།རྣམ་རྟོག་གིས་གཙོ་བོར་མ་བརྟགས་ཀྱང་དབང་ཡུལ་ལྷ་སྐུར་སྣང་བ་འདོད་ཡོན་ལ་སྤྱོད་པ་སྤྲོས་མེད་དེ།སྣང་བའི་རྟོགས་པ་མ་སྐྱེས་གོང་གི་རྫོགས་རིམ་གྱི་སྐབས་ཡིན་ལ།ལྷ་སྐུ་དང་དེའང་སེམས་ཀྱི་སྣང་བ་ཙམ་དུ་སློབ་ཅིང་ཤེས་པས་བསླབ་བྱ་དང་ཤེས་བྱ་ཉིས་རིམ་མོ།།བདེ་སྟོང་གི་རང་སྣང་ལྷ་སྐུར་སྣང་བས་དབང་ཡུལ་གྱི་འདོད་ཡོན་བརྟེན་ནས་ལྷ་དང་བདེ་བ་རང་བཞིན་མེད་པའི་ཚུལ་ལ་འཇུག་པ་ཤིན་ཏུ་སྤྲོས་མེད་དེ།ལྷ་སེམས་སྒྱུ་མ་གསུམ་སྟེ་བསླབ་བྱ་དང་ཤེས་བྱ་གསུམ་རིམ་མོ།།འདི་ནི་སྣང་བའི་རྟོག་པ་ཤར་བ་ནས་མཐོང་ལམ་མ་ཐོབ་པ་ཚུན་ཆད་ལ་ཅི་རིགས་པ་ཡོད་དེ།འདོད་ཡོན་བརྟེན་ནས་དེ་ལྟར་སློབ་པས་བརྟེན་སློབ་ཅེས་བྱ་ཞིང་།དེ་གསུམ་ཀ་ལ་རེས་འཇོག་གིས་སྤྱོད་པ་དང་།མཉམ་པར་སྤྱོད་པ་གཉིས་གཉིས་ཡོད་དེ།བསླབ་བྱ་གསུམ་པོ་དེ་དང་འདོད་ཡོན་ལ་འཇུག་པ་ལྷན་ཅིག་ཏུ་འབྱུང་མི་འབྱུང་ངོ་།།དེའང་ལྷར་གསལ་བའི་ཚེ་འདོད་ཡོན་ལ་སྤྱོད་པའི་བདེ་བ་ཇི་བཞིན་མི་མྱོང་།དེ་མྱོང་བའི་ཚེ་ལྷ་མི་གསལ་བས།སྐད་ཅིག་རེ་རེར་དེ་གཉིས་སྤེལ་ཞིང་སྤྱོད་པ་ནི་རེས་འཇོག་གི་སྤྱོད་པའོ།།དེ་གོམས་པས་ལྷན་ཅིག་འཇུག་པ་ནི་མཉམ་སྤྱོད་དེ་བརྟེན་སློབ་སྤྲོས་བཅས་སོ།།གཉིས་པ་ནི།འདོད་ཡོན་རྡོ་རྗེ་མར་བསྒོམ་ཡིད་བདེ་བསྐྱེད།།ཐུན་མཚམས་དབང་ཡུལ་ལམ་ཁྱེར་རིག་བརྟུལ་རྒྱུ།།ཐུན་གྱི་སྐབས་སུ་འཇིག་རྟེན་ཁམས་ཀྱི་གཟུགས་སྒྲ་དྲི་རོ་རེག་བྱའི་སྐྱེ་མཆེད་མཆོག་དམན་འབྲིང་གསུམ་ཐམས་ཅད་གཅིག་ཏུ་འདུས་པ་ལས།གཟུགས་རྡོ་རྗེ་མ་སོགས་སོ་སོའི་ལྷ་མོ་མཛེས་སྡུག་ཕུན་སུམ་ཚོགས་ཤིང་འདོད་ཡོན་ཐོགས་པ།སྒྱུ་རྩལ་དང་ལྡན་པ་མཐོང་བའི་མཚན་མ་རྙེད་ཀྱི་བར་དུ་བསྒོམ།མཚན་མ་རྙེད་ནས་དེས་བདེ་ཆེན་དྲངས་ཏེ་ཡིད་བདེ་ཁྱད་པར་ཅན་བསྐྱེད་ལ།དེས་དབང་པོ་བརྟེན་བཅས་བརྟ་བར་བྱས་པས་ཡེ་ཤེས་ཀྱི་བརྒྱུད་པའི་རྒྱུད་འགྱུར་བའོ།།ཐུན་མཚམས་སྤྱོད་པའི་སྐབས་སུ་ཕྱིའི་འདོད་ཡོན་དང་དབང་པོ་གང་དང་གང་ཕྲད་པ་ན།དབང་པོ་ལྷ་དང་ཡུལ་ལྷ་མོར་སྒོམ་པ་སོགས་དངོས་སུ་ལོངས་སྤྱོད་ཅིང་བརྟེན་པའོ།།དེ་ཡན་ཆད་རིག་པ་བརྟུལ་ཞུགས་ཀྱི་སྤྱོད་པ་སྤྱོད་ནུས་པའི་རྒྱུར་འགྱུར་བ་དང་།སྔགས་ཀྱི་སྤྱོད་པ་ཡིན་པས་ཕྱོགས་མཐུན་དུ་འདིར་བསྡུས་ཏེ་སྤྱོད་བསྡུས་སྒྲོན་མེ་ལས་བཤད་དོ།།གཉིས་པ་རིག་པ་བརྟུལ་ཞུགས་ཀྱི་སྤྱོད་པ་བཤད་པ་ལ་འདུན།ངོ་བོ་ངོས་བཟུང་།སྤྱོད་བྱེད་གང་ཟག་བསྟན།ནང་གསེས་ཞིབ་ཏུ་དབྱེ།སྤྱོད་པའི་རིམ་པ་བཤད།ཚོགས་སྤྱོད་ཁྱད་པར་དུ་སྨོས།འཕྲོས་དོན་ཞར་བྱུང་དུ་བརྗོད།ཡན་ལག་དྲག་ཤུལ་སྦྱོར་བའི་ཚུལ་བསྟན་པའོ།།དང་པོ་ནི།ཆས་དང་ཕྱག་རྒྱ་གླུ་གར་རོལ་རྩེད་སོགས།།རྒྱས་དང་ཅུང་ཟད་ཏིང་འཛིན་ཁོ་ནར་བརྟེན།།རིམ་བཞིན་སྤྲོས་བཅས་སོགས་ཀྱི་ངོ་བོ་སྟེ།།ལྷའི་ཆས་སུ་འཇུག་པ་དང་།ཕྱག་རྒྱའི་གྲངས་ལྷ་དང་མཉམ་པར་ངེས་པ་དང་།གླུ་གར་དང་ལུས་ངག་གི་བརྡ་ལ་སོགས་པའི་རོལ་རྩེད་ཀྱི་སྤྲོས་པ་རྒྱ་ཆེན་པོ་ཡོད་པ་དང་།དེ་དག་ངེས་པ་མེད་པ་ཅུང་ཟད་ཡོད་པ་དང་།ཕྱིའི་སྤྲོས་པ་དོར་ཏེ་ཏིང་ངེ་འཛིན་འབའ་ཞིག་ལ་བརྟེན་པ་རྣམས་ནི།རིམ་བཞིན་སྤྲོས་བཅས་དང་།སོགས་ཁོངས་ནས་སྤྲོས་མེད་ཤིན་ཏུ་སྤྲོས་མེད་གསུམ་གྱི་ངོ་བོར་སྤྱོད་བསྡུས་ལས་བཤད་དོ།།གཉིས་པ་ནི།དགའ་སེམས་ན་ཚོད་ཤེས་རབ་ཡོ་བྱད་དང་།།འདོད་ཆགས་ཆེ་ཆུང་སྤྱོད་བྱེད་ཁྱད་པར་རོ།།གང་ཟག་སྤྲོས་པ་ལ་དགའ་བའི་སེམས་ཆེ་ཆུང་དང་།ན་ཚོད་དེ་ལང་ཚོའི་ཁྱད་པར་དང་།ཡོ་བྱད་ཆེ་ཆུང་དང་།ཤེས་རབ་ཆེ་ཆུང་དང་།འདོད་ཆགས་ཆེ་ཆུང་གསུམ་སྟེ།སྤྲོས་པ་ལ་ཤིན་ཏུ་དགའ་བ་དང་།ན་ཚོད་གཞོན་པ་དང་།ཡོ་བྱད་མང་བ་དང་།འདོད་ཆགས་ཤས་ཆེ་བ་སྤྲོས་བཅས།དེ་དག་འབྲིང་ལ་སྤྲོས་མེད།སྤྲོས་པའི་བསམ་པ་སོགས་ཆུང་བ་དང་།ན་ཚོད་རྒན་པོ་ལ་ཤིན་ཏུ་སྤྲོས་མེད་དེ་སྤྱོད་པ་བྱེད་པ་པོའི་ཁྱད་པར་ལས་བཞག་པའོ།།གསུམ་པ་ནི།དེ་ཡང་བྱ་བ་སྒོམ་བསམ་དུས་རྣམས་ལ།།ལྟོས་པའི་སྤྱོད་པ་གསུམ་གསུམ་དགུ་རུ་འགྱུར།།མ་རྒྱུད་གཙོར་བྱས་རིག་བརྟུལ་སྤྱོད་པ་སྟེ།།སྤྱོད་པ་གསུམ་པོ་དེ་ལའང་དབྱེ་ན།ཆོ་གའམ་བྱ་བ་ལ་ལྟོས་པའི་སྤྱོད་པ་གསུམ་དང་།སྒོམ་བསམ་ལ་ལྟོས་པའི་སྤྱོད་པ་གསུམ་དང་།དུས་ལ་ལྟོས་པའི་སྤྱོད་པ་གསུམ་མོ།།དང་པོ་ནི།གོང་དུ་བཤད་པ་དེའོ།།གཉིས་པ་ནི།བསྐྱེད་རིམ་པའི་སྐབས་ཀྱི་སྤྱོད་པ་ཐམས་ཅད་རྣམ་རྟོག་གིས་བསྐྱེད་པའི་སྒོམ་བསམ་འབའ་ཞིག་ཡིན་པའི་ཕྱིར་སྒོམ་བསམ་སྤྲོས་བཅས་ཀྱི་སྤྱོད་པའོ།།འདི་ལ་སྟོང་པའང་རྣམ་རྟོག་དང་འགྲོགས་པ་དང་།བདེ་བ་ཡང་ཉི་ཚེ་ཙམ་ལས་མེད་དོ།།རྫོགས་རིམ་གྱི་བདེ་སྟོང་ཁྱད་པར་ཅན་ཐོབ་པ་ནས་བརྩམ་མཉམ་གཞག་ཏུ་བདེ་སྟོང་སྒོམ་པ་དེས་སྣང་བ་ཐམས་ཅད་ལ་རྒྱས་བཏབ་སྟེ་རྣམ་རྟོག་ཁོ་ནས་སྒོམ་པ་ལ་མ་ལྟོས་པའི་ལྷ་སྐུའི་སྣང་བ་ཤར་བའི་འདོད་ཡོན་ལ་ལོངས་སྤྱོད་པའི་ཕྱིར་རྣམ་རྟོག་ཤས་ཆུང་བས་སྤྲོས་མེད་ཅེས་བྱ་སྟེ།སྟོང་པ་མི་རྟོག་པའི་རང་བཞིན་དང་བདེ་བའང་རྩོལ་མེད་དུ་རྒྱ་ཆེ་བར་འབྱུང་བ་ཡིན་ནོ།།ཟུང་འཇུག་གི་སྐབས་ནི་བདེ་སྟོང་ཉིད་ཀྱི་རྣམ་རོལ་ལས་མ་གཡོས་བཞིན་དུ་གང་སྣང་ཐམས་ཅད་དག་པའི་འཁོར་ལོར་རང་ཤར་བའི་འདོད་ཡོན་ལ་སྤྱོད་པ་སྟེ།འདི་ལ་རྣམ་རྟོག་མངོན་གྱུར་བ་མེད་པས་སྒོམ་བསམ་ཤིན་ཏུ་སྤྲོས་མེད་ཀྱི་སྤྱོད་པ་ཞེས་བྱ།སྣང་སྟོང་བདེ་བ་མཁའ་ཁྱབ་ཀྱི་ཚུལ་དུ་འབྱུང་ངོ་།།འདི་དག་ལ་བྱ་བའི་སྒོ་ནས་སྤྲོས་བཅས་སོགས་གསུམ་ཆར་ལ་ཡོད་དོ།།གསུམ་པ་ནི།ཚོགས་སྤྱོད་ལ་དབྱེ་བ་ཡིན་ཏེ།སངས་རྒྱས་མཉམ་སྦྱོར་ལས།ཉིན་རེའམ་ཟླ་བ་རེ་རེའམ།།དེ་བཞིན་ལོ་ནི་རེ་རེར་ཡང་།།ཇི་བཞིན་ཆོ་གས་བྱིན་བརླབས་ནས།།སངས་རྒྱས་བདེ་མཆོག་གར་བྱའོ།།ཞེས་གསུངས་པ་ལྟར་ཏེ།ཉིན་རེ་བཞིན་ཏེ་རྟག་ཏུ་སྤྱོད་པ་ནི་སྤྲོས་བཅས།ཟླ་རེ་བཞིན་ལན་རེ་སྤྱོད་པ་ནི་སྤྲོས་མེད།ལོ་དུས་སུ་ལན་རེ་སྤྱོད་པ་ནི་ཤིན་ཏུ་སྤྲོས་མེད་དོ།།དེས་ན་སྒོམ་བསམ་སྤྲོས་བཅས་ལ་བྱ་བ་གསུམ་ཆར་ཡོད་པ་སོགས་སྒོམ་བསམ་གསུམ་ཆར་ལ་བྱ་བ་གསུམ་གྱི་དབྱེ་བས་དགུ།བྱ་བ་སྤྲོས་བཅས་སྤྲོས་མེད་དྲུག་ལ་ཚོགས་སྤྱོད་ཀྱི་སྐབས་དུས་སྤྲོས་བཅས་སོགས་གསུམ་གསུམ་སྟེ་བཅོ་བརྒྱད།ཤིན་ཏུ་སྤྲོས་མེད་གསུམ་སྟེ་ཉེར་གཅིག།དེ་དག་གནས་གཅིག་ན་འདུག་པ་དང་ཡུལ་ཆེན་རྣམས་སུ་རྒྱུ་བས་ཞེ་གཉིས།སྒོམ་བསམ་སྤྲོས་བཅས་བཅུ་བཞི་བོར་བ་གཞན་དེ་དག་རེ་རེ་ལ་ཀུན་འདར་ཀུན་བཟང་ཕྱོགས་ལས་རྣམ་རྒྱལ་གསུམ་གསུམ་དུ་དབྱེ་བས་སྤྱོད་པ་བརྒྱ་དང་བརྒྱད་ཅེས་གུ་རུ་ལྷོ་ཕྱོགས་པའི་ཞལ་ལུང་རྗེ་བཙུན་ཏཱ་ར་ནཱ་ཐའི་གསང་དོན་རྒྱ་མཚོའི་ཟེག་མའོ།།འདི་དག་ནི་བླ་མེད་མ་རྒྱུད་གཙོར་བྱས་རིག་བརྟུལ་སྤྱིའི་སྤྱོད་པའོ།།བཞི་པ་ལ་བཞི།སྤྱོད་པའི་ངོ་བོ།དུས་ཚོད།དགོས་པ།ཇི་ལྟར་སྤྱོད་ཚུལ་ལོ།།དང་པོ་ནི།སྤྱིའི་ངོ་བོ་ཏིང་འཛིན་བརྟན་པ་ཡི།།བོགས་འབྱིན་སྒོ་གསུམ་བྱ་བ་ཁྱད་པར་ཅན།།སྤྱོད་པ་འཆད་འགྱུར་གྱི་ངོ་བོ་ནི།རིམ་གཉིས་ཀྱི་ཏིང་ངེ་འཛིན་ལེགས་པར་བརྟན་ཟིན་པའི་བོགས་འབྱིན་ལུས་ངག་ཡིད་གསུམ་གྱི་སྤྱོད་པ་ཁྱད་པར་ཅན་ཏེ།ཁྱད་པར་ཅན་གྱི་དོན་ཡང་ཇི་ལྟར་འདོད་པ་བཞིན་དུ་འདོད་ཡོན་ལ་མ་བཀག་པར་ཅི་བདེར་སྤྱོད་པས་སྔར་གྱི་བདེ་སྟོང་གི་ཡེ་ཤེས་ལེགས་པར་བརྟན་པ་དེ་ཉིད་གོང་ནས་གོང་དུ་འཕེལ་བར་བྱེད་པའི་སྤྱོད་པའོ།།གཉིས་པ་ལ་གཉིས།སྤྱི་དང་།ཁྱད་པར་རོ།།དང་པོ་ནི།དུས་ནི་བསྐྱེད་པས་འདོད་ལྷས་དངོས་སུ་གནང་།།ཉེར་འཚེ་མི་རྫི་ཏིང་འཛིན་རྐྱེན་མི་གཡོ།།ཆོས་བརྒྱད་མགོ་སྙོམས་འདོད་ཡོན་གྲོགས་སུ་ཤར།།རྫོགས་རིམ་ཆུང་ངུའི་དྲོད་ཀྱང་དེ་ཡིན་ལ།།འབྲིང་པོ་ཚར་བཅད་ཆེན་པོ་རྗེས་འཛིན་གྱི།།ལྟ་སྟངས་གྲུབ་སོགས་ནུས་པ་དཔག་མེད་ལྡན།།སྤྱོད་པ་བྱེད་པ་སྤྱིའི་དུས་ནི་དྲོད་ཐོབ་པས་བྱ་བ་ཡིན་ལ།དེའང་བསྐྱེད་རིམ་གྱིས་དངོས་གྲུབ་སྒྲུབ་པ་ལ་འདོད་པའི་ལྷ་མཉེས་ནས་དངོས་སུ་གནང་བ་ཐོབ་པ་དགོས་ལ།ཕྱི་ནང་གི་ཉེ་བར་འཚེ་བས་མི་རྫི་བ་དང་།རྐྱེན་གང་གིས་ཀྱང་ཏིང་ངེ་འཛིན་ལས་གཡོ་མི་ཐུབ་པ་དང་།ཆོས་བརྒྱད་མངོན་འགྱུར་མགོ་སྙོམས་པ་དང་།ཡུལ་སྣང་སྤྱི་དང་ཁྱད་པར་འདོད་ཡོན་གྱི་ཏིང་ངེ་འཛིན་འཕེལ་བའི་གྲོགས་སུ་གྱུར་པ་ན་དྲོད་ཐོབ་པ་སྟེ་དྲོད་ཀྱི་དོན་ཡང་དངོས་གྲུབ་མེ་ལྟ་བུ་འབྱུང་བའི་སྔ་ལྟས་དྲོད་ལྟ་བུ་ཡིན་པས་ཏེ།དགྱེས་རྡོར་དང་སམྦུ་ཊིར་ཡང་།ཅུང་ཟད་དྲོད་ནི་ཐོབ་པ་ནི།།ཞེས་སོགས་གསུངས་ཤིང་།བདེ་མཆོག་རྩ་རྒྱུད་ལས།ཇི་ལྟར་དྲོ་བའི་བྱ་བ་གང་།།མངོན་པར་འབད་པས་རྟོགས་པར་བྱ།།ཞེས་གསུངས་སོ།།རྫོགས་རིམ་པའི་དྲོད་ལ་ནི་ཆེ་ཆུང་གསུམ་ཡོད་དེ།ཆུང་ངུ་ནི་གོང་དུ་བཤད་པ་དེ་ཉིད་ཡིན་ལ།འོན་ཀྱང་ཁྱད་པར་ནི་རྫོགས་རིམ་ཉིད་ལ་བརྟེན་ཏེ་དེ་དག་ཐོབ་པ་དགོས་ཤིང་།འབྲིང་པོ་ནི་ཚར་བཅད་ཀྱི་ལྟ་སྟངས་བཞི་ལ་སོགས་པ་ལེགས་པར་འགྲུབ་པ་དང་།ཆེན་པོ་ནི་རྗེས་སུ་འཛིན་པའི་ལྟ་སྟངས་གྲུབ་པ་ཕན་ཆད་ཀྱི་ནུས་པའི་ཁྱད་པར་དཔག་ཏུ་མེད་པ་དང་ལྡན་པའོ།།གཉིས་པ་ནི།ཁྱད་པར་ཡེ་ཤེས་དབང་བས་ཐུན་མོང་དང་།།རྫོགས་རིམ་རྣལ་འབྱོར་བཞི་པར་རིག་འཛིན་དོན།།དྲོད་ཐོབ་སྐུ་སྟེ་སློབ་དང་མི་སློབ་པའི།།ཟུང་འཇུག་ཕྱིར་ལྔ་ངེས་པའི་དུས་ནི་གཉིས།།ཁྱད་པར་གྱི་སྤྱོད་པའི་དུས་ནི།རྫོགས་རིམ་བསྒོམས་མ་བསྒོམ་གང་ལྟར་ཡང་བསྐྱེད་རིམ་རགས་པ་མཐར་ཕྱིན་པ་སྟེ་ཡེ་ཤེས་ལ་དབང་བའི་རྣལ་འབྱོར་ལ་གནས་པས་དངོས་གྲུབ་བརྒྱད་ལ་སོགས་པ་ཐུན་མོང་གི་དངོས་གྲུབ་ཆེན་པོ་རྣམས་སྒྲུབ་པའི་དུས་དང་།རྫོགས་རིམ་གྱི་རྟོགས་པ་ཅུང་ཟད་བརྟན་ནས་རྣལ་འབྱོར་བཞི་པར་སླེབ་པའི་ཚེ་འདོད་གཟུགས་ཀྱི་རིག་པ་འཛིན་པ་སྒྲུབ་པའི་དོན་དུ་སྤྱོད་པ་བྱེད་པ་སྟེ།བསྐྱེད་རིམ་དང་རྫོགས་རིམ་པས་ཐུན་མོང་གི་དངོས་གྲུབ་སྒྲུབ་པའི་དུས་གཉིས་དང་།རྫོགས་རིམ་པའི་དྲོད་ཐོབ་པ་ནས་རླུང་སེམས་ཙམ་གྱི་སྐུ་འགྲུབ་པའི་ཕྱིར་སྤྱོད་པ་བྱེད་པ་དང་།དེ་གྲུབ་ནས་དོན་གྱི་ཡེ་ཤེས་ཟུང་འཇུག་ཐོབ་པའི་ཕྱིར་དུ་སྤྱོད་པ་དང་།སློབ་པའི་ཟུང་འཇུག་ཐོབ་ནས་མི་སློབ་པའི་ཟུང་འཇུག་ཐོབ་པའི་ཕྱིར་དུ་སྤྱོད་པ་སྟེ།རྫོགས་རིམ་གྱི་དྲོད་ཐོབ་པ་ཕན་ཆད་སྤྱོད་པ་ཁོ་ན་གཙོར་བྱེད་པ་ཡིན་མོད་ཀྱི།ས་མཚམས་ལ་ལྟོས་ནས་གསུམ་སྟེ་སྤྱིར་ལྔའོ།།རླུང་སེམས་ཙམ་གྱི་སྐུ་འགྲུབ་པའི་ཕྱིར་དུ་ངེས་པར་ནི་སྤྱོད་མི་དགོས་པ་དང་།ཐུན་མོང་གི་གཉིས་པོའང་མཐའ་གཅིག་ཏུ་མི་དགོས་པས་ངེས་པར་དགོས་པའི་དུས་ནི་གཉིས་སོ།།གསུམ་པ་ནི།དགོས་པ་གྲུབ་གཉིས་ཡོངས་སུ་སྒྲུབ་པ་དང་།།གྲུབ་པ་གོང་འཕེལ་མྱུར་དུ་མཐར་ཕྱིན་བྱེད།།ངོ་བོ་གྲངས་སོགས་ཕྱག་རྒྱའི་ཁྱད་ལས་ཀྱང་།།བདེ་ཆེན་སྟོང་ཉིད་རྟོགས་ཚུལ་ཁྱད་པར་འགྱུར།།སྤྱོད་པའི་དགོས་པ་ནི་དངོས་གྲུབ་གཉིས་ཡོངས་སུ་སྒྲུབ་པར་བྱེད་པ་དང་།གྲུབ་པ་དེ་ཉིད་གོང་དུ་འཕེལ་ནས་མཐར་ཕྱིན་པར་བྱེད་པ་ཡིན་ལ།རང་ལུས་དང་གཞན་ལུས་ཀྱི་ལམ་གྱིས་ཡེ་ཤེས་མ་སྐྱེས་པ་བསྐྱེད་པ་དང་།བསྐྱེད་པ་བརྟན་པར་བྱས་ཟིན་ཀྱང་།ད་དུང་རྟེན་ལུས་དག་པར་བྱེད་པ་དང་།བརྟེན་པ་ཡེ་ཤེས་བོགས་འབྱིན་རྒྱུ་མང་པོ་ཡོད་པ་སྔར་གྱི་ལམ་གྱིས་རྒྱུ་གོམས་པར་བྱས་ཀྱང་ཚེ་འདི་ལ་མཐར་ཕྱིན་པར་མི་ནུས་པས་རིག་མའི་ཁ་སྦྱོར་གྱི་འདོད་ཡོན་གཙོ་བོར་གྱུར་པའི་འདོད་པ་ལྔ་ལ་རོལ་པའི་སྤྱོད་ལམ་འཁོར་བཅས་འབའ་ཞིག་ལ་དྲིལ་ཏེ་བོགས་ཕྱུང་ན།ཆེས་ཁྱད་པར་དུ་ཞུགས་པའི་རིམ་པས་མྱུར་དུ་མཐར་ཕྱིན་པར་བྱེད་དོ།།སྤྱོད་པ་ནི་ཕྱག་རྒྱ་རྣམས་ཀྱི་ངོ་བོ་དང་།གྲངས་དང་།འགྲོ་བ་སོ་སོའི་ཁྱད་པར་དང་།ནུས་པ་ཆེ་ཆུང་གི་དབྱེ་བ་ལས་ཀྱང་།བདེ་ཆེན་གྱི་ཡེ་ཤེས་ཀྱི་ཁྱད་མི་འདྲ་བ་དུ་མ་འདྲེན་ནུས་ཤིང་།དེས་སྟོང་པ་ཉིད་རྟོགས་ཚུལ་ལའང་རེ་རེས་ཁྱད་པར་དུ་འགྱུར་ཏེ།དཔེར་ན་ལུས་ཀྱི་གནས་སོ་སོར་གནད་དུ་བསྣུན་པ་ལས་ཉམས་ཀྱི་ཁྱད་པར་མི་འདྲ་བ་རེ་རེ་སྐྱེ་བ་བཞིན་ནོ།།དེས་ན་རྡོ་རྗེ་མཁའ་འགྲོ་ལས་ཕྱག་རྒྱའི་བྷ་གའི་ཁྱད་པར་སོ་སོས་བྱང་ཆུབ་ཀྱི་སེམས་འཆིང་ཚུལ་མི་འདྲ་བའི་ཁྱད་པར་དུ་མ་གསུངས་པ་ཡིན་ནོ།།བཞི་པ་ལ་གཉིས།ཚོགས་སྤྱོད་སྤྱིའི་རྣམ་དབྱེ།སྤྱོད་ཚུལ་བྱེ་བྲག་ཏུ་རྣམ་པར་གཞག་པའོ།།དང་པོ་ནི།སྤྱོད་ཚུལ་ཀུན་འདར་སྤྲོས་མེད་ཤས་ཆེ་ཞིང་།།ཀུན་བཟང་ཆ་མཉམ་རྣམ་རྒྱལ་སྤྲོས་བཅས་གཙོ།།གཉིས་ནི་སྦྱོར་ལམ་ཕྱི་མ་འཕགས་ལམ་ལ།།སྦྱོར་མོད་སྐྱེ་འཕགས་གཉིས་ཀར་གསུམ་ཆར་ཡོད།།ཚོགས་སྤྱོད་ཀྱི་ཚུལ་སྤྱིར་དབྱེ་ན་གསུམ་ལས།དང་པོ་ཨ་བ་དྷཱུ་ཏི་སྟེ་ཀུན་འདར་གྱི་སྤྱོད་པའམ་གསང་བའི་སྤྱོད་པ་ལ་སྤྲོས་མེད་ཤས་ཆེ།གཉིས་པ་ཀུན་བཟང་གི་སྤྱོད་པ་ལ་སྤྲོས་བཅས་སྤྲོས་མེད་ཆ་མཉམ།གསུམ་པ་ཕྱོགས་ལས་རྣམ་རྒྱལ་ལ་སྤྲོས་བཅས་གཙོ་བོར་སྤྱོད་པ་ཡིན་ནོ།།དེ་ལ་ཨ་བ་དྷཱུ་ཏིའི་དོན།ཨ་བ་དྷཱུ་ནོ་ཏི་སྟེ་སྡིག་པ་སྐྲོད་པ་ཞེས་ཀྱང་འགྱུར།གཉིས་སྤངས་དང་ཀུན་འདར་ཞེས་སུའང་འགྱུར་ཏེ།སམྦུ་ཊི་ལས།སྡིག་བཅོམ་བྱེད་པ་འདི་མྱུར་ཐོབ།།ཅེས་དང་།བསམ་གྱིས་མི་ཁྱབ་པ་ཡི་གནས།།རྣལ་འབྱོར་པས་ནི་སྒོམ་བྱེད་པ།།ཨ་བ་དྷཱུ་ཏིའི་སྤྱོད་པ་བཤད།།རྟོག་པ་ཐམས་ཅད་རྣམ་སྤངས་པ།།ཞེས་གསུངས་པས་སྡིག་པ་དག་པ་དང་གཉིས་སྣང་གི་རྣམ་རྟོག་དང་པོར་འཇོམས་བྱེད་ཡིན་པ་དང་།མཚན་འཛིན་ནམ་བདེན་འཛིན་གཡོ་ཞིང་འདར་བ་དང་སྐྲོད་པར་བྱེད་པའི་དོན་ནོ།།ཀུན་བཟང་གི་དོན་ནི།དེས་བྱ་བ་ཅི་བྱེད་ཐམས་ཅད་བཟང་ངན་གང་དུ་སྣང་ཡང་དུས་ཀུན་ཏུ་ངོ་བོ་བཟང་པོ་འབའ་ཞིག་ཡིན་པའོ།།ཕྱོགས་ལས་རྣམ་རྒྱལ་ནི་ཉོན་མོངས་ལས་དངོས་སུ་རྒྱལ་ཞིང་བདུད་བཞི་པོ་རྣམས་བཏུལ་བ་དང་།སེམས་ཅན་གྱི་དོན་ལ་སྟོབས་དང་ལྡན་པ་དང་།ཤེས་བྱའི་སྒྲིབ་པའང་འཇོམས་བཞིན་པ་ཡིན་པས་སོ།།འདི་དག་དང་པོ་གཉིས་གཙོ་བོར་སྦྱོར་ལམ་སྐབས་དང་ཕྱི་མ་གཙོ་བོར་འཕགས་ལམ་ལ་སྦྱོར་མོད།གསུམ་ཅར་ལ་སྐྱེ་འཕགས་གཉིས་ཀ་ཡོད་དོ།།གཉིས་པ་ལ་བཅུ།ཡུལ་གྲོགས་ཀུན་སློང་དམིགས་རྣམ་དང་།།ཆ་ལུགས་བྱ་བ་བརྟེན་བསླབ་བྱ།།ཕན་ཡོན་ཇི་ལྟར་སྤྱོད་ཚུལ་ལོ།།དེ་ལ་དང་པོ་ནི།སྤྱོད་ཡུལ་ཡུལ་ཆེན་རྗེས་མཐུན་ཐ་དད་དེ།།ཕ་རྒྱུད་སྤྱོད་ལ་ཡུལ་དུ་རྒྱུ་བ་མེད།།སྤྱོད་པ་རྒྱུ་བའི་ཡུལ་ནི།གཙོ་བོར་ཡོངས་སུ་གྲགས་པ་ཛམྦུའི་གླིང་གི་ཡུལ་ཆེན་སོ་གཉིས་པོ་རྣམས་དང་།རྗེས་མཐུན་ནི་བོད་ལ་སོགས་པའི་རྒྱལ་ཁམས་རེ་རེ་ལའང་ཡུལ་ཆེན་དེ་དག་ཚང་བར་རྩེ་ཞིང་གྲོང་ཁྱེར་གཅིག་ཉིད་ལའང་ཚང་བའོ།།ཚང་བའི་གོ་དོན་ཡང་ས་བཅུ་ཆེ་ཆུང་ལ་གནས་པའི་ཕོ་ཉ་མོ་རྣམས་གནས་པ་ཡིན་པ་དང་།བདག་ཉིད་ལ་དེ་དག་གིས་རྟོགས་པ་སྐྱེ་བའི་གྲོགས་སུ་འགྱུར་བའོ།།དེའི་ཕྱིར་ཡུལ་ཆེན་རྣམས་གཙོ་བོར་གྱུར་པའི་ཡུལ་ཐ་དད་དོ།།རེ་ཞིག་ཕ་རྒྱུད་ཀྱི་ལམ་གྱི་སྤྱོད་པ་ལ་ནི་ཞིང་རྣམས་སུ་རྒྱུ་བ་མེད་དེ།རྒྱུད་དེ་ནས་རྣལ་འབྱོར་མ་རྣམས་ཀྱི་སྔགས་གཙོ་བོར་མི་སྟོན་པའི་ཕྱིར།བདེ་མཆོག་སོགས་ལས་སྤྱོད་པའི་ཁྱད་པར་ཕོ་ཉ་མོ་རྣམས་ཀྱི་འདུ་བ་ཁྱད་པར་དུ་མ་སྒྲུབ་པར་གསུངས་ལ།ཞིང་རྣམས་སུ་རྒྱུ་བའི་དགོས་པ་ནི་དེའི་ཆེད་ཡིན་པའི་ཕྱིར།དེས་ན་ཐབས་འདི་ཡོད་པས་ཀྱང་ཤེས་རབ་ཀྱི་རྒྱུད་ཁྱད་པར་དུ་འཕགས་ཏེ་ལམ་མྱུར་བའི་ཕྱིར་རོ།།གཉིས་པ་ནི།གྲོགས་ནི་རྫོགས་རིམ་ཕྱོགས་མེད་བསྐྱེད་རིམ་པ།།རང་གི་རིགས་ངེས་ཐུན་མོང་སྦྱངས་ཐོབ་སོགས།།སྤྱོད་པའི་གྲོགས་ནི།རྫོགས་རིམ་པས་བྲམ་ཟེ་ནས་གདོལ་པའི་བར་གྱི་རིགས་བཟང་ངན་ཐམས་ཅད་ལ་ཅི་རིགས་པའི་ཚུལ་དུ་མཉམ་པ་ཉིད་དུ་བྱེད་པ་དང་།དེ་བཞིན་དུ་གཟུགས་དང་ལང་ཚོ་དང་འགྲོ་བའི་རིགས་དང་མཚན་ཉིད་ཚང་མ་ཚང་ཇི་ལྟར་རྙེད་པ་ཕྱོགས་མེད་དུ་བསྟེན།བསྐྱེད་རིམ་པས་སྤྱིར་ཕྱག་རྒྱའི་གཙོ་བོ་རྣམས་རང་གི་རིགས་སོ་སོར་ངེས་པར་བྱེད་པ་དང་།ཁྱད་པར་བདེ་མཆོག་ལུགས་སུ་ཞིང་སྐྱེས་ཀྱི་རྣལ་འབྱོར་མའི་འདུ་བ་ཐོབ་པར་བྱེད་པའི་སྒྲུབ་པ་ལ་ཞུགས་པའི་ཚེ།སྔགས་སྐྱེས་ཀྱི་ཕོ་ཉ་མོ་འབའ་ཞིག་ལས་གཞན་མི་བསྟེན་ཏེ།དེའི་བར་ཆད་དུ་འགྱུར་བའི་ཕྱིར།ཞིང་སྐྱེས་ཀྱི་འདུ་བ་ཐོབ་ནས་ནི་གཉིས་ཅར་བསྟན་པ་ཡིན་ཏེ་ཕོ་ཉ་མོའི་སྒྲུབ་པ་ལུགས་གཅིག་གོ།ཡང་ན་གནོད་སྦྱིན་མོ་ལ་སོགས་པ་ཕྱག་རྒྱར་བསྒྲུབ་སྟེ།དེས་ཁ་ཟས་སྦྱིན་པ་སོགས་བྱེད་པ་ནི་སྒྲུབ་པ་གཉིས་པའོ།།རིམ་པ་གཉིས་ཀའི་ཐུན་མོང་དུ་སྔགས་ལ་མོས་ཤིང་དྲན་པ་དང་ལྡན་པའི་བུད་མེད་བླ་མ་བརྒྱུད་པའི་རིམ་པ་ལས་བྱུང་བའི་དབང་བསྐུར་དམ་ཚིག་ཐོབ་པར་བྱས་ཤིང་།རིམ་གཉིས་ཀྱི་ཏིང་ངེ་འཛིན་གྱི་སྦྱོར་བ་ལེགས་པར་བསྒོམས་པ་དང་།སྦྱིན་པ་ལ་དགའ་བ་དང་།འདོད་ཡོན་གྱི་གཡེང་བ་ལ་ཆགས་པ་ཤས་ཆུང་བ་དང་།ཡུལ་རྣམས་ལ་མ་ཆགས་བའི་བདེ་བ་ཆེན་པོ་སྒྲུབ་པར་ནུས་པ།སྔགས་ལུགས་ཀྱི་དབང་པོའི་སྒོ་བསྡམས་པའི་ཚུལ་ཁྲིམས་དང་ལྡན་པ།སྒྲུབ་པ་པོ་ལ་ཡེ་ཤེས་རྫོགས་པར་སྐྱེད་པའི་རྒྱུའི་ནུས་པ་ཅན་ནི་སྤྱོད་པ་གཉིས་ཀའི་གྲོགས་ཕྱག་རྒྱའི་མཚན་ཉིད་ཡིན་ལ།དེ་ནི་སྦྱངས་པ་ལས་ཐོབ་པའི་ཕོ་ཉ་མོ་སྟེ།དེ་སོགས་ཕོ་ཉ་མོ་སྤྱིའི་མཚན་ཉིད་ཀྱང་གཞན་དུ་ཤེས་པར་བྱ་ཞིང་།དེ་བཞིན་དུ་ཕོ་ཉའི་འཇུག་ལྡོག་ལའང་མཁས་པར་བྱ་དགོས་སོ།།གསུམ་པ་ནི།དོན་གཉིས་ཞེན་མེད་བརྩེ་སྦྱིན་བསམ་པ་ལྔ།།བདག་དང་སེམས་ཅན་རྣམས་གྲོལ་བའི་དོན་གཉིས་ཀྱི་ཕྱིར་དུ་སྤྱོད་པ་ལ་འཇུག་པ་ཁོ་ནའི་བསམ་པ་དགོས་ཀྱི་བདག་ཉིད་བཟང་པོར་སྟོན་པའམ།བཟའ་བཏུང་གོས་ལ་སོགས་པ་དོན་དུ་གཉེར་བའི་བསམ་པས་སྤྱོད་པ་ལ་འཇུག་པ་ནི་མི་རུང་ཞིང་།གཞན་ཡང་ལོངས་སྤྱོད་ལ་ཞེན་པ་མེད་པ་དང་།སེམས་ཅན་རྣམས་ལ་སྙིང་རྗེ་ཆེན་པོ་དང་།རང་གི་ལུས་སེམས་ཅན་ལ་ཡོངས་སུ་བྱིན་ཟིན་པའི་སེམས་ཏེ།བསམ་པ་རྣམ་པ་ལྔ་པོ་དེས་ཀུན་ནས་བསླངས་པའོ།།ཀྱཻ་རྡོ་རྗེ་ལས།ལུས་ཀྱི་སྦྱིན་པ་བྱིན་ནས་ནི།།ཕྱིས་ནས་སྤྱོད་པ་ཡང་དག་སྤྱད།།ཅེས་གསུངས་ཏེ།འདིར་ལུས་སེམས་ཅན་རྣམས་ལ་སྦྱིན་པའི་དོན་ཀྱང་རྫུ་འཕྲུལ་མཆོག་མ་ཐོབ་བར་དུ་ལུས་བཅད་ཅིང་སྦྱིན་པ་ནི་མ་ཡིན་ལ།ལུས་ཀྱི་བྱ་བ་ཅུང་ཟད་བྱེད་པ་ན་དབུགས་ཕྱི་ནང་དུ་རྒྱུ་བ་ཚུན་ཆད་སེམས་ཅན་མཐའ་དག་སྒྲོལ་བའི་དོན་དུ་དམིགས་ཏེ།ལུས་སེམས་ཅན་ཐམས་ཅད་ལ་སྦྱིན་པའི་དོན་ནོ།།བཞི་པ་ནི།དམིགས་རྣམ་བསྐྱེད་པས་ལྷའི་རྣལ་འབྱོར་དང་།།རྫོགས་པས་འོད་གསལ་བདེ་སྟོང་རྒྱ་ཡིས་འདེབས།།དམིགས་པའི་རྣམ་པ་ནི།བསྐྱེད་རིམ་གྱི་སྤྱོད་པ་ཡིན་ན་ལྷའི་རྣལ་འབྱོར་སྲུང་བའི་འཁོར་ལོ་གོ་ཆ་དང་བཅས་པ་འབྲལ་བ་མེད་པར་སྒོམ་པ་དང་།དག་པ་གསུམ་གྱི་རང་བཞིན་དུ་བརྟན་གཡོ་ཐམས་ཅད་མོས་པས་རྣམ་པར་ལྟ་བ་དང་།རྫོགས་རིམ་པའི་སྤྱོད་པ་ལ་ནི།ཐུན་དང་ཐུན་མཚམས་ཐམས་ཅད་དུ་འོད་གསལ་བ་དང་བདེ་སྟོང་གཉིས་སུ་མེད་པའི་ཡེ་ཤེས་ཀྱིས་སྣང་བ་ཐམས་ཅད་ལ་རྒྱས་འདེབས་པའོ།།ལྔ་པ་ནི།ལྷ་ཡི་ཆས་འཇུག།ཅེས་པ་སྟེ།སྤྱོད་པ་ལ་རྒྱུ་བའི་ཚེ་རང་རིགས་ཀྱི་ལྷའི་ཆས་སུ་འཇུག་པར་གསུངས་ཏེ།བརྟག་གཉིས་ལས།རྣ་བ་དག་ལ་རྣ་ཆ་བཟང་།།སྤྱི་བོར་འཁོར་ལོ་རྣམ་པར་འཛིན།།ལག་པ་དག་ལ་ལག་གདུབ་ཉིད།།རྐེད་པ་ལ་ཡང་སྐ་རགས་ཉིད།།རྐང་པར་དེ་བཞིན་རྐང་གདུབ་བོ།།ལག་པའི་རྩ་བར་དཔུང་རྒྱན་ཉིད།།མགྲིན་པར་རུས་པའི་ཕྲེང་བ་སྟེ།།བགོ་བ་སྟག་གི་པགས་པ་ཉིད།།ཅེས་དང་།རྐུན་མའི་སྐྲ་ལས་ཅོད་པན་བྱས།།དེ་ལ་ཧཱུྃ་བྱུང་སྦྱར་བ་བྱ།།ཞེས་སོགས་དང་།སྨད་གཡོག་ཁ་དོག་སྣ་ཚོགས་དང་།།རོ་བསྲེགས་ཐལ་བས་དེ་བཞིན་བརྒྱད།།ཅེས་སོགས་མང་དུ་འབྱུང་བ་ལྟར་ཕྱག་རྒྱ་ལྔའམ་དྲུག་དང་།ཁ་ཊྭཱཾ་ཐོད་པ་ཅང་ཏེའུ་ལྷའི་ཕྱག་མཚན་སོགས་ཚད་དང་ལྡན་པ་འཆང་བར་བྱའོ།།དྲུག་པ་ནི།གནང་ཐོབ་ཕྱག་སོགས་བྱས།།ཞེས་པ་སྟེ།ནངས་པར་སྔ་བར་ལངས་ཏེ་བསམ་པ་རྣམ་པར་དག་པས་སློབ་དཔོན་ལ་སྤྱོད་པ་བདེ་བར་ཞུས་ཏེ་གནང་བ་ཐོབ་པ་ན།ལྷའི་རྣལ་འབྱོར་ལ་གནས་པས་ཤ་ལྔ་བདུད་རྩི་ལྔ་ལ་སོགས་པ་ལུས་ལ་བྱུག་པའི་རྫས་དང་།གོ་ཆ་གསུམ་སོགས་ལྷ་སྔགས་ཀྱི་དག་བྱེད་བྱས་ཏེ་སློབ་དཔོན་དང་ཡི་དམ་མཐོང་བ་ན་ཕྱག་བྱས་ཤིང་རྩ་སྔགས་བརྗོད་པ་ཡིན་ཏེ།བཟང་ངན་ཐ་ལམ་དུ་འཛིན་པའི་སེམས་སྤངས་ནས་སོ།།བདུན་པ་ནི།མི་རྟོག་སེམས་ཀྱིས་བཟང་ངན་རོ་མཉམ་སྤྱད།།འདིར་གང་སྣང་ཐམས་ཅད་བདེ་བར་འཆར་བའི་དུས་ཡིན་པས་རྣམ་པར་མི་རྟོག་པའི་སེམས་ཀྱི་བཟང་ངན་ཐམས་ཅད་ལ་བླང་དོར་མེད་པ་མཉམ་པ་ཉིད་དུ་སྤྱོད་དེ།བཟའ་བཅའ་དེ་བཞིན་བཏུང་བ་ཉིད།།ཇི་ལྟར་རྙེད་པ་རབ་ཏུ་བཟའ།།ཡིད་འོང་མི་འོང་རྣམ་རྟོག་ཕྱིར།།ཞེན་པ་ཙམ་དུ་མི་བྱའོ།།བཟའ་དང་བཟའ་མིན་སྤྱོད་པ་དང་།།དེ་བཞིན་བཏུང་དང་བཏུང་མིན་ཉིད།།བསྒྲོད་དང་བསྒྲོད་མིན་སྔགས་པ་ཡིས།།རྣམ་རྟོག་ཉིད་དུ་མི་བྱའོ།།ཞེས་སོ།།བརྒྱད་པ་ནི།བསླབ་བྱ་མི་འགོང་མི་ཁྲོ་མི་འདའ་སོགས།།དང་པོར་སྤྱོད་དང་གང་ལའང་འཇིགས་མེད་འཇུག།བྱ་དང་ངེས་པ་སྤང་སོགས་བརྟན་ཐོབ་ཚུལ།།ཕྱག་མི་བྱ་སོགས་བརྟན་པ་ཆེར་ཐོབ་བོ།།སྤྱོད་པའི་སྐབས་སུ་བསླབ་བྱ་ནི།སྔར་སྔགས་སྡོམ་དུ་བཤད་པའི་སྤྱི་དང་ཁྱད་པར་གྱི་དམ་ཚིག་ལ་གནས་པ་གཞིར་བྱས་ནས།བདེ་མཆོག་རྩ་རྒྱུད་ལས།བསྐྱེད་རིམ་པས་ཕྱག་མཚན་ལ་མི་འགོང་བ་དང་།གཉིས་ཀས་དམ་ཚིག་ཅན་ལ་མི་ཁྲོ།དབང་གི་དམ་ཚིག་ལས་དམིགས་བསལ་མ་གཏོགས་མི་འདའ།དུས་བཞིར་ཕྱག་རྒྱ་དང་ལྷན་ཅིག་བདེ་བ་བསྒོམ་པ་སྟེ་གསུམ།ཚོགས་ཀྱི་གཙང་སྦྲ་གསུམ་རྣམས་སུ་བཤད་པ་དང་།སྡོམ་འབྱུང་ལས།འདོད་པ་ཁྲོ་བ་འཇིགས་པ་དང་།།སྲེད་པ་གཏི་མུག་ང་རྒྱལ་སྤངས།།རྟག་ཏུ་རྟག་དང་ཆད་པ་དང་།།དེ་བཞིན་གཞུང་བསྒྲིགས་བསྡུ་བ་སྤང་།།ཞེས་དང་།ཁྲོ་དང་མངོན་པའི་ང་རྒྱལ་དང་།།བསྟོད་དང་སྨད་པ་རྣམ་པར་སྤང་།།རྟག་ཏུ་ཆགས་མེད་དགའ་བ་མེད།།ཐམས་ཅད་ཐུན་མོང་དག་ཏུ་གནས།།ཞེས་དང་།བདག་གཞན་མཉམ་ཉིད་ཚུལ་གྱིས་ནི།།ཐེ་ཚོམ་མེད་པར་གནས་པར་བྱ།།འདོད་པ་མེད་པའི་ཀུན་སྤྱོད་ནི།།ཅུང་ཟད་འདོད་པ་ཐམས་ཅད་སྤྱད།།ཅེས་སོགས་དང་པོར་སྤྱོད་པ་རྣམས་དང་།སམྦུ་ཊི་དང་བརྟག་གཉིས་ལས།ངེས་པར་མངོན་དུ་ལྷ་མི་གང་།།བརྒྱ་བྱིན་ལྟ་བུ་ཡིན་ན་ཡང་།།འཇིགས་པ་ཙམ་དུ་མི་བྱ་སྟེ།།སེང་གེའི་ཚུལ་དུ་བསྒྱུར་བར་བྱ།།ཞེས་དང་།སྡོམ་འབྱུང་ལས་ཀྱང་།དོགས་པ་ཐམས་ཅད་རྣམ་སྤངས་ནས།།སེང་གེ་ལྟར་སྤྱོད་རྣལ་འབྱོར་པ།།ཞེས་གསུངས་པ་ལྟར།གང་ལའང་འཇིགས་པ་མེད་པར་འཇུག་པ་དང་།བཟའ་བཏུང་ཇི་ལྟར་རྙེད་པ་ཉིད་ལོངས་སྤྱོད་པ་དང་།སྦྱིན་སྲེག་སོགས་ཕྱིའི་བྱ་བ་རྣམས་སྤང་བ་དང་།ཚེས་གྲངས་དང་གཟའ་སྐར་གྱི་རྣམ་རྟོག་མེད་པ་དང་།བཟའ་བའི་དམ་ཚིག་ལ་སོགས་པའི་ངེས་པ་སྤང་བ་དང་།ལུས་ངག་གི་སྡོམ་པ་རྣམས་ལས་ངེས་པར་གྲོལ་བ་ནི་བརྟན་པ་ཐོབ་པའི་ཚུལ་ཁྲིམས་དང་།གཞན་ཡང་ངོ་ཚ་དང་ཞུམ་པ་དང་ཐ་མལ་གྱི་གཉིད་སྤོང་བ་ནི་སྤྱོད་པ་ཐམས་ཅད་ཀྱི་དམ་ཚིག་གོ།རྫོགས་རིམ་གྱི་བརྟན་པ་ཐོབ་པའི་སྤྱོད་པའི་དམ་ཚིག་ནི།ཟས་ཐམས་ཅད་ནང་གི་སྦྱིན་སྲེག་དང་།རྟག་ཏུ་ཏིང་ངེ་འཛིན་གྱི་དཀྱིལ་འཁོར་བཞེངས་པ་དང་།གང་ཅི་མཐོང་བ་ཐམས་ཅད་རྡོ་རྗེ་གསུམ་དུ་ཤེས་པས་རབ་གནས་བྱེད་པ་དང་།ངག་སྔགས་སུ་ཤེས་པས་བཟླས་པ་རྒྱུན་མི་འཆད་པ་དང་།རྟག་ཏུ་ཡེ་ཤེས་དང་མ་བྲལ་བ་དང་།མི་དང་མི་མ་ཡིན་པའི་སློབ་མ་རྣམས་ལ་གདམས་ངག་སྟོན་པ་དང་།ཚར་གཅོད་རྗེས་འཛིན་གྱིས་སེམས་ཅན་གྱི་དོན་བྱེད་པ་དང་།བདག་ཉིད་མཆོད་པས་སངས་རྒྱས་ཐམས་ཅད་མཉེས་པར་བྱེད་པ་དང་།འོད་གསལ་གྱི་གཉིད་ནམ་ཡང་མི་སྤོང་བ་དང་།གྲོང་པའི་ཆོས་མི་སྤོང་བ་དང་།དབང་པོ་རྣམས་འདོད་ཡོན་ལ་མི་དགག་པ་རྣམས་སོ།།བརྟན་པ་རྒྱ་ཆེར་ཐོབ་ནས་ལག་པའི་ཕྱག་རྒྱ་མི་འཆིང་བ་དང་།སློབ་དཔོན་དང་བརྒྱུད་པའི་བླ་མ་མ་གཏོགས་སྐུ་གཟུགས་ལའང་ཕྱག་མི་བྱེད་ན་གཞན་ལ་ལྟ་སྨོས་ཀྱང་ཅི་དགོས་པ་དང་།དཀྱིལ་འཁོར་གྱི་ལས་མི་བྱེད་པ་ལ་སོགས་པ་ནི་བརྟན་པ་ཆེར་ཐོབ་པའི་བརྟུལ་ཞུགས་སོ།།དགུ་པ་ནི།ཡོན་ཏན་མཐའ་ཡས།།ཞེས་པ་སྟེ།སྤྱོད་པ་སྤྱོད་པའི་ཕན་ཡོན་མཐའ་ཡས་ཀྱང་།མཚོན་ཙམ་བརྗོད་ན།གསང་བ་གྲུབ་པ་ལས་ཚོགས་སྤྱོད་ཀྱི་སྐབས་སུ།ཇི་སྐད་གསུངས་པའི་ས་ཕྱོགས་སུ།།རིག་པའི་བརྟུལ་ཞུགས་སྤྱད་ན་ནི།།སྡིག་པ་མ་ལུས་བྱང་ནས་ནི།།རིག་མ་དང་བཅས་གྲོལ་བར་འགྱུར།།ཞེས་གསུངས་ཤིང་།དེར་མ་ཟད་རེག་པ་དང་གཏམ་འདྲེས་པ་ཙམ་གྱིས་ཀྱང་སེམས་ཅན་གཞན་གྱི་སྡིག་པ་མཐའ་དག་བྱང་བར་འགྱུར་བ་དང་།རིམ་ལྔ་ལས།རང་བཞིན་སྣང་བའི་དབྱེ་ཤེས་ཤིང་།།དེ་ཉིད་བཞི་པ་ལ་བརྟེན་ཏེ།།གང་ཞིག་རྣམ་གསུམ་ལ་སློབ་པ།།དེ་ནི་མྱུར་དུ་འབྲས་ཐོབ་འགྱུར།།ཇི་ལྟར་མེ་ལ་ཤིང་གནས་པ།།མ་གཙུབས་པར་ནི་འབྱུང་མི་འགྱུར།།དེ་བཞིན་བྱང་ཆུབ་བསླབ་བྲལ་བས།།དེ་འདི་ཉིད་ལ་འབྱུང་མི་འགྱུར།།ཞེས་རྣམ་གསུམ་ནི་སྤྱོད་པ་གསུམ་སྟེ།བར་འདའ་ཙམ་མ་གཏོགས།མཐོང་ལམ་དང་སངས་རྒྱས་ཐོབ་པའི་མཐར་ཐུག་གི་རྐྱེན་སྤྱོད་པ་ཁོ་ན་ལ་ལྟོས་པ་དང་།དངོས་གྲུབ་མྱུར་དུ་འགྲུབ་པའང་སྤྱོད་པ་ཁོ་ན་ལ་ལྟོས་པས་ཏེ།མ་གཙུབས་ན་འགལ་དུམ་ཙམ་ལ་མེ་མི་སྐྱེ་བ་བཞིན།སྤྱོད་པ་ལ་བསླབ་པ་དང་བྲལ་ན།དཔེའི་འོད་གསལ་མཐར་ཐུག་ཐོབ་ནའང་ཚེ་འདི་ལ་མཆོག་མི་འགྲུབ་པས།དེས་སྤྱོད་པ་སྤྱད་ན་ཚེ་འདིར་མི་འགྲུབ་མི་སྲིད་པའོ།བཅུ་པ་ནི།དང་པོར་གསང་སྟེ་སྤྱོད།།བརྟེན་ནས་ཨ་བ་དྷཱུ་ཏི་བརྫུ་བག་ཚུལ།།དྲོད་འབྲིང་ཀུན་བཟང་འཇིག་རྟེན་མངོན་དུ་སྤྱད།།ཆེན་པོའི་དྲོད་ཐོབ་ཕྱོགས་ལས་རྣམ་རྒྱལ་ཉིད།།དང་པོར་གསང་བའི་སྤྱོད་པ་བྱ་སྟེ།བདེ་མཆོག་རྩ་རྒྱུད་ལས།མཚན་མོ་རྟག་ཏུ་གསལ་བྱ་ཞིང་།།ཉིན་པར་གསང་བ་ཉིད་དུ་བྱ།།བྱེད་པའི་ཡེ་ཤེས་ཤིན་ཏུ་སྦ།།ཞེས་དང་།ཀྱེ་རྡོ་རྗེར་ཡང་།ཟླ་བ་གཅིག་ཏུ་གསང་ལ་སྤྱད།།ཅེས་གསུངས་ཏེ།རང་གིས་སེམས་བརྟན་མི་བརྟན་བརྟག་པའི་ཕྱིར།མཚན་མོ་དུར་ཁྲོད་ལ་སོགས་པར་ཕྱག་རྒྱ་དང་ལྷན་ཅིག་གམ་ཡེ་ཤེས་ཀྱི་ཕྱག་རྒྱ་ལ་བརྟེན་ནས་རྒྱུ་བར་བྱ་སྟེ།འཇིག་རྟེན་དང་འགལ་བའི་སྤྱོད་པ་སྣ་ཚོགས་པ་བྱས་ཏེ་དེར་ཡེ་ཤེས་ཅུང་ཟད་མི་བརྟན་ན།རེ་ཞིག་སྤྱོད་པ་མི་བྱ་བར་རྣལ་འབྱོར་ཉིད་བརྟན་པའི་ཕྱིར་བསྒོམ་མོ།།གལ་ཏེ་བརྟན་ན་དེ་ཉིད་ཟླ་བ་གཅིག་ཏུ་གོམས་པར་བྱའོ།།དེར་ཕྱག་རྒྱ་ལུང་སྟོན་པའང་འབྱུང་སྟེ།དེ་ནས་སློབ་དཔོན་ལ་གནང་བ་ཞུ་ནས།འཇིག་རྟེན་པའི་མངོན་དུ་ཨ་བ་དྷཱུ་ཏིའི་སྤྱད་པ་སྤྱོད་དེ་སྤྲོས་བཅས་སྤྲོས་མེད་ཇི་ལྟར་ཡང་འཇིག་རྟེན་ཕལ་པ་རྣམས་ཀྱིས་མི་ཤེས་པར་བརྫུ་དགོས་པས།སྨྱོན་པའམ།ནལ་བུའམ།གྱ་ཚོམ་པའམ།རིགས་ངན་ལ་སོགས་པར་བརྫུས་ཏེ་ལུང་ཆེན་ཐོབ་པའི་ཕྱག་རྒྱ་ལེགས་པར་སྦྱངས་ནས།ཟླ་བ་གཅིག་གིས་སྐལ་བ་དང་ལྡན་པར་འགྱུར་བས་དེ་དང་ལྷན་ཅིག་སྤྱོད་པའམ།སྔགས་སྐྱེས་དང་ཞིང་སྐྱེས་དང་མཁའ་འགྲོ་མའི་ཚོགས་དང་ལྷན་ཅིག་སྤྱོད་ཀྱང་རུང་སྟེ།མ་ངེས་པའི་སྤྱོད་པ་སྣ་ཚོགས་གླུ་གར་དང་།ཅ་ཅོ་དང་།རྩེད་མོ་དང་བཞད་གད་དང་བརྒྱད་བཀག་དང་མཆོང་རྒྱུག་སོགས་ཐ་མལ་པ་རྣམས་ལ་སེམས་ཀྱི་འགྱུར་བ་སྣ་ཚོགས་འབྱུང་བའི་བྱ་བ་ཤེས་དགུ་ཅོག་ལ་འཇུག་ཅིང་།ཡིད་གཞན་དུ་མ་གྱུར་བར་བསྒོམ་པ་དང་།ཤ་ལྔ་བདུད་རྩི་ལྔ་དང་འབྱུང་པོའི་གཏོར་མ་དང་ལྷག་མ་བོར་བ་སོགས་བཟའ་ཞིང་།མ་སྲིང་སོགས་བསྒྲོད་བྱ་མ་ཡིན་པ་རྣམས་ལ་བསྒྲོད་པ་སོགས་སྨད་པའི་ལས་སྣ་ཚོགས་པའང་ཏིང་ངེ་འཛིན་གྱི་གྲོགས་སུ་སྤྱོད་པ་དང་།འདིར་རྡོ་རྗེའི་གླུ་གར་ལ་སོགས་པ་རྣལ་འབྱོར་པས་ཤེས་པར་འགྱུར་བ་རྣམས་རེ་ཞིག་མི་བྱ་བ་ཡིན་ནོ།།དེར་རྣམ་པར་རྟོག་པ་མངོན་གྱུར་བ་རྣམས་ནུབ་ཅིང་དྲོད་འབྲིང་པོར་ན་འཕོས་པ་ན་ཀུན་ཏུ་བཟང་པོའི་སྤྱོད་པ་བྱ་སྟེ།སྔ་མ་ལ་ཡུལ་ལ་སོགས་པ་ལ་ལྟོས་ནས་སློབ་དཔོན་ལ་གནང་བ་མ་ཞུས་ན་འདིར་ངེས་པར་ཞུ་སྟེ།འདིར་ནི་འཇིག་རྟེན་རྣམས་ཀྱི་མངོན་དུ་རྣལ་འབྱོར་ཅན་དུ་གོ་བར་བྱ་སྟེ།མ་དད་པའང་ཟློག་པར་བྱེད་པའི་རྫུ་འཕྲུལ་སྣ་ཚོགས་དང་བཅས་ནས་ལྟ་སྟངས་བཞི་ལ་སོགས་པའི་བྱ་བས་སེམས་ཅན་འདུལ་བའི་དོན་སྣ་ཚོགས་པ་བྱེད་པ་སྟེ།འདིར་ཞིང་སྐྱེས་ཀྱི་འདུ་བ་བསམ་གྱིས་མི་ཁྱབ་པ་རྩོལ་བ་མེད་ཀྱང་འཐོབ་པར་འགྱུར་རོ།།དེར་དྲོད་ཆེན་པོ་ཐོབ་པ་ན་ཕྱོགས་ལས་རྣམ་རྒྱལ་གྱི་སྤྱོད་པའི་མགོ་འཛུག་པ་ཡིན་ཏེ།སྔ་མ་རྣམས་ལ་ཡུལ་རྐྱེན་གྱིས་ཚུར་ཅུང་ཟད་གནོད་པའང་ཡོད་ལ་འདི་ཕྱིན་ཆད་ནི་མེད་དོ།།ཕྱོགས་ལས་རྣམ་རྒྱལ་གྱི་སྤྱོད་པ་དང་པོའི་སྐབས་འདིར་སྔར་བཤད་པའི་ཕྱག་རྒྱ་ལ་བརྟེན་ཀྱང་རུང་།འདིར་ངེས་པར་ནུས་པ་ཆེན་པོ་ཐོབ་པས།ཆུ་འབྱུང་མ་དང་།ཐིག་ལེ་མཆོག་མ་སོགས་ལྷ་མོ་འགུག་པར་སླ་བ་རྣམས་དང་།གཞན་ཡང་ལྷ་མོ་ཀླུ་མོ་གནོད་སྦྱིན་མོ་མ་མོ་ཆེན་མོ་རྣམས་ཀྱང་དགུག་པར་བྱ་སྟེ།དེས་ན་སྦྱངས་པ་ལས་བྱུང་བའི་སྔགས་སྐྱེས་ཞིང་སྐྱེས་སམ།གློ་བུར་དུ་བཀུག་པ་སྟེ་དེ་དག་བཞི་པོ་གང་རུང་ལ་བརྟེན་ནས་རྡོ་རྗེ་སེམས་དཔའ་བསྐུལ་ཞིང་བསྒྲུབས་པས་འཕྲལ་ཉིད་དུ་མཐོང་ལམ་མངོན་དུ་བྱེད་དེ།།དེས་ན་འཕགས་པའི་ས་ཐོབ་ནས་ཀྱང་གཙོ་བོར་སྤྱོད་པ་འདི་ཉིད་ལ་བརྟེན་པ་སྟེ།སྤྱོད་པ་ཕྱི་མ་འདི་ཉིད་ཚོགས་སྤྱོད་ཤས་ཆེ་བར་འབྱུང་ངོ་།།འདིར་ཕྱོགས་ལས་རྣམ་རྒྱལ་ཐོག་མ་ནི་སྦྱོར་ལམ་ཆོས་མཆོག་གི་སྐབས་ཀྱི་ཉེ་རྒྱུའི་སྤྱོད་པ་ཡིན་ཏེ་སོ་སྐྱེའི་སྤྱོད་པ་ཕྱོགས་ལས་རྣམ་རྒྱལ་དང་།འཕགས་ལམ་གྱི་རགས་པའི་སྤང་བྱ་ལ་དམིགས་ནས་དེ་བདེ་བ་ཆེན་པོའི་ཡེ་ཤེས་སུ་སྲེ་བར་བྱེད་ཅིང་ཟིལ་གྱིས་གནོན་པར་མི་ནུས་པའི་སྐབས་ནི་དེ་ཉིད་ལ་ལྟོས་ནས་ཨ་བ་དྷཱུ་ཏིའི་སྤྱོད་པ་དང་།མངོན་གྱུར་བ་ཟིལ་གྱིས་གནོན་བྱེད་ཀྱི་སྤྱོད་པ་ནི་ཀུན་བཟང་དང་།ཕྱིས་མི་སྐྱེ་བའི་ཆོས་ཅན་དུ་བྱེད་པའི་སྤྱོད་པ་ནི་འཕགས་ལམ་གྱི་ནང་ཚན་སྤྱོད་པ་གསུམ་ལ་ལྟོས་པའི་ཕྱོགས་ལས་རྣམ་རྒྱལ་ཡིན་ནོ།།སྤྱིར་འཕགས་པའི་སྤྱོད་པ་ཕྱོགས་ལས་རྣམ་རྒྱལ་དུ་འཇོག་པས།འདི་དག་སྤྱོད་པ་གཞན་གཉིས་ལ་གཞི་མཐུན་པ་ནི་ཡོད་དོ།།གསུམ་པ་ཚོགས་སྤྱོད་ཁྱད་པར་དུ་སྨོས་པ་ལ་གསུམ།སྤྲོས་བཅས།སྤྲོས་མེད།ཞར་བྱུང་ཤིན་ཏུ་སྤྲོས་མེད་དོ།།དང་པོ་ལ་གཉིས།གཞུང་དོན་དང་འཕྲོས་དོན་ནོ།།དང་པོ་ནི།ཁྱད་པར་ཚོགས་སྤྱོད་སྤྲོས་བཅས་དཀྱིལ་འཁོར་བསྒྲུབ།།གླུ་གར་བརྡ་ཡིས་ནང་གི་སྦྱིན་སྲེག་དང་།།སྙོམས་འཇུག་འདོད་ཡོན་དབང་པོ་བརྟས་པར་བྱེད།།བདེ་མཆོག་ལུགས་སུ་ཕོ་ཉ་གསུམ་པོ་བསྐུལ།།སྤྱོད་པ་ལས་ཁྱད་པར་ཚོགས་སྤྱོད་སྤྲོས་བཅས་ལ་གསུམ།ཚོགས་སྤྱོད་ཀྱི་དཀྱིལ་འཁོར་ཇི་ལྟར་སྒྲུབ་པ།དེར་འདོད་ཡོན་ལ་ཇི་ལྟར་རོལ་པ།བྱེ་བྲག་བདེ་མཆོག་ལུགས་སུ་ཕོ་ཉའི་འདུ་བ་སྒྲུབ་པའི་ཚུལ་ལོ།།དང་པོ་ནི།རྒྱུད་ནས་བཤད་པའི་གནས་སུ་ཚོགས་ཁང་ཚད་ལྡན་རིམ་པ་གསུམ་པའི་ཕྱི་ལ་ཚང་མང་།བར་དུ་གླུ་གར་རོལ་མོ།ནང་མར་དཀྱིལ་འཁོར་བྲིས་པའི་ལྷའི་གནས་རྣམས་སུ་རོ་དང་སྟག་ལྤགས་སོགས་གདན་བཀྲམ་པ་ལ།རྣལ་འབྱོར་ཕོ་མོ་རྣམས་འབག་གམ་ཚོན་གྱིས་ཁ་དོག་བསྒྱུར་ཅིང་རྡོར་དྲིལ་ཁ་ཊྭཱཾ་སོགས་ཕྱག་མཚན་ཐོགས།ཕྱག་རྒྱ་ལྔ་སོགས་ཆས་སུ་ཞུགས་ཏེ་གཙོ་བོ་དབུས་དང་གཞན་རྣམས་རིགས་སོ་སོའི་ངེས་པས་ཕྱོགས་དང་མཚམས་སུ་འཁོད་པར་བྱ།དེའང་མེ་ཏོག་ཕོག་པའི་ལྷའི་རིགས་སམ་ལུས་ཀྱི་དབྱིབས་དང་།སྲིན་ལག་གི་རྩ་བའི་རི་མོའམ།བློ་བརྟན་སྙིང་ཕོད་ནོར་ཆེ་ཞིང་།།གཞན་ཡིད་སྒྱུར་དང་ལས་ལ་བརྩོན།།རྣམ་སྣང་ལ་སོགས་རིམ་བཞིན་ནོ།།ཞེས་སེམས་ཀྱི་མཐུའི་ཁྱད་པར་རམ།ཁ་དོག་ཉོན་མོངས་སོགས་ཀྱི་བྱེ་བྲག་གོ།བུད་མེད་ཡིན་ན་པད་ཅན་སོགས་རིགས་ཀྱི་དབྱེ་བས་ལྷ་གནས་སོ་སོར་འཁོད་དོ།།གལ་ཏེ་ཞིང་རྣམས་སུ་ངེས་མེད་དུ་སྤྱོད་པ་ཞིག་ཡིན་ན།ཚོགས་ཀྱི་འཁོར་ལོ་རྒྱས་པ་འདི་ལོ་ཟླར་ལན་རེ་སོགས་ཅི་རིགས་པས་སྤྱོད་ཅིང་།བརྡ་དང་གླུ་གར་ལ་སོགས་བྱ་བའི་སྤྲོས་པ་ཐམས་ཅད་དང་བཅས་བཞིན་དུ་འདོད་ཡོན་ལ་རྒྱ་ཆེར་སྤྱོད་པ་ཡིན་གྱི།ཚོགས་ཁང་དང་གདན་ལ་སོགས་པ་ཇི་ལྟ་བ་བཞིན་རྒྱུན་དུ་སྒྲུབ་མི་དགོས་ལ།ཁ་དོག་ཕྱག་མཚན་སོགས་ཀྱང་ཇི་བཞིན་པར་མི་དགོས་པས།ཕྱག་རྒྱ་ལྔས་བརྒྱན་པ་དང་།སྟག་ལྤགས་དང་རོ་རས་གྱོན་པ་སོགས་དང་།དབྱུག་པ་ཅང་ཏེའུ་སོགས་ལྷའི་ཕྱག་མཚན་ཅི་རིགས་པར་བཟུང་བས་ཀྱང་ཆོག་གོ།ཚོགས་ཀྱི་དཀྱིལ་འཁོར་ལྷ་ཉུང་ཞིང་རྣལ་འབྱོར་མ་མང་ན།ལྷ་རེ་རེའི་གནས་སུ་དེ་དག་དུ་མ་འགོད་དུ་རུང་ཞིང་།ཡང་ན་ལྷ་མོ་བརྒྱད་ལ་སོགས་པ་མཆོད་པའི་ལྷ་མོའི་ཚུལ་དུ་འགོད་པའང་རུང་ངོ་།།ཀུན་འདར་གྱི་སྤྱོད་པས་གྲོང་དུ་རྒྱུ་བ་ན་ལྷའི་ཆས་འཇུག་ཀྱང་ཇི་ལྟ་བ་བྱེད་པ་དང་།སྨྱོན་པར་བརྫུ་བ་སོགས་ལ་བག་ཙམ་མི་འགྲིགས་པས་ངེས་པ་མེད་པའི་ཆས་ཀྱིས་ལྷའི་ཆས་འཇུག་ཏུ་དོན་གྱིས་འགྲོ་བ་ཙམ་བྱ་ཆོག་གོ།གཉིས་པ་ནི།བསྐྱེད་རིམ་གྱི་སྤྱོད་པའི་སྐབས་གཙོ་འཁོར་ཐམས་ཅད་སྒྲུབ་ཐབས་ཀྱི་རིམ་པས་དམིགས་པ་མཐུན་པར་བསྐྱེད་པ་ཡིན་ཅིང་།རྫོགས་རིམ་གྱི་སྐབས་སུ་ནི་སྐད་ཅིག་གིས་བསྐྱེད་པ་སྟེ།ལོངས་སྤྱོད་ཐམས་ཅད་བྱིན་གྱིས་བརླབས་ནས།ཇི་ལྟར་ཚོགས་ཀྱི་འཁོར་ལོའི་ཆོ་ག་བཞིན་དུ་བཟའ་བཏུང་རྣམས་ནང་གི་སྦྱིན་སྲེག་བྱ་ཞིང་།ལུས་ཀྱི་དཀྱིལ་འཁོར་ཕུང་ཁམས་སྐྱེ་མཆེད་ཐམས་ཅད་དུ་བདེ་བ་ཆེན་པོས་ཡོངས་སུ་ཁྱབ་པར་བྱས་ལ་ལྷན་ཅིག་སྤྱོད་པ་དང་རྗེས་སུ་སྤྱོད་པའི་ལྷ་མོ་རྣམས་ཀྱི་ནང་ནས།འདོད་པའི་སྒྱུ་རྩལ་ལ་མཁས་པ་ཇི་ལྟར་འདོད་པ་བཞིན་བླངས་ནས་ཕྱག་རྒྱ་ཆེན་པོའི་དངོས་གྲུབ་རྫོགས་པར་བྱའོ།།ཞེས་མོས་པ་བརྟན་པོས་འདུ་ཤེས་གསུམ་དང་ལྡན་པའི་སྒོ་ནས་རྗེས་ཆགས་རྣམ་པ་དྲུག་བསྐྱེད་ཅིང་སྦྱོར་ཐབས་དང་བཅས་ཏེ་སྙོམས་པར་ཞུགས་པ་ན།དགའ་བཞིའི་རིམ་པས་ལྷན་སྐྱེས་ཀྱི་ཡེ་ཤེས་མངོན་དུ་བྱས་ཏེ་བདེ་བ་ཆེན་པོ་ལ་མཉམ་པར་འཇོག།དེ་ལས་ལངས་པ་ན་སྣང་བ་ཐམས་ཅད་སྒྱུ་མ་ལྟར་སྒོམ་ཞིང་གང་སྣང་ལྷ་སྐུར་འཆར་བར་བྱས་ཏེ།དེ་དག་གི་བར་བར་དུ་ཡིད་གཞན་དུ་འགྱུར་བ་མེད་པར་རོལ་རྩེད་རྒྱ་ཆེན་པོ་དག་བྱེད་པ་ནི་སངས་རྒྱས་ཀྱི་གར་ལ་སོགས་པའི་རིམ་པ་དང་།རྣལ་འབྱོར་མ་རྣམས་དང་ལྷན་ཅིག་ཏུ་གཙོ་བོར་ཕྱག་རྒྱ་སྟོན་པ་དང་།རིག་མས་ཕྱག་རྒྱ་དེའི་ལན་སྟོན་པ་དང་།དེ་བཞིན་དུ་ཕྱག་དང་ཕྱག་གི་ལན་དང་།མཆོད་པ་དང་མཆོད་པའི་ལན་དང་།གླུ་དང་གླུའི་ལན་དང་།གར་དང་གར་གྱི་ལན་དང་།ལུས་ངག་གི་བརྡ་ལ་སོགས་པ་དང་།གཞན་ཟློས་གར་དང་།རོལ་མོ་དང་འདུག་སྟངས་དང་གར་གྱི་ཉམས་དགུ་ལ་སོགས་པ་ཇི་ལྟར་འདོད་པ་བསྟེན་ནས་དབང་པོ་རྣམས་བརྟན་པར་བྱའོ།།གསུམ་པ་ནི།གཅིག་ཏུ་གནས་པ་དང་།ཞིང་དུ་རྒྱུ་བའི་སྤྱོད་པ་གང་ཡིན་ཡང་རུང་རྒྱུད་འདིའི་ལུགས་ཀྱི་ཕོ་ཉ་བསྐུལ་བ་ནི་ངེས་པར་དགོས་ཏེ།དེའང་སྦྱངས་པ་ལས་བྱུང་བ་ཡང་དག་པར་བསྟེན་པས་སྔགས་སྐྱེས་རྣམས་དེའི་ལུས་ལ་འཇུག་སྟེ་བདེ་བ་ཆེན་པོའི་མཆོད་པ་ལེན་པར་བྱེད་ཅིང་།དེ་མཉེས་ནས་དངོས་སུ་འདུ་བ་སྟེར་ཏེ་དངོས་སུ་བསྟེན་པ་ན།དེས་ཀྱང་གནས་སུ་རིགས་མཐུན་པའི་ཞིང་སྐྱེས་རྣམས་ལ་གསོལ་བ་འདེབས་ཤིང་སྒྲུབ་པ་པོ་འདི་རྗེས་སུ་བཟུང་བར་མཛོད་ཅེས་བསྐུལ་བས་སྔགས་སྐྱེས་མའི་ལུས་ལ་ཞིང་སྐྱེ་མ་འཇུག་སྟེ།དེར་བདེ་བ་ཆེན་པོའི་མཆོད་པ་ལེན་ཅིང་མཉེས་པ་ན།རང་གི་འདུ་བ་དངོས་སུ་སྟེར་བར་བྱེད་དོ།།དེ་བསྟན་པ་ན་དེས་རང་གི་རིགས་ཀྱི་བདག་པོའི་ལྷན་སྐྱེས་མ་རྣམས་སྐུལ་བར་བྱེད་དེ།དེའི་ལུས་ལ་ལྷན་སྐྱེས་མས་བྱིན་གྱིས་རློབ་ཅིང་ཞུགས་ནས་མཆོད་པ་ལེན།མཉེས་པ་ན་ལྷན་སྐྱེས་ཀྱི་འདུ་བ་མངོན་སུམ་དུ་འདུ་སྟེ་དེ་ཉིད་དུ་གྲོལ་བར་འགྱུར་རོ།།ཕོ་ཉ་གསུམ་གྱིས་མཆོད་པ་ལེན་པ་ལས་བདག་ཉིད་ལ་བསོད་ནམས་ཀྱི་ཚོགས་འཕུལ་བ་དང་།སྒྲིབ་པ་ཟད་པ་ལ་ཕྱི་མ་ཕྱི་མ་སྟོབས་ཆེས་ཆེ་བ་དང་།ཕོ་ཉ་གསུམ་དང་ཕྲད་ན་དངོས་གྲུབ་ཆེ་ཆུང་གསུམ་དེ་ཉིད་དུ་འགྲུབ་ཀྱང་བསོད་ནམས་དམན་པ་ལ་ལས་ཀྱིས་འཆིང་བ་ལས་གཞན་པའི་འདུ་བ་མི་འབྱུང་བས།འཕེལ་ཟད་བྱེད་པའི་ཐབས་དེ་ལྟར་དགོས་པ་ཡིན་ནོ།།དཔེར་ན་བཅུད་ལེན་ཆེན་པོ་དེ་སུས་བསྟེན་ཀྱང་འཇའ་ལུས་སུ་འགྲོ་བ་ཡིན་མོད་ཀྱི།ནུས་པ་དང་སྐལ་བ་མེད་པས་མི་རྙེད་པ་བཞིན་ནོ།།ཕོ་ཉའི་ལམ་ལ་ཞུགས་པ་རྣམས་ལ་ནི།སྔགས་སྐྱེས་ཀྱི་འདུ་བ་སྤྱོད་པའི་ཐོག་མ་ནས་འབྱུང་ཞིང་།རྣལ་འབྱོར་ལམ་འབའ་ཞིག་སྒོམ་པ་རྣམས་ཀྱིས་ནི།སྤྱོད་པའི་ཐོག་མར་སྦྱངས་པའི་རིག་མ་ལ་བརྟེན་ནས་སྔགས་སྐྱེས་བསྐུལ་བས་ཕྱིས་འདུ་བ་འཐོབ་པར་འགྱུར་བ་ལས་ཐོག་མ་ནས་ཐོབ་པ་ཉུང་ཞིང་ལུང་བསྟན་པའི་ཕྱག་རྒྱ་ཡིན་ཀྱང་སྔགས་སྐྱེས་སོགས་ཡིན་པས་མ་ཁྱབ་སྟེ།ཕོ་ཉ་གསུམ་ནི་སྦྱོང་མི་དགོས་པ་ལ་དེ་ནི་སྦྱོང་བར་གསུངས་པའི་ཕྱིར་རོ།།གཉིས་པ་འདི་ལས་འཕྲོས་ཏེ་ཤེས་པར་བྱ་བ་ལ།སྤྱིར་ཚོགས་ཀྱི་འཁོར་ལོ་དེའང་ཐུན་མོང་བ་དང་།ཐུན་མོང་མིན་པ་དང་།སྤྲོས་པ་དང་བཅས་པའི་གནས་སྐབས་ཏེ་རྣམ་པ་གསུམ་དུ་རིག་པར་བྱའོ།།དེ་དག་གང་དུ་འཚོགས་པའི་གནས་ཀྱི་ཁྱད་པར་ཐུན་མོང་བའི་གནས་ནི་ཅུང་ཟད་དབེན་ཞིང་བུག་པ་མེད་པའི་ཁྱིམ་དུ་ཡིན་ལ།ཐུན་མོང་མ་ཡིན་པའི་ནི།ཌོམྦྷི་པའི་ཚོགས་འཁོར་དམ་ཚིག་ལྔ་པ་ལས།ཀྱཻ་རྡོ་རྗེ་འཛིན་པ་རྣམས་དགའ་བར་བྱོས་ཤིག་འཁོར་ལོ་དམ་པ་འདི་དག་ཀྱང་ཕལ་པའི་གནས་སུ་བསྐོར་བར་མི་བྱ་སྟེ།ཚོང་དུས་སུ་སྤང་བར་བྱའོ།།གཡེང་བའི་གྲོང་དང་བྲམ་ཟེའི་ཁྱིམ་དང་རྒྱལ་པོའི་ཕོ་བྲང་དང་དགེ་འདུན་གྱི་ཀུན་དགའ་ར་བ་དང་ཀླ་ཀློ་བག་མེད་པ་དག་ཀྱང་སྤང་བར་བྱའོ།།མུ་སྟེགས་ཀྱི་གྲོང་དང་འབྲོག་དགོན་པ་དང་གཅན་གཟན་རྒྱུ་བའི་གནས་དག་ཀྱང་སྤང་བར་བྱའོ།།མཁའ་འགྲོ་མ་རྒྱུ་བའི་གནས་དང་གྲོང་ཟད་པའི་མཐའ་དང་དགོན་པ་དང་ལྷ་ཁང་དང་དུར་ཁྲོད་དང་ཕུག་སྟོང་པ་དང་ཤིང་དྲུང་དང་ནགས་ཚལ་གྱི་ཐང་དུ་ཕྱིན་ནས་དེ་དག་ཏུ་ཚོགས་ཀྱི་ཁང་པ་རིམ་པ་གསུམ་དང་ལྡན་པ་བརྩིགས་ཏེ།ཞེས་གནས་ཀྱི་སྤང་བླང་གི་མཚན་ཉིད་ཞིབ་པར་གསུངས་པ་ལྟར་སྤྲོས་པ་དང་བཅས་པས་ནི་གང་ཡང་རུང་བར་ཚོགས་ཁང་སུམ་ཐོག་ཕྱི་ནང་ཡང་སུམ་རིམ་ཅན་དུ་བྱས་པ་སྟེ།དེའི་ཡང་ཐོག་བརྩེགས་མའི་འོག་མ་ས་འོག་ཁོ་ན་ན་གནས་པ་དང་།བར་མ་ཕྱེད་མར་གནས་པ་དང་།སྟེང་མ་ས་སྟེང་ན་གནས་པ་སྟེ་ཕྱི་རོལ་ནས་ལྟ་བ་རྣམས་ཀྱིས་རིམ་པ་གཅིག་ཏུ་འདུ་ཤེས་པར་འགྱུར་བའོ།།གང་འཚོགས་པ་རྣལ་འབྱོར་པའི་ཁྱད་པར་ནི།ཐུན་མོང་བ་ལ་བསྐྱེད་རྫོགས་ཀྱི་རིམ་པ་གཉིས་ལས་གང་ཡང་རུང་བ་ལས་སུ་རུང་བ་དང་།ཐུན་མོང་མ་ཡིན་པ་ལ་རྣལ་འབྱོར་པའི་གནས་སྐབས་ཐོབ་པའམ།རང་བཞིན་གྱིས་གྲུབ་པའི་དཔའ་བོ་དང་དཔའ་མོ་དག་དང་།སྤྲོས་བཅས་ལ་ནི་རྣལ་འབྱོར་དང་ལྡན་པ་ཁོ་ནའོ།།དེ་གསུམ་ག་ལའང་རྣལ་འབྱོར་ཕོ་མོ་ལྷ་གྲངས་དང་མཉམ་པར་འདུ་བ་ནི་ཚོགས་ཀྱི་འཁོར་ལོ་དང་།རྣལ་འབྱོར་པ་ཤ་སྟག་ལས་ཆང་ལ་ལོངས་སྤྱོད་པའི་དོན་དུ་རྣལ་འབྱོར་མ་གཅིག་གཙོ་བོའི་གཡོན་དུ་གནས་པ་ནི་དཔའ་བོའི་སྟོན་མོ་དང་།རྣལ་འབྱོར་མ་ཤ་སྟག་ལས་ཤ་ལ་ལོངས་སྤྱོད་པའི་དོན་དུ་རྣལ་འབྱོར་པ་གཅིག་གཙོ་མོའི་གཡས་སུ་གནས་པ་ནི་དཔའ་མོའི་སྟོན་མོའོ།།དཔའ་མོའི་སྟོན་མོ་ལའང་བླ་མ་ལ་ནི་ཕྱག་རྒྱ་ངེས་པར་ཕུལ་དགོས་པར་མན་ངག་སྙེ་མར་བཤད་དོ།།ཡེ་རྒྱ་ལ་བསྟེན་ཏེ་མོས་ངོར་རྣལ་འབྱོར་ཕོ་མོ་གྲངས་མཉམ་དུ་བྱ་བ་ད་ལྟའི་སྔགས་པ་རྣམས་ཀྱི་ཚོགས་འཁོར་ཏེ་ཚོགས་འཁོར་རྗེས་མཐུན་པའོ།།ཡེ་རྒྱ་ལ་བརྟེན་པས་རུང་བའི་ཁུངས་ནི།དམ་ཚིག་ལྔ་པ་ལས།དེས་ཀྱང་རང་རིག་མ་ལ་འཁྱུད།།མི་ནུས་བསམ་གཏན་དག་གིས་བྱ།།ཞེས་སོ།།དེ་བཞིན་དུ་ཤ་ལྔ་དང་བདུད་རྩི་ལྔ་ཡང་མ་འབྱོར་ན་བསམ་གཏན་གྱིས་འགྲུབ་སྟེ།དེ་ཉིད་ལས།གང་ཡང་བདག་གིས་མ་རྙེད་ཅིང་།།སྣོད་མ་ཡིན་པས་འཇིགས་པ་ཡང་།།བདུད་རྩི་ལྔ་དང་ཤ་ལྔ་དག།བསམ་གཏན་གྱིས་ནི་ཡོངས་སུ་བརྟག།ཅེས་སོ།།གསུམ་ག་ལ་ཚོགས་ཀྱི་འདྲེན་པར་གྱུར་བའི་སློབ་དཔོན་ནི་གྲུབ་པ་དང་གྲུབ་པ་མ་ཡིན་པ་ཅི་རིགས་པ་སྟེ།དེ་ལའང་གསུམ་ལས་དགེ་སློང་རྡོ་རྗེ་འཛིན་པ་མཆོག་ཡིན་པའི་ངེས་པས་དེ་ནི་ཁྱིམ་པ་ས་ཐོབ་པ་ཡེ་ཤེས་ཀྱིས་རྒན་པ་ལྟ་བུ་མ་ཡིན་པས་ནི་ངེས་པར་གོང་དུ་བཀུར་ལ།ཅི་སྟེ་ཁྱིམ་པ་རྡོ་རྗེ་འཛིན་པ་ཁོ་ན་ཚོགས་ཀྱི་འདྲེན་པར་གནས་དགོས་པ་ཞིག་ན།དགེ་སློང་རྡོ་རྗེ་འཛིན་པ་དེ་གྲལ་དེ་ཉིད་ཀྱི་འོག་ཏུ་མི་བཞག་པར་གནས་གཞན་ཞིག་ཏུ་བཏང་སྟེ་ཚོགས་ཀྱི་སྐལ་བ་དྲང་བར་བཤད་དོ།།ཚོགས་ཀྱི་འཁོར་ལོ་འདི་དག་ཀྱང་ལྷའི་རྣལ་འབྱོར་མི་མཐུན་པ་དུ་མ་ཚོགས་ན་མཛའ་བ་འདུས་པ་ཞེས་པ་ལྷའི་རྣལ་འབྱོར་ལས་མིང་དུ་བཏགས་པ་དང་།རབ་གནས་དང་སྦྱིན་སྲེག་གི་སྐབས་ཙཱ་རུའི་བཟའ་བ་ཞེས་དུས་སྐབས་ལས་བཏགས་པ་དང་།ལྷ་གྲངས་དང་མཐུན་པའི་འབག་བྱས་ཏེ་ཚར་བཅད་པ་ལ་སོགས་ཀྱི་དུས་སུ་བྱས་ན་སངས་རྒྱས་ཀྱི་གར་ཞེས་དགོས་པ་ལས་བཏགས་པ་དང་།འཇིག་རྟེན་ལས་འདས་མ་འདས་ཀྱི་མཁའ་འགྲོ་མ་འབའ་ཞིག་མཆོད་ན་རིགས་ལྡན་མ་མཆོད་པའམ་གཞོན་ནུ་མའི་སྟོན་མོ་ཞེས་མཆོད་ཡུལ་ལས་མིང་བཏགས་པ་རྣམས་སུ་འགྱུར་ཞེས་བོད་ཀྱི་མཁས་པ་དག་གསུངས་སོ།།གང་གི་ཚེ་འཚོགས་པ་དུས་ཀྱི་ཁྱད་པར་ནི།བརྟག་པ་དང་པོའི་ལེའུ་བདུན་པ་ལས།ཡི་དྭགས་ཟླ་ཕྱེད་བཅུ་བཞི་དང་།།དེ་བཞིན་དུ་ནི་བརྒྱད་པ་ཉིད།།ཅེས་དང་།སམྦུ་ཊའི་དགུ་པའི་གཉིས་པ་ལས།ཟླ་བ་མར་ངོའི་བཅུ་བཞི་དང་།།ཁྱད་པར་དུ་ནི་བརྒྱད་པ་དང་།།ཡར་གྱི་ངོ་ཡི་བཅུ་པ་ལ།།མཆོད་པ་མཆོད་པའི་བདག་ཉིད་འགྱུར།།ཞེས་གསུངས་པའི་དེ་དག་གི་མཚན་མོའི་ཆ་ཁོ་ན་ལ་བྱ།སྤྲོས་བཅས་ལ་ནི་ཟླ་བ་གཅིག་གམ་ལོ་གསུམ་དང་ཕྱོགས་གསུམ་ལ་སོགས་པར་བར་མ་ཆད་པར་སྤྱོད་པའོ།།ཚོགས་པ་རྣམས་ཀྱི་བྱ་བའི་རིམ་པ་ཐུན་མོང་བ་དཀྱིལ་འཁོར་བྲིས་ཏེ།དམ་ཚིག་ལྔ་པ་ལས།སློབ་དཔོན་གྱིས་མ་བསྒོ་བར་བརྡ་མི་བྱའོ།།གསོལ་བ་མ་བཏབ་པར་སྒོ་མི་དབྱེའོ།།བསངས་གཏོར་མ་བྱས་པར་ནང་དུ་མི་འགྲོའོ།།མཆོད་ཡོན་མ་དྲངས་པར་གཏམ་མི་སྨྲའོ།།སློབ་དཔོན་ལ་མེ་ཏོག་མ་ཕུལ་བར་སྟན་ལ་མི་འདུག་གོ།ལས་ཀྱི་སེམས་དཔའ་སེམས་མས་མ་བསྒོ་བར་གྲལ་ལ་མི་འདུག་གོ།ཞེས་གསུངས་པ་ལྟར་བྱས་ལ་དཀྱིལ་འཁོར་འཁོར་ལོ་བསྒོམ།།ཆང་དང་བདུད་རྩི་སྔོན་དུ་འགྲོ་བས་མཆོད་ཅིང་ཀུན་ཏུ་སྤྱོད་པ་ལ་འཇུག་པའོ།།དངོས་གྲུབ་སྒྲུབ་པའི་སློབ་དཔོན་ཆེན་པོའི་དབང་དང་འབྲེལ་ན་སྤྱོད་པའི་སྐབས་ཀྱི་ལམ་དུས་རྡོ་རྗེ་སློབ་དཔོན་དབང་བསྐུར་མཚན་ཉིད་པ་སྦྱིན་ནོ།།ཚུལ་འདིའི་ཕྱག་ལེན་རྒྱས་པ་རྒྱ་བོད་ཀྱི་ཡིག་ཆ་རྙིང་པ་རྣམས་ལས་རྟོགས་པར་བྱའོ།།ཐུན་མོང་མ་ཡིན་པའི་བྱ་བ་ནི་གོང་དུ་བཤད་པ་ལྟར་ལ།དེ་དག་གི་མཐར་རྫས་སྔགས་སོགས་ལ་མི་ལྟོས་པའི་ལས་རབ་འབྱམས་དང་།མཁའ་ལ་སྤྱོད་པ་སོགས་དེར་འདུས་པ་ཇི་སྙེད་པས་འགྲུབ་པ་ནི་དགོས་པའོ།།གཉིས་པ་ཚོགས་སྤྱོད་སྤྲོས་མེད་ནི།སྤྲོས་མེད་ཆ་ཤས་ཅི་རིགས་པ་སྟེན་པ་སྟེ།།གནོད་སྦྱིན་ཕོ་མོ་མངག་གཞུག་སྒྲུབ་པའང་ཡོད།།སྤྲོས་མེད་ཚོགས་སྤྱོད་སྔར་གྱི་ཆ་ཤས་ཅི་རིགས་བསྟེན་པ་སྟེ།ལྷ་གྲངས་དང་མཉམ་པའམ་མང་བའི་ཕྱག་རྒྱ་དང་།རིག་མ་གཅིག་ཁོ་ན་ལའང་རུང་སྟེ།ཆས་འཇུག་དང་།དཀྱིལ་འཁོར་དང་།ཚོགས་ཁང་དང་།ཚོགས་ཀྱི་འཁོར་ལོའི་བྱ་བ་རྣམས་ཅི་རིགས་སུ་སྤྱོད་ཀྱང་།སྔ་མ་ལས་ཆེས་ཉུང་བ་དང་།རེས་འགའ་བྱེད་ལ་ཕལ་ཆེར་མི་བྱེད་པ་སོགས་ཀྱི་སྤྲོས་པ་ཉུང་ངུ་བྱེད་པའོ།།འདིས་ནི་གནོད་སྦྱིན་མོ་དང་ནགས་ཚལ་གྱི་ལྷ་ལ་སོགས་པ་མངག་གཞུག་ཏུ་བསྒྲུབས་ཏེ།དེས་ཡོ་བྱད་སྦྱར་བའང་ཡོད་ལ།སྤྱོད་པ་ཕྱི་མ་གཉིས་ཀྱི་སྐབས་འདིར་ནི་ནགས་ཚལ་གྱི་འབྲས་བུ་སོགས་བཟའ་ཞིང་སྤྱོད་པ་བྱེད་པའང་ཡོད་དེ།འདུས་པ་ལས།སྡོང་བུ་རྩ་བ་འབྲས་བུ་ཡི།།བཟའ་བ་བཅས་ལ་སྤྱད་པར་བྱ།།འོན་ཏང་མྱུར་དུ་སངས་རྒྱས་འགྱུར།།ཞེས་གསུངས་པས་ཚོགས་ཀྱི་འཁོར་ལོའི་བྱ་བ་ཅུང་ཟད་མ་ཚང་བ་ཡང་ཡོད་དོ།།གསུམ་པ་ནི།ཤིན་ཏུ་སྤྲོས་མེད་གཡེང་སྤང་ཡེ་རྒྱ་དང་།།གཉིད་ཀྱི་འོད་གསལ་ལ་བརྟེན་བྷུ་སུ་ཀུ།།དངོས་གཉིས་ཕྱོགས་མཐུན་གསུམ་ཡོད།།ཅེས་པ་སྟེ།ཤིན་ཏུ་སྤྲོས་མེད་ཀྱི་སྤྱོད་པའི་ཚུལ་ནི།རི་བོ་དང་ཆུ་ངོགས་དང་དུར་ཁྲོད་དང་རང་གི་ཁང་པ་སོགས་གང་ཡང་རུང་བར་གནོད་སྦྱིན་མོ་སོགས་མངག་གཞུག་ཏུ་སྒྲུབ་པའམ།བསོད་སྙོམས་སམ་གཞན་གྱིས་ཁ་ཟས་སྦྱོར་བ་ཡང་རུང་སྟེ།གཡེང་བ་ཐམས་ཅད་སྤངས་ཤིང་ཏིལ་འབྲུ་ཙམ་ཡང་ཡོངས་སུ་འཛིན་པའི་བློ་དོར་ནས།རང་གི་སྙིང་ག་ནས་ཕྱུང་བའི་ཡེ་ཤེས་ཀྱི་ཕྱག་རྒྱ་དང་མཉམ་པར་སྦྱོར་བ་ལྷུར་ལེན་པ་ཡིན་ལ།ཁྱད་པར་རྫོགས་རིམ་པས་ནི་གཉིད་ཀྱི་འོད་གསལ་ཉིད་རྟག་ཏུ་བསྒོམ་པ་ཡིན་ནོ།།འདི་ལ་བྷུ་སུ་ཀུའི་སྤྱོད་པ་ཞེས་བྱ་སྟེ།བྷུ་ནི་བྷུཉྫ་སྟེ་ཟ་བ།སུ་ནི་སུཔྟ་སྟེ་གཉིད་ལོག་པ།ཀུ་ནི་ཀུ་ཐར་ཏེ་བཤང་གཅིའི་ཕྱིར་འཆག་པ་སྟེ་ལུས་འཚོ་བའི་ཟས་ཙམ་བཟའ་བ་དང་།འོད་གསལ་གྱི་གཉིད་ལོག་པ་དང་།འཆག་སར་འགྲོ་བ་ཙམ་མ་གཏོགས་གཞན་རྣམ་པར་རྟོག་པ་ཐམས་ཅད་སྤང་བའི་དོན་ནོ།།འདིར་གཉིད་ཀྱི་འོད་གསལ་བསྒོམ་པ་གཉིད་རང་བབས་སུ་བྱུང་བ་ཙམ་འོད་གསལ་དུ་འཇུག་པ་ནི་མ་ཡིན་ཏེ།དེ་ནི་སྐབས་འདིའི་སྤྱོད་པ་གཞན་གཉིས་ལའང་ཡོད་པའི་ཕྱིར།དེས་ན་སྤྱོད་པ་གཞན་གཉིས་ལ་ཕྱིའི་ཕྱག་རྒྱ་བསྟེན་པའི་དོད་འདིར་གཉིད་ཀྱི་འོད་གསལ་སྒོམ་པ་ཡིན་པས་རྟག་ཏུ་གཉིད་ལོག་པར་བྱེད་པ་ཡིན་ནོ།།དེས་ན་བསྐྱེད་རིམ་གྱི་ཤིན་ཏུ་སྤྲོས་མེད་ལ་ནི་བྷུ་སུ་ཀུའི་སྤྱོད་པ་ཞེས་མི་བྱའོ།།དེ་ལའང་ཞིབ་ཏུ་དབྱེ་ན།ཆགས་བཅས་འདོད་ཆགས་ཀྱི་སྤྱོད་པ་ཙམ་པོ་འདི་ནི་བསྐྱེད་རིམ་གྱི་ཤིན་ཏུ་སྤྲོས་མེད་ཁོ་ན་ཡིན་ལ།བརྩོན་འགྲུས་ཅན་ཚེ་འདིར་འཚང་རྒྱ་བའི་སྤྱོད་པ་ནི་ཡེ་ཤེས་ཀྱི་ཕྱག་རྒྱ་གཉིད་དང་བསྲེ་བ་དང་བཅས་པ་གོང་དུ་བསྟན་པ་ཉིད་དེ་ཤིན་ཏུ་སྤྲོས་མེད་ཀྱི་སྤྱོད་པ་དངོས་གཉིས་དང་།བར་དོར་འདའ་བའི་ཚེ་འཆི་བ་འོད་གསལ་མཐོང་བའི་ལམ་ལ་འཇུག་པ་དེ་ཉིད་འཆི་བ་དང་བསྲེ་བ་དང་།དྲོད་ཐོབ་ནས་གཉིད་ཀྱི་འོད་གསལ་ལ་རྩེ་གཅིག་ཏུ་དྲིལ་བས་ཚེ་འདིར་སྒྱུ་ལུས་མ་ཐོབ་པ་བར་དོར་ཐོབ་ནས་དེའི་རྟེན་ལ་ཟུང་འཇུག་གི་སྐུ་འགྲུབ་པའམ།རིག་པ་འཛིན་པའི་ལུས་ཁྱད་པར་ཅན་ཞིག་གྲུབ་པའི་རྟེན་ལ་འདའ་བའི་ལུགས་ལའང་རུང་སྟེ་གཉིད་དང་བསྲེ་བ་སྐྱེ་བ་བརྒྱུད་ནས་འཚང་རྒྱའི་སྤྱོད་པ་དང་།ས་བཅུའི་མཐའི་བར་མདོ་ལུགས་ཀྱིས་བགྲོད་ནས་དེ་ནས་སྔགས་ལ་འཇུག་པ་ཉེ་རྒྱུ་བཙན་ཐབས་ཀྱི་སྤྱོད་པ་སྟེ་ཤིན་ཏུ་སྤྲོས་མེད་ཀྱི་སྤྱོད་པ་དང་ཕྱོགས་མཐུན་གསུམ་མོ།།བར་པ་དེ་གཉིས་ནི་སྤྱོད་པ་དངོས་མ་ཡིན་ཅིང་།ཕྱི་མ་ནི་ལས་ཀྱི་ཕྱག་རྒྱ་ལ་བརྟེན་པ་ཡིན་ཀྱང་ཤིན་ཏུ་སྤྲོས་མེད་ཀྱི་ཕྱོགས་སུ་བསྡུ་སྟེ་དམིགས་བསལ་ཡིན་ནོ།།འདི་ནི་མཚོན་བྱེད་ཙམ་སྟེ་འཚང་རྒྱ་ཁའི་ཉེ་རྒྱུའི་སྤྱོད་པ་ཐམས་ཅད་ཀྱང་དེ་ཉིད་དོ།།རྩ་བའི་དྲུག་པ་དེ་དག་ལས་འཕྲོས་པའི་དོན་ལ་བཞི།དབང་རིམ་དང་སྦྱར་བ།དབང་གི་ཁྱད་པར།རྒྱུད་ཀྱི་རྒྱལ་པོའི་དགོངས་པ།ཐམས་ཅད་ཀྱི་དོན་བསྡུ་བའོ།།དང་པོ་ནི།སྤྲོས་བཅས་སོགས།།དབང་པོ་རྟུལ་འབྲིང་རྣོན་པོར་རིམ་གྱིས་མྱུར།།སྤྱིར་དཔེའི་འོད་གསལ་མཐར་ཐུག་སྒྲུབ་བྱེད་ཀྱི་སྤྱོད་པ་ལའང་གཙོ་བོར་གསུམ་པོ་གང་བྱེད་ཀྱང་སྤྲོས་བཅས་སྤྲོས་མེད་གང་རིགས་ཤིག་ངེས་པར་སྤྱོད་དགོས་ལ།རླུང་སེམས་ཙམ་གྱི་སྐུ་འགྲུབ་ཕན་ཆད་དུ་ནི་སྤྱོད་པ་གསུམ་གང་ལ་བརྟེན་ཀྱང་རུང་།སྤྲོས་བཅས་སོགས་གསུམ་པོ་དབང་པོའི་རིམ་པ་དང་མཐུན་པར་སྤྱོད་དེ།དེའང་དབང་པོ་རྟུལ་པོ་ལ་སྤྲོས་བཅས།དབང་འབྲིང་ལ་སྤྲོས་མེད།དབང་པོ་རྣོན་པོ་ལ་ཤིན་ཏུ་སྤྲོས་མེད་རྣམས་རིམ་གྱིས་མྱུར་བ་ཡིན་ནོ།།གཉིས་པ་ནི།དབང་བསྐུར་དང་འབྲེལ་ཉེ་རྒྱུ་མངོན་བྱང་ཡིན།།སྤྱོད་པ་སྤྱད་པའི་རྣལ་འབྱོར་པ་དེ་ལ་དབང་བསྐུར་བ་དང་ཡོངས་སུ་འབྲེལ་བ་ནི་ཉེ་རྒྱུ་མངོན་བྱང་ཞེས་བྱ་བ་ཡིན་ཏེ།དེའང་སེམས་དབེན་གྱི་རྣལ་འབྱོར་པ་དེ།སྤྱོད་པའི་སྐབས་སུ་རྡོ་རྗེ་སློབ་དཔོན་མིའི་རྟེན་ཅན་གྱིས་དབང་བསྐུར་བ་ཡིན་ལ།དེའང་མོས་པ་ལམ་བྱེད་ཙམ་མ་ཡིན་པར་དངོས་སུ་རིག་མ་དང་བཅས་པས་དབང་བསྐུར་བ་ཡིན་ནོ།།དེའི་རྒྱུད་དམ་ཚིག་མ་ཉམས་པའི་རྟེན་འབྲེལ་གྱིས་ཉེ་རྒྱུའི་དབང་བསྐུར་བའང་མངོན་བྱང་འོག་མར་སངས་རྒྱས་སྤྲུལ་པའི་སྐུ་རྣམས་ཀྱིས་དབང་བསྐུར་བ་ཡིན་ཏེ།སྐུ་དངོས་སམ།སྔར་གྱི་རྡོ་རྗེ་སློབ་དཔོན་དེའི་ཚུལ་བཟུང་ནས་སམ།དེ་ལ་བྱིན་གྱིས་བརླབས་ནས་དབང་བསྐུར་བ་དང་།མངོན་བྱང་གོང་མར་ནི་ལོངས་སྤྱོད་རྫོགས་པའི་སྐུ་རྣམས་ལས་དབང་བསྐུར་བ་ཐོབ་པ་ཡིན་ནོ།།སྤྱིར་མཆོག་གི་དངོས་གྲུབ་ལ་དང་པོ་དང་།ཐ་མ་དང་།གཉིས་ཀ་བརྒྱུད་མར་རེག་པའི་ཉེ་རྒྱུ་གསུམ་གྱི་དང་པོ་སྤྲུལ་པའི་སྐུ་དང་།བར་མ་ལོངས་སྐུས་དབང་བསྐུར་བ་དེ་ཡིན་ལ།ཕྱི་མ་ནི་རིག་མའི་བརྟུལ་ཞུགས་ཀྱི་སྤྱོད་པ་ཐམས་ཅད་ཡིན་ཅིང་།དེའང་ཚོགས་ཀྱི་དཀྱིལ་འཁོར་དུ་ཆུ་དང་ཅོད་པན་ནས་གསང་བའི་དབང་གི་བར་དུ་བསྐུར།ཉི་མ་དམར་ཐག་ཆད་པ་ན་ཤེས་རབ་ཡེ་ཤེས་ཀྱི་དབང་བསྐུར་བ་དང་འབྲེལ་བའི་རྒྱུ་ལ་བསྟེན།རིག་མ་དང་ལྷན་ཅིག་ཐོ་རངས་མངོན་པར་བྱང་ཆུབ་པར་འགྱུར་བ་ཡིན་ནོ།།དེ་ལྟར་ཡང་རྒྱུད་ལས།རྡོ་རྗེ་ཉི་མ་ནུབ་ནས་ནི།།སྒྲུབ་པ་ཀུན་ཏུ་བརྩམ་པར་བྱ།སྐྱ་རེངས་འཆར་བའི་དུས་སུ་ནི།།སྒོམ་པ་མཆོག་ནི་འགྲུབ་པར་འགྱུར།།ཞེས་སོ།།གསུམ་པ་ནི།དུས་ཀྱི་འཁོར་ལོར་རྡོ་རྗེ་བཞི་དང་ནི།།རིགས་དྲུག་ཕ་རོལ་ཕྱིན་པའི་སྤྱོད་པ་གསུངས།།རྒྱུད་ཐམས་ཅད་ཀྱི་རྒྱལ་པོ་དཔལ་དུས་ཀྱི་འཁོར་ལོའི་རྩ་རྒྱུད་རྒྱས་བསྡུས་ལས་སྤྱོད་པའི་རྣམ་གཞག་མང་དུ་གསུངས་པ་ཐམས་ཅད་རྡོ་རྗེ་བཞི།རིགས་དྲུག།ཕ་རོལ་ཕྱིན་དྲུག་གི་སྤྱོད་པ་རྣམས་ལ་འདུ་བར་བཤད་དེ།དེའང་རྡོ་རྗེ་བཞིའི་སྤྱོད་པ་ནི།བསྡུས་པའི་རྒྱུད་ལས།ཉིན་མོ་དང་ནི་མཚན་མོར་ཐིག་ལེ་དག་ལས་དཀར་པོའི་རྒྱུན་འབབ་གང་ཞིག་མཱ་མ་ཀི་སྟེ་ཆང་མ་ཡིན།།གོ་ཀུ་ལ་སོགས་མིག་ལ་སོགས་པ་ཉིན་ཞག་སོ་སོར་སྤྲོས་ཏེ་ཤ་གཞན་རེས་འགའ་དག་ཀྱང་མིན།།རང་རིག་པ་ལ་གནས་པའི་ལྷ་རྣམས་དག་གི་དག་པའི་ལུས་ལ་བདུད་རྩི་ལྔ་རྣམས་བསྙེན་པ་སྟེ།།སྟོང་པར་སེམས་ནི་རབ་ཏུ་ཞུགས་ནས་རོ་མཉམ་བྱེད་པ་འཁྲིག་པ་དེ་ནི་སྐྱེ་གནས་ལ་མ་ཡིན།།ཞེས་གསུངས་ཏེ།ཀུན་རྫོབ་ཏུ་ནུས་པ་བརྟེན་པའི་རྣལ་འབྱོར་པས་མྱོས་འགྱུར་ལྔ་བཏུང་།ཤ་ལྔ་དང་བདུད་རྩི་ལྔ་བཟའ།རིགས་ལྔའི་ཕྱག་རྒྱ་བསྟེན་པ་ཡིན་ལ་ངེས་དོན་དུ་དེ་དག་གི་དོན་རིམ་པ་བཞིན།བྱང་ཆུབ་ཀྱི་སེམས་ཀྱི་རྩལ་སྦྱོང་།དབང་པོ་ལྔའི་རླུང་དང་རྣམ་རྟོག་དགག།རྩ་འཁོར་རྣམས་སུ་རླུང་གི་སྦྱོར་བས་ཐིག་ལེ་བཅིངས།སྟོང་གཟུགས་ལ་བརྟན་པར་བྱང་སེམས་མཉམ་པར་འཇོག་པ་རྣམས་སོ།།གཉིས་པ་རིགས་དྲུག་གི་སྤྱོད་པ་ནི་རྒྱུད་ལས།ངེས་པར་རྡོ་རྗེའི་རིགས་དག་ལ་ནི་སྲོག་གཅོད་བྱ་སྟེ་རལ་གྲི་ལ་ཡང་བདེན་པ་མིན་པའི་ཚིག།རིན་ཆེན་ལ་ནི་གཞན་ནོར་དབྲོག་བྱ་མཆོག་གི་པདྨའི་རིགས་ཉིད་ལ་ཡང་གཞན་གྱི་བུད་མེད་འཕྲོག།ཆང་དང་སྒྲོན་མ་སངས་རྒྱས་རྣམས་དང་བཟང་པོའི་ཡུལ་རྣམས་མཐའ་དག་འཁོར་ལོ་ལ་ནི་བསྐྱང་བར་བྱ།།གཡུང་མོ་ལ་སོགས་མཐའ་དག་བུད་མེད་རྣམས་ནི་གྲི་གུག་ལ་ཡང་མཁའ་ཡི་པདྨ་སྨད་མི་བྱ།།སེམས་ཅན་དོན་གྱི་སླད་དུ་ནོར་དང་བཅས་པའི་ལུས་ནི་སྦྱིན་པར་བྱ་སྟེ་ཁྱོད་ཀྱིས་བསྲུང་མི་བྱ།།རིགས་ཀྱི་བུ་ཀྱེ་སངས་རྒྱས་ཉིད་དུ་འགྱུར་བ་གཞན་དུ་མཐའ་ཡས་བསྐལ་པས་མིན་པར་རྒྱལ་བས་གསུངས།།ཞེས་པ་སྟེ།དྲང་དོན་དུ་སྟོང་ཉིད་སྙིང་རྗེའི་ཏིང་ངེ་འཛིན་གྱི་གསལ་སྣང་ནི་རྒྱས།ཕྲིན་ལས་ཐོགས་མེད་དུ་འགྲུབ་པའི་ནུས་པ་ནི་རྙེད།ཐབས་གཞན་མེད་ཅིང་ཐབས་དེ་ཁོ་ནས་འགྲོ་དོན་དུ་འགྱུར་ངེས་པ་ཡིན་ན།སྲོག་གཅོད་པ་དང་།རྫུན་སྨྲ་བ་དང་།གཞན་ནོར་འཕྲོག་པ་དང་།ཕ་རོལ་གྱི་བུད་མེད་འཕྲོག་པ་རྣམས་ཀྱང་ཚོགས་ཆེན་པོའི་ཡན་ལག་ཏུ་འགྱུར་རོ།།དེའང་ནུས་མཐུའི་སྒོ་ནས་ཡིན་གྱི།དུག་མཚོན་སོགས་ཕལ་པའི་བྱེད་པས་མ་ཡིན་ནོ།།ཆང་དང་།སྒྲོན་མ་སྟེ་ཤ་དང་།སངས་རྒྱས་ཏེ་བདུད་རྩི་ལྔ་བསྟེན་ཚུལ་གོང་དང་འདྲ།གཟུགས་མཛེས་པ་དང་སྒྲ་སྙན་པ་སོགས་ཡུལ་ལྔ་བསྟེན།ཞུ་བདེ་འཛག་མེད་དུ་འཆིང་བར་ནུས་ན།གཡུང་མོ་ལ་སོགས་པའི་རིགས་མ་ངེས་པའི་ཕྱག་རྒྱ་སྒྲུབ་པ་སྟེ།མདོར་ན་རྨད་བྱུང་འགལ་བའི་སྤྱོད་པས་སེམས་ཅན་གྱི་དོན་བྱེད་པའང་ཡིན་ལ།ངེས་དོན་དུ་ནི་དེ་དག་རིམ་པས་ལས་རླུང་ཉི་ཁྲི་ཆིག་སྟོང་དྲུག་བརྒྱ་འགོག་པ་དང་།གང་ལ་གང་འདུལ་གྱི་ཆོས་སྟོན་པ་དང་།མི་འགྱུར་བའི་བདེ་བ་སྒྲུབ་པའི་ཐབས་ལ་བརྩོན་པ་དང་།རྣམ་པ་ཀུན་ལྡན་གྱི་སྟོང་གཟུགས་ཕྱག་རྒྱ་ཆེན་པོ་འགྲུབ་པའི་ཐབས་ལ་བརྩོན་པ་སྟེ་བཞི་དང་།སྔར་བཤད་པའི་ངེས་དོན་གྱི་དམ་ཚིག་བཞི་གཅིག་ཏུ་བགྲངས་པ་དང་།སྟོང་གཟུགས་ཕྱག་རྒྱ་ཆེན་པོ་ཉིད་ཀྱིས་དབུ་མར་ཐིག་ལེ་དགག་པའམ།འདི་ཡོད་ཕྱིན་ཕྱག་རྒྱ་གཉིས་ལྡན་དང་གསུམ་ལྡན་ཡང་སྟེ།དེ་ལྟར་ན་རིགས་དྲུག་སོ་སོའི་དམ་ཚིག་གོ།ལུས་དང་ལོངས་སྤྱོད་སེམས་ཅན་ལ་བློས་བཏང་བ་ནི།རིགས་དྲུག་ཐུན་མོང་གི་སྤྱོད་པའོ།།གསུམ་པ་ཕར་ཕྱིན་དྲུག་གི་སྤྱོད་པ་ནི།ནོར་རྣམས་སྤངས་པས་སྦྱིན་པ་ཡིད་དང་བུད་མེད་འགྲོགས་པ་ལས་ཀྱང་འཕོ་བ་མེད་པ་ཚུལ་ཁྲིམས་ཏེ།།བཟོད་པ་སྒྲ་ལ་སོགས་པ་མི་འཇུག་པ་སྟེ་རླུང་གིས་གཉིས་ཀའི་བསྒྲོད་པ་འཇིག་པ་བརྩོན་འགྲུས་ཉིད།།བསམ་གཏན་ཤེས་རབ་དག་ཀྱང་ལྷན་སྐྱེས་བདེ་ལ་གནས་པའི་སེམས་དང་ཀུན་ཏུ་འགྲོ་བ་ཀུན་གྱི་སྐད།།དེ་ལས་སེམས་ཅན་དོན་དང་རྫུ་འཕྲུལ་སྲིད་པ་མཐར་བྱེད་མི་སྐྱེ་ཐོབ་སྟེ་གཞན་པ་བཞི་རྣམས་སོ།།ཞེས་གསུངས་ཏེ།ལྟོས་མེད་བཞི་ལྡན་ནི་སྦྱིན་པ།རྗེས་དྲན་ནི་ཚུལ་ཁྲིམས།སོར་བསམ་ནི་བཟོད་པ།སྲོག་འཛིན་ནི་བརྩོན་འགྲུས།ཏིང་ངེ་འཛིན་ལས་ལུས་སེམས་ལྷན་སྐྱེས་མི་འགྱུར་བའི་བདེ་བ་ནི་བསམ་གཏན།ཏིང་ངེ་འཛིན་གྱི་ངག་གཞོམ་མེད་ཀྱི་སྒྲ་དབྱངས་ནི་ཤེས་རབ།དེ་ལྟར་རང་རྒྱུད་དག་པས་ཆོས་བསྟན་པ་སོགས་ལྟ་ཅི་སྨོས།མཐོང་ཐོས་དྲན་རེག་སོགས་ཐམས་ཅད་མྱུར་དུ་བྱང་ཆུབ་ལ་འགོད་པའི་སེམས་ཅན་གྱི་དོན་འབྱུང་བ་ནི་ཐབས།སེམས་ཅན་གང་ལ་གང་འདུལ་དུ་རྫུ་འཕྲུལ་སྣ་ཚོགས་པ་དམིགས་པ་མེད་པའི་འདུན་པ་ཙམ་ལས་འབྱུང་བའི་སྨོན་ལམ།ཟུང་འཇུག་གི་ཏིང་ངེ་འཛིན་ལས་རང་རྒྱུད་ཀྱི་སྲིད་པ་སྟེ་ཉོན་མོངས་སྤོང་ཞིང་།གཞན་རྣམས་ཀྱི་སྡུག་བསྔལ་མཐར་འབྱིན་པའི་སྟོབས།མི་སྐྱེ་མི་འགག་པ་སྟེ་གདོད་མའི་རང་བཞིན་མངོན་དུ་གྱུར་པའི་ཡེ་ཤེས་ནི་ཡེ་ཤེས་ཀྱི་ཕར་ཕྱིན་ཏེ་དེ་རྣམས་ཅི་ནུས་སུ་སྒྲུབ་པར་བྱེད་པའོ།།བཞི་པ་ནི།ཀུན་ཀྱང་བསྐྱེད་རྫོགས་སྤྱོད་པ་གཉིས་སུ་འདུ།།སྤྱོད་པའི་རྣམ་དབྱེ་ཇི་སྙེད་པ་དེ་དག་ཀུན་ཀྱང་མདོར་བསྡུ་ན་བསྐྱེད་རིམ་གྱིས་དངོས་གྲུབ་སྒྲུབ་པ།རྫོགས་རིམ་ལ་བརྟེན་ནས་དངོས་གྲུབ་སྒྲུབ་པའི་ཕྱིར་སྤྱོད་པ་གཉིས་ཡིན་པས་བསྐྱེད་རྫོགས་ཀྱི་སྤྱོད་པ་གཉིས་སུ་འདུའོ།།བདུན་པ་ནི།ཡན་ལག་གནད་དབབ་དྲག་ཤུལ་སྦྱོར་བ་ནི།།བསྐྱེད་རྫོགས་ནང་ལ་གཞོལ་བས་མི་དགོས་ཤིང་།།སྔགས་ལ་གཞོལ་དང་རྫོགས་རིམ་གནས་པར་ཡང་།།གླང་པོ་རྟ་ཡི་མཐའ་བཞིན་དགོས་སྐབས་ཡོད།།སྤྱོད་པའི་ཡན་ལག་སྡིག་སྐྱོར་གྱི་ལས་སམ་ཕུར་བུས་གདབ་པའམ།དྲག་ཤུལ་གྱི་སྦྱོར་བ་ཞེས་བྱ་བ་དངོས་གྲུབ་ཀྱི་དོན་དུ་ལྷ་གནད་ལ་དབབ་པའི་སྦྱོར་བ་ནི་རྣམ་པ་གཉིས་ཡིན་ཏེ།བསྐྱེད་རིམ་དང་རྫོགས་རིམ་ལའང་སྟོང་ཉིད་ཀྱི་རྣལ་འབྱོར་གོམས་པ་དག་གིས་བྱ་དགོས་པའི་སྐབས་སྲིད་པའོ།།དང་པོ་བསྐྱེད་རིམ་གྱི་དྲག་ཤུལ་སྦྱོར་བ་ནི།སྤྱིར་བསྐྱེད་རིམ་གྱི་རྣལ་འབྱོར་ལ་གནས་པའི་གང་ཟག་ལ་གཉིས་ཡོད་དེ།ནང་ལ་གཞོལ་བའི་རྣལ་འབྱོར་པ་དང་།སྔགས་ལ་གཞོལ་བ་གཉིས་ཀྱི་སྔ་མས་ནི་དྲག་ཤུལ་སྦྱོར་བ་མི་དགོས་ཤིང་།ཕྱི་མའི་ངོ་བོ་རགས་པའི་བསྐྱེད་རིམ་བརྟན་པ་སྟེ།སྔགས་ལ་གཞོལ་བ་དེས་རིལ་བུ་མིག་སྨན་སོགས་དངོས་གྲུབ་སྒྲུབ་པའི་ཕྱིར་དུ་སྤྱོད་པ་ལན་གསུམ་བསྐྱར་ནས་ཟླ་བ་དྲུག་ལ་སོགས་པའི་བར་དུ་སྤྱད་ཀྱང་མ་གྲུབ་ན།དེའི་ཚེ་ཕྱག་རྒྱའི་པདྨར་གནས་པའི་ལྷ་ལ་ཕུར་བུ་འདེབས་པ་སོགས་རྡོ་རྗེ་སེམས་དཔའ་བསད་པའི་དྲག་ཤུལ་སྒྲུབ་པས་དངོས་གྲུབ་སྟེར་བའི་དོན་དུ་ལྷ་གནད་ལ་བོར་ཞིང་བསྐུལ་བས།ལྷ་དེ་དང་འཕྲལ་དུ་མཇལ་ཞིང་མཆོག་འགྲུབ་པར་བཤད་དོ།།རྫོགས་རིམ་གྱི་རྣལ་འབྱོར་པ་ལ་སྤྱིར་དྲག་ཤུལ་སྦྱོར་བ་མི་དགོས་པར་འདོད་མོད།རྫོགས་པའི་རིམ་པ་ལ་གནས་པས་ཀྱང་།མཆོག་གི་དངོས་གྲུབ་ཀྱི་དོན་དུ་སྤྱོད་པ་ལན་གསུམ་བསྐྱར་བ་ཟླ་བ་དྲུག་ཏུ་སྤྱད་ཀྱང་མ་གྲུབ་ན།རྫོགས་རིམ་གྱི་འཕྲོས་རེ་ཞིག་བཞག་ནས།མཚན་མ་དང་བཅས་པའི་བསྐྱེད་རིམ་གྱི་སྤྱོད་པ་དྲག་ཤུལ་སྦྱོར་བ་དང་བཅས་པ་ལ་ཞུགས་པས་འགྲུབ་པ་ཡིན་ཏེ།དཔེར་ན་སྐྱེས་བུ་ཞིག་གིས་རི་ལ་བགྲོད་པ་ལ་བཞོན་པ་གླང་པོ་ཆེ་ལ་གནས་ནས་གཡུལ་འཐབ་པ་ལ་འཁྲུགས་པ་རྒྱལ་བར་མ་གྱུར་ན།དེ་ལས་བབས་ཏེ་རྟ་ལ་གནས་ཤིང་འཐབ་པས་རྒྱལ་བ་བཞིན་ནོ།།དེས་ན་རྫོགས་རིམ་ལ་གནས་པའི་རྣལ་འབྱོར་པ་འགའ་ཞིག་ལའང་མཚན་བཅས་ཀྱི་སྤྱོད་པ་དྲག་ཤུལ་སྦྱོར་བ་དང་བཅས་པ་ལ་འཇུག་དགོས་པའི་སྐབས་ཡོད་པ་གྲུབ་ཆེན་བདེ་ཆེན་མགོན་པོའི་ཞལ་ལུང་ངོ་།།རྩ་བའི་གསུམ་པ་གོང་མ་སྤྱིའི་བཞེད་པ་སྨོས་པ་ནི།གོང་མ་ཕལ་ཆེར་ལས་དང་པོ་ཡི་དུས།།དམ་སྡོམ་སྲུང་ཞིང་ཁ་ན་མ་ཐོ་སྤང་།།ལམ་བརྩོན་ཀུན་བཟང་སྤྱོད་པས་རྫོགས་རིམ་གྱི།།མཉམ་གཞག་དྲོད་ཐོབ་ཤ་རྩི་རིག་མ་སོགས།།སྦས་པའི་གསང་སྤྱོད་མཉམ་རྗེས་བརྟན་པའི་ཚེ།།རིག་མ་དང་བཅས་རྣལ་འབྱོར་ཆས་ཞུགས་ཏེ།།ཚོགས་སྤྱོད་མངོན་གྱུར་རིག་བརྟུལ་སྤྱོད་པར་གྲགས།།བོད་ཀྱི་བླ་མ་གོང་མ་ཕལ་ཆེ་བའི་བཤད་སྲོལ་དང་བསྟུན་ན།ལས་དང་པོ་པ་ཡི་དུས་སུ་ཐུན་མོང་དང་ཐུན་མོང་མ་ཡིན་པའི་དམ་ཚིག་དང་སྡོམ་པ་ཚུལ་བཞིན་དུ་བསྲུང་ཞིང་ཁྱིམ་པ་དང་རབ་བྱུང་གང་ཡིན་ཀྱང་སོ་སོའི་ཁ་ན་མ་ཐོ་བ་མེད་པར་ལམ་བསྒོམ་པ་ལ་བརྩོན་པ་ནི་ཀུན་བཟང་སྤྱོད་པ་ཞེས་བྱ།དེས་རྫོགས་རིམ་གྱི་མཉམ་གཞག་ལ་དྲོད་རྟགས་ཐོབ་ནས་ཅུང་ཟད་ཡེ་ཤེས་ལ་དབང་བའི་དུས་སུ་དངོས་སུ་རྣལ་འབྱོར་པའི་བྱ་བ་མི་བྱ་བར་ཁ་ན་མ་ཐོ་བ་ཐམས་ཅད་སྤངས་ཤིང་།གསང་ནས་རིག་མ་དང་ཤ་ལྔ་བདུད་རྩི་ལྔ་བསྟེན་པ་སོགས་སྔགས་ཀྱི་ཀུན་སྤྱོད་མཐའ་དག་བྱ་བ་སྦས་པའི་སྤྱོད་པའམ་གསང་སྤྱོད་ཅེས་བྱ།དེས་མཉམ་རྗེས་གཉིས་ཀའི་རྟོགས་པ་བརྟན་ནས་ཡེ་ཤེས་ལ་ཆེར་དབང་བའི་དུས་སུ་རིག་མ་དང་བཅས་ཏེ་རྣལ་འབྱོར་པའི་ཆས་སུ་ཞུགས་ནས་སྔགས་ཀྱི་བརྟུལ་ཞུགས་མཐའ་དག་ཚོགས་སུ་མངོན་གྱུར་དུ་སྤྱོད་པ་ནི་རིག་པ་བརྟུལ་ཞུགས་ཀྱི་སྤྱོད་པར་གྲགས་སོ།།ནུས་པ་མཆོག་ཐོབ་སྲིད་པའི་འཆིང་གྲོལ་ཚེ།།བསྙེངས་བྲལ་མི་མཐུན་ཕྱོགས་བརྫི་སྲིད་པ་གསུམ།།ཟིལ་གནོན་ཕྱོགས་ལས་རྣམ་པར་རྒྱལ་བ་ཉིད།།གདུལ་བྱ་གཞན་དོན་བསྒྲུབ་ཕྱིར་སྤྱོད་པར་བཞེད།།དེ་དག་ཀུན་གྱིས་དངོས་གྲུབ་མཆོག་ལ་སྦྱོར།།དེས་རྟོགས་པ་ཤིན་ཏུ་བརྟན་པ་དང་ནུས་པ་མཆོག་ཐོབ་ནས་སྲིད་པའི་འཆིང་བ་ཐམས་ཅད་ལས་རྣམ་པར་གྲོལ་བའི་ཚེ།གང་ལའང་བསྙེངས་པ་དང་བྲལ་བ་མི་མཐུན་པའི་ཕྱོགས་ཐམས་ཅད་དང་སྲིད་པ་གསུམ་ཡང་ཟིལ་གྱིས་གནོན་པའི་སྤྱོད་པ་ནི་ཕྱོགས་ལས་རྣམ་པར་རྒྱལ་བ་ཞེས་བྱ་སྟེ།འདི་ཉིད་གདུལ་བྱ་གཞན་གྱི་དོན་དུ་གཙོ་བོར་བྱེད་པ་ཡིན་ལ།སྤྱོད་པ་དེ་དག་ཀུན་གྱིས་གནས་སྐབས་ལམ་གྱི་ས་མཚམས་དང་མཐུན་པའི་བོགས་དབྱུང་ཞིང་།མཐར་ཐུག་འདོད་པའི་དངོས་གྲུབ་མཆོག་ལ་སྦྱོར་བར་བྱེད་དོ།།ལམ་གྱི་ཡན་ལག་བོགས་འདོན་སྤྱོད་པ་རྣམ་པར་གཞག་པ་སྐབས་གསུམ་པའི་འགྲེལ་པའོ།།།།སྐབས་བཞི་པ་སྔ་འགྱུར་ཡོ་ག་རྣམ་གསུམ་གྱི་ས་ལམ་རྣམ་པར་གཞག་པ་ལ་ལྔ།ཕྱི་ནང་སྦྱང་བཤད་སྤྱིར་བསྟན་པ།མ་ཧཱ།ཨ་ནུ།ཨ་ཏིའི་ས་ལམ་གྱི་རྣམ་གཞག་སོ་སོར་བཤད་པ།གཞན་དག་མཚོན་པ་ཙམ་སྤྲོས་པས་མཇུག་བསྡུ་བའོ།།དང་པོ་ལ་གཉིས།ལམ་དང་།སའོ།།དང་པོ་ནི།སྔ་འགྱུར་ཕྱི་ནང་སྦྱར་བའི་བཤད་སྲོལ་སྤྱིར།།ལྟེ་བར་ཚོགས་ལམ་སྙིང་གར་སྦྱོར་ལམ་བཞི།།མགྲིན་པར་མཐོང་ལམ་སྤྱི་བོར་སྒོམ་ལམ་སྟེ།།འཁོར་ལོ་བཞི་ཡི་རླུང་སེམས་ལས་རུང་ཚེ།།ལམ་བཞིའི་ཡོན་ཏན་རིམ་གྱིས་འཆར་བར་བཞེད།།གསང་སྔགས་སྔ་འགྱུར་གྱི་ལུགས་ལ་རྣམ་གྲངས་མང་ཡང་གཙོ་ཆེ་བ་ཕྱི་ནང་སྦྱར་བའི་བཤད་པའི་སྲོལ་སྤྱིར་ཀུན་ཏུ་བཟང་པོ་ཀློང་ཆེན་རབ་འབྱམས་ཀྱི་རྡོ་རྗེའི་ཚིག་ཏུ་གསུངས་པ་ལྟར་ན།སྤྱིར་ལམ་བགྲོད་བྱེད་རླུང་སེམས་ལས་སུ་རུང་བ་དང་།འབྱོངས་པ་གཉིས་ལས།འཁོར་ལོ་སོ་སོར་ཚུད་དུས་ལས་སུ་རུང་བ་ཡིན་ལ།འབྱོངས་པ་ནི་དེ་དག་གི་རྩ་ཕྲན་དང་བཅས་པའི་མདུད་པ་གྲོལ་དགོས་སོ།།དེའང་ལྟེ་བ་ནས་སྐྱེད་པར་བྱེད་པའི་རྩ་འདབ་ཏུ་རླུང་སེམས་ལས་སུ་རུང་བས།ཚོགས་ལམ་ཆུང་འབྲིང་ཆེ་གསུམ་གྱི་དྲོད་རྟོགས་འཆར་ཏེ།སངས་རྒྱས་སྤྲུལ་སྐུའི་ཞལ་མཐོང་ཞིང་།སྤྱན་ལྔ་དང་།མངོན་ཤེས་དང་།རྫུ་འཕྲུལ་ཕྲ་མོ་གྲུབ་པས་སྤྲུལ་པ་དང་བསྒྱུར་བར་ནུས་པ་ཡིན་ནོ།།སྙིང་ག་ཆོས་ཀྱི་འཁོར་ལོ་རླུང་སེམས་ལས་སུ་རུང་བས་སྦྱོར་ལམ་བཞི་བགྲོད་དེ།དེའང་དྲོད་རྩེ་གཉིས་སུ་དབང་པོ་ལྔ་བསྒོམས་པས་དྲོད་སྣང་བའི་ཡེ་ཤེས་མི་རྟོག་པ་ཐེ་ཚོམ་དང་མི་ཁོམ་པ་ཟད་ལ་སོགས་པའི་རྟགས་ཀྱིས་མཚོན་པ་དང་།རྩེ་མོ་མཆེད་པའི་ཡེ་ཤེས་དགེ་རྩ་བརྟན་པ་ལ་སོགས་པ་ཐོབ་ཅིང་།ཆོས་ཐམས་ཅད་རྨི་ལམ་འདྲ་བར་རྟོགས།བཟོད་ཆོས་གཉིས་སུ་སྟོབས་ལྔས་བཟོད་པ་དེ་ཁོ་ན་ཉིད་ཀྱི་ཕྱོགས་ལ་ཞུགས་པ་ཐོབ་པའི་ཡེ་ཤེས་ངན་སོང་ཆད་པ་དང་།ཆོས་མཆོག་དེ་མ་ཐག་པའི་ཏིང་ངེ་འཛིན་ཉེ་བར་ཐོབ་པའི་ཡེ་ཤེས་ཐོབ་སྟེ།དགེ་རྩ་ཐར་པ་བྱང་ཆུབ་ལས་མི་འགྱུར་བ་དང་།ཏིང་ངེ་འཛིན་རྫུ་འཕྲུལ་ལ་སོགས་པ་སྔོན་བས་ལྷག་པ་ཐོབ།མགྲིན་པའི་ལོངས་སྤྱོད་འཁོར་ལོའི་རླུང་སེམས་ལས་སུ་རུང་བས།འཕགས་པའི་ས་དང་པོ་མཐོང་ལམ་དང་ཡོན་ཏན་བརྒྱ་ཕྲག་བཅུ་གཉིས་ལ་དབང་ཐོབ།ལོངས་སྐུ་རིགས་ལྔའི་སངས་རྒྱས་ཀྱི་ཞིང་བགྲོད་ཅིང་ཆོས་ཉན་པ་རྙེད།སྤྱི་བོ་བདེ་ཆེན་གྱི་འཁོར་ལོའི་རླུང་སེམས་ལས་སུ་རུང་བས་སྒོམ་ལམ་དགུའི་ས་ཐོབ་སྟེ།ཆུང་ངུའི་ཆུང་ངུས་གཉིས་པ་དྲི་མ་མེད་པ་ལ་སོགས་པ་གསུམ་ནས་ཆེན་པོའི་ཆེན་པོ་བཅུ་པ་ཆོས་ཀྱི་སྤྲིན་གྱི་བར་རོ།།ས་དེ་དག་གི་དུས་ན་འཁོར་ལོ་སོ་སོའི་རྩ་མདུད་ཕྲ་མོ་གྲོལ་བར་ཡེ་ཤེས་ཀྱི་རླུང་ཆུད་པ་དང་།འཁོར་ལོའི་རླུང་ཉོན་མོངས་ཅན་གྱི་རྟེན་རྩ་དང་བཅས་པ་བསྐམས་པའམ་ཞ་བ་ཞེས་བྱ་བར་དུས་མཚུངས་པར་གྲུབ།ཡོན་ཏན་བརྒྱ་ཕྲག་བཅུ་གཉིས་པོ་ས་འདི་དག་ཏུ་སྐད་ཅིག་རེ་རེ་ལ་དུས་མཉམ་པར་གོང་དུ་འཕེལ།གཞན་ཡང་ས་བརྒྱད་པར་ཡིད་ཤེས་གནས་གྱུར་པས་རྣམ་པར་མི་རྟོག་པ་ལ་དབང་ཐོབ།དགུ་པར་འཛིན་བཅས་སྒོ་ལྔའི་རྣམ་ཤེས་གནས་གྱུར་ཏེ་ཞིང་དག་པ་ལ་དབང་ཐོབ།བཅུ་པར་ཀུན་གཞིའི་རྣམ་ཤེས་གནས་གྱུར་པས་ཕྲིན་ལས་ཕུན་སུམ་ཚོགས་པ་ལ་དབང་ཐོབ་སྟེ་དེ་ནི་ཡེ་ཤེས་དང་ཕྲིན་ལས་གཉིས་ཀ་ལ་དབང་སྒྱུར་བའོ།།དེ་ལྟར་འཁོར་ལོ་བཞིའི་རླུང་སེམས་རིམ་པ་བཞིན་ལས་སུ་རུང་བའི་ཚེ།ཚོགས་སྦྱོར་མཐོང་སྒོམ་གྱི་ལམ་བཞི་རྫོགས་པའི་ཡོན་ཏན་རིམ་གྱིས་འཆར་རོ།།གཉིས་པ་ནི།དབུ་མར་རོ་རྐྱང་མདུད་པ་ཉི་ཤུ་གཅིག།སྤྲུལ་འཁོར་ལས་རུང་དང་པོ་གཉིས་གྲོལ་སོགས།།གཉིས་གཉིས་གྲོལ་བས་ས་བཅུ་རེ་རེ་འཐོབ།།ཐ་མས་གཙུག་ཏོར་རྩེ་མོའི་ས་མཆོག་འགྲུབ།།དབུ་མ་ལ་རོ་རྐྱང་གཉིས་ཀྱི་མདུད་པ་ཉི་ཤུ་རྩ་གཅིག་ཡོད་པས་འཁོར་བར་འཆིང་བར་བྱེད་ལ།ལམ་བསྒོམས་ཏེ་ལྟེ་བ་སྤྲུལ་པའི་འཁོར་ལོ་རླུང་སེམས་ལས་སུ་རུང་བ་དེའི་ཚེ་མདུད་པ་དང་པོ་གཉིས་གྲོལ་བས་ས་དང་པོ་ཐོབ་པ་སོགས།མདུད་པ་གཉིས་གཉིས་གྲོལ་བས་ས་བཅུ་པོ་ལས་རེ་རེ་ཐོབ་ཅིང་དེ་དག་གི་ཡོན་ཏན་འཆར།ཐ་མ་གཉིས་གྲོལ་བས་གཙུག་ཏོར་རྡོ་རྗེ་རྩེ་མོའི་ས་མཆོག་དྲུག་པའི་བདག་ཉིད་ཀྱི་གོ་འཕང་འགྲུབ་སྟེ།ངེས་བརྗོད་རྩེ་མོ་ལས།རོ་མ་རྐྱང་མ་ཀུན་འདར་མ།།མདུད་པས་འཁོར་བའི་འཁྲུལ་སྣང་སྟེ།།གྲོལ་བས་ཡེ་ཤེས་མྱ་ངན་འདས།།ཞེས་སོ།།འདི་དག་ནི་མདོ་རྒྱུད་གསར་རྙིང་གི་དགོངས་པ་གུང་མཐུན་པར་ཀུན་མཁྱེན་ཆོས་རྗེ་ཉིད་བཞེད་དོ།།གཉིས་པ་མ་ཧཱ་ཡོ་ག་སྒྱུ་འཕྲུལ་དྲྭ་བའི་ལུགས་བཤད་པ་ལ་གསུམ།ལམ་ལ་འཇུག་པའི་ཚུལ།ལམ་དངོས་བགྲོད་ཚུལ།ལམ་གྱི་གྲོགས་སྤྱོད་པའོ།།དང་པོ་ནི།བྱེ་བྲག་ཡོ་གའི་རྩ་བ་སྒྱུ་འཕྲུལ་ལུགས།།ཤེས་རབ་གསུམ་གྱིས་གཡོ་ལྡང་སྨོན་འཇུག་དང་།།གནས་པ་མཐར་ཕྱིན་བྱང་ཆུབ་སེམས་ལྔ་བསྐྱེད།།ངེས་འབྱུང་ཐེག་བཞི་ལས་འཕགས་ཉེ་ལམ་དུ།།སྔ་འགྱུར་རིང་ལུགས་ཡོ་ག་རྣམ་གསུམ་ཞེས་གྲགས་པའི་བྱེ་བྲག་རྒྱུད་མ་ཧཱ་ཡོ་ག་ཏནྟྲ་སྡེ་ཆེན་པོ་བཅོ་བརྒྱད་ཀྱི་རྩ་བ་རྡོ་རྗེ་སེམས་དཔའ་སྒྱུ་འཕྲུལ་དྲྭ་བའི་ལུགས་ལྟར་ན།རིམ་གསུམ་ལས།ངོ་བོ་ཤེས་རབ་རྣམ་གསུམ་གྱིས།།སེམས་ལྔ་བསྐྱེད་པར་བསྟན་པ་ཡིན།།ཞེས་གསུངས་པ་ལྟར་སེམས་ལྔའི་སྒོ་ནས་ལམ་གྱི་ངོ་བོ་སྐྱེ་བའོ།།དེའང་སེམས་སྐྱེ་ཚུལ་ནི།གཞིའི་ས་ནས་སེམས་སྐྱེ་བ་ཞེས་པ་ཐེག་པ་གང་དུའང་མ་ཞུགས་པའི་གནས་སྐབས་ནས་སྐྱེ་བ་དང་།ལམ་གྱི་ས་ནས་སྐྱེ་བ་ཞེས་པ་ཉན་རང་སོགས་ཀྱི་ཐེག་པར་ཞུགས་ནས་ལམ་དེ་བོར་ཏེ་ཐེག་པ་འདིར་འཇུག་པ་དང་།འབྲས་བུའི་ས་ནས་སེམས་སྐྱེ་བ་ཞེས་པ་ཐེག་པ་འོག་མའི་འབྲས་བུའི་བར་དུ་བསླབས་ནས་སྔགས་ལམ་འདིར་འཇུག་པར་གསུངས།ཇི་ལྟར་སྐྱེ་ཚུལ་ནི།རང་བཞིན་གྱིས་མུན་པ་ཅན་སོ་སོ་སྐྱེ་བོ་དང་།ཆེད་དུ་བྱས་པའི་མུན་པ་ཅན་མུ་སྟེགས་པ་སོགས་ཐེག་པ་འོག་མ་རྣམས་ཀྱི་ཞེ་འདོད་ལས་གྲོལ་ནས་མ་ཧཱ་ཡོ་གར་སེམས་གཡོ་བ་ནི་གཡོ་ལྡང་བྱང་ཆུབ་ཀྱི་སེམས།གཞི་དེས་མ་ཧཱའི་དོན་ཁོང་དུ་ཆུད་པར་སྨོན་པ་ནི་སྨོན་པ་བྱང་ཆུབ་ཀྱི་སེམས།དེའི་དོན་ལ་འཇུག་པ་ནི་འཇུག་པ་བྱང་ཆུབ་ཀྱི་སེམས།ཞུགས་ནས་དབྱེར་མེད་ཀྱི་དོན་ཉམས་སུ་ལེན་པའི་རྩོལ་བ་ལ་གནས་པ་ནི་གནས་པ་བྱང་ཆུབ་ཀྱི་སེམས།གནས་པས་ལམ་ལྔ་མཐར་ཕྱིན་པ་ནི་མཐར་ཕྱིན་པ་བྱང་ཆུབ་ཀྱི་སེམས་ཏེ།དེ་ལྔ་བསྐྱེད་ནས།ངན་སོང་ལས་ངེས་པར་འབྱུང་བ་ལྷ་མི།འཁོར་བ་ལས་ངེས་པར་འབྱུང་བ་ཉན་ཐོས་དང་རང་རྒྱལ།མཐའ་གཉིས་ལས་ངེས་པར་འབྱུང་བ་ཕ་རོལ་ཏུ་ཕྱིན་པའི་ཐེག་པ་བཞི་ལས་ཁྱད་པར་དུ་འཕགས་པ་རྣལ་འབྱོར་བླ་ན་མེད་པའི་ཉེ་ལམ་དུ་ཞུགས་ནས་ཤེས་རབ་རྣམ་པར་གྲོལ་བའི་ལམ་དང་།ཐབས་ཀྱིས་ངེས་པའི་ལམ་གཉིས་ཀ་སེམས་ལྔས་མཐར་ཕྱིན་པར་བྱ་སྟེ།དང་པོ་ལ་ལམ་སྤྱིར་བརྩི་ན།ལྟ་བ་རྟོགས་ནས།དེ་ཏིང་ལ་སེམས་གཡོ་ཞིང་ལྡང་།དེ་ནས་སྒྱུ་མ་ལ་སྨོན།དེ་ཕྱག་རྒྱ་གཅིག་པ་ལ་འཇུག།སྤྲོས་བཅས་དང་ཚོགས་སྒྲུབ་ལ་གནས།རིག་འཛིན་བཞི་ལ་མཐར་ཕྱིན་པའོ།།ཟག་བཅས་ཁོ་ནར་བརྩི་ན།ལྟ་བ་ལ་གཡོ་སྨོན་འཇུག་གསུམ་དང་།དེ་ཏིང་ནས་སྤྲོས་པའི་བར་བཞི་ལ་གནས་པ།ཚོགས་སྒྲུབ་ལ་མཐར་ཕྱིན་པའོ།།ལམ་རེ་རེ་ལའང་སེམས་ལྔ་ལྔའི་ལྡན་ཚུལ་ནི་དེ་དག་གིས་མཚོན་ནོ།།གཉིས་པ་ནི།རྩ་གནས་ནས་ཐིག་ལེ་མགོ་གཡོས་ཙམ་ན་བདེ་བ་མགོ་ལྡང་བའི་ཚུལ་དུ་འདུག་པ་ནི་གཡོ་ལྡང་བྱང་ཆུབ་ཀྱི་སེམས་སོ།།བདེ་བ་སྔ་མ་འཇིག་ཅིང་ཕྱི་མ་ལ་འཇུག་པ་ནི་འཇིག་འཇུག་བྱང་ཆུབ་ཀྱི་སེམས་སོ།།ལུས་ཀྱི་རྩ་ཐིག་རྣམས་རང་སར་གནས་པས་བདེ་བའང་སྐྱེས་ལ་མ་འགག་པར་གནས་པ་ནི་གནས་པ་བྱང་ཆུབ་ཀྱི་སེམས་སོ།།སྔ་མའི་བདེ་བ་ལ་དམིགས་ཤིང་ཕྱི་མའི་བདེ་བ་ལ་སྨོན་པ་ནི་སྨོན་པ་བྱང་ཆུབ་ཀྱི་སེམས་སོ།།ཐིག་ལེ་དབབ་བཟློག་གི་སྦྱོར་བས་བྱང་ཆུབ་ཀྱི་སེམས་རྡོ་རྗེ་དང་པདྨའི་རྩེར་འགྲོ་འོང་དུ་གནས་པ་ནི་འགྲོ་འོང་བྱང་ཆུབ་ཀྱི་སེམས་སོ།།དེ་དག་ཀྱང་སེམས་ལྔ་སྐྱེ་བའི་གཞི་མའི་ངོས་ནས་ལམ་པ་ཡིན་ལ།སྐྱེས་པ་རང་གི་ངོས་ནས་ལམ་གྱི་ངོ་བོ་ཡིན་པར་གསུངས་སོ།།གཉིས་པ་ལམ་དངོས་བགྲོད་ཚུལ་ལ་དྲུག།ཚོགས་སྦྱོར་མཐོང་སྒོམ་མཐར་ལམ་ཐུན་མོང་དང་མུ་ཚོད་བརྩི་བའོ།དང་པོ་ནི།ཟག་ལྡོག་གཉིས་ལྡན་ལམ་བཞིས་ཚོགས་ལམ་བགྲོད།།སྤྱིར་ལམ་ལ་ཟག་ལྡོག་ཡོད་མེད་ཀྱི་མུ་བཞི་ལས།ཟག་ལྡོག་གཉིས་ཀ་དང་ལྡན་པའི་མུ་ནི།སྟོང་ཆེན།སྙིང་རྗེ་སྒྱུ་མ།ཕྱག་རྒྱ་གཅིག་སྤྲོས་ཏེ་ཚོགས་ལམ་གྱི་རྣལ་འབྱོར་བཞིས་ལམ་འདི་བགྲོད།ཞར་བྱུང་ཟག་པ་ཡོད་ལ་ལྡོག་པ་མེད་པའི་མུ་ནི།འཆད་འགྱུར་སྦྱོར་ལམ་ཚོམ་བུ་ཚོགས་སྒྲུབ་སྟེ།སྤྱོད་པའི་དུས་གྲངས་ངེས་པ་ཟག་མེད་ལ་དངོས་སུ་སྦྱོར་བའི་བར་ཆད་མེད་ལམ་ཡིན་པའི་ཕྱིར།ཟག་པ་མེད་ལ་ལྡོག་པ་ཡོད་པའི་མུ་ནི།དམན་ལམ་སྔོན་དུ་སོང་བའི་འཕགས་པ་དགྲ་བཅོམ་པ་སྔགས་ཀྱི་ཚོགས་ལམ་ལ་གནས་པ་ལྟ་བུ་སྟེ།དེ་ནི་རང་དོན་ཡིད་བྱེད་ཀྱི་བསམ་པས་ལྡོག་པར་སྲིད་པའི་ཕྱིར་རོ།།གཉིས་ཀ་མེད་པ་ནི་འཆད་འགྱུར་ལྟར་རོ།།འདིར་ཟག་པའི་གཙོ་བོ་དང་ཡན་ལག་གཉིས་ལས།གཙོ་བོ་ནི་ཀུན་ནས་ཉོན་མོངས་པ་དང་བཅས་པའི་ལས་ཀྱིས་ཁམས་གསུམ་དུ་ཟག་ཅིང་འཕོ་བ་ཡིན་ལ།ཡན་ལག་ནི།ལུས་རང་དབང་མེད་པར་ལེན་པ་སྐྱེ་གནས་ཀྱི་ཟག་པ།ཁམས་བདེ་མི་བདེ་རང་དབང་མེད་པར་མྱོང་བ་ཁམས་ཀྱི་ཟག་པ།རང་དབང་མེད་པར་ལུས་འདོར་བ་ལུས་ཀྱི་ཟག་པ་དང་གསུམ་དུ་བཤད་དོ།།གཉིས་པ་ནི།ཟག་བཅས་ལྡོག་མེད་ཚོགས་སྒྲུབ་སྦྱོར་ལམ་འབྲས།།གཉིས་མེད་མཐོང་སྒོམ་མཐར་གསུམ་རིག་འཛིན་བཞི།།ཟག་པ་དང་བཅས་ལ་ལྡོག་པ་མེད་པ་ཚོམ་བུ་ཚོགས་སྒྲུབ་ཕུན་སུམ་ཚོགས་པ་ལྔས་སྒྲུབ་པའི་གཞི་བཟུང་།བསྙེན་སྒྲུབ་ཡན་ལག་བཞིས་གཞུང་བསྲངས་ཏེ་ཟླ་བ་དྲུག་སྦོགས་ཆོག་དང་བཅས་པར་བསྒྲུབས་པས་ཟག་མེད་ལ་དངོས་སུ་སྦྱོར་བའི་བར་ཆད་མེད་ལམ་བགྲོད་ནས་རིག་འཛིན་གྱི་འབྲས་བུ་འགྲུབ་སྟེ།བསྐྱེད་རིམ་པའི་ཐུན་མོང་གི་དངོས་གྲུབ་ལས་རྒྱ་དང་ཡེ་རྒྱའི་ཁྱད་པར་གྱིས་འདོད་པའི་རིག་པ་འཛིན་པ་དང་གཟུགས་ཀྱི་རིག་པ་འཛིན་པ་གང་རིགས་ལ་སྦྱོར་བའོ།།རྫོགས་རིམ་སྟོང་ཆེན་སོགས་རྣལ་འབྱོར་བཞི་པོ་ཚོགས་སྒྲུབ་སྤྲོས་བཅས་སྤྲོས་མེད་ཤིན་ཏུ་སྤྲོས་མེད་གསུམ་གང་ཡང་རུང་བས།ཟླ་བ་དྲུག་གམ།ལོ་གཅིག་དང་ཟླ་བ་གཉིས་སམ།ལོ་གཅིག་ཟླ་བ་བཞི་རྣམས་དབང་པོ་རབ་འབྲིང་ཐ་མ་དང་སྦྱར་བའི་ལམ་གྱུར་གྱི་འབྲས་བུ་ཟག་ལྡོག་གཉིས་ཀ་མེད་པའི་ལམ་མཐོང་སྒོམ་མཐར་ལམ་གསུམ་གྱིས་བསྡུས་པ་རིག་འཛིན་རྣམ་པ་བཞི་ལ་སྦྱོར་རོ།།གསུམ་པ་མཐོང་ལམ་ལ་གཉིས།རྣམ་སྨིན།ཚེ་དབང་ངོ་།།དང་པོ་ནི།མཐོང་ལམ་བདེན་པ་རྟོགས་ཀྱང་སྙིགས་མའི་ལུས།།མ་སྦྱངས་རྣམ་སྨིན་མཚན་ཉིད་གསུམ་དང་ལྡན།།ཚོགས་གསོག་ལས་བཞིར་དབང་སྒྱུར་སྤྱན་ལ་སོགས།།ཡོན་ཏན་ལྡན་པས་གླིང་བཞིར་འགྲོ་དོན་བྱེད།།མཐོང་ལམ་པ་ལ་ཆོས་ཉིད་ཀྱི་བདེན་པ་རྟོགས་པར་མཚུངས་ཀྱང་།བློའི་ནུས་སྟོབས་ཆེ་ཆུང་གིས་འབྱུང་བ་སྙིགས་མའི་ལུས་ཡེ་ཤེས་ཀྱིས་སྦྱོང་བར་མ་ནུས་པ་རྣམ་སྨིན་རིག་འཛིན་དང་།སྦྱོང་བར་ནུས་པ་ཚེ་དབང་རིག་འཛིན་གཉིས་ཏེ།ལམ་ཆུང་ལས།ནུས་པ་ཐོབ་དང་མ་ཐོབ་པའི།།མཐོང་ལམ་གཉིས་སུ་གྱུར་པ་ཡིན།།ཞེས་སོ།།དེ་ལ་རྣམ་སྨིན་རིག་འཛིན་ནི།ཕྱག་རྒྱ་གཅིག་སྤྲོས་ཀྱི་ཏིང་ངེ་འཛིན་ལ་བརྟན་པ་ཐོབ་པས་རབ་འབྲིང་ཐ་མའི་དུས་དང་སྦྱར་བར་ཚོགས་བསྒྲུབས་པ་ལས།ལུས་རྣམ་སྨིན་ཤ་ཁྲག་གི་ཕུང་པོ་དང་མ་བྲལ་བ།ཡིད་འོད་གསལ་གྱི་ལྷ་སྐུར་སྨིན་པ།ཇི་ལྟར་འདོད་པ་བཞིན་དུ་ལུས་རྒྱ་དང་བྲལ་མ་ཐག་ཕྱག་རྒྱ་ཆེན་པོའི་རིག་འཛིན་ལ་སྦྱོར་ངེས་པ་བཅས་ཆོས་གསུམ་དང་ལྡན་པ་ཡིན་ཏེ།ལམ་རིམ་ལས།ཡིད་ཀྱིས་ལྷ་ཡི་གཟུགས་བཟུང་ཞིང་།།ལུས་ཀྱི་རྒྱ་མདུད་གྲོལ་གྱུར་ནས།།ཕྱག་རྒྱ་སྐུ་ཉིད་གསལ་གྱུར་བ།།རྣམ་པར་སྨིན་ཞེས་དེ་ལ་བརྗོད།།ཅེས་སོ།།མཛད་སྤྱོད་ནི།བདག་དོན་དུ་བཀོད་པ་དཀྱིལ་འཁོར་གྱི་བྱ་བ་ལ་སོགས་པས་ཚོགས་གཉིས་རྫོགས་པར་བྱེད་ལ།ཕྲིན་ལས་བཞི་ལ་རང་དབང་དུ་སྒྱུར་བའི་སྒོ་ནས་གཞན་དོན་རྫོགས་པར་བྱེད་ཅིང་།ཟག་མེད་ལྷའི་སྤྱན་རྣམ་པར་དག་པ་ལ་སོགས་པའི་ཡོན་ཏན་དང་ལྡན་པས་གླིང་བཞི་པའི་འཇིག་རྟེན་ཙམ་དུ་སྐུ་དངོས་ཀྱིས་དོན་མཛད་ཅིང་སྤྲུལ་གཟུགས་སྟོན་ཚུལ་ཚེ་དབང་དང་ཆ་འདྲ་བ་ཙམ་མོ།།གཉིས་པ་ནི།བཅུད་ལེན་དབབ་བཟུང་རླུང་གིས་གྲུབ་པ་ལས།།ཁྱད་འཕགས་ཟག་ཟད་འཇིགས་མེད་རྡོ་རྗེའི་སྐུ།།ལམ་རྫོགས་ཚེ་དབང་ཀུན་འགྲོའི་དྲི་སྦྱོང་ཞིང་།།ཆོ་འཕྲུལ་བཞི་དང་མངོན་པར་ཤེས་པ་དྲུག།དབང་ཤེས་ཉེར་ལྔས་སྟོང་གསུམ་འགྲོ་དོན་མཛད།།སྤྱིར་ཚེ་དབང་ལ།སྨན་གྱི་བཅུད་ལེན་ལ་བརྟེན་པའི།ཐིག་ལེ་དབབ་བཟུང་ལ་བརྟེན་པའི།སྒྲོན་མ་རླུང་གི་འཁོར་ལོ་ལ་བརྟེན་པའི།ལམ་མཆོག་ཡོངས་སུ་རྫོགས་པའི་ཚེ་དབང་དང་བཞི་ལས།འདི་ནི་གྲུབ་པ་སྔ་མ་གསུམ་ལས་ཁྱད་པར་དུ་འཕགས་པ་ཤེས་རབ་གསུམ་གྱི་ལྟ་བ་དང་ཏིང་ངེ་འཛིན་ལ་རྟོགས་གོམས་ཁྱད་པར་དུ་གྱུར་པའི་བློས་ཚོགས་སྒྲུབ་ལས་ས་དང་པོའི་རྟོགས་པ་མཐར་ཕྱིན་ཏེ་ཟག་པ་ཀུན་ཟད་ནས།ལུས་སེམས་གཉིས་ཀ་འོད་གསལ་གྱི་ལྷ་སྐུར་སྨིན་ཅིང་ཕྲ་ཡང་ལ་སོགས་པའི་འཇའ་ལུས་ཀྱི་ཡོན་ཏན་ཁྱད་པར་ཅན་ལྡན་པའི་སྐྱེ་འཇིག་མེད་པ་རྡོ་རྗེའི་སྐུ་ཅན་ལམ་མཆོག་ཡོངས་སུ་རྫོགས་པའི་ཚེ་དབང་རིག་འཛིན་ཏེ།ལམ་རིམ་ལས།དོན་མཐོང་འཇུག་པ་མཐར་ཕྱིན་པའི།།ཚོགས་སྤྱོད་སྒྲུབ་པའི་དངོས་གྲུབ་ཀྱིས།།ལུས་ཁམས་སྐྱེ་གནས་ཟག་པ་ཟད།།རྡོ་རྗེའི་ལུས་གྱུར་ཚེ་ཡི་རིགས།།ཞེས་སོ།།མཛད་སྤྱོད་ནི།བདག་དོན་དུ་ཀུན་འགྲོའི་དྲི་མ་སྦྱོང་ཞིང་།གཞན་དོན་དུ་ཆོ་འཕྲུལ་བཞི་དང་ཕྲིན་ལས་བཞི་སོགས་ཀྱིས་འགྲོ་དོན་མཛད།ཆ་ལུགས་ཀྱང་གསང་སྙིང་ལས།མི་དང་ལྷ་དང་ཚངས་པ་ཡི།སྐྱེ་བ་རྣམ་དག་འཛིན་མོད་ཀྱང་།།ཁྱད་པར་ས་ལ་གནས་གྱུར་ཡིན།།ཞེས་སོ།།དེ་དག་ཀྱང་སྤྲུལ་པའི་ཆ་ལུགས་ཏེ།ངོ་བོ་ནི་ད་ལྟའི་ལུས་འདི་རྡོ་རྗེའི་ལུས་སུ་ཁྱེར་བས་སྔོན་གྱི་རྟེན་གང་ཡིན་པའི་རྣམ་པར་གནས་ལ་སྤྱིའི་མངོན་ཤེས་དྲུག་དང་།བྱེ་བྲག་ཏུ་འདིའི་དུས་རྣམ་ཤེས་ཀྱི་རྒྱལ་ཁམས་ལས་བརྒལ་ཏེ་ཡེ་ཤེས་ཀྱི་རྒྱལ་ཁམས་སུ་རང་སྣང་བའི་གནད་ཀྱིས།མིག་གི་རྣམ་ཤེས་གཅིག་པུས་ཀྱང་གཟུགས་མཐོང་བ།སྒྲ་ཐོས་པ།དྲི་ཚོར་བ།རོ་མྱང་བ།རེག་བྱ་ཤེས་པ་སྟེ་དབང་པོ་ལྔ་ཀའི་བྱ་བ་བྱེད་ནུས་པ་དེ་བཞིན་གཞན་བཞི་པོ་ལའང་སྦྱར་བའི་སྒོ་ལྔའི་དབང་ཤེས་ཉི་ཤུ་རྩ་ལྔས་གླིང་བཞི་བྱེ་བ་ཕྲག་བརྒྱ་པའི་ཞིང་ཁམས་དང་མཉམ་པའི་ཡུལ་དེ་སྙེད་ཀྱི་དོན་བྱེད་ནུས་པ་སྟེ།བདག་དོན་དུ་རིམ་གྱིས་སམ་ཐོད་རྒལ་བའི་ཚུལ་གྱིས་ཕྱག་ཆེན་དང་།ལྷུན་གྲུབ་རིག་འཛིན་གང་རིགས་སུ་སྦྱོར་ཞིང་།བློ་ཆེན་མཐར་ཐུག་སངས་རྒྱས་ཀྱི་ས་ལ་སྦྱོར་བའང་ཡོད་དོ།།བཞི་པ་ནི།སྒོམ་ལམ་ཕྱག་ཆེན་ཡེ་ཤེས་སྒྱུ་མའི་སྐུ།།དྲི་མེད་ནས་བརྩམ་ས་བཅུའི་རྣམ་གྲོལ་ཚུན།།རྡོ་རྗེ་འཁོར་ལོ་རིན་ཆེན་པདྨ་ལས།།རིག་འཛིན་ལྔས་བསྡུས་ལྷན་གནས་དྲི་མ་སྦྱོང་།།གང་འདུལ་ཕྲིན་ལས་ལོངས་སྐུའི་ཞིང་མཉམ་མཛད།།གཅིག་སྤྲོས་ཀྱི་ཏིང་ངེ་འཛིན་ལ་གོམས་པའི་རྒྱུན་དང་།ཀུན་འགྲོའི་སྒྲིབ་པ་དག་ནས་བསྒོམ་བྱ་མངོན་དུ་གྱུར་པས་མི་གཡོ་བའི་ཏིང་ངེ་འཛིན་གྱིས་ལྷན་ཅིག་གནས་པའི་དྲི་མ་སྦྱངས་ནས་རང་སེམས་ཕྱག་རྒྱ་ཆེན་པོ་མངོན་དུ་བྱས་པས་སྒོམ་ལམ་ཕྱག་ཆེན་རིག་འཛིན་ཡེ་ཤེས་སྒྱུ་མའི་ལུས་ཅན་ཏེ།ལམ་རིམ་ལས།རང་སེམས་ཕྱག་རྒྱ་ཆེན་པོ་སྟེ།།སྒོམ་པས་མངོན་དུ་གྱུར་པའི་ལྷ།།ཐུན་མོང་མཆོག་གི་མཚན་དཔེར་ལྡན།།ལོངས་སྤྱོད་གཉིས་པ་ཕྱག་རྒྱའི་རིགས།།ཞེས་དང་།ཡེ་ཤེས་སྒྱུ་མའི་ཆ་ལུགས་ཅན།།འབྱུང་བ་རྡོ་རྗེའི་ལུས་ལས་གྲོལ།།ཞེས་སོ།།དེའང་ས་གཉིས་པ་དྲི་མ་མེད་པ་ནས་བརྩམས་ས་བཅུ་པའི་རྣམ་གྲོལ་ལམ་ཚུན་རྡོ་རྗེ་འཁོར་ལོ་རིན་ཆེན་པདྨ་ལས་ཀྱི་རིགས་ཀྱི་རིག་འཛིན་ལྔས་བསྡུས་པ་སྟེ།སྔ་མ་ལས།རྡོ་རྗེ་འཁོར་ལོ་རིན་པོ་ཆེ།།པདྨ་རལ་གྲི་རིག་འཛིན་འགྱུར།།ཞེས་པས།ས་གཉིས་པ་ནས་ལྔ་པའི་བར་བཞི་ལ་རྡོ་རྗེའི་རིག་པ་འཛིན་པ་ཞེས་གསུངས་ཏེ།རྟོགས་པའི་ཡེ་ཤེས་རྡོ་རྗེས་རགས་པའི་སྒྲིབ་པ་འཇོམས་པའི་ཕྱིར།ས་དྲུག་པ་ཤེར་ཕྱིན་ལ་གཙོ་བོར་སྤྱོད་ཅིང་ཆོས་ཀྱི་འཁོར་ལོ་བསྐོར་བའི་ཕྱིར་དང་།ས་བདུན་པའང་ཐབས་ལ་མཁས་པ་འཁོར་ལོ་ལྟར་གྱུར་བས་དེ་གཉིས་ལ་འཁོར་ལོའི་རིག་པ་འཛིན་པ་ཞེས་བྱའོ།།ས་བརྒྱད་པར་མི་རྟོག་ཡེ་ཤེས་ལ་དབང་སྒྱུར་བས་རིན་པོ་ཆེའི་རིག་འཛིན་དང་།དགུ་པར་ཆགས་པ་མེད་པས་ཞིང་སྦྱོང་ཞིང་འགྲོ་དོན་མཛད་པས་པདྨའི་རིག་འཛིན་དང་།བཅུ་པར་ཕྲིན་ལས་ཕུན་སུམ་ཚོགས་པས་སེམས་ཅན་གྱི་དོན་དཔག་མེད་མཛད་པའི་ཕྱིར་རལ་གྲིའི་རིག་འཛིན་ཞེས་བྱའོ།།འདི་ལ་ས་མཚམས་ཀྱི་བཞེད་ཚུལ་ཐ་དད་པའང་ཡོད་དོ།།ཆ་བྱད་ཟུང་འཇུག་གི་ལྷ་སྐུ་མཚན་དཔེ་ཡོངས་སུ་རྫོགས་པའི་བདག་ཉིད་ཅན་བདག་དོན་དུ་ལྷན་ཅིག་གནས་པའི་དྲི་མ་སྦྱོང་ཞིང་།གཞན་དོན་དུ་རྔོན་པ་ནས་སྨད་འཚོང་མ་ལ་སོགས་པ་གང་འདུལ་གྱི་སྤྲུལ་གཟུགས་སུ་སྟོན་པར་བྱེད་དེ།ལམ་རིམ་ལས།མཉམ་གཞག་ངང་ལས་མ་གཡོས་བཞིན།།རྔོན་དང་སྨད་འཚོང་ལ་སོགས་པ།།སྤྲུལ་པའི་ལུས་ཀྱིས་འདུལ་བར་བྱེད།།ཅེས་སོ།།མངོན་ཤེས་ཀྱི་ཡུལ་དོན་ཀྱང་།དབང་ཤེས་ཉི་ཤུ་རྩ་ལྔའི་ཡོན་ཏན་ཚེ་དབང་དང་འདྲ་ནའང་།འདིར་གསལ་བརྟན་གྱིས་ཁྱད་པར་དུ་བྱས་ཤིང་།ལོངས་སྐུའི་ཞིང་དང་མཉམ་པའི་འགྲོ་དོན་མཛད་དོ།།ལྔ་པ་ནི།མཐར་ལམ་ལྷུན་གྲུབ་དྲུག་པའི་རྒྱལ་ཚབ་ནི།།རྡོ་རྗེ་ལྟ་བུས་སྣང་གསུམ་དྲི་མ་སྦྱོང་།།མཛད་སྤྲུལ་མཁྱེན་པ་རྒྱལ་དང་ཆ་འདྲའོ།།སྒོམ་ལམ་གྱི་རིང་ལ་མཐོང་ལམ་གྱི་མཐུ་རྫོགས་པས་ཤེས་རབ་གསུམ་གྱིས་ལྷན་ཅིག་གནས་པའི་དྲི་མ་དག་ནས་མཐར་ཕྱིན་གྱི་ལམ་ལ་གནས་པའི་རང་བཞིན་ཅན་རྫོགས་སངས་རྒྱས་ཀྱི་ས་ཐོབ་ལ་མ་རེག་པ་སྟེ།རྒྱུད་མཐོ་དམན་གྱི་དགོངས་པས་རིགས་གསུམ་རིགས་ལྔ་སོགས་དབྱེ་ནའང་།འདིར་སྐུ་ལྔ་ལྷུན་གྲུབ་རྡོ་རྗེ་འཆང་ཆེན་པོའི་ལུགས་འཛིན་ཏེ་དྲུག་པའི་རྒྱལ་ཚབ་མཛད་པ་པོ་གསང་བའི་བདག་པོ་བཞིན་ནོ།།སྤྱོད་ཚུལ་ནི།བདག་དོན་དུ་རྡོ་རྗེ་ལྟ་བུའི་ཏིང་ངེ་འཛིན་ཏེ་ནང་གི་མངོན་བྱང་གིས་ཤེས་སྒྲིབ་ཕྲ་བ་སྣང་གསུམ་གྱི་དྲི་མ་སྦྱོང་ཞིང་།གཞན་དོན་རྗེས་ཐོབ་ལ་སངས་རྒྱས་དང་ཆ་འདྲ་བའི་འགྲོ་དོན་མཛད་དོ།།སྤྲུལ་གཟུགས་ཀྱང་མཛད་པ་བཅུ་གཉིས་སོགས་མཆོག་གི་སྤྲུལ་སྐུ་དང་ཕྱོགས་མཐུན་དུ་སྟོན།མངོན་ཤེས་ཀྱི་ཡུལ་དོན་ཇི་སྙེད་མཁྱེན་པའི་ཡུལ་རྒྱལ་བ་ཉིད་དང་ཆ་འདྲ་སྟེ་ནམ་མཁས་ཁྱབ་ཚད་ཀྱི་དོན་ཡང་ཅི་རིགས་པར་མཛད་དེ།ལམ་རིམ་ལས།དེ་ལྟར་དག་པའི་ཡེ་ཤེས་ཉིད།།སྐུ་ལྔ་ལྷུན་གྲུབ་རྡོ་རྗེ་འཛིན།།ལྷུན་མཉམ་ངང་ལས་མི་གཡོ་བཞིན།།མི་རྟོག་ཉིད་དུ་བཞུགས་པ་དང་།།བག་ལ་ཉལ་བ་འཇོམས་བྱེད་ཅིང་།སྐད་ཅིག་དག་ལས་རིག་འཛིན་མཐའོ།།ཞེས་གསུངས་སོ།།དྲུག་པ་ནི།ཐུན་མོང་རབ་དགའ་མི་གཡོ་ཆོས་སྤྲིན་དང་།།མུ་ཚོད་མཉམ་ཡང་དགོངས་སྤྱོད་ཁྱད་པར་འཕགས།།རྣམ་སྨིན་རིག་འཛིན་དང་རྒྱུའི་ཐེག་པའི་མཐོང་ལམ་རབ་དགའ་ལ་གནས་པའི་སེམས་དཔའ་གཉིས་སྐལ་བ་མཉམ་ཞིང་།གཞན་ཚེ་དབང་སོགས་ནི་རྒྱུའི་ཐེག་པའི་ས་དང་པོ་དང་།བརྒྱད་པ་དང་བཅུ་པ་ཙམ་དུ་སྐལ་བ་མཉམ་པ་སྟེ་ལམ་གྱི་མུ་ཚོད་ལ་མཚུངས་མོད།འོན་ཀྱང་དགོངས་པ་དང་།མཛད་སྤྱོད་ནི་དེ་ལས་ཁྱད་པར་དུ་མས་འཕགས་པ་ཡིན་ཏེ།རྒྱུའི་ཐེག་པའི་སྒོམ་ལམ་ས་བརྒྱད་པ་དང་ཚེ་དབང་།བཅུ་པ་དང་ཕྱག་ཆེན།མི་སློབ་པའི་ས་ཀུན་ཏུ་འོད་དང་ལྷུན་གྲུབ་རིག་འཛིན་རྣམས་མཉམ་པར་བཞེད་པའི་ཕྱིར།དེ་ལྟར་ཡང་ལམ་ཆུང་ལས།དེ་ཡང་དང་པོ་དང་པོ་དང་།།སྐལ་མཉམ་གཉིས་པའི་རིགས་མཆོག་སྟེ།།བརྒྱད་པའི་སེམས་དཔར་སྐལ་བ་མཉམ།།གསུམ་པ་བཅུ་དང་སྐལ་མཉམ་མོད།།དགོངས་སྤྱོད་རྒྱ་མཚོ་ཁྱད་པར་འཕགས།།ཞེས་འབྱུང་ངོ་།།གསུམ་པ་ལམ་གྱི་གྲོགས་སྤྱོད་པ་ནི།མཉམ་གཞག་སོ་སོའི་ཏིང་འཛིན་རྩེ་གཅིག་པ།།རྗེས་ཐོབ་དགེ་སྦྱོང་གཞོན་ནུ་སྨྱོན་པ་དང་།།རྒྱལ་པོ་ས་འཛིན་ལྟ་བུའི་སྤྱོད་པ་གསུམ།།ཐབས་གྲོལ་སྤྱོད་པ་བརྒྱད་ཀྱིས་ལ་བཟླའོ།།དེ་ལ་སྤྱོད་པའི་ངོ་བོ་ནི།རིམ་གསུམ་ལས།ཏིང་འཛིན་ཁྱད་པར་འགྱུར་བའི་ཕྱིར།།རྗེས་མཐུན་སྤྱོད་པ་གཞུང་བཞིན་སྤྱད།།ཅེས་པས་ཐབས་ཁྱད་པར་ཅན་གྱིས་ཟིན་པ་ལམ་པའི་སྒོ་གསུམ་གྱི་བྱ་བར་གྱུར་པ་གང་ཡིན་པའོ།།དེ་ལ་སྤྱོད་པ་ལའང་མཉམ་གཞག་དང་རྗེས་ཐོབ་ཀྱི་སྤྱོད་པ་གཉིས་ལས།མཉམ་གཞག་གི་སྤྱོད་པ་ནི་ལམ་ལྔ་དང་།རིག་འཛིན་བཞིའི་གནས་སྐབས་ཀྱི་སོ་སོའི་ཏིང་ངེ་འཛིན་ལ་རྩེ་གཅིག་ཏུ་སྤྱོད་པར་བྱེད་པ་དེ་ཡིན་ཅིང་།འདིར་རྗེས་ཐོབ་གཙོ་ཆེ་བའི་དབང་དུ་བྱས་ཏེ།ཇི་ལྟར་སྤྱོད་ཚུལ་ནི།ལྟ་བ་བདག་མེད་པས་ཟིན་པའི་ཤེས་རབ་དང་།ཐབས་སྙིང་རྗེ་ཆེན་པོ་ཟུང་དུ་འཇུག་པའི་སྒོ་ནས་སྤྱད་པས་ལུས་ངག་ཡིད་གསུམ་གྱི་དྲི་མ་དག་པར་བྱེད་པའོ།།ངེས་ཚིག་ནི།ཙཪྻའི་སྒྲ་ལས་སྤྱོད་པ་སྟེ།སྒོ་གསུམ་དོན་ཡོད་པར་བྱ་བའི་ཕྱིར་སྔགས་ཀྱི་སྤྱད་པ་ལ་སྤྱོད་པའི་ལས་ཅན་ནོ།།དབྱེ་ན་སྤྱིར་ལུས་ངག་ཡིད་གསུམ་ཡོངས་སུ་དག་པར་བྱ་བ་ཡིན་ལ།དེ་ཅུང་ཟད་བཤད་ན།ལས་དང་པོ་པའི་དུས་སུ་ཏིང་ངེ་འཛིན་ལ་བརྟན་པ་མ་ཐོབ་པས་དགེ་སྦྱོང་གཞོན་ནུའི་སྤྱོད་པ་ལྟར་བག་དང་ལྡན་པས་གཟབ་པ་ལྷུར་ལེན་པ་ལ་བསླབ་པ་སྟེ།རྡོ་རྗེ་རྩེ་མོ་ལས།བརྟན་པ་མ་ཐོབ་བར་དུ་ནི།།ཁ་ན་མ་ཐོ་རྡུལ་མེད་ཅིང་།།སྡོམ་པ་གསུམ་ལ་གནས་པར་བྱ།།ཞེས་སོ།།དེའང་མཉམ་གཞག་གི་རྟོགས་པ་བག་ལྡན་དུ་བསྲིང་ཞིང་།ཐུན་མཚམས་སུ་རྗེས་ཐོབ་ཀྱི་བྱ་བ་ཆོས་སྤྱོད་བཅུ་ལ་སོགས་པ་བསྒྲུབ་པའོ།།ཏིང་ངེ་འཛིན་ལ་བརྟན་པ་ཅུང་ཟད་ཐོབ་ནས་མཉམ་རྗེས་བསྲེ་བར་ནུས་པ་ན་རྟོགས་པ་རྐྱེན་ཐུབ་ཏུ་བྱེད་པ་སྨྱོན་པའི་བརྟུལ་ཞུགས་ཀྱི་སྤྱོད་པ་དང་།ཏིང་ངེ་འཛིན་ལ་བརྟན་པ་ཆེར་ཐོབ་ནས་རྟོགས་པ་ལ་བྲི་གང་མེད་པ་ན།གཞན་ཕན་ཁོ་ན་ལ་བསླབ་པ་རྒྱལ་པོ་ས་འཛིན་གྱི་སྤྱོད་པ་ལྟ་བུ་སྟེ་སྤྱོད་ཚུལ་གསུམ་མོ།།བྱེ་བྲག་ཏུ་ཐབས་ལམ་བརྟུལ་ཞུགས་ཀྱི་སྤྱོད་པ་དང་།གྲོལ་ལམ་བག་ཡོད་ཀྱི་སྤྱོད་པ་གཉིས་སུ་བཤད་ཅིང་།ཕྱི་མ་ལ་དད་བརྩོན་གྱི་སྤྱོད་པ།ཤེས་རབ་དང་མཐུན་པ།ཐབས་དང་མཐུན་པ།ཕྱོགས་གཅིག་པ།སྤྲོས་པ་དང་བཅས་པ།ཚོགས་ཀྱི་སྤྱོད་པ།རྫུ་འཕྲུལ་གྱི་སྤྱོད་པ་སྟེ་རིམ་གྱིས་པའི་སྤྱོད་པ་བདུན་དང་།བླང་དོར་མེད་པ་རྨད་དུ་བྱུང་བ་ཅིག་ཅར་བའི་སྤྱོད་པ་དང་བརྒྱད་དོ།།དེའང་དང་པོ་ལྟ་བ་གཏན་ལ་འབེབས་པའི་དུས་སུ་དད་བརྩོན་གྱི་སྤྱོད་པ་སྟེ།དང་བའི་དད་པ།འདུན་པའི་དད་པ།ཡིད་ཆེས་པའི་དད་པ་དང་གསུམ་གྱིས་ཐོས་བསམ་ལ་ཞུགས་ནས་ཐང་ལྷོད་མེད་པའི་བརྩོན་འགྲུས་མཐར་ཕྱིན་པར་བྱེད་པའོ།།གཉིས་པ་ཤེས་རབ་དང་མཐུན་པའི་སྤྱོད་པ་སྟོང་པ་ཆེན་པོའི་སྐབས་སུ་སྟེ།མཉམ་གཞག་ཏུ་སྟོང་པ་ཆེན་པོའི་ཏིང་ངེ་འཛིན་སྐྱོང་ཞིང་།རྗེས་ཐོབ་ཏུའང་དེའི་ངང་བསྲིང་སྟེ་སྤྱོད་པའོ།།གསུམ་པ་ཐབས་དང་མཐུན་པའི་སྤྱོད་པ་སྙིང་རྗེ་སྒྱུ་མའི་སྐབས་སུ་སྟེ།མཉམ་གཞག་ཏུ་རིགས་དྲུག་གིས་བསྡུས་པའི་སེམས་ཅན་ཀུན་ལ་འཛིན་མེད་སྒྱུ་མ་ལྟ་བུའི་སྙིང་རྗེ་བསྒོམ་ཞིང་།རྗེས་ཐོབ་ཏུ་སྤྱོད་ཡུལ་ཐམས་ཅད་སྒྱུ་མར་བལྟ་བའོ།།བཞི་པ་ཕྱོགས་གཅིག་པའི་སྤྱོད་པ་ནི་ཕྱག་རྒྱ་གཅིག་པའི་སྐབས་སུ་སྟེ།མཉམ་གཞག་ཏུ་སྟོང་ཉིད་སྙིང་རྗེ་ཟུང་འཇུག་གི་ལྷ་སྐུ་ཞི་བའི་སྐབས་སུ་ཞི་བ་དང་།ཁྲོ་བོ་ལ་ཁྲོ་བོ་ཕྱག་རྒྱ་གཅིག་པར་བསྒོམ་ཞིང་།རྗེས་ཟོབ་ཏུའང་དེའི་རྒྱུན་བསྐྱང་བའོ།།ལྔ་པ་སྤྲོས་པ་དང་བཅས་པའི་སྤྱོད་པ་ནི།ཕྱག་རྒྱ་སྤྲོས་བཅས་ཀྱི་སྐབས་སུ་སྟེ།སྔར་གྱི་ལྷ་སྐུ་ཕྱག་རྒྱ་གཅིག་པ་དེ་ལས་ལྷ་སྣང་ཆེས་ཆེར་འཕེལ་བས་ཟུང་འཇུག་གི་ལྷ་ཚོམ་བུ་དང་གཙོ་འཁོར་གྱི་རྣམ་པར་རང་ཤར་ཁོར་ཡུག་ཏུ་རྒྱས་ཐེབ་པ་ལ་མཉམ་རྗེས་གཉིས་ཀར་བསླབ་པའོ།།དྲུག་པ་ཚོགས་ཀྱི་སྤྱོད་པ་ནི།ཚོགས་སྒྲུབ་ཀྱི་སྐབས་སུ་སྟེ།མཉམ་རྗེས་གཉིས་ཀར་སྤྱོད་ལམ་ཡོ་བྱད་ལྔ་ལ་མ་ཆགས་པར་སྤྱོད་པ་སྟེ།ལམ་རིམ་ལས།སྤྱོད་ལམ་ཡོ་བྱད་ལྔ་སྤྱོད་ཅིང་།།དངོས་སུ་མཆོད་པ་རྣམ་གཉིས་སོ།།ཞེས་པའི་ཡོ་བྱད་ལྔ་ཡང་།ཇི་སྐད་དུ།གོས་རྒྱན་བཟའ་བཏུང་གླུ་དང་ཚིག།བྲོ་གར་ཚོགས་ཀྱི་སྤྲིན་ཕུང་ལ།།ཧཱུྃ་དུ་ཤེས་པས་རབ་སྤྱད་ན།།ངོ་མཚར་འབྱུང་བའི་དཀྱིལ་འཁོར་མཉེས།།ཞེས་སོ།།བདུན་པ་རྫུ་འཕྲུལ་གྱི་སྤྱོད་པ་ནི།རིག་འཛིན་བཞིའི་སྐབས་སུ་སྟེ།དེའང་།རྣམ་སྨིན།ཚེ་དབང་།ཕྱག་ཆེན།ལྷུན་གྲུབ་རིག་འཛིན་ཏེ་བཞི་ལས།དང་པོ་ནི།བདག་དོན་དུ་བཀོད་པ་དཀྱིལ་འཁོར་གྱི་བྱ་བས་ཚོགས་གཉིས་རྫོགས་པར་བྱེད་ཅིང་།ཕྲིན་ལས་བཞིའི་སྒོ་ནས་གཞན་དོན་རྫོགས་པར་སྤྱོད་པའོ།།གཉིས་པ་ནི།བདག་དོན་དུ་རང་གི་ལྟ་བ་སྒོམ་ལ་རིག་རྩལ་སྦྱངས་ཏེ་ཀུན་འགྲོའི་དྲི་མ་སྦྱོང་ཞིང་།གཞན་དོན་དུ་ཆོ་འཕྲུལ་བཞི་དང་ཕྲིན་ལས་བཞི་སོགས་ཀྱིས་དོན་མཛད་པའོ།།གསུམ་པ་ནི།བདག་དོན་དུ་ལྷན་ཅིག་གནས་པའི་དྲི་མ་སྦྱོང་ཞིང་།གཞན་དོན་དུ་དགོངས་པ་མི་གཡོ་བའི་ངང་ནས་སྤྲུལ་པ་སྣ་ཚོགས་པས་དག་མ་དག་ཀུན་གྱི་དོན་མཛད་པའོ།།བཞི་པ་ནི།རང་དོན་དུ་སྐུ་ལྔའི་རྒྱལ་བ་ལ་སོགས་པར་བརྟེན་ཏེ་ཤེས་སྒྲིབ་སྦྱོང་ལ།གཞན་དོན་དུ་སངས་རྒྱས་ཀྱི་ཞིང་ཁམས་མཐར་ཐུག་པ་མེད་པར་མཛད་པ་བཅུ་གཉིས་སོགས་སྤྲུལ་སྐུའི་མཛད་པ་སྣ་ཚོགས་སྟོན་ཅིང་།གསང་བའི་རྒྱུད་ཀྱི་སྡུད་པ་པོར་མཛད་པའོ།།བརྒྱད་པ་གྲོལ་ལམ་ཅིག་ཅར་བའི་སྤྱོད་པ་ནི།རྗེས་ཤེས་སུ་ཇི་ལྟར་སྤྱོད་ཀྱང་།མི་དམིགས།མ་ཆགས།བྱ་རྩོལ་འཛིན་རྟོག་དང་བྲལ་བ་རྨད་དུ་བྱུང་བའི་སྤྱོད་པ་སྟེ།ཀུན་འདུས་ལས།མི་དམིགས་པ་ལ་རྣལ་འབྱོར་སྤྱོད།།དེ་ལྟར་སྤྱོད་པ་ཀུན་སྤྱོད་ཀྱང་།།དམ་པའི་དོན་དེ་སྤྱོད་མཆོག་ཡིན།།ཅེས་གསུངས་པ་ལྟར་སྤྱོད་པ་དེ་དག་གིས་ལ་བཟླའོ།།གསུམ་པ་ལུང་ཨ་ནུ་ཡོ་གའི་ལུགས་བཤད་པ་ལ་གཉིས།སྤྱིར་དབང་པོ་དང་སྦྱར་བའི་ཚུལ།བྱེ་བྲག་ས་དང་རྣལ་འབྱོར་ལྔ་སྦྱར་བའི་རྣམ་གཞག་སོ་སོར་བཤད་པའོ།།དང་པོ་ནི།ཨ་ནུ་བློ་རབ་ས་ལམ་ཆིག་ཆོད་དེ།།འབྲིང་ཐས་རིམ་མམ་ཐོད་རྒལ་བགྲོད་པ་ཡང་།།ཨ་ནུ་ཡོ་གའི་ལུགས་སྤྱིར་བློ་རབ་སྟོབས་ཆེ་བ་རྣམས་རྟོགས་གོམས་ཐམས་ཅད་ཆིག་ཆོད་དུ་བྱེད་པས་མཐར་ཕྱིན་པས་ས་ལམ་རིམ་བགྲོད་ཀྱི་རྩོལ་བ་དང་བྲལ་ཞིང་།བློ་འབྲིང་ཐ་གཉིས་ཀྱིས་ནི།ས་བཅུ་པའི་སློབ་ལམ་བཞི་རིམ་གྱིས་སམ་ཐོད་རྒལ་གང་རུང་གིས་བགྲོད་ནས་མི་སློབ་པའི་ལམ་མཐར་ཐུག་གི་འབྲས་བུ་ལ་སྦྱོར་བར་བྱེད་དོ།།ཡང་སྒྲ་ནི་ཚིག་འོག་མ་ལ་སྦྱོར་བའི་དོན་ཏོ།།གཉིས་པ་ལ་ལྔ།ཚོགས་སྦྱོར་མཐོང་སྒོམ་མཐར་ལམ་མོ།།དང་པོ་ནི།འགྱུར་བ་མ་ངེས་བརྟེན་གཞིའི་ས་གཉིས་ནི།།ཚོགས་ལམ་འདུན་སེམས་མོས་སྤྱོད་ལྷ་ཡི་སྐུ།།ཐུན་མོང་སྤྱན་དང་མངོན་ཤེས་ལ་སོགས་འགྲུབ།།ལུགས་འདིའི་ས་བཅུ་དང་རྣལ་འབྱོར་ལྔ་སྦྱོར་ཚུལ་མདོ་ཙམ་བརྗོད་ན།དང་པོ་འགྱུར་བ་མ་ངེས་པའི་ས་དང་།བརྟེན་པ་གཞིའི་ས་གཉིས་ནི་ཚོགས་ལམ་འདུན་པ་སེམས་པའི་རྣལ་འབྱོར་གྱིས་བསྡུས་ཤིང་མོས་སྤྱོད་ཀྱི་ལྷ་སྐུ།འདིས་ཐུན་མོང་གི་དངོས་གྲུབ་སྤྱན་དང་མངོན་ཤེས་ལ་སོགས་པ་འགྲུབ་བོ།།གཉིས་པ་ནི།གལ་སྦྱོང་རྒྱུན་དང་བསོད་ནམས་རྟེན་གྱི་ས།།སྦྱོར་ལམ་རིག་འབྱེད་རླུང་སེམས་ལྷ་ཡི་སྐུ།།གསུམ་པ་གལ་ཆེན་སྦྱོང་བ་དང་།བཞི་པ་བསླབ་པ་རྒྱུན་གྱི་ས་དང་།ལྔ་པ་བསོད་ནམས་རྟེན་གྱི་ས་གསུམ་ནི།སྦྱོར་ལམ་རིགས་ཆེན་འབྱེད་པའི་རྣལ་འབྱོར་ཏེ་རླུང་སེམས་ཀྱི་ལྷ་སྐུ་འགྲུབ་བོ།།གསུམ་པ་ནི།ཉེ་རྒྱུས་འགྱུར་བདེ་བཅོམ་ནས་ཟག་པ་ཟད།།ཁྱད་འགྲོ་མཐོང་ལམ་དབུགས་འབྱིན་བདེ་སྟོང་སྐུ།།དེར་ཚོགས་ཀྱི་སྤྱོད་པའི་ཉེ་རྒྱུ་ལ་བརྟེན་པས་འགྱུར་བདེ་རགས་པ་བཅོམ་སྟེ་ཟག་པ་ཐམས་ཅད་ཟད་ནས།དྲུག་པ་བརྟན་པ་ཁྱད་པར་དུ་འགྲོ་བའི་ས་ནི་མཐོང་ལམ་དབུགས་ཆེན་འབྱིན་པའི་རྣལ་འབྱོར་ཏེ་བདེ་སྟོང་འོད་གསལ་གྱི་ལྷ་སྐུ་འགྲུབ་བོ།།བཞི་པ་ནི།དམིགས་པ་འབྲས་སྐྱེ་སྒོམ་ལམ་ལུང་ཆེན་ཐོབ།།སློབ་པའི་ཟུང་འཇུག་ལྷ་སྐུ་རྒྱུན་མི་འཆད།།མཐོང་ལམ་འོད་གསལ་ལས་ལངས་པའི་རྗེས་ལ་བདུན་པ་དམིགས་པ་འབྲས་བུ་སྐྱེ་བའི་ས་སྒོམ་ལམ་ལུང་ཆེན་ཐོབ་པའི་རྣལ་འབྱོར་ཏེ་ཆོས་ཉིད་རྟོགས་པའི་ཡེ་ཤེས་དང་དག་པ་ལྷ་སྐུའི་སྣང་བ་རྒྱུན་མི་འཆད་པ་སློབ་པའི་ཟུང་འཇུག་གི་སྐུ་འགྲུབ་བོ།།ལྔ་པ་ནི།མི་འགྱུར་གདལ་བ་རྫོགས་པ་སྤྱིར་ཆིབས་གསུམ།།མཐར་ལམ་རྩལ་ཆེན་རྫོགས་ཏེ་རྒྱུན་མཐའ་ཡི།།བར་ཆད་མེད་ལམ་ཆགས་ཆེན་འབྲས་དབང་གིས།།ཕྲ་བའི་དྲི་སྦྱོང་མི་སློབ་ཟུང་འཇུག་གོ།དེ་ནས་བརྒྱད་པ་གནས་པ་མི་འགྱུར་བ་དང་།དགུ་པ་གདལ་བ་ཆོས་ཉིད་ཀྱི་ས་དང་།བཅུ་པ་རྫོགས་པ་སྤྱིར་ཆིབས་ཀྱི་ས་གསུམ་པོ་མཐར་ལམ་རྩལ་ཆེན་རྫོགས་པའི་རྣལ་འབྱོར་གྱིས་བསྡུས་པ་སྟེ།དེའི་མཐར་མི་སློབ་པའི་ལམ་རྒྱུན་མཐའི་བར་ཆད་མེད་ལམ་ལ་བརྟེན་ནས་འདོད་ཆགས་ཆེན་པོའི་ལམ་གྱིས་འབྲས་བུའི་དབང་བསྐུར་བས་སྣང་གསུམ་འཕོ་བའི་བག་ཆགས་ཕྲ་བ་སྦྱངས་ཏེ་མི་སློབ་པའི་ཟུང་འཇུག་འབྲས་བུའི་ཆོས་ཉེར་ལྔ་པོ་དབྱེར་མེད་ལྷུན་གྲུབ་ཀྱི་ངོ་བོ་སྐུ་བཞི་ཡེ་ཤེས་ལྔའི་བདག་ཉིད་དཔལ་ཀུན་ཏུ་བཟང་པོའི་གོ་འཕང་ལ་མངའ་དབང་འབྱོར་བས་རྟག་ཁྱབ་ལྷུན་གྱིས་གྲུབ་པའི་ཕྲིན་ལས་ཀྱིས་གདུལ་བྱའི་དོན་མཛད་པ་སྟེ།དོན་བསྡུས་ལས།འབྲས་བུ་ཉིད་ནི་རྫོགས་སངས་རྒྱས།།སྐུ་གསུང་ཐུགས་དང་ཡོན་ཏན་ལས།།ཉི་ཤུ་རྩ་ལྔས་བསྡུས་མཐའ་ཡས།།ལྷུན་རྫོགས་རྣམ་ཀུན་མཁྱེན་པའོ།།ཞེས་གསུངས་སོ།།དེ་ལ་འདུན་པ་སྐྱེ་བའི་སྐབས་སོགས་ས་བཅུ་པོ་རེ་རེ་དང་སྦྱར་བའི་གནས་སྐབས་བཅུར།ཆོས་ཉིད་སྙིང་པོ་ཇི་བཞིན་པའི་རྗེས་སུ་འཇུག་པའི་རང་སའི་ལམ་ན་འབར་པའི་རིམ་པ་ལྟར་བསྒོམ་པས།ས་བཅུ་རང་རང་གི་སྤྱད་བྱ།རྐྱེན་འགྱུར་ལས་ཀྱི་བག་ཆགས་རགས་ཕྲ་གཉིས་དང་།མངོན་དུ་རྒྱུ་བའི་བག་ཆགས་རགས་འབྲིང་ཕྲ་གསུམ་དང་།ཀུན་འགྲོ་དང་།ལྷན་ཅིག་གནས་པ་དང་།བག་ལ་ཉལ་རགས་འབྲིང་ཕྲ་གསུམ་གྱི་སྒྲིབ་པ་རྣམས་རིམ་པར་དག་ནས་ས་གོང་མ་གོང་མ་ལ་སྦྱོར་བའི་གཡོ་བ་བྱང་ཆུབ་ཀྱི་སེམས་ལ་སོགས་ཏེ་སེམས་བཅུ་པོ།དཔེ་སྐར་མ་ཕྲ་མོ་ལྟ་བུ་ལ་སོགས་པ་བཅུ་དང་སྦྱར་ནས་བགྲོད་པར་རྩ་རྒྱུད་ཀུན་འདུས་ཀྱི་ལེའུ་གཉིས་པ་སོགས་མདོའི་ཆ་བཤད་ཀྱི་རྒྱུད་དང་མན་ངག་རྣམས་ལས་རྒྱ་ཆེར་གསུངས་སོ།།བཞི་པ་མན་ངག་ཨ་ཏི་ཡོ་གའི་ལུགས་ལྟར་བཤད་པ་ལ་བཞི།དབང་བཞིའི་དག་པ་དང་སྦྱར་བ།སྣང་བཞིའི་འཆར་ཚུལ་དང་སྦྱར་བ།དེ་དག་གི་ཡོན་ཏན་མདོར་བསྟན་པ།སྤྱོད་པ་རྒྱུན་གྱི་རྣལ་འབྱོར་བྱ་བའི་ཚུལ་ལོ།།དང་པོ་ལ་གཉིས།དབང་དང་སྦྱར་བའི་ལམ་གྱི་ཚུལ་སྤྱིར་བསྟན།རིག་འཛིན་གྱི་ས་བཞིའི་ཐོབ་ཚུལ་བྱེ་བྲག་ཏུ་བཤད་པའོ།།དང་པོ་ནི།ཨ་ཏི་ས་ལམ་རིག་རྩོལ་ལས་འདས་ཀྱང་།།མངོན་རྟོགས་རྣམ་གཞག་གསང་སྐོར་ཐུན་མིན་གྱི།།དབང་བཞི་ལ་ཡང་ནང་གསེས་བཅུ་དྲུག་དབྱེ།།མོས་འཇུག་སྒྱུར་དང་ཆོད་པའི་ས་དེ་བཞིན།།བསྡམས་པས་སོ་གཉིས་ཡེ་ཤེས་གནས་དང་སྐྱེ།།ཐོབ་དང་འཆར་བཞི་དབྱེ་བས་དྲུག་ཅུ་བཞི།།རྡོ་རྗེ་འཆང་གི་ས་མཆོག་རྫོགས་པའོ།།རྩོལ་མེད་ཨ་ཏི་ཡོ་གའི་ཐེག་པ་འདིར་འོད་གསལ་མངོན་སུམ་ལམ་དུ་བྱེད་པ་ས་འོག་མ་ནས་གདོད་ཞུགས་ཏེ་ས་ལམ་རིམ་སྦྱང་རིམ་བགྲོད་ཀྱི་བྱ་རྩོལ་ལས་འདས་ཤིང་།གོང་མ་རྫོགས་པས་འོག་མ་ཞར་ལ་རྫོགས་པར་འགྱུར་བ་ལ་དགོངས་ནས་རྫོགས་པ་ཆེན་པོ་ས་གཅིག་པ་ལ་སྦྱང་བགྲོད་མི་དགོས་པར་གསུངས་སོ།།ས་གཅིག་ནི་རིག་པ་ལྷུན་གྲུབ་སྟེ།ཀུན་བྱེད་ལས།མ་བསྒྱུར་མ་སྦྱང་རིག་པ་ལྷུན་རྫོགས་ས།།ཞེས་གསུངས་པ་བཞིན་ནོ།།འོན་ཀྱང་རང་ལམ་དུ་སྒོ་གསུམ་གྱི་དྲི་མ་དང་།གདོས་བཅས་ཀྱི་ཕུང་པོ་དང་།འགྱུ་བའི་རྟོག་པ་དང་།རགས་པའི་རླུང་སེམས་རྣམས་དག་དགོས་ལ།དེ་རྣམས་དག་པའི་ཚེ་འོག་མའི་ས་ལམ་ཞར་བྱུང་དུ་རྫོགས་པར་འགྱུར་བའི་ཕྱིར་ཐེག་པ་འོག་མ་དང་སྒོ་བསྟུན་པ་ལས་ཀྱང་ཁྱད་པར་འཕགས་པ་ས་གཅིག་ལ་ཡེ་ཤེས་དང་ཡོན་ཏན་གྱི་ཆར་དབྱེ་བའི་མངོན་རྟོགས་ཀྱི་རྣམ་གཞག་གསང་སྐོར་ཐུན་མིན་གྱི་རྒྱུད་ལས་གསུངས་པ་ལྟར་ན།སྤྱིར་ལམ་རྫོགས་པའི་རྟེན་ནི་སྤྲོས་བཅས་ལ་སོགས་པའི་དབང་བཞི་ཡིན་ལ།དབང་བཞི་ལའང་སྤྲོས་བཅས་ཀྱི་སྤྲོས་བཅས་སོགས་ནང་གསེས་བཅུ་དྲུག་ཏུ་དབྱེ་བ་ནི་འཆད་འགྱུར་རྒྱུའམ་ཐུན་མོང་ས་བཅུ་དྲུག་གི་ཡོན་ཏན་རྫོགས་པའི་རྟེན་དུ་གྱུར་པ་དང་།མོས་པའི་ས།འཇུག་པའི་ས།སྒྱུར་བའི་ས།ཆོད་པའི་ས་བཞི་ལའང་དེ་བཞིན་དུ་མོས་པའི་མོས་པ་སོགས་དབྱེ་བས་བཅུ་དྲུག་ཏུ་འགྱུར་ལ།སྔ་ཕྱི་བསྡམས་པས་སུམ་ཅུ་རྩ་གཉིས་ནི་རྡོ་རྗེ་འཆང་གི་མཚན་མཆོག་ཁྱད་པར་ཅན་སོ་གཉིས་འགྲུབ་པའི་རྒྱུ་བྱེད་པར་གསུངས་པ་དང་།ས་བཅུ་དྲུག་ལ་ཡེ་ཤེས་གནས་པ།སྐྱེ་བ།ཐོབ་པ།འཆར་བ་བཞི་བཞིར་དབྱེ་བས་དྲུག་ཅུ་རྩ་བཞི་ནི་རྡོ་རྗེ་འཆང་གི་ས་མཆོག་རྫོགས་པར་བྱེད་པའོ།།དེ་ལ་སྤྱིར་དབང་བཞིས་ལམ་རྫོགས་པའི་ཚུལ་ནི།སྤྲོས་བཅས་ཀྱིས་ཚོགས་ལམ་བཅུ་གཉིས་རྫོགས་པའི་ཡོན་ཏན་ཐོབ་པའི་རྟེན་བྱེད།སྤྲོས་མེད་ཀྱིས་སྦྱོར་ལམ་ངེས་འབྱེད་ཆ་བཞི་རྫོགས་པའི་རྟེན་བྱེད།ཤིན་ཏུ་སྤྲོས་མེད་ཀྱིས་མཐོང་ལམ་རྫོགས་པའི་རྟེན་བྱེད།རབ་ཏུ་སྤྲོས་མེད་ཀྱིས་སྒོམ་ལམ་ས་དགུ་རྫོགས་པའི་རྟེན་བྱེད་པའོ།།དབང་གི་རང་ངོའི་དབྱེ་བ་བཅུ་དྲུག་གིས་ཕྱིར་འབྱུང་བའི་ལས་བཅུ་དྲུག།ནང་དུ་སེམས་ཀྱི་རྟོག་པ་བཅུ་དྲུག།གསང་བར་ཐིག་ལེ་འཕེན་སྡུད་བཅུ་དྲུག་དག་པར་བྱེད་ལ།བླ་ན་མེད་པ་ས་བཅུ་དྲུག་ལ་གནས་པའི་ངེས་པ་ཐོབ་པར་བྱེད་པས་དབང་བཅུ་དྲུག་ཏུ་བསྟན་པའོ།།དབང་བཅུ་དྲུག་ས་བཞི་དང་ཇི་ལྟར་འབྲེལ་ན།སྤྲོས་བཅས་ཀྱི་སྤྲོས་བཅས་མོས་པ་དང་ལྡན་པའི་ས་སྟེ་གདུང་བ་དང་བསོད་ནམས་ཀྱི་ཁྱད་པར་རོ།།དེའི་སྤྲོས་མེད་འཇུག་པ་དག་པའི་ས་སྟེ་དད་པས་ངེས་པ་ལ་བརྟེན་ནས་རང་དབང་ཅན་དུ་འཇུག་པའོ།།དེའི་ཤིན་ཏུ་སྤྲོས་མེད་དངོས་པོ་དག་པར་བསྒྱུར་བའི་ས་སྟེ་ལུས་ངག་གི་བཅིངས་པ་ལ་མི་གནས་པའོ།།དེའི་རབ་ཏུ་སྤྲོས་མེད་ལས་ཀྱི་མཐའ་ཆོད་པའི་ས་སྟེ།སྤྲོས་པ་དང་འཁོར་བ་ལ་མི་གནས་པའོ།།དེ་བཞིན་དུ་དབང་ལྷག་མ་གསུམ་ལའང་སྦྱར་རོ།།ས་བཅུ་དྲུག་གི་རབ་དབྱེ་དང་ངོ་བོ་ནི།མོས་པའི་མོས་པ་དད་པས་ངེས་པ།མོས་པའི་འཇུག་པ་སྙིང་རྗེ་ངེས་པ།མོས་པའི་སྒྱུར་བ་ཐབས་ཀྱིས་ཟིན་པ།མོས་པའི་ཆོད་པ་ཤེས་རབ་ཀྱིས་དོན་ཆོད་པའོ།།འཇུག་པའི་མོས་པ་ཞི་གནས་ལ་མོས་པ།དེའི་འཇུག་པ་ལྷག་མཐོང་ལ་འཇུག་པ།དེའི་སྒྱུར་བ་མཉམ་གཞག་གི་རྟོགས་པ་ཐ་དད་དུ་སྒྱུར་བ།དེའི་ཆོད་པ་རྗེས་ཐོབ་ཀྱི་འགྱུ་བ་ཆོད་པའོ།།སྒྱུར་བའི་མོས་པ་གོས་ཀྱི་ཞེན་པ་གྲོལ་བ།དེའི་འཇུག་པ་ཟས་ཀྱི་ཞེན་པ་གྲོལ་བ།དེའི་སྒྱུར་བ་རྨི་ལམ་འོད་གསལ་དུ་གྲོལ་བ།དེའི་ཆོད་པ་བག་ཆགས་དང་ཉོན་མོངས་གྲོལ་བའོ།།ཆོད་པའི་མོས་པ་སྤྱོད་པས་འཁོར་བ་ལ་མི་གནས་པ།དེའི་འཇུག་པ་བསྒོམས་པས་བསམ་གཏན་ལ་གནས་པ།དེའི་སྒྱུར་བ་ལྟ་བས་འཁྲུལ་སྣང་ལ་མི་གནས་པར་ཁམས་གསུམ་སྐུ་གསུམ་དུ་སྒྱུར་བ།དེའི་ཆོད་པ་འབྲས་བུ་འཁོར་འདས་གཉིས་དུས་གཅིག་ལ་ཆོད་པའོ།།གཉིས་པ་ནི།རྣལ་འབྱོར་རྣལ་འབྱོར་ཆེ་དང་འབྱེད་རྟོགས་ལ།།ནང་གསེས་བཞིར་དབྱེ་རིག་འཛིན་ས་བཅུ་དྲུག།དབང་བཞི་རྗེས་དྲན་ལས་ཐོབ་རྒྱུ་ཡི་ས།།རྣལ་འབྱོར་གྱི་ས་དང་།རྣལ་འབྱོར་ཆེན་པོའི་ས་དང་།འབྱེད་པའི་རྣལ་འབྱོར་གྱི་ས་དང་།རྟོགས་པའི་རྣལ་འབྱོར་གྱི་ས་དང་བཞི་ལ།སྤྱིར་དབང་དུ་སྒྱུར་བ་དང་མ་སྒྱུར་བ་གཉིས་གཉིས་ཏེ་བརྒྱད་དུ་ཡོད་ཀྱང་།བྱེ་བྲག་ནང་གསེས་བཞི་བཞིར་དབྱེ་ན།དང་པོ་ལ་རྣལ་འབྱོར་དང་།བྱ་བའི་རྣལ་འབྱོར་དང་།སྤྱོད་པའི་རྣལ་འབྱོར་དང་།སྒྱུར་བའི་རྣལ་འབྱོར་དང་བཞིའོ།།གཉིས་པ་ལ་ཤིན་ཏུ་རྣལ་འབྱོར་གྱི་ས་དང་།རང་ས་ངེས་པའི་རྣལ་འབྱོར་གྱི་ས་དང་།སྤྲོས་པའི་རྣལ་འབྱོར་གྱི་ས་དང་།བྱེ་བྲག་རྫོགས་པའི་རྣལ་འབྱོར་གྱི་ས་སྟེ་བཞིའོ།།གསུམ་པ་ལ།བརྡའི་ས་དང་།དོན་གྱི་ས་དང་།བརྡ་དོན་དབྱེར་མེད་ཀྱི་ས་དང་།མ་འདྲེས་པའི་ས་སྟེ་བཞིའོ།།བཞི་པ་ལ།རྫུ་འཕྲུལ་འཕྲུལ་བའི་ས་དང་།ཁྱད་པར་རྟོགས་པའི་ས་དང་།མངོན་པར་འབྱུང་བའི་ས་དང་།དཔའ་བོ་རིགས་འབྱེད་ཀྱི་ས་དང་བཞི་སྟེ་བསྡམས་པས་ས་བཅུ་དྲུག་གོ།དེ་ལྟར་ས་བཅུ་དྲུག་ལས།ས་དང་པོ་ལ་ཤེས་བྱེད་ཀྱི་རྫུ་འཕྲུལ་བདུན་ནས།བཅོ་ལྔའི་བར་དུ་རྫུ་འཕྲུལ་བདུན་བདུན་དང་།བཅུ་དྲུག་པས་ཆོ་འཕྲུལ་བཅུ་དགུ་སྟོན་ནུས་པས་ས་བཅུ་དྲུག་ལ་རྫུ་འཕྲུལ་བརྒྱ་ཕྲག་ལ་དབང་སྒྱུར་བ་ནི་རིག་འཛིན་གྱི་ས་ཞེས་བྱ་བ་དབང་བཞིའི་འཇུག་པ་རྗེས་སུ་དྲན་པ་ལས་ཐོབ་པ་ཁྱད་པར་གྱི་རྒྱུའི་ས་རྣམས་སོ།།གཉིས་པ་སྣང་བའི་འཆར་ཚུལ་དང་སྦྱར་བ་ལ་གཉིས།སྣང་བ་བཅུ་དྲུག་བཤད་པ།ས་བཅུ་དྲུག་བཤད་པའོ།།དང་པོ་ནི།སྣང་བ་བཞི་ལ་སྣང་མཆེད་ཐོབ་པ་དང་།།ཉེར་ཐོབ་རེ་རེ་ཞུགས་པས་སྣང་བའི་ས།།ཡེ་ཤེས་ཚོད་འཛིན་བཅུ་དྲུག་འབྲས་བུའོ།།ཆོས་ཉིད་མངོན་སུམ་སོགས་སྣང་བ་བཞི་པོ་ལ།སྣང་བ།མཆེད་པ།ཐོབ་པ།ཉེ་བར་ཐོབ་པ་བཞི་ཚན་རེ་རེར་ཞུགས་པས་སྣང་བའི་ས་བཅུ་དྲུག་ནི་རང་རྒྱུད་ཡེ་ཤེས་སུ་སྨིན་པའི་ཚོད་འཛིན་ཏེ་མགོན་པོ་རྡོ་རྗེ་འཆང་གི་འབྲས་བུའི་ས་ཞེས་བྱའོ།།དེ་ལ་སྣང་བའི་བཅུ་དྲུག་གི་ངོ་བོ་ནི།ཆོས་ཉིད་མངོན་སུམ་གྱི་སྣང་བ་མཆེད་པ་མིག།ཉེ་བར་མཆེད་པ་མིག་མི་དེ་ཁོ་ན་ཉིད།ཐོབ་པ་ལུ་གུ་རྒྱུད་མཐོང་བ།ཉེ་བར་ཐོབ་པ་དེ་ལ་གོམས་པ་རྙེད་པ།ཉམས་གོང་འཕེལ་གྱི་སྣང་བ་མཆེད་པ་འོད།ཉེ་བར་མཆེད་པ་ཐིག་ལེ།ཐོབ་པ་ཐིག་ལེ་ཁ་དོག་ལྔར་གསལ་བ།ཉེ་བར་ཐོབ་པ་འགུལ་དང་འཕྲིག་པ་ལས་ཟེར་སྣ་ཚོགས་སུ་འཕྲོ་བ།ཚད་ཕེབ་ཀྱི་སྣང་བ་མཆེད་པ་སྐུ།ཉེ་བར་མཆེད་པ་ཡབ་ཡུམ་དུ་སྣང་བ།ཐོབ་པ་ཚོམ་བུ་ལྔ་ལྔ་དང་ལྡན་པ།ཉེ་བར་ཐོབ་པ་དཀྱིལ་འཁོར་རྫོགས་པ།ཟད་པ་ལ་སྣང་བ་མཆེད་པ་སྐུ་དང་ཡེ་ཤེས་ལ་མི་གནས་པ།ཉེ་བར་མཆེད་པ་སྟོང་པ་གཏད་མེད།ཐོབ་པ་བརྗོད་དུ་མེད་པ།ཉེ་བར་ཐོབ་པ་བལྟར་མེད་པའི་ཆོས་ཉིད་གང་དུའང་མ་གྲུབ་པ་དང་བཅུ་དྲུག་གོ།གཉིས་པ་ནི།བདེན་མཐོང་ཤེས་གོམས་འོད་སྣང་ཡེ་ཤེས་སྐུ།།མངོན་གྱུར་མཐར་ཕྱིན་མི་གཡོ་ཡོན་ཏན་རྫོགས།།སྣང་བ་ལྷུག་པ་ཚོམ་བུར་ཆགས་པ་མེད།།འཁོར་ལོ་སྣང་གནས་ངེས་རྙེད་ཀ་དག་སར།།ཡེ་ཤེས་ལྷུག་པའི་གོང་ན་གཞན་མེད་པ།།རབ་དགའ་ནས་བརྩམས་ཀུན་འོད་པདྨ་ཅན།།ཡི་གེ་འཁོར་ལོ་ཏིང་འཛིན་རྡོ་རྗེ་འཛིན།།ཡེ་ཤེས་བླ་མའི་ས་སྟེ་དེ་དག་རྣམས།།ཆ་མཚུངས་སྦྱོར་ཡང་འོད་གསལ་གཅིག་ཉིད་ཀྱི།།སྣང་བ་ཡིན་གྱི་ཐུན་མོང་ས་བཅུ་མིན།།དེ་ལྟར་རྒྱུ་དང་འབྲས་བུའི་སར་བཏགས་པའི་རིམ་པ་བཅུ་དྲུག་ཀྱང་ཚེ་འདིར་འོད་ལུས་སུ་གྲོལ་བ་དང་།བར་དོར་གྲོལ་བ་གཉིས་ལ་ཚང་སྟེ།རིག་པ་རང་ཤར་ལས།ས་ཞེས་བྱ་བ་གུད་ན་ཡོད་པ་མ་ཡིན་ནོ།།བདེན་པ་མཐོང་བའི་གང་ཟག་གཅིག་ལ་ས་རྣམས་རྫོགས་ནས་ཡོད་དོ།།དེའང་ངོ་སྤྲོད་བསྟན་པའི་གང་ཟག་དེ།དང་པོ་བདེན་པ་མཐོང་བའི་དུས་ན་དེ་ལ་དགའ་བ་སྐྱེས་པ་ནི་ས་དང་པོ་རབ་ཏུ་དགའ་བའོ།།དེ་ལ་རང་གི་སྣང་བ་ཡིན་པར་ངོ་ཤེས་པ་ནི།ས་གཉིས་པ་དྲི་མ་མེད་པ་ཐོབ་པའོ།།དེ་ནས་དེ་ལ་གོམས་པ་ནི།ས་གསུམ་པ་འོད་བྱེད་པའི་ས་ནོན་པའོ།།དེ་ནས་དེ་ལ་གོམས་ནས་འོད་ཀྱི་སྣང་བ་མཐོང་བ་ནི་བཞི་པ་འོད་འཕྲོ་བའི་ས་ནོན་པའོ།།དེ་ནས་ཡེ་ཤེས་ཀྱི་སྣང་བ་མཐོང་བ་དེ་ལ་གོམས་ནས་ཉོན་མོངས་པ་ཐམས་ཅད་རང་བཞིན་གྱིས་སྦྱངས་ནས་ཡེ་ཤེས་མཐོང་བ་ནི་ལྔ་པ་སྦྱང་དཀའི་ས་ནོན་པའོ།།དེ་ནས་འོད་ལས་ཐལ་བའི་སྐུ་མངོན་དུ་གྱུར་པ་དེ་ནི་ས་དྲུག་པ་མངོན་དུ་གྱུར་པའི་ས་ནོན་པའོ།།དེ་ནས་གོམས་པ་མཐར་ཕྱིན་ནས་ཉོན་མོངས་པ་རིང་དུ་སོང་བ་ནི་ས་བདུན་པ་རིང་དུ་སོང་བའི་ས་ནོན་པའོ།།དེ་ནས་དེའི་ངང་ལས་མི་གཡོ་བ་ནི་བརྒྱད་པ་མི་གཡོ་བའི་ས་ནོན་པའོ།།དེ་ནས་ཡོན་ཏན་རྫོགས་པ་ནི་དགུ་པ་ལེགས་པའི་བློ་གྲོས་ཀྱི་ས་ནོན་པའོ།།དེ་ནས་ཡེ་ཤེས་ཀྱི་སྣང་བ་ལ་རང་གི་ཤེས་པ་ཟིན་ནས་སྣང་བ་ལྷུག་པར་ཤར་བ་ན་ཆོས་ཐམས་ཅད་སྤྲིན་ལྟ་བུར་མཐོང་ནས་གོམས་པ་ནི་བཅུ་པ་ཆོས་ཀྱི་སྤྲིན་ལྟ་བུའི་ས་ནོན་པའོ།།དེ་ནི་གང་ཟག་བདེན་པ་མཐོང་བའི་སྦུབས་འདི་ཉིད་མ་བོར་བ་ལ་ས་ནོན་པའོ།།གང་ཟག་སྦུབས་བོར་བ་རྣམས་ཀྱིས་ནི་འདི་ལྟར་ནོན་པ་མིན་ནོ།།འཁྲུལ་སྣང་འགགས་ནས་ཚོམ་བུའི་སྣང་བར་ཤར་བ་ན་བཅུ་གཅིག་ཀུན་ཏུ་འོད་ཀྱི་ས་ནོན་པ་ཡིན་ནོ།།དེ་ནས་སྣང་བ་དེ་ལའང་མ་ཆགས་པར་ཕྱི་ནང་གི་ཆོས་ཐམས་ཅད་ཀྱི་མ་གོས་པ་ནི་བཅུ་གཉིས་མ་ཆགས་པདྨ་ཅན་གྱི་ས་ནོན་པ་ཡིན་ནོ།།དེ་ནས་རང་གི་ཐུགས་ཀ་ནས་ཡེ་ཤེས་ཀྱི་ཟེར་ཐག་ཤར་ནས་ནམ་མཁའི་མཐོང་ནས་འོད་ཀྱི་ཚོམ་བུ་ལྔ་འཁོར་ལོའི་ཚུལ་དུ་གནས་པ་ནི་བཅུ་གསུམ་ཡི་གེ་འཁོར་ལོ་ཚོགས་ཆེན་གྱི་ས་ནོན་པའོ།།དེ་ནས་ཡེ་ཤེས་ཀྱི་སྣང་བ་ལ་གནས་པ་ནི་ས་བཅུ་བཞི་པ་ཏིང་ངེ་འཛིན་ཆེན་པོའི་ས་ནོན་པ་ཡིན་ནོ།།དེ་ནས་ལྷུན་གྲུབ་ཀྱི་ས་ལ་ངེས་པ་རྙེད་པ་ནི་བཅོ་ལྔ་པ་རྡོ་རྗེ་འཛིན་གྱི་ས་ཐོབ་པའོ།།དེ་ནས་ཀ་དག་གི་ས་ལ་ཡེ་ཤེས་ལྷུག་པར་ཤེས་ནས་དེའི་གོང་ན་གཞན་མེད་པ་ནི་བཅུ་དྲུག་ཡེ་ཤེས་བླ་མའི་ས་ཐོབ་པའོ།།ཞེས་གསུངས་པ་ལྟར་མངོན་སུམ་ལམ་གྱི་བདེན་པ་མཐོང་བ་སོགས་དང་པོ་རབ་ཏུ་དགའ་བ་ནས་ཀུན་འོད་བར་བཅུ་གཅིག་དང་།ཁྱད་པར་གྱི་ས་པདྨ་ཅན་སོགས་ལ་རིམ་གྱིས་སྦྱོར་བ་སྟེ།འོན་ཀྱང་དེ་དག་སྣང་ཚུལ་གྱིས་ཆ་མཚུངས་རེ་སྦྱོར་བ་ཡིན་ཀྱང་།ས་དེ་དག་རྩ་བ་རིག་པ་འོད་གསལ་སྦྱང་བགྲོད་མེད་པའི་ས་གཅིག་གིས་སྣང་ཆ་ལས་དབྱེ་བ་སྟེ།དོན་ལ་རིག་པའི་ས་གཅིག་ཡིན་གྱི།སངས་རྒྱས་རྡོ་རྗེ་འཆང་ཐོབ་པ་ལ་རྒྱུའི་ས་སྒོས་སུ་སྦྱོང་མི་དགོས་ཏེ།ལམ་གྱི་གནད་ཐ་དད་པའི་འཇུག་སྒོ་ལ་དེ་ལྟར་སྦྱར་བའི་ཕྱིར་ཐུན་མོང་བྱང་ཆུབ་སེམས་དཔའི་ས་བཅུ་དངོས་ནི་མ་ཡིན་ནོ།།དེས་ན་ཐུན་མོང་བ་ལྟར་རྒྱུ་འབྲས་ཀྱི་རིམ་པས་ས་རེའི་ཐོབ་ཚུལ་དང་།སྔགས་ཕྱི་ནང་ལྟར་བསྐྱེད་རྫོགས་རྩོལ་སྒྲུབ་ཀྱིས་ཐོབ་ཅིང་སྦྱང་དུ་མེད་དེ།དེ་ཉིད་ལས།དེ་བས་ན་སེམས་ཅན་བསམ་གྱིས་མི་ཁྱབ་པ་ཡོད་ཀྱང་ཡེ་ཤེས་ཀྱི་ངོ་བོ་གཅིག་ལས་མེད་དོ།།ས་དང་ལམ་ཞེས་བྱ་བ་གུད་ན་ཡོད་པ་མ་ཡིན་ནོ།།ས་དང་ལམ་ལ་སྦྱང་ཞིང་བགྲོད་མི་དགོས་པ་ཡིན་པར་ཤེས་པར་བྱའོ།།ཞེས་གསུངས་པ་བཞིན་ནོ།།གསུམ་པ་ནི།འོན་ཀྱང་དབུ་མའི་འོད་རྩ་འཕེལ་བ་ལས།།རྩ་མདུད་དང་གཉིས་འོད་དུ་ཡལ་བ་ན།།བརྒྱ་ཕྲག་བཅུ་གཉིས་ཡོན་ཏན་འཆར་ལ་སོགས།།གོང་འཕེལ་མངོན་རྟོགས་རང་སྣང་རྩོལ་མེད་ཤར།།འོན་ཀྱང་འདིར་གདམས་ངག་ཁྱད་པར་དུ་འཕགས་པའི་གནད་ཀྱིས་རླུང་རང་ཞིར་འཇོག་པ་ལས་རྩ་འདབ་སོ་སོའི་རླུང་རང་དག་ལ་སོང་དུས་འོད་ཀྱི་རྩའི་ཡེ་ཤེས་ཀྱི་རླུང་རང་ས་ན་རང་གསལ་བས་དག་པ་ཡེ་ཤེས་ཀྱི་སྣང་བ་སྐུ་དང་།ཞིང་ཁམས་དང་འོད་ཀྱི་རང་བཞིན་ལས་མ་དག་པའི་འཁྲུལ་སྣང་འཆར་བའི་སྐབས་མེད་ཅིང་དབུ་མའི་འོད་ཀྱི་རྩ་རྣམས་འཕེལ་བས།རྩ་མདུད་ཀྱི་རྣམ་པ་རྣམས་རིམ་གྱིས་འོད་དུ་ཡལ་བའི་ཡོན་ཏན་ལས་སའི་མངོན་རྟོགས་རྣམས་རང་སྣང་དུ་འཆར་རོ།།དེའང་རྩ་མདུད་དང་པོ་གཉིས་འོད་དུ་ཡལ་བས།ཕྱིར་སྣང་འོད་ཀྱི་ནང་དུ་སངས་རྒྱས་ཀྱི་ཞིང་ཁམས་བརྒྱ་ཕྲག་འཆར་ལ།དེ་དག་ཏུ་འོད་ཟེར་འགྱེད་པ་དང་།རང་སྣང་དུ་འདུས་པས་བགྲོད་པ་དང་།ལུས་འགུལ་བས་ཞིང་བརྒྱ་གཡོ་བ་དང་།ནང་དུ་ཆོས་ཉིད་མི་རྟོག་པའི་ཏིང་ངེ་འཛིན་བརྒྱ་ལ་འཇུག་ཅིང་ལྡང་བས་མཚོན་བརྒྱ་ཕྲག་བཅུ་གཉིས་ཀྱི་ཡོན་ཏན་ཁྱད་པར་ཅན་འཆར་བ་ལ་སོགས་པ།ཐུན་མོང་མ་ཡིན་པའི་ཉམས་རྟགས་གོང་དུ་འཕེལ་བའི་མངོན་རྟོགས་ཁྱད་པར་འཕགས་པ་རང་སྣང་ལ་རྩོལ་མེད་དུ་ཤར་བར་འགྱུར་རོ།།བཞི་པ་ནི།སྤྱོད་པ་རྒྱུན་གྱི་རྣལ་འབྱོར་ལས་དང་པོ།།རུ་ཤན་འབྱེད་དང་བརྟུལ་ཞུགས་ལམ་སློང་ནི།།ཉི་ཤུ་གཅིག་ལས་བུང་བ་ལྟར་སོགས་བདུན།།གཙོ་ཆེར་སྤྱད་ལ་སྣང་བ་དབང་དུ་སྒྱུར།།རྒྱུད་རང་ཤར་ལས་མཚན་མ་ཚིག་གི་རྣལ་འབྱོར་སོགས་རྣམ་གྲངས་བཅུ་གཉིས་ལས།དང་པོ་བརྒྱད་ཀྱིས་གདོད་མའི་གྲོལ་སར་མི་ཕྱིན་ཅིང་།མཐར་ཕྱིན་འབྲས་བུ།ཡང་དག་དོན།མཐར་ཕྱིན་གྲོལ་བ།བྱས་པ་རྫོགས་པའི་རྣལ་འབྱོར་བཞིས་གྲོལ་ས་སྙོགས་པར་གསུངས་པས།དེ་ལྟ་བུའི་རྣལ་འབྱོར་པས་ཉམས་སུ་བླང་བའི་དོན་ལྟ་སྒོམ་སྤྱོད་འབྲས་རྒྱུན་དུ་བྱེད་པའི་རྣལ་འབྱོར་བཞི་ལ་དོན་ཉི་ཤུས་ཉམས་སུ་ལེན་པའི་ཚུལ་ནོར་བུ་ཕྲ་བཀོད་དང་།རིན་ཆེན་སྤུངས་པའི་རྒྱུད་དུ་གསུངས་པ་ལས།འདིར་སྤྱོད་པ་རྒྱུན་གྱི་རྣལ་འབྱོར་མདོ་ཙམ་སྨོས་ན།གོ་རིམ་ངེས་པའི་སྤྱོད་པས་དུས་ཚོད་བཟུང་བ་ལ་གསུམ་སྟེ།ལས་དང་པོ་པའི་སྤྱོད་པ་ཆོས་སྤྱོད་བཅུ་ལ་རིམ་གྱིས་བསླབ་པ་དང་།འཁོར་འདས་རུ་ཤན་འབྱེད་པའི་སྤྱོད་པ་གདམས་ངག་ཟབ་མོ་ཉམས་སུ་ལེན་པ་དང་དབང་གསུམ་པའི་སྔོན་འགྲོར་ལུས་ངག་ཡིད་གསུམ་གྱི་སྤྱོད་པས་འཁོར་འདས་ཕྱེ་ནས་རིག་པ་རྣལ་ཕེབ་ཀྱི་སྤྱོད་པས་སོར་ཆུད་པར་བྱེད་པ་དང་།བརྟུལ་ཞུགས་ལམ་སློང་གི་སྤྱོད་པ་ཉི་ཟླ་ཁ་སྦྱོར་གྱི་རྒྱུད་ལས་ཉི་ཤུ་རྩ་གཅིག་ཏུ་བཤད་པ་ལས།སྐབས་འདིར་བུང་བ་ལྟ་བུ་སོགས་དང་པོ་བདུན་གཙོ་ཆེར་སྤྱོད་པའོ།།དེའང་དང་པོ་ཆོས་ཀྱི་སྒོ་མོ་ཀུན་བསྡུས་ནས་རྒྱུད་ཐོག་ཏུ་ཕྱོགས་གཅིག་ཉམས་སུ་ལེན་པའི་དོན་ཚོལ་བ་བུང་བ་ཚང་འཚོལ་བ་ལྟ་བུ་སྟེ།ཐོས་པས་ཆོས་དང་ཆོས་མ་ཡིན་པ་འབྱེད།བསམ་པས་དེའི་དོན་རྟོགས་ནས་ཉོན་མོངས་པ་མགོ་གནོན།བསྒོམ་པས་རྟོགས་ཐོག་ཏུ་བཞག་པས་ཉོན་མོངས་པ་རྩ་བ་ནས་ངེས་པར་འབྱིན།དེའི་གྲོགས་སུ་ཐེ་ཚོམ་མེད་པ་ཐི་བྱ་ཚང་དུ་འཇུག་པ་ལྟ་བུའི་སྤྱོད་པ་ནི་བྱ་དེ་ཚང་དུ་འཇུག་པའི་སྔོན་དུ་མིའི་སྒྲོ་འདོགས་བཅད་ཟིན་པས་འཛལ་འཛོལ་མེད་པར་འོང་བ་ལྟར།ཐོས་བསམ་གྱི་སྒྲོ་འདོགས་བཅད་ཟིན་པས་རང་ཡིད་ཆེས་པའི་མན་ངག་ལ་ཉམས་སུ་ལེན་པའོ།།དེའི་གྲོགས་སུ་ཀུན་གྱི་སྤྱོད་ཡུལ་མ་ཡིན་པ་རི་དྭགས་ལྟ་བུའི་སྤྱོད་པ་ནི།རྣལ་འབྱོར་པ་དེའང་འཁོར་བར་ལྟུང་གིས་དོགས་པའི་གནོང་གིས་མི་མི་རྒྱུ་བའི་རི་ལ་གཅིག་པུར་གནས་པས་ཉམས་སུ་ལེན་པ་ནི་རི་དྭགས་རྨའི་གནོང་གིས་གཅིག་པུར་ཡན་གར་གནས་པ་ལྟ་བུའོ།།དེའི་གྲོགས་སུ་ལྐུགས་པ་ལྟ་བུའི་སྤྱོད་པ་ནི།ངག་སྨྲ་བ་བཅད་དེ་སུ་དང་ཡང་མི་སྨྲའོ།།དེ་ལྟར་བྱས་དུས་དྲན་པ་རེངས་བས་སྨྱོན་པ་ལྟ་བུའི་སྤྱོད་པ་ནི།ལུས་ངག་སེམས་ཀྱི་སྤྱོད་པ་ལ་གཟའ་གཏད་མེད་པ་སྨྱོན་པ་ལྟ་བུར་ཤུགས་ལས་འབྱུང་ངོ་།།འདིའི་དུས་སུ་གཙང་དམེ་མེད་པ་ཁྱི་ཕག་ལྟ་བུའི་སྤྱོད་པའང་ཞར་ལས་འབྱུང་སྟེ།ཟས་གོས་ལ་གང་ཡང་འདེམ་ཁ་མེད་པར་ལོངས་སྤྱོད་དོ།།དེ་ལྟར་དྲུག་རྫོགས་དུས་གཞན་གྱིས་ཚུར་ལ་ཟིལ་གྱིས་མི་གནོན་ཞིང་ཐམས་ཅད་ཕར་གནོན་པ་སེང་གེ་ལྟ་བུའི་སྤྱོད་པ་འབྱུང་སྟེ།སེང་གེ་གང་ལའང་འཇིགས་པ་དང་བག་ཚ་བ་མེད་པ་ལྟར།རྣལ་འབྱོར་པ་འདི་ཡང་སྣང་བ་དང་མི་དང་མི་མ་ཡིན་ཐམས་ཅད་ཀྱི་གནོད་པ་དང་བྲལ་ནས་གང་ལའང་དབང་སྒྱུར་ནུས་པ་འབྱུང་ངོ་།།སྤྱོད་པ་དེ་དག་ལ་མིང་དུ་བཏགས་ན་སྣང་བ་དབང་སྒྱུར་གྱི་སྤྱོད་པ་ཞེས་བྱའོ།།དེའང་གཞན་གྱི་མ་དད་པ་སྒྱུར་ནུས་ཤིང་།བསད་པ་སླར་གསོ་ནུས་པ་དང་།རྫུ་འཕྲུལ་གྲུབ་ཅིང་ཆོས་ཉིད་ཀྱི་ཉམས་འཕར་བས་ཆང་གིས་མྱོས་པ་ལྟར་ཕྱོགས་ལན་རེ་དོགས་དང་བྲལ་ནས་འབྱུང་བཞི་ལ་དབང་སྒྱུར་ནུས་པ་འབྱུང་བས་སོ།།རྩ་བའི་ལྔ་པ་ནི།གདམས་ངག་སོ་སོས་ས་ལམ་བགྲོད་པའི་ཚུལ།།བརྗོད་པར་མི་ལོངས་རྩ་བ་འདིར་འདུས་སོ།།རྒྱ་བོད་དུ་གྲགས་པའི་གདམས་ངག་སོ་སོའི་ལམ་གྱི་རིམ་པ་དང་སྦྱར་བའི་ཕྱི་ནང་གི་ས་ལམ་བགྲོད་པའི་བཤད་ཚུལ་མང་དུ་འབྱུང་བ་ནི།འདིར་ཕྱོགས་གཅིག་ཏུ་བསྡུ་ཞིང་བརྗོད་པར་མི་ལོངས་ཀྱང་རྩ་བ་གོང་སྨོས་བཞི་པོ་འདི་དག་ཏུ་འདུས་སོ།།སྔ་འགྱུར་ཡོ་ག་རྣམ་གསུམ་གྱི་ས་ལམ་རྣམ་པར་བཞག་པ་སྐབས་བཞི་པའི་འགྲེལ་པའོ།།ཐེག་པའི་སྒོ་ཀུན་ལས་བཏུས་པ་གསུང་རབ་རིན་པོ་ཆེའི་མཛོད་བསླབ་པ་གསུམ་ལེགས་པར་སྟོན་པའི་བསྟན་བཅོས་ཤེས་བྱ་ཀུན་ཁྱབ་ཅེས་བྱ་བ་ལས་བགྲོད་བྱ་ས་དང་ལམ་གྱི་རིམ་པར་ཕྱེ་བ་སྟེ་གནས་དགུ་པའི་འགྲེལ་པའོ།།།།
http://www.amahoweb.org/?p=3611
༄༅།།སྐབས་གཉིས་པ་འབྲས་བུ་རྡོ་རྗེ་ཐེག་པའི་ས་ལམ་རྣམ་པར་གཞག་པ་ལ་གསུམ།བསྒོམ་བྱ་བྱང་ཕྱོགས་དང་སྦྱོར་ཚུལ།རྒྱུད་དང་གྲུབ་པའི་ཞལ་ལུང་ཁྱད་པར་བ།གངས་ལྗོངས་གྲུབ་མཐའ་ཡོངས་གྲགས་སྔ་མའི་བཞེད་སྲོལ་ལོ།།དང་པོ་ནི།སྔགས་སུ་ཐུན་མིན་ཉམས་ལེན་མདོ་དང་མཚུངས།།ཐུན་མིན་བདེ་བ་ཆེན་པོས་བརྒྱན་པའོ།།གསང་སྔགས་རྡོ་རྗེ་ཐེག་པའི་ལུགས་སུ།བསྐྱེད་རིམ་ལ་གཙོ་བོར་གཞག་པའི་ས་ལམ་དང་།རྫོགས་རིམ་ལ་གཙོ་བོར་གཞག་པའི་ས་ལམ་གཉིས་ལས།ཕྱི་མ་མ་བརྟེན་བར་སྔ་མས་ས་ལམ་མཐའ་དག་རྫོགས་པར་བྱེད་མི་ནུས་ལ།ཕྱི་མའི་ལུགས་བཤད་ན་སྔ་མ་ཞར་ལ་འདུ་བས་དེ་ལྟར་ན།ཚོགས་ལམ་ཆུང་ངུར་དྲན་པ་ཉེར་གཞག་སོགས་ཐུན་མོང་བྱང་ཕྱོགས་ཀྱི་ཆོས་སུམ་ཅུ་རྩ་བདུན་གྱི་ཉམས་ལེན་དང་སྦྱར་བའི་ལམ་གྱི་རིམ་པ་ཐེག་ཆེན་གྱི་མདོ་སྡེ་དང་མཚུངས་པ་ཡིན་ལ།ཐུན་མོང་མ་ཡིན་པ་ནི་སྔགས་ཀྱི་ལུགས་ལ་ཐམས་ཅད་ཀྱང་བདེ་བ་ཆེན་པོས་བརྒྱན་པ་ཞིག་དགོས་པར་གསུངས་ཏེ།ཕྱོགས་ཙམ་མཚོན་ན།ཚོགས་ལམ་ཆུང་ངུར་ལུས་ཚོར་སེམས་ཆོས་ཀྱི་དྲན་པ་ཉེར་གཞག་ཕར་ཕྱིན་ལུགས་བཞི་ལ་ཁྱད་པར་བསྣན་ནས་བསྒོམ་པ་སྟེ།དང་པོ་ནི།ལུས་ཀྱི་རང་བཞིན་ནི་བདེ་བ་སྟེ།དེ་གཉིས་ཀྱང་ངོ་བོ་སྟོང་པའོ།།ཞེས་ཤེས་རབ་དེ་ལྷའི་རྣལ་འབྱོར་ལ་དམིགས་པའི་ཚུལ་གྱིས་དྲན་པ་ལ་སེམས་འཇོག་པའོ།།ལྷག་མ་རྣམས་ཀྱང་འདི་ཉིད་ཀྱིས་རིགས་འགྲེའོ།།གཉིས་པ་ནི།འཁྲུལ་ངོར་སྡུག་བསྔལ་དུ་སྣང་བའི་ཚོར་བའི་རང་བཞིན་སེམས་ཀྱི་གསལ་བྱེད་དེའི་ངོ་བོ་བདེ་ཆེན་ཡིན་ནོ་ཞེས་ཏིང་ངེ་འཛིན་གྱི་བདེ་བ་ཙམ་པོ་འདིའམ།ཞུ་བདེ་འདྲེན་པའི་ཐབས་ལ་དམིགས་པ་དང་།གསུམ་པ་ནི།དབང་ཤེས་ཐམས་ཅད་ངོ་བོ་སྟོང་པ་ཉིད་དུ་མཚུངས་ཀྱང་འདིའི་རང་བཞིན་རྣམ་པར་མི་རྟོག་པའི་ཡེ་ཤེས་བདེ་བ་ཆེན་པོའི་རྒྱུ་ཡིན་ནོ།།ཞེས་ཤེས་པ་དང་།བཞི་པ་ནི།ལུས་སྣང་སེམས་བྱུང་ཐམས་ཅད་ངོ་བོ་སྟོང་པ་དང་།འདི་རྣམས་མི་ཤེས་པ་རྣམས་ལ་འཁྲུལ་པའི་རྒྱུ་བྱེད་ཀྱང་།བདེ་བ་ཆེན་པོའི་རང་བཞིན་ནོ།།ཞེས་ཤེས་ནས།དེ་རྣམས་ལ་བདེ་སྟོང་གི་རྒྱས་འདེབས་པའོ།།སྐབས་འདིར་འཁོར་ལོ་བདེ་མཆོག་ལ་མཁས་པའི་བླ་མ་གོང་མ་རྣམས་རྒྱས་འདེབས་པའི་བདེ་བ་དེའང་བཅུ་དྲུག་སྟེ།བསྐྱེད་རིམ་གྱི་དགའ་བཞི།རྫོགས་རིམ་གྱི་དགའ་བཞི།ལམ་གྱི་དགའ་བཞི།འབྲས་བུའི་དགའ་བཞི་སྟེ།བཅུ་དྲུག་ཆར་ཡང་མི་ཕོད་དོ།།ཞེས་པའི་མན་ངག་གི་བཤད་པ་ཡིན་གསུངས་སོ།།དེ་ལ་བཞི་ཚན་དང་པོ་ནི།ལྷ་ཡབ་ཡུམ་ཞལ་སྦྱོར་བསྒོམ་པ་དགའ་བ།དངོས་སམ་ཡེ་ཤེས་ཀྱི་ཕྱག་རྒྱ་ལ་སྙོམས་འཇུག་བྱེད་པ་མཆོག་དགའ།དེས་རྣམ་རྟོག་ཕྲ་བ་ཙམ་དུ་འགྱུར་ཏེ་དམིགས་པས་སྤྲོ་བསྡུ་བྱེད་པ་ནི་དགའ་བྲལ།སྟོང་པས་རྒྱས་ཐེབས་པ་ལྷན་སྐྱེས།གཉིས་པ་ནི།འཁོར་ལོ་བཞི་ལ་ལྟོས་པ་སོགས་གྲགས་ཆེ་བ་བཞིན་ཏེ།ཕྱིའི་བདེ་བའི་མཚན་ཉིད་ཅན་དགའ་བ།ནང་གི་བདེ་བའི་ནི་མཆོག་དགའ།བདེ་བ་ལ་སེམས་ཟིན་པ་ནི་དགའ་བྲལ།སྟོང་པས་རྒྱས་ཐེབས་པའི་མཚན་ཉིད་ནི་ལྷན་སྐྱེས་ཞེས་བཤད་དེ།ལེགས་བཤད་ཆེན་པོའོ།།དེས་ན་ཚོགས་ལམ་ཆུང་ངུའི་དྲན་པ་ཉེར་གཞག་གི་སྐབས་སུ་བདེ་བ་དངོས་སུ་བསྒོམ་རྒྱུ་བརྒྱད་པོ་དེ་ཡིན་ལ།ལྷག་མ་བརྒྱད་ནི་འདུན་པའི་ཡུལ་དུ་བྱེད་དོ།།དེ་རྣམས་ཀྱི་གྲུབ་དོན་གོ་བདེ་བར་བརྗོད་ན་ལུས་སོགས་བཞི་པོ་ཀུན་རྫོབ་ཏུ་མི་གཙང་སོགས་བཞིར་སྣང་ཞིང་།དོན་དམ་དུ་ཅིའང་མ་གྲུབ་བོ་ཞེས་བསྒོམ་པ་ནི་མདོ་ལུགས་ཀྱི་དྲན་པ་ཉེར་གཞག་བཞི་སྟེ།ངོ་བོ་བདག་མེད་གཉིས་བསྒོམ་པར་འདུས་སོ།།ལུས་ལྷ་སྐུར་བསྒོམ་པ་ལ་བདེ་སྟོང་གི་རྒྱས་འདེབས་པ་དང་།ཚོར་བ་དང་རྣམ་ཤེས་དང་སེམས་བྱུང་ཡུལ་སྣང་ཐམས་ཅད་ལ་ཡང་བདེ་སྟོང་གི་རྒྱས་འདེབས་པ་སྟེ་གསང་སྔགས་བླ་མེད་ཀྱི་ལམ་གྱི་དྲན་པ་ཉེར་གཞག་བཞིའོ།།འབྲིང་པོར་ཡང་དག་པར་སྤོང་བ་བཞི།ཆེན་པོར་རྫུ་འཕྲུལ་གྱི་རྐང་པ་བཞི།སྦྱོར་ལམ་དྲོད་རྩེ་གཉིས་སུ་དབང་པོ་ལྔ།བཟོད་ཆོས་གཉིས་སུ་སྟོབས་ལྔ་རྣམས་སྒོམ་ཚུལ་ཐུན་མོང་དང་ཕལ་ཆེར་མཚུངས་ལ་ཡུལ་སྟོང་ཉིད་ལ་རྣམ་པ་བདེ་བ་ཆེན་པོས་ཁྱད་པར་དུ་བྱས་པ་འབའ་ཞིག་པའོ།།ཏིང་ངེ་འཛིན་གྱི་དབང་པོ་དང་སྟོབས་ནི་བདེ་བ་ཆེན་པོའི་ཡེ་ཤེས་ཡིན་ལ།ཤེས་རབ་ནི་དེ་ལ་དམིགས་པའི་སྟོང་ཉིད་ཀྱི་ཡེ་ཤེས།དེ་གཉིས་ཀའི་དམིགས་ཡུལ་ནི་སྣང་སྟོང་གཉིས་སུ་མེད་པའི་ལྷ་སྐུ་དྲན་པ་སྟེ་འདི་ཡན་ཆད་དུ་ངེས་པར་བཅོས་མིན་གྱི་ཚུལ་འབའ་ཞིག་ཡིན་ནོ།།འདིའི་བདེ་བ་ནི་ལམ་དུས་ཀྱི་དགའ་བཞི་སྟེ།ཕྱི་རོལ་ཡུལ་དུ་འཛིན་པ་རགས་པ་ནུབ་པའི་བདེ་བ་ནི་དགའ་བ།ནང་གི་ཡུལ་ལ་ཞེན་པ་རགས་པ་ནུབ་པའི་བདེ་བ་ནི་མཆོག་དགའ་དང་།སེམས་སེམས་བྱུང་རྣམས་འཛིན་པ་རགས་པ་ནུབ་པའི་བདེ་བ་ནི་ཁྱད་པར་གྱི་དགའ་བ་སྟེ།དབང་པོ་ལྔའི་སྐབས་ཀྱི་བདེ་བའི་ཏིང་ངེ་འཛིན་ཡིན་ལ།དགའ་བ་གསུམ་པོ་འདིའི་རྟོགས་པའང་རིམ་གྱིས་སྐྱེ་བ་ཡིན་ནོ།།གཟུང་འཛིན་གྱི་རྟོག་པ་རགས་པ་ཐམས་ཅད་ཅིག་ཅར་ནུབ་པས་རང་བཞིན་བརྒྱད་ཅུའི་རྟོག་པ་མངོན་གྱུར་ནུབ་པ་ནི་བདེ་ཆེན་གྱི་ལྷན་སྐྱེས་ཏེ་སྟོབས་ལྔའི་ནང་གི་ཏིང་ངེ་འཛིན་ནོ།།མཐོང་ལམ་དུ་བྱང་ཆུབ་ཡན་ལག་བདུན་ཆར་བདེ་སྟོང་གི་ངོ་བོ་དང་།ཁྱད་པར་ཤིན་སྦྱངས་རྩ་རླུང་ཐིག་ལེའི་ནུས་པ་ཐམས་ཅད་དབུ་མར་ཐིམ་ཞིང་།གནས་ཀྱིས་བསྡུས་པའི་རྩ་ཁམས་དྭངས་མ་གནས་འགྱུར་བའི་བདེ་བའོ།།ཏིང་ངེ་འཛིན་ནི་འབྲས་དུས་ཀྱི་དགའ་བཞི་སྟེ།རང་བཞིན་བརྒྱད་ཅུའི་རྣམ་རྟོག་གི་ས་བོན་བཅོམ་པའི་བདེ་བའི་ཏིང་ངེ་འཛིན་ནོ།།ཤེས་རབ་ནི་སྟོང་གཞིའི་ཡེ་ཤེས་སྤྲོས་པ་ཐམས་ཅད་དང་བྲལ་བས་བདེ་བ་དེ་དང་ངོ་བོ་གཅིག་ཏུ་གྱུར་པ།སྣང་བ་རྣམ་བཅས་རྣམ་མེད་གང་རུང་འཆར་བའོ།།སྒོམ་ལམ་དུ་འཕགས་ལམ་ཡན་ལག་བརྒྱད་ལས་ཡང་དག་པའི་ལྟ་བ་ནི་རྣམ་པ་ཀུན་ལྡན་གྱི་སྟོང་ཉིད།ཏིང་ངེ་འཛིན་ནི་ཡུལ་ལྷག་མ་རྣམས་ཀྱི་རྩ་ཁམས་བདེ་བར་གནས་འགྱུར་བའི་བདེ་བ་དང་སྟོང་ཉིད་ཟུང་འཇུག་གི་སྐུ།རྩོལ་བ།འཚོ་བ།ལས་མཐའ་གསུམ་ནི་གཙོ་བོར་སྤྱོད་པ་གསུམ་གྱི་ངོ་བོར་གྱུར་པའོ།།དྲན་པ་ནི་སྣང་བ་གསུམ་དབྱིངས་སུ་ཐིམ་པའི་ལས་ཅན་གྱི་དྲན་པའོ།།རྟོགས་པ་དང་ངག་ནི་འདྲའོ།།འདི་དག་ནི་འཕགས་ཡུལ་མཁས་གྲུབ་རྣམས་ཀྱི་དགོངས་པ་པུ་རང་ལོ་ཆུང་དང་མལ་གྱོ་སོགས་སྡོམ་པའི་སྲོལ་འབྱེད་ཆེས་ཆེ་བ་རྣམས་ཀྱི་བཞེད་པ་ཡིན་པའི་ཕྱིར་སམྦུ་ཊི་ལས་ཐུན་མོང་བ་ཙམ་ལས་མ་བསྟན་པས་རང་བཟོར་དོགས་པར་མི་བྱའོ།།ཤིན་ཏུ་ཐུན་མོང་མ་ཡིན་པའི་བྱང་ཕྱོགས་སོ་བདུན་ནི་རྩ་དང་རླུང་དང་ཐིག་ལེ་སུམ་ཅུ་རྩ་བདུན་དབུ་མར་དག་པ་ལས་བྱུང་བའི་ཡེ་ཤེས་ཏེ་འབྲས་བུའི་དུས་ན་མངོན་དུ་འགྱུར་བའོ།།གཉིས་པ་ལ་གཉིས།བླ་མེད་རྒྱུད་སྡེ་སྤྱིའི་དགོངས་པ།དུས་ཀྱི་འཁོར་ལོའི་བཞེད་སྲོལ་དམིགས་སུ་སྨོས་པའོ།།དང་པོ་ལ་ལྔ།ཚོགས་ལམ།སྦྱོར་ལམ།མཐོང་ལམ།སྒོམ་ལམ།མི་སློབ་པའི་ལམ་མོ།།དང་པོ་ནི།ཁྱད་པར་བསྐྱེད་རྫོགས་བསྒོམས་པས་ཡེ་ཤེས་ཕེབ།།ཚོགས་ལམ་ཆུང་ངུ་མཉམ་གཞག་རིམ་གཉིས་དང་།།རྗེས་ཐོབ་རྒྱུད་ཀྱི་སྦྱོར་བས་དོན་བྱེད་ཅིང་།།སྒོམ་པ་རྨི་ལམ་ན་ཡང་མི་ཉམས་འབྲིང་།།ཡེ་ཤེས་དབང་བའི་རྟོགས་པས་ཆེན་པོར་སླེབ།།དྲན་པ་ཉེ་བར་གཞག་པ་བཞིས་བསྐྱེད་རྫོགས་གཉིས་འབད་ནས་བསྒོམས་པས་དཀྱིལ་འཁོར་རགས་པ་ལ་གསལ་སྣང་ཅུང་ཟད་ཐོབ་ཅིང་།ཐེག་པ་གཞན་གྱིས་རྫི་བར་མི་ནུས་པར་ཡེ་ཤེས་ཕེབ་པའི་རྟོགས་པ་སྐྱེས་པའི་ཚེ་ཚོགས་ལམ་ཆུང་ངུར་སླེབ།དེ་ནས་མཉམ་གཞག་ཏུ་རིམ་གཉིས་དང་།རྗེས་ཐོབ་ཏུ་རྒྱུད་ཀྱི་སྦྱོར་བས་སེམས་ཅན་གྱི་དོན་བྱེད་ཅིང་།ཡང་དག་པར་སྤོང་བ་བཞི་བསྒོམས་པས་རྗེས་སྤྱོད་དང་གཉིད་དང་རྨི་ལམ་ནའང་རིམ་གཉིས་ཀྱི་སྒོམ་སྐྱོང་བ་རྒྱུན་གཏན་དུ་འབྱུང་ཞིང་ཕྲ་བ་ལ་གསལ་སྣང་ཅུང་ཟད་མཆེད་པ་ན་ཚོགས་ལམ་འབྲིང་པོར་སླེབ།དེ་ནས་རྫུ་འཕྲུལ་གྱི་རྐང་པ་བཞི་ལ་བརྟེན་ཏེ་ལྷ་སྐུ་དང་བདེ་སྟོང་གི་ཏིང་ངེ་འཛིན་ལ་རྩེ་གཅིག་ཏུ་འབད་པས་གསལ་སྣང་རྒྱ་ཆེར་མཆེད་ཅིང་ཡི་དམ་གྱི་ལྷ་ཞལ་ལྟ་བར་ནུས་པ་དང་།ལས་ཚོགས་ཐུག་མེད་དུ་འགྲུབ་པ་དང་།ཐུན་མོང་གི་དངོས་གྲུབ་ཆེན་པོ་རྣམས་འགྲུབ་ཏུ་རུང་བས་ཡེ་ཤེས་ལ་དབང་བའི་རྟོགས་པ་སྐྱེ་བའི་ཚེ་ཚོགས་ལམ་ཆེན་པོར་སླེབ་པ་ཡིན་ནོ།།དེ་ནས་རིམ་གཉིས་ཁོ་ན་ལ་འབད་པས།བདེ་སྟོང་གིས་དྲངས་པའི་མངོན་ཤེས་ལྔ་རིམ་གྱིས་འབྱུང་ཞིང་།ཐུན་མོང་གི་དངོས་གྲུབ་འཕྲལ་དོན་དུ་གཉེར་ན།འདིའི་དྲོད་ཐོབ་ནས་སྤྱོད་པ་སྤྱད་པས།མངོན་ཤེས་ལྔ་དང་།དངོས་གྲུབ་བརྒྱད་ལ་སོགས་པ་རྫས་ཀྱི་རིག་འཛིན་དང་།འདོད་ཁམས་དང་གཟུགས་ཁམས་ཀྱི་རིག་འཛིན་ལྟ་བུ་ལུས་ཀྱི་རིག་པ་འཛིན་པ་རྣམས་སྒྲུབ་པར་བྱེད་པ་ཐུན་མོང་གི་དངོས་གྲུབ་ལ་འདུན་པའི་སྤྱོད་པ་དེས་འཕྲལ་དུ་མཆོག་གི་དངོས་གྲུབ་ཐོབ་པ་ལ་གེགས་སུ་འགྲོ་བས།ད་ལྟར་གྱི་མིའི་ཚེ་ཚད་ཙམ་ལ་ནི་མཆོག་གི་དངོས་གྲུབ་མི་ཐོབ་ཀྱང་ཚེ་ལ་དབང་བ་ཐོབ་པ་ཡིན་པས་རིམ་གྱིས་ལུས་རྟེན་དེ་ཉིད་ལ་འཚང་རྒྱ་བ་ནི་ཡིན་ནོ།།གཉིས་པ་ལ་གསུམ།དྲོད།རྩེ་མོ།བཟོད་ཆོས་སོ།དང་པོ་ནི།རྫོགས་རིམ་ལ་འབད་སྣང་གསུམ་རྟོགས་པ་ཡིས།།སྦྱོར་ལམ་དྲོད་ཐོབ།།ཅེས་པ་སྟེ།མཆོག་གི་དངོས་གྲུབ་མྱུར་དུ་ཐོབ་པར་འདོད་པ་རྣམས་ཀྱིས་རྫུ་འཕྲུལ་གྱི་རྐང་པ་བཞི་ཐོབ་ནས་རེ་ཞིག་ཐུན་མོང་གི་དངོས་གྲུབ་ཀྱི་དོན་དུ་སྤྱོད་པ་མི་སྤྱད་པར།བསྐྱེད་རིམ་ཅི་རིགས་པ་སྒོམ་ཡང་རུང་།མ་སྒོམ་ཡང་རུང་སྟེ་རྫོགས་རིམ་ཉིད་ལ་འབད་པས་རྩ་ཨ་བ་དྷཱུ་ཏིར་རླུང་སེམས་ཐིམ་པའི་རྐྱེན་གྱིས་ཞུ་བདེའི་རང་བཞིན་ཅན་གྱི་བདེ་སྟོང་གི་ཡེ་ཤེས་ཆུང་འབྲིང་ཆེ་གསུམ་མམ་སྣང་བ་གསུམ་མམ་ལམ་དུས་ཀྱི་དགའ་བ་དང་པོ་གསུམ་ཀྱི་རྟོགས་པ་སྐྱེ་བའི་ཚེ།སྦྱོར་ལམ་དྲོད་ཆུང་འབྲིང་ཆེ་གསུམ་གྱི་རྟོགས་པ་སྐྱེས་པར་འཇོག།དེ་ཙམ་ལ་ལས་རྒྱ་བསྟེན་དགོས་པའི་ངེས་པ་མེད་མོད།ལམ་དུས་ཀྱི་ཉེར་ཐོབ་ཆེན་པོའམ་ཁྱད་དགའི་ནང་ཚན་སེམས་དབེན་མཐར་ཐུག་གི་འོད་གསལ་ལམ།དཔེའི་འོད་གསལ་མཐར་ཐུག་སྐད་ཅིག་མ་སྦྱོར་ལམ་དྲོད་ཆེན་པོའི་ཕྱི་མཐའ།ཁམས་ཐིམ་རིམ་གྱི་ཉམས་རྣམས་འཆི་བ་འོད་གསལ་ཇི་ལྟ་བ་བཞིན་དུ་འབྱུང་བ་དེ་ཐོབ་པ་ལ་ནི་སྤྱོད་པ་སྤྱད་པའམ་མིན་ནའང་ཕྱག་རྒྱ་བསྟེན་དགོས་ཤིང་།དྲོད་ཆུང་ངུའི་རྟོགས་པ་ནི་རྫོགས་རིམ་གྱི་དྲོད་དེ་འདི་མ་སྐྱེས་གོང་དུ་རྫོགས་རིམ་གྱི་སྤྱོད་པ་སྤྱད་དུ་མི་རུང་སྟེ།ཡེ་ཤེས་ཀྱི་སྐུ་འགྲུབ་པ་ཅུང་ཟད་འགྱང་འགྲོ་བའི་ཕྱིར་རོ།།གཉིས་པ་ལ་གཉིས།རྩེ་མོའི་ལམ་སྤྱི་དང་།ནང་གསེས་པའི་དབྱེ་བའོ།།དང་པོ་ནི།ལས་རྒྱས་ཉེར་ཐོབ་ཆེ།།དཔེ་ཡི་འོད་གསལ་མཐར་ཐུག་རྒྱུན་ཐོག་ལས།།ལངས་པས་རླུང་སེམས་སྐུ་འགྲུབ་རྩེ་མོ་སྟེ།།རང་བཞིན་བརྒྱད་རྟོགས་མངོན་གྱུར་སྤངས་ཀྱི་བར།།དྲོད་ཆེན་པོ་ཐོབ་ནས་ལས་ཀྱི་ཕྱག་རྒྱའི་རྣལ་འབྱོར་ལ་རྩེ་གཅིག་ཏུ་འབད་པས་ཉེར་ཐོབ་ཆེན་པོ་དཔེའི་འོད་གསལ་མཐར་ཐུག་དེའི་རྒྱུན་ཐོག་དེ་ལས་ལངས་མ་ཐག་ཏུ་རླུང་སེམས་ཙམ་གྱི་སྐུ་འགྲུབ་སྟེ།འདི་ཐོབ་ནས་སྦྱོར་ལམ་རྩེ་མོར་འཇོག་པ་ཡིན་ནོ།།དེ་ནས་ལས་རྒྱའི་རྣལ་འབྱོར་ལ་བརྟེན་པས།མ་དག་པའི་ལུས་འདི་དྭངས་མར་གནས་འགྱུར་ཏེ།རླུང་སེམས་ཙམ་གྱི་སྐུ་དེ་ལ་ཐིམ་པ་ན།འཇའ་ལུས་རྡོ་རྗེའི་སྐུའམ་རིག་པ་འཛིན་པ་ཞེས་བྱ་སྟེ།འདི་ནི་ཁམས་གསུམ་གང་གི་ལུས་སུ་ཡང་མི་གཏོགས་ལ།འོན་ཀྱང་བདེན་པ་མ་མཐོང་བས་འཇིག་རྟེན་ལས་འདས་པའི་རིག་པ་འཛིན་པར་ནི་མི་འཇོག་གོ།རླུང་སེམས་ཙམ་གྱི་སྐུ་གྲུབ་ཀྱང་རགས་པའི་ལུས་གནས་མ་འགྱུར་ན་རིག་པ་འཛིན་པའི་སྐུར་མི་འཇོག་ཅིང་།གཉིས་སུ་མེད་པའི་ཡེ་ཤེས་ཀྱི་སྐུ་ཞེས་བྱ་བ་ཟུང་འཇུག་གྲུབ་ནས་ནི།རགས་པའི་ལུས་གནས་མི་འགྱུར་མི་སྲིད་པས།ཟུང་འཇུག་གི་སྐུ་རྣམ་པ་ཐམས་ཅད་པ་འཇིག་རྟེན་ལས་འདས་པའི་རིག་འཛིན་ནོ།།གང་ལྟར་རླུང་སེམས་ཙམ་གྱི་སྐུ་འགྲུབ་ནས་རང་བཞིན་བརྒྱད་ཅུའི་རྣམ་རྟོག་མངོན་གྱུར་མ་སྤངས་ཀྱི་བར་དུ་སྦྱོར་ལམ་རྩེ་མོ་ཡིན་ལ་དཀྱིལ་འཁོར་རྒྱུན་མི་འཆད་པར་སྣང་བའོ།།གཉིས་པ་ནི།ཉེར་བཞིའི་ཡུལ་སྤྱོད་རྡོ་རྗེའི་ཕོ་ཉ་མོར།།འདུ་བ་ཐོབ་པས་པུ་ཛཱ་ཨཽ་ཨའི་ཁམས།།དབུ་མར་འགགས་པས་སྦྱོར་ལམ་ས་དང་པོ།།རླུང་སེམས་ཙམ་གྱི་སྐུ་གྲུབ་ནས་ཕྱི་རོལ་དུ་ཉི་ཤུ་རྩ་བཞིའི་ཡུལ་ཆེན་རྣམས་སྤྱོད་ཅིང་དེ་དག་ཏུ་གནས་པའི་རྡོ་རྗེའི་ཕོ་ཉ་མོ་རྣམས་དང་འདུ་བ་ཁྱད་པར་ཅན་ཐོབ་པས་ནང་དུ་ཁམས་དང་།རླུང་རྣམས་དབུ་མར་འགགས་པས་རིམ་བཞིན་སྦྱོར་ལམ་ཉིད་ལས་ཕྱེ་བའི་ས་བཅུ་བགྲོད་པར་འགྱུར་ཏེ།དེའང་མགོ་བོར་པུལླི་ར་མ་ལ་ཡ།སྤྱི་གཙུག་ཛཱ་ལནྡར།རྣ་བ་གཡས་པ་ཨཽ་ཌཱི་ཡ་ན།ལྟག་པར་ཨརྤུ་ཏ་སྟེ་གནས་བཞིའི་རྩ་རླུང་ཐིག་ལེའི་ནུས་པ་ཕྲ་མོ་རྣམས་དབུ་མར་ཐིམ་ཞིང་འགགས་པ་ལས་སྦྱོར་ལམ་ས་དང་པོའི་རྟོགས་པ་སྐྱེའོ།།དེ་བཞིན་ཉེར་གནས་གོ་ར་དེ་མ་སྟེ།།ཀཱ་ཨོ་ཏྲཱི་ཀོ་ཀ་ལཾ་ཀཱ་ཧི་དང་།།པྲེ་གྲྀ་སཽ་སུ་ན་སི་མ་ཀུན་རྣམས།།ཞིང་དང་ཉེ་ཞིང་ཚནྡྷོ་ཉེ་ཚནྡྷོ།།འདུ་དང་ཉེ་འདུ་དུར་ཁྲོད་ཉེ་དུར་ཁྲོད།།གཉིས་གཉིས་ལུས་གནས་དག་པས་ས་བཅུ་བགྲོད།།འཐུང་སྤྱོད་ཉེ་བའི་འཐུང་སྤྱོད་མཐོང་ལམ་གྱིས།།ཡེ་ཤེས་སྐུར་འཇོག།ཅེས་པ་ནི།འགགས་ཚུལ་སོགས་བཤད་མ་ཐག་པ་དེ་བཞིན་དུ་སྦྱར་ཏེ།ཉེ་བའི་གནས་བཞི་ནི།རྣ་བ་གཡོན་པ་གོ་ད་བ་རི།སྨིན་མ་ར་མེ་ཤྭ་ར།མིག་གཉིས་དེ་བཱི་ཀོ་ཊ།དཔུང་མགོ་མལླ་ཝ་རྣམས་ཀྱིས་ས་གཉིས་པ་བགྲོད།མཆན་ཁུང་ཀཱ་མ་རཱུ་པ།ནུ་མ་གཉིས་ཨོ་ཊིས་ས་གསུམ་པ།ལྟེ་བ་ཏྲི་ཤ་ཀུ་ནེ།སྣ་ཀོ་ས་ལས་ས་བཞི་པ།ཁ་ཀ་ལིངྐ།མགྲིན་དབུས་ལམྦ་ཀས་ས་ལྔ་པ།སྙིང་ཀཉྩི།གསང་རྩ་ཧི་མ་ལས་ས་དྲུག་པ།མཚན་མ་པྲེ་ཏ་པུ་རི།བཤང་ལམ་གྲྀ་ཧ་དེ་བས་བདུན་པ།བརླ་སཽ་རཱཥྚ།རྗེ་ངར་གཉིས་སུ་ཝརྞ་དྭཱི་པས་བརྒྱད་པ།སེན་མོ་ན་ག་ར།རྐང་བོལ་སིནྡྷུས་དགུ་པ།མཐེ་བོང་གཉིས་མ་རུ།པུས་མོ་ཀུ་ལུ་ཏས་བཅུ་པ་སྟེ།དེ་དག་རིམ་པ་བཞིན།ཞིང་དང་ཉེ་བའི་ཞིང་།ཚནྡྷོ་དང་ཉེ་བའི་ཚནྡྷོ།འདུ་བ་དང་ཉེ་བའི་འདུ་བ།དུར་ཁྲོད་དང་ཉེ་བའི་དུར་ཁྲོད་ཅེས་པའི་མིང་དུ་བརྗོད་ཅིང་།བཤད་མ་ཐག་པ་ལྟར་གཉིས་གཉིས་སྦྲེལ་བའི་ལུས་ཀྱི་གནས་རྣམས་སུ་རྩ་རླུང་ཐིག་ལེ་དབུ་མར་དག་པས་ས་རེ་རེའི་རྟོགས་པ་ཤར་ནས་ས་བཅུ་རིམ་གྱིས་བགྲོད་པ་ཡིན་ལ།དེ་དག་གི་རྗེས་སུ་འཐུང་གཅོད་དང་ཉེ་བའི་འཐུང་གཅོད་ལ་མཐོང་ལམ་གྱི་གཉིས་སུ་མེད་པའི་ཡེ་ཤེས་ཀྱི་སྐུ་ཐོབ་པར་འཇོག་པ་ཡིན་ནོ།།གསུམ་པ་ནི།དེ་ཚེ་མཉམ་རྗེས་སུ།།ཕྱག་རྒྱའི་བདེ་སྟོང་འཁོར་ལོའི་སྤྱོད་པ་ཡིས།།བཟོད་ཐོབ་སྣང་བའི་ཡེ་ཤེས་སྐྱེས་པ་ནས།།ཆོས་མཆོག།ཅེས་པ་སྟེ།རྩེ་མོ་ལ་སྤྱོད་པ་དེའི་ཚེ་མཉམ་བཞག་དང་རྗེས་ཐོབ་གཉིས་ལས།སྔ་མར་ཕྱག་རྒྱའི་ལམ་གྱི་བདེ་སྟོང་གཙོ་བོར་བསྒོམ་ཞིང་ཕྱི་མར་ཚོགས་ཀྱི་འཁོར་ལོའི་སྤྱོད་པས་རོལ་ཏེ།དབང་པོ་ལྔ་གཙོ་བོར་བསྒོམས་པས་རང་བཞིན་བརྒྱད་ཅུའི་རྟོགས་པ་མངོན་གྱུར་བ་ནུབ་ནས་སྦྱོར་ལམ་བཟོད་པ་ཐོབ།དེ་ནས་དོན་གྱི་འོད་གསལ་གྱི་དངོས་རྒྱུ་སྣང་བའི་ཡེ་ཤེས་སྐྱེས་པ་ནས་ཆོས་མཆོག་ཐོབ་པ་ཡིན་ནོ།།འདི་གཉིས་སུ་སྟོབས་ལྔ་གཙོ་བོར་བསྒོམ་མོ།།གསུམ་པ་མཐོང་ལམ་ནི།སྐད་ཅིག་གསུམ་པོ་ལྷན་ཅིག་སྐྱེས།།བར་མ་ཆད་དུ་དོན་གྱི་འོད་གསལ་མཐོང་།།སྤྲུལ་སྐུའི་དབང་ནོད་རང་བཞིན་ས་བོན་སྤངས།།གཉིས་སུ་མེད་པའི་ཡེ་ཤེས་སྐུ་འགྲུབ་འགྱུར།།ཆོས་མཆོག་གི་སྣང་མཆེད་ཐོབ་གསུམ་གྱི་སྐད་ཅིག་མ་གསུམ་ལམ་དུས་ཀྱི་ལྷན་སྐྱེས་ཞེས་བྱ་བ་འཇིག་རྟེན་པའི་ལྷན་སྐྱེས་མཐར་ཐུག་པ་སྟེ་སྤྱིར་རང་བཞིན་བརྒྱད་ཅུ་མངོན་གྱུར་ཐིམ་ནས་ལམ་གྱི་ལྷན་སྐྱེས་ཐོབ་པ་ཡིན་ལ།སྐད་ཅིག་མ་གསུམ་པ་དེ་ནས་བར་མ་ཆད་དུ་དོན་གྱི་འོད་གསལ་མཐོང་ལམ་སྐྱེ་བའི་ཚེ་སྤྲུལ་པའི་སྐུའི་དབང་བསྐུར་བ་ནོད་ཅིང་།རང་བཞིན་བརྒྱད་ཅུའི་ས་བོན་སྤོང་།དེར་བྱང་ཆུབ་ཡན་ལག་བདུན་སྒོམ་ཞིང་།སྐད་ཅིག་དེ་ལས་ལངས་མ་ཐག་ཏུ་གཉིས་སུ་མེད་པའི་ཡེ་ཤེས་ཀྱི་སྐུ་འགྲུབ་པར་འགྱུར་རོ།།བཞི་པ་ནི།སྒོམ་སྤང་སྣང་གསུམ་ཆེ་ཆུང་དགུར་དབྱེ་བ།།རིམ་སྤང་སེམས་དང་སེམས་བྱུང་ཕུང་ཁམས་ཀྱི།།དྭངས་མ་ཕྲ་བ་གནས་འགྱུར།།ཞེས་པ་སྟེ།ཡེ་ཤེས་ཀྱི་སྐུ་འགྲུབ་ཕན་ཆད་སྒོམ་ལམ་ཡིན་ལ།དེའང་སའི་ངོ་བོ་ནི་ཁ་སྦྱོར་ཡན་ལག་བདུན་ལྡན་གྱི་ཡེ་ཤེས་གོང་མའི་ཡོན་ཏན་གྱི་གཞི་སྟེ།བདེ་སྟོང་གི་ཡེ་ཤེས་དང་བྲལ་བ་མི་སྲིད་ཅིང་།ཡེ་ཤེས་ཀྱི་སྐུ་དེའང་རྒྱུན་ཆད་པ་མེད་པས་སྐུ་དང་ཡེ་ཤེས་ཟུང་འཇུག་ཏུ་འཇོག་གོ།ས་བཅུ་པོ་འདིར་འཕགས་ལམ་ཡན་ལག་བརྒྱད་བསྒོམ་ཞིང་།དངོས་སུ་སྤྱོད་པ་སྤྱད་པ་དང་།སྤྲུལ་པས་སེམས་ཅན་གྱི་དོན་ཚད་མེད་པ་བྱས་པས།ས་རེ་རེའི་རྟོགས་པ་མྱུར་བ་མྱུར་བར་རྫོགས་ཏེ།རིམ་གྱིས་རྡོ་རྗེ་འཆང་ཆེན་པོ་ཉིད་མངོན་དུ་བྱེད་དོ།།སྒོམ་སྤང་སྣང་བ་གསུམ་པོ་ལ་ཆེ་ཆུང་དགུར་ཕྱེ་བ།རིམ་པར་ས་ལྷག་མ་དགུས་སྤངས་ཏེ།སེམས་སེམས་བྱུང་ཐམས་ཅད་གནས་གྱུར་པ་ལ་སེམས་བྱུང་གི་རང་བཞིན་སྣང་བ་གསུམ་གྱི་ངོས་འཛིན་དང་དེ་སྤོང་ཚུལ་མ་གཏོགས་གཞན་འགྱུར་ཚུལ་ཐུན་མོང་བ་དང་འདྲ།འོན་ཀྱང་ཕུང་ཁམས་སྐྱེ་མཆེད་རགས་པ་གོང་དུ་གནས་གྱུར་ཟིན་ཀྱང་དྭངས་མ་ཕྲ་བ་གནས་འགྱུར་བ་ཡིན་ནོ།།ས་འདི་དག་གི་ཡོན་ཏན་ནི།ལམ་ཐུན་མོང་གི་སྐབས་སུ་བཤད་པ་བཞིན་ཤེས་དགོས་ཏེ།དེས་ན་དུས་ཀྱི་འཁོར་ལོ་ཏིང་ངེ་འཛིན་གྱི་སྐབས་ཀྱི་ས་བཅུ་གཉིས་དང་།ལམ་འབྲས་སུ་བཤད་པའི་ས་བཅུ་གཉིས་པོ་དེ་དག་ནི།གོང་དུ་བཤད་པའི་སྦྱོར་ལམ་གྱི་ས་བཅུ་གཉིས་པོ་དེ་ཉིད་ཡིན་པར་ཤེས་པར་བྱའོ།།ལྔ་པ་ནི།ལམ་དེ་ཡི།།རྒྱུན་མཐར་ལོངས་སྐུས་དབང་བསྐུར་མི་སློབ་བོ།།སྒོམ་ལམ་དེའི་ས་བཅུའི་རྒྱུན་མཐར་ལོངས་སྤྱོད་རྫོགས་པ་སྐུས་དབང་བསྐུར་ནས་མི་སློབ་པའི་ལམ་མཐར་ཕྱིན་པར་འགྱུར་ཏེ།དེ་ལ་སྤྱིར་སོ་སྐྱེའི་དུས་དཔེའི་འོད་གསལ་མཐར་ཐུག་མངོན་དུ་བྱེད་པ་ཡང་དབང་བསྐུར་བའི་རྐྱེན་གྱིས་ཐོབ་པ་མང་ཞིང་།ཁྱད་པར་མཐོང་ལམ་མངོན་པར་བྱང་ཆུབ་པ་དང་།འཚང་རྒྱ་བའི་ཚེ་ངེས་པར་དབང་བསྐུར་བ་ལ་ལྟོས་པ་ཡིན་ནོ།།དེ་ལ་སྐབས་འདིར་ལོངས་སྐུ་རྡོ་རྗེ་འཆང་ལ་སོགས་པ་ཕྱོགས་བཅུ་རབ་འབྱམས་མུ་མེད་པའི་སངས་རྒྱས་རྣམས་ཀྱིས་དབང་བསྐུར་བའོ།།དེ་ལྟར་དབང་བསྐུར་བས།ཤེས་རབ་ཡེ་ཤེས་ཀྱི་རྒྱུན་མཐའ་རྡོ་རྗེ་ལྟ་བུའི་ཏིང་ངེ་འཛིན་གྱིས་འགྱུར་བའི་བག་ཆགས་ཕྲ་མོ་ཡང་སྤངས་ཏེ།ཀུན་གཞི་གནས་གྱུར་པས་སྐད་ཅིག་གཉིས་པ་ལ་མངོན་པར་རྫོགས་པར་འཚང་རྒྱ་བ་ཡིན་ཅིང་།འདིར་མངོན་པར་བྱང་ཆུབ་པའི་རིམ་པ་དང་དེའི་མཆོད་པའི་བཀོད་པ་ཕུན་སུམ་ཚོགས་པ་ལྟས་དང་བཅས་པའང་འབྱུང་ངོ་།།འོ་ན་རྒྱུད་ནས་མངོན་པར་བྱང་ཆུབ་པའི་རིམ་པ་བཤད་པ་ནི་མཐོང་བའི་ལམ་གྱི་སྐབས་མ་ཡིན་ནམ་ཞེ་ན།དེའང་རིག་མའི་སྐྱེས་བུ་གྲུབ་པའི་ལྟས་བཤད་པ་རྣམས་དངོས་བསྟན་དེ་ལྟར་ཡིན་མོད་ཀྱི།དེ་བས་ཀྱང་ཆེས་ཆེར་རྒྱ་ཆེ་ཞིང་འབྱམས་ཀླས་པ་འདིར་འབྱུང་བ་ཡིན་ནོ།།གཉིས་པ་དུས་ཀྱི་འཁོར་ལོའི་བཞེད་སྲོལ་དམིགས་སུ་སྨོས་པ་ལའང་ལྔ།ཚོགས།སྦྱོར།མཐོང་།སྒོམ།མཐར་ཕྱིན་པའི་ལམ་མོ།།དང་པོ་ནི།དུས་འཁོར་ལུགས་སུ་བསྐྱེད་རིམ་སོར་སྡུད་ཀྱིས།།ཚོགས་ལམ་ཆེར་བགྲོད།།ཅེས་པ་སྟེ།རྒྱུད་སྡེ་ཐམས་ཅད་ཀྱི་རྒྱལ་པོ་དཔལ་དུས་ཀྱི་འཁོར་ལོའི་ཐུན་མོང་མ་ཡིན་པའི་ལུགས་སུ་བསྐྱེད་པའི་རིམ་པ་འཁོར་བཅས་དང་།རྫོགས་རིམ་རྡོ་རྗེའི་རྣལ་འབྱོར་ལས་དང་པོ་སོ་སོར་སྡུད་པའི་རིམ་པས་དབུ་མའི་ལམ་ཅུང་ཟད་དག།སེམས་གནས་པ་ལ་རང་དབང་ཐོབ་པས་རྣམ་རྟོག་གི་བར་གཅོད་མི་འབྱུང་ཞིང་འོད་གསལ་རྟགས་བཅུ་ཐོག་མར་བསྒྲུབ།བསྐྱེད་རིམ་བརྟན་པས་ལམ་འདི་སྒྲུབ་ན་སྔགས་ཀྱི་ཚོགས་ལམ་ཆེན་པོ་ལ་སྦྱོར་བའོ།།གཉིས་པ་ལ་གཉིས།སྦྱོར་ལམ་ངེས་འབྱེད་བཞི་བཤད།ཏིང་ངེ་འཛིན་གྱིས་བྱེ་བྲག་ཏུ་བསྟན་པའོ།།དང་པོ་ནི།བསམ་གཏན་དྲོད་ལ་སྦྱོར།།སྲོག་རྩོལ་འབྲིང་དང་འཛིན་པས་དྲོད་ཆེན་པོ།།རྗེས་དྲན་རྩེ་མོ་ཏིང་འཛིན་བཟོད་ཆོས་མཆོག།བསམ་གཏན་གྱིས་དབུ་མའི་ལམ་ཤིན་ཏུ་སྦྱངས་ཤིང་།རང་སེམས།སྟོང་གཟུགས།ལས་སྣང་དང་བཅས་པ་ཐམས་ཅད་རང་བཞིན་དབྱེར་མེད་སྤྲོས་བྲལ་དུ་ཤེས།རྟགས་བཅུ་བརྟན་ཅིང་སྔར་བས་ཀྱང་ཁྱད་པར་དུ་སོང་།བསྐྱེད་རིམ་ལ་བརྟན་པ་ཐོབ་པའི་གང་ཟག་གིས་ཡན་ལག་འདི་ཉིད་མཐར་ཕྱིན་ན།སྦྱོར་ལམ་དྲོད་ཀྱི་དང་པོ་ལ་སླེབ་པ་ཡིན་ལ།བསྐྱེད་རིམ་མ་བརྟན་པར་འདི་རྣམས་བསྒོམས་ནས་མཐར་ཕྱིན་པ་ཡིན་ན།སྔགས་ཀྱི་ཚོགས་ལམ་ཆེན་པོ་ཙམ་ཡིན་ནོ།།དེ་ནས་སྲོག་རྩོལ་གྱི་ཡན་ལག་གིས་རླུང་བཅུ་དབུ་མར་ཐིམ་པས།གཟུང་འཛིན་ཐ་དད་པར་འཛིན་པའི་རྣམ་རྟོག་མངོན་འགྱུར་པ་འགག་ཅིང་།ཕྱི་ནང་གི་འབྱུང་བ་ལ་ཅི་རིགས་པར་དབང་ཐོབ་པའི་རྫུ་འཕྲུལ་དང་མངོན་ཤེས་སོགས་ནུས་པའང་ཅུང་ཟད་རྙེད་པ་དང་།གཏུམ་མོ་ཅུང་ཟད་འབར་བས་བདེ་སྟོང་གི་ཉམས་གསལ་པོར་ཤར་བ་ཡིན་ཏེ།སྔར་བསྐྱེད་རིམ་བརྟན་རུང་མ་བརྟན་རུང་།དྲོད་ཆུང་འབྲིང་མན་ཆད་ཡན་ལག་འདིས་ཐོབ་པར་འགྱུར་རོ།།འཛིན་པའི་ཡན་ལག་གིས་རླུང་མཐའ་དག་དབུ་མའི་ཐིག་ལེ་རྣམས་ལ་ཐིམ་པས་གཏུམ་མོ་རང་འབར་རྒྱུན་མི་འཆད་ཅིང་།ནུས་པ་དང་ཡོན་ཏན་སྔར་བས་བཅུ་འགྱུར་ནས་བརྒྱ་འགྱུར་གྱི་བར་དུ་འཕེལ།དྲོད་ཆེན་པོའི་ཡེ་ཤེས་རྒྱུད་ལ་སྐྱེས་ནས་རྩེ་མོ་ལ་མཚམས་སྦྱོར་བར་འགྱུར།རྗེས་དྲན་གྱིས་ཡེ་ཤེས་ཀྱི་སྐུ་ཆུང་ངུ་ཐོབ་ཅིང་།གཏུམ་མོ་འབར་བ་ལྷག་པར་སྟོབས་སུ་གྱུར་པས།ཞུ་བདེ་འཛག་མེད་ཀྱི་དགའ་བཞི་རྫོགས་པར་འདྲེན།ཉོན་མོངས་རགས་པ་མངོན་གྱུར་བ་སྤོང་།རྩེ་མོ་མཐར་ཕྱིན་པའི་བར་དུའོ།།ཏིང་ངེ་འཛིན་ནི་བཟོད་པ་དང་ཆོས་མཆོག་སྟེ།ལས་རླུང་འགགས་ཤིང་ཐིག་ལེ་བརྟན་པ་སོགས་འཁོར་བའི་ལུས་ངག་ཡིད་གསུམ་དངོས་སུ་སྤོང་བར་བྱེད་པའི་ལམ་མོ།།གཉིས་པ་ནི།འདི་ལ་འོག་མ་བཏགས་པའི་ས་བཅུ་གཉིས།།དེ་ཚེ་རྒ་ཤི་ནས་བརྩམས་མ་རིག་བར།།བཅུ་གཉིས་རླུང་འགགས་གསུམ་རེས་ཐ་མལ་པའི།།ལུས་ངག་ཡིད་དང་ཆགས་རྟོག་གནས་སྐབས་སྤོང་།།ལམ་གྱི་རྡོ་རྗེ་བཞི་སྒྲུབ་ས་བཅུ་གཅིག།བཟོད་དང་བཅུ་གཉིས་ཆོས་མཆོག།ཅེས་པ་སྟེ།ཏིང་ངེ་འཛིན་གྱི་ཡན་ལག་འདི་ལ།གསང་གནས་ཀྱི་འཁོར་ལོའི་ཕྱེད་མི་འགྱུར་བའི་བྱང་སེམས་ཀྱིས་གང་བས་ས་དང་པོ།ཕྱེད་ཕྱི་མ་གང་བས་ས་གཉིས་པ།ཞེས་སོགས་འཁོར་ལོ་གཞན་ལྔ་ལའང་སྦྱར་བས།གཙུག་ཏོར་གྱི་ཕྱེད་ཕྱི་མ་གང་སྟེ་གཙུག་ཏོར་ཡང་ཧྲིལ་གྱིས་བརྟན་པས་ས་བཅུ་གཉིས་པའོ།།དེའི་སྐད་ཅིག་གཉིས་པར་གཉིས་སུ་མེད་པའི་ཡེ་ཤེས་ཀྱི་སྐུ་འགྲུབ་ཅེས་བྱ་སྟེ།ས་ལ་དངོས་བཏགས་གཉིས་སམ་གོང་འོག་གཉིས་ལས་འོག་མ་བཏགས་པའི་ས་བཅུ་གཉིས་པོ་ཐོབ་པ་ཡིན་ནོ།།དེའི་ཚེ་ས་དང་པོར་རྒ་ཤི་ནས་བརྩམ་མ་རིག་པའི་བར་གྱི་རྟེན་འབྲེལ་བཅུ་གཉིས་རླུང་དང་བཅས་པ་འགག།གསུམ་རེས་ཐ་མལ་པའི་ལུས་ངག་ཡིད་དང་ཆགས་རྟོག་གི་གནས་སྐབས་སྤོང་།ལམ་དུས་ཀྱི་རྡོ་རྗེ་བཞི་སྒྲུབ་པར་བྱེད་དོ།།དེའང་ཞིབ་མོར་བཤད་ན།ཏིང་ངེ་འཛིན་གྱི་ས་དང་པོར་རྒ་ཤི་དང་།གཉིས་པར་སྐྱེ་བ།གསུམ་པར་སྲིད་པ་འགག་སྟེ།ཐ་མལ་པའི་ལུས་སྤོང་།ལམ་གྱི་སྐུ་རྡོ་རྗེ་སྒྲུབ།བཞི་པར་ལེན་པ།ལྔ་པར་སྲིད་པ།དྲུག་པར་ཚོར་བ་འགག་སྟེ།ཐ་མལ་པའི་ངག་སྤོང་ཞིང་།ལམ་གྱི་གསུང་རྡོ་རྗེ་སྒྲུབ།བདུན་པར་རེག་པ།བརྒྱད་པར་སྐྱེ་མཆེད།དགུ་པར་མིང་གཟུགས་འགག་སྟེ།ཐ་མལ་པའི་ཡིད་སྤོང་།ལམ་གྱི་ཐུགས་རྡོ་རྗེ་སྒྲུབ།བཅུ་པར་རྣམ་ཤེས།བཅུ་གཅིག་པར་འདུ་བྱེད།བཅུ་གཉིས་པར་མ་རིག་པ་རྣམས་འགག་སྟེ།ཐ་མལ་གྱི་བཞི་པའི་གནས་སྐབས་ཆགས་རྟོག་སྤོང་ཞིང་།ལམ་གྱི་ཡེ་ཤེས་རྡོ་རྗེ་སྒྲུབ་པར་བྱེད་དོ།།དེའང་དེ་དག་རྣམས་སུ་རིམ་ཅན་གྱིས་རྡོ་རྗེ་བཞི་སྒྲུབ་ཅེས་བྱ་བ་ཡང་།དེ་དག་གི་རྒྱུ་ཚོགས་ཚང་བར་བསགས་པའི་དོན་ཡིན་ལ།ཐ་མལ་པའི་ལུས་ངག་ཡིད་དང་ཆགས་རྟོག་སྤངས་པ་དང་།ཡན་ལག་བཅུ་གཉིས་འགགས་པའང་དེ་རྣམས་ཀྱི་རྒྱུ་རླུང་ཐིམ་པ་སོགས་ཀྱིས་དེ་རྣམས་འགག་རུང་དུ་བྱས་པ་ཡིན་ལ།ཏིང་ངེ་འཛིན་གྱི་སྐད་ཅིག་ཐ་མ་ནི་མཐོང་ལམ་ཡིན་པས།དེའི་དུས་སུ་དེ་རྣམས་ཐམས་ཅད་ཅིག་ཅར་དངོས་སུ་འགགས་ཏེ་ས་བོན་སྤོང་བ་ཡིན་ནོ།།དེ་རྣམས་དང་དུས་མཉམ་དུ་རྡོ་རྗེ་བཞི་པོ་ཡང་ཐོབ་པ་ཡིན་མོད།དེ་རྣམས་ཀྱི་བྱེད་ལས་རྣམ་པར་འཕྲུལ་པ་ནི།མཐོང་ལམ་གྱི་སྐད་ཅིག་དེ་འདས་མ་ཐག་པ་ནས་འབྱུང་བའི་ཕྱིར།དེ་དུས་ཐོབ་ཅེས་ཐ་སྙད་བྱེད་པའང་ཡོད་དོ།།དེས་ན་ཏིང་ངེ་འཛིན་གྱི་ས་བཅུ་གཅིག་པ་མན་ཆད་ནི་སྦྱོར་ལམ་བཟོད་པ་ཡིན་ལ།ས་བཅུ་གཉིས་པའི་སྐད་ཅིག་སྟོང་བདུན་བརྒྱ་དགུ་བཅུ་གོ་དགུ་ནི་སྦྱོར་ལམ་ཆོས་མཆོག་ཡིན་ནོ།།གསུམ་པ་ལ་གཉིས།མཐོང་ལམ་དངོས།སའམ་ཡེ་ཤེས་ཀྱི་ཁྱད་པར་རོ།།དང་པོ་ནི།ཐ་མ་ཡི།།སྐད་ཅིག་གཅིག་ནི་མཐོང་ལམ་ཡེ་ཤེས་སྐུ།།སྦྱོར་ལམ་ཆོས་མཆོག་སྐད་ཅིག་མ་སྟོང་བརྒྱད་བརྒྱའི་ཐ་མ་སྐད་ཅིག་མ་གཅིག་ལ་ཡང་དག་པ་འཕགས་པའི་མཐོང་ལམ་རྒྱུད་ལ་སྐྱེས་ནས།འཁོར་བའི་ལུས་ངག་ཡིད་དང་ཆགས་རྟོག་རྣམས་སྤངས་ཟིན་དེའི་རྗེས་ཀྱི་སྐད་ཅིག་ལ་གཉིས་སུ་མེད་པ་ཡེ་ཤེས་ཀྱི་སྐུ་སྟེ་ཟུང་འཇུག་གི་རང་བཞིན་སྐུ་གསུང་ཐུགས་ཡེ་ཤེས་རྡོ་རྗེ་མངོན་དུ་བྱེད་དོ།།དེ་ལྟར་འཁོར་བའི་ལུས་ངག་ཡིད་གསུམ་སྤངས་པའི་སྐབས་དེར་ཕུང་ཁམས་གཞན་ཐམས་ཅད་ཀྱང་གནས་གྱུར་པ་ཡིན་ལ།གནས་སྐབས་དེར་མ་དག་པའི་ལུས་གནས་གྱུར་བས་འཇའ་ལུས་རྡོ་རྗེའི་སྐུ་འགྲུབ་པ་ཞེས་བྱ་ཞིང་།རྡོ་རྗེ་རྣམ་བཞི་རོ་མཉམ་པ་ཐོབ་པས་གཉིས་སུ་མེད་པའི་ཡེ་ཤེས་ཀྱི་སྐུ་འགྲུབ་པ་ཞེས་ཀྱང་བྱ་ཞིང་།འདིར་ནི་ཡང་དག་པར་ན་ས་དང་པོ་རབ་ཏུ་དགའ་བ་ཡིན་ཅིང་།གསང་སྔགས་ཀྱི་ལམ་ནི་རབ་ཏུ་ཉེ་བ་ཡིན་པས།རྫོགས་པའི་སངས་རྒྱས་ཉིད་ལ་རབ་ཏུ་ཉེ་བའི་ཕྱིར་དང་།འདི་ཕྱིན་ཆད་ནས་ལམ་རིགས་འདྲ་ཁོ་ནས་སངས་རྒྱས་ཐོབ་པའི་ཕྱིར་དང་།རྫོགས་པའི་སངས་རྒྱས་ཉིད་དང་རྣམ་པ་མཚུངས་པའི་ཕྱིར་དང་།འགྱུར་མེད་བདེ་བའི་སྐད་ཅིག་མ་རྣམས་རྫོགས་པ་ཉིད་ཀྱི་ཕྱིར།སངས་རྒྱས་ཉིད་དང་།རྫོགས་པའི་སངས་རྒྱས་དང་།རྡོ་རྗེ་སེམས་དཔའ་ལ་སོགས་པའི་མཚན་ཡང་གསོལ་ལོ།།གཉིས་པ་ནི།དེ་ཚེ་གོང་མའི་ཡོན་ཏན་གཞིར་གྱུར་པའི།།ས་ཡི་ཁྱད་པར་ཀུན་འོད་བདུད་རྩི་མཁའ།།རྡོ་རྗེ་རིན་ཆེན་པདྨ་ལས་ཀྱི་འོད།།དཔེ་མེད་དཔེ་ལྡན་ཤེར་འོད་ཐམས་ཅད་མཁྱེན།།སོ་སོར་རིག་པ་བཅུ་གཉིས་ལྷན་ཅིག་འཐོབ།།འདི་ཉིད་སངས་རྒྱས་བར་དུ་ཆ་རེ་ཡོད།།རྡོ་རྗེའི་སྐུ་འགྲུབ་པ་དེའི་ཚེ་གོང་མའི་ཡོན་ཏན་གྱི་གཞིར་གྱུར་པས་སའི་མིང་བཏགས་པའི་ཡེ་ཤེས་ཀྱི་ཁྱད་པར་བཅུ་གཉིས་པ་ཐོབ་པར་འགྱུར་ཏེ།དེ་དག་གི་རྣམ་གྲངས་ཀྱང་མཆོག་ཏུ་མི་འགྱུར་བའི་ཡེ་ཤེས་གྲུབ་པ་ལས།དེ་བཞིན་དུ་ཀུན་ཏུ་འོད་ཉི་མའི་དཀྱིལ་འཁོར་ཆེན་པོ་མཛེས་པའི་ས་དང་།བདུད་རྩི་འོད་ཟླ་བ་ཆེན་པོ་འོད་གསལ་བའི་ས་དང་།ནམ་མཁའི་འོད་ནམ་མཁའ་ལྟར་རབ་ཏུ་གནས་པའི་ས་དང་།རྡོ་རྗེའི་འོད་ཡིད་དགའ་བའི་ས་དང་།རིན་ཆེན་འོད་མངོན་པར་དབང་བསྐུར་བ་ལ་གནས་པའི་ས་དང་།པདྨའི་འོད་རང་བཞིན་གྱིས་དག་པའི་ཆོས་དྲི་མ་མེད་པ་ཡོངས་སུ་འཛིན་པའི་ས་དང་།སངས་རྒྱས་ཀྱི་ལས་བྱེད་པའི་ས་དང་།དཔེ་མེད་པའི་ས་དང་།དཔེ་ཐམས་ཅད་ཀྱི་དཔེ་རབ་ཏུ་རྟོགས་པར་བྱེད་པའི་ས་དང་།ཤེས་རབ་ཀྱི་འོད་བླ་ན་མེད་པའི་ས་དང་།ཐམས་ཅད་མཁྱེན་པ་ཉིད་འོད་གསལ་བ་ཆེན་པོའི་ས་དང་།སོ་སོའི་བདག་ཉིད་རིག་པ་རྣལ་འབྱོར་པའི་སའོ།།ཞེས་པ་ལྟར་རོ།།ས་འདི་རྣམས་གཙོ་བོར་དེ་བཞིན་གཤེགས་པའི་ཡོན་ཏན་གྱི་སྐབས་སུ་གསུངས་ལ།འོན་ཀྱང་ཏིང་ངེ་འཛིན་གྱི་ས་བཅུ་གཉིས་པའི་མཐར་ལྷན་ཅིག་ཏུ་ཐོབ་པའི་ཕྱིར།རབ་ཏུ་དགའ་བ་ལ་སོགས་པའི་ས་རེ་རེ་བཞིན་ཡང་འདི་དག་བཅུ་གཉིས་པོ་ཐམས་ཅད་ཚང་ལ།རྫོགས་པའི་སངས་རྒྱས་ལའང་བཅུ་གཉིས་ཀར་ཡོད་དེ།ཆོས་ཉིད་བདེ་གཤེགས་སྙིང་པོ་རང་བཞིན་དབྱེར་མེད་ཀྱི་ཡོན་ཏན་ནི་གདོད་ནས་ལྷུན་རྫོགས་ཡིན་ལ།དེ་དང་དེ་རྟོགས་པར་ནུས་པའི་ལམ་གྱི་ས་ཀུན་ཏུ་འོད་སོགས་བཅུ་གཉིས་ནི།སྒྲིབ་པ་སྤོང་བྱེད་ལམ་གྱིས་བསྡུས་ཤིང་།དེའང་འཕགས་པའི་སློབ་ལམ་གྱི་སྐབས་ན་མཉམ་རྗེས་ཆ་ཚང་རེ་ལ་ཚང་བར་ཡོད་དོ།།སངས་རྒྱས་ཀྱི་ས་བཅུ་གཉིས་པོ་དེ་ནི་གདོད་མའི་ས་དེ་རྣམས་མངོན་གྱུར་དུ་ཐོབ་པ་ཡིན་གྱི།ལམ་གྱིས་བསྡུས་པའང་མིན་ལ་གསར་བྱུང་ཡང་མ་ཡིན་ནོ།།ས་འདི་དག་རྡོ་རྗེ་སྙིང་པོ་རྒྱན་གྱི་རྒྱུད་ལས།ཀུན་ཏུ་འོད་ཀྱི་ས་ཆེན་པོ།།དེ་ཉིད་ཉི་མའི་དཀྱིལ་འཁོར་འདྲ།།ཞེས་སོགས་ཀྱིས་བསྟན་པའི་དོན།བོད་ཀྱི་མཁས་པ་ཁ་ཅིག་སངས་རྒྱས་ཀྱི་ས་འབའ་ཞིག་ལ་སྦྱོར།ཁ་ཅིག་འཕགས་ལམ་ས་བཅུ་གཉིས་ལ་སྦྱོར།འགའ་ཞིག་དུས་ཀྱི་འཁོར་ལོའི་སྦྱོར་དྲུག་གི་ས་བཅུ་གཉིས་ལ་སྦྱོར་མོད།དེ་ཐམས་ཅད་ལ་གནོད་བྱེད་རེ་འཇུག་པར་སྣང་ཞིང་།རྒྱ་གར་གྱི་པཎ་གྲུབ་རྣམས་དང་ཇོ་ནང་རྗེ་བཙུན་ཆེན་པོའི་བཞེད་པར།འཕགས་ལམ་གྱི་ཡེ་ཤེས་ཟུང་འཇུག་ལ་ལྡོག་ཆས་ཕྱེ་བས་བཅུ་གཉིས་བྱུང་ལ།གོང་མའི་ཡོན་ཏན་སྐྱེ་བའི་གཞི་ཡིན་པས་ས་ཞེས་བཏགས་ཏེ།རིམ་པ་བཞིན་དུ་མ་རིག་པ་ཤེས་སྒྲིབ་ཀྱི་མུན་པ་སེལ་བ་དང་།འཛག་མེད་ཀྱི་བདེ་བས་འདོད་ཆགས་བཅས་པ་དང་།ཆོས་ཐམས་ཅད་ནམ་མཁའ་ལྟར་མཐོང་བ་དང་།ལྷག་བསམ་བརྟན་པོ་རང་དོན་གྱི་རྣམ་པར་རྟོག་པས་མི་ཕྱེད་པས་གཞན་དོན་ལ་དགའ་བ་དང་ལྡན་པ་དང་།འདོད་པའི་ལྷས་དབང་བསྐུར་བའི་ཡེ་ཤེས་དང་།སེམས་རང་བཞིན་གྱིས་དག་པར་མཐོང་བ་དང་།སྨོན་ལམ་གྱི་དབང་གིས་སངས་རྒྱས་ལ་སོགས་པ་སྤྲུལ་ནས་ཕྲིན་ལས་བྱེད་པ་དང་།དཔེ་ལས་འདས་པའི་ཡེ་ཤེས་ཏེ་བརྗོད་བྲལ་དུ་མཐོང་བ་དང་།ཆོས་ཐམས་ཅད་ཀྱི་དཔེ་དང་རྒྱུ་མཚན་རྟོགས་པ་དང་།ཤེས་བྱ་ལ་བློ་གྲོས་བླ་ན་མེད་པ་རྒྱས་པ་དང་།ཤེས་སྒྲིབ་ཀྱི་མུན་པའི་བག་ཆགས་སེལ་བ་དང་།སོ་སོ་རང་གིས་རིག་པའི་ཡེ་ཤེས་མངོན་དུ་གྱུར་པའོ།།བཞི་པ་ནི།དེ་ནས་སྒོམ་ལམ་གནས་ནི་རབ་དགའ་སོགས།།འཇིག་རྟེན་འདས་པའི་ཡན་ལག་ཆ་མཉམ་པས།།གོང་མའི་ཡུལ་ཆེན་ས་རྣམས་ཅི་འདོད་བགྲོད།།མཐོང་ལམ་ཐོབ་པའི་རྗེས་ཐོག་དེ་ཉིད་ནས་སྒོམ་པའི་ལམ་གྱིས་གནས་ལ་སོགས་པའམ་རབ་ཏུ་དགའ་བ་ལ་སོགས་པ་རྣམས་སུ།འཇིག་རྟེན་ལས་འདས་པའི་ཡན་ལག་དྲུག་པོ་ཆ་མཉམ་པར་སྒོམ་ཞིང་།བསམ་གྱིས་མི་ཁྱབ་པའི་རང་བཞིན་ཅན་གྱི་རིག་པའི་བརྟུལ་ཞུགས་ཀྱི་སྤྱོད་པས་མཐའ་ཡས་པའི་སེམས་ཅན་སྨིན་ཅིང་གྲོལ་བར་མཛད་བཞིན་དུ།དངོས་སམ་གོང་མའི་ཡུལ་ཆེན་དང་ས་བཅུ་གཉིས་པོ་དུས་རིང་ཐུང་ཅི་འདོད་པས་བགྲོད་དོ།།ལྔ་པ་ནི།མཐར་ཕྱིན་རྡོ་རྗེ་སེམས་དངོས་མྱུར་དུ་འགྲུབ།།ཁྱད་འཕགས་རིང་སྲོལ་རྗེ་བཙུན་ཆེན་པོའི་བཞེད།།ས་ལམ་དེ་དག་མཐར་ཕྱིན་པའི་འབྲས་བུ་རྫོགས་པའི་སངས་རྒྱས་སྐུ་བཞིའི་བདག་ཉིད་ཅན།བདེན་དོན་རྣམ་པ་བཅུ་གཉིས་དང་།དེ་ཉིད་རྣམ་པ་བཅུ་དྲུག་ཟུང་དུ་འཇུག་པའི་ངོ་བོ་ཡོན་ཏན་དང་ཡེ་ཤེས་རྒྱ་མཚོ་ཟད་མི་ཤེས་པ།ཕྲིན་ལས་ནམ་མཁའ་དང་མཉམ་པའི་བདག་ཉིད་ཅན་རྒྱུན་མི་འཆད་པ་འཐོབ་པར་འགྱུར་ཏེ།སྐལ་བ་དང་ལྡན་ཞིང་བརྩོན་འགྲུས་ཅན་གྱིས་མ་ནོར་བའི་ལམ་མཆོག་འདི་ལ་འབད་ན་ཚེ་འདི་ཉིད་ཀྱིས་ཁྱབ་བདག་རྡོ་རྗེ་སེམས་དཔའ་དུས་ཀྱི་འཁོར་ལོའི་གོ་འཕང་མྱུར་དུ་འགྲུབ་པར་བྱེད་པ་ཉིད་དོ།།དེ་ལྟར་ཁྱད་པར་འཕགས་པའི་རིང་སྲོལ་འདི་དག་ནི་གྲུབ་ཆེན་ཞི་བའི་ཞབས་སོགས་འཕགས་ཡུལ་མཁས་གྲུབ་རྣམས་ཀྱི་བཞེད་པ་ཕྱིན་ཅི་མ་ལོག་པ་རྩོད་པའི་དུས་ཀྱི་རྡོ་རྗེ་འཆང་རྗེ་བཙུན་ཆེན་པོ་སྒྲོལ་བའི་མགོན་པོའི་བཞེད་པ་གཙང་མར་བཀོད་པ་ཡིན་ནོ།།རྩ་བའི་གསུམ་པ་ལ་གཉིས།མཚམས་སྦྱར་བ་དང་།རྣམ་གཞག་དངོས་བཤད་པའོ།།དང་པོ་ནི།རང་བྱུང་རྒྱལ་སོགས་ཡོངས་གྲགས་སྔ་མའི་ལུགས།།གངས་རིའི་ལྗོངས་ཀྱི་ཐུབ་མཆོག་གཉིས་པ་ཐམས་ཅད་མཁྱེན་པ་རང་བྱུང་རྒྱལ་བ་རྗེས་འབྲང་དང་བཅས་པ་ལ་སོགས་པ་བོད་ཡུལ་འདིར་ཡོངས་སུ་གྲགས་པའི་མཁས་པ་སྔ་མ་རྣམས་ཀྱིས་འཆད་ལུགས་ཀྱང་འགོད་པར་བྱའོ།།ཞེས་སོ།།གཉིས་པ་ལ་གསུམ།ལམ་གྱི་རྣམ་གཞག་སྤྱིར་བསྟན།སའི་རྣམ་གཞག་ཁྱད་པར་དུ་བཤད།ལུགས་སྲོལ་གཞན་པ་ཁ་འཕངས་པའོ།།དང་པོ་ལ་ལྔ།ཚོགས་སྦྱོར་མཐོང་སྒོམ་མི་སློབ་པའི་ལམ་མོ།།དང་པོ་ནི།དབང་ཐོབ་བསྐྱེད་རྫོགས་མོས་སྒྲུབ་ཟག་བཅས་ཉམས།།ཕུལ་ཕྱིན་འདོད་ཡོན་ལམ་ལོངས་དང་པོའི་ས།།ཚོགས་ཀྱི་ལམ་བགྲོད།།ཅེས་པ་སྟེ།སྨིན་བྱེད་ཀྱི་དབང་ཐོབ་ནས་གྲོལ་བྱེད་བསྐྱེད་རྫོགས་རིམ་པ་གཉིས་ལ་སེམས་བརྟན་ཏེ་བདེན་གཉིས་ཟུང་འཇུག་དེ་ཁོ་ན་ཉིད་ལ་མོས་པས་བསྒྲུབས་པས་རྐྱེན་མཐའ་དག་གྲོགས་སུ་ཤར།ཟག་བཅས་ཀྱི་ཉམས་མྱོང་ཕུལ་དུ་ཕྱིན་པ་སྐྱེས་ནས་འདོད་ཡོན་ལམ་དུ་ལོངས་པའི་བར་གྱིས་ལས་དང་པོ་པའི་ས་དང་ཚོགས་ཀྱི་ལམ་བགྲོད་དོ།།གཉིས་པ་ནི།དཔེ་དང་སྦས་དོན་གྱི།།སྒྱུ་ལུས་ཡས་བབ་དགའ་བཞི་མོས་སྤྱོད་ས།།སྦྱོར་ལམ་བཞི་བགྲོད།།ཅེས་པ་སྟེ།དཔེའི་འོད་གསལ་དང་སྦས་དོན་གྱི་སྒྱུ་ལུས་ཐོབ་པ་དང་།རླུང་སེམས་དབུ་མར་ཚུད་ནས་ཡས་བབ་ཀྱི་དགའ་བཞིའི་ཚུལ་གྱིས་བདེ་སྟོང་དབྱེར་མེད་དཔེའི་ལྷན་སྐྱེས་མངོན་དུ་གྱུར་ཅིང་རྩ་རླུང་གི་ཡོན་ཏན་རྒྱས་པས་མོས་སྤྱོད་ཀྱི་ས་དང་སྦྱོར་ལམ་བཞི་བགྲོད་དོ།།གསུམ་པ་ནི།དོན་གྱི་འོད་གསལ་མཐོང་།།ཞེས་པ་སྟེ།དྭངས་མ་མས་བརྟན་གྱིས་གསང་བ་ནོར་བུའི་རྩེ་མོ་རྒྱལ་མཚན་གྱི་རྩ་བཞིར་འགགས་ཤིང་དོན་གྱི་འོད་གསལ་མངོན་དུ་བྱས་པས་དང་པོའི་ས་ལ་ཆོས་ཉིད་ཀྱི་བདེན་པ་མངོན་སུམ་དུ་མཐོང་བའི་ལམ་ལ་སྦྱོར་རོ།།བཞི་པ་ནི།དྭངས་མ་མས་བརྟན་སློབ་པའི་ཟུང་འཇུག་ནི།།སྒོམ་ལམ།ཞེས་པ་སྟེ།དྭངས་མ་མས་རིམ་དུ་བརྟན་ཅིང་ལུགས་ལྡོག་དགའ་བ་བཞི་པོ་མཐར་ཕྱིན།གསང་གནས་ནས་གཙུག་ཏོར་བར་གྱི་གནས་དང་འཁོར་ལོ་རིམ་པར་དག་པའི་སློབ་པའི་ཟུང་འཇུག་ནི་སྒོམ་པའི་ལམ་བགྲོད་པའོ།།ལྔ་པ་ནི།མི་སློབ་མཐར་ཕྱིན་ཡེ་ཤེས་སྐུ།།དངོས་ཏེ་རིམ་པ་དང་པོའི་ལས་བས་ཀྱང་།།ཉམས་སུ་བླང་ཡོད་རིམ་དང་ཐོད་རྒལ་གཉིས།།རྩ་རླུང་ཐིག་ལེའི་ཆ་ཕྲ་ཞིང་ཕྲ་བའང་སྒྲིབ་བྲལ་དུ་དྭངས་ཤིང་ཐ་མལ་གྱི་ལུས་དག་ནས་ས་བཅུ་གསུམ་ལ་གནས་པའི་ཚེ་མི་སློབ་པའི་ལམ་མཐར་ཕྱིན་པའི་འཇའ་ལུས་རྡོ་རྗེ་ཡེ་ཤེས་ཀྱི་སྐུ་རྡོ་རྗེ་འཆང་དངོས་འགྲུབ་པ་སྟེ།རིམ་པ་ཙམ་ནི་ལམ་ལ་ཐོག་མར་ཞུགས་པའི་དང་པོའི་ལས་བས་ཀྱང་མན་ངག་གི་གནད་ལས་རྗེས་མཐུན་པ་ཉམས་སུ་བླང་དུ་ཡོད་ཅིང་།གང་ཟག་ཀྱང་རིམ་སྐྱེས་དང་ཐོད་རྒལ་གྱི་འཇུག་ཚུལ་གཉིས་སུ་ཡོད་དོ།།གཉིས་པ་ལ་གཉིས།བགྲོད་བྱ་སའི་མངོན་རྟོགས་འཕྲོས་དོན་དུ་བསྟན།བགྲོད་ཚུལ་ལམ་གྱི་རིམ་པ་གཞུང་དོན་དངོས་བཤད་པའོ།།དང་པོ་ནི།ཨ་བྷི་དྷ་ན་ལས།རབ་ཏུ་དགའ་བ་དྲི་མ་མེད།།འོད་བྱེད་པ་དང་འོད་འཕྲོ་བ།།སྦྱང་དཀའ་བ་དང་མངོན་དུ་གྱུར།།རིང་དུ་སོང་དང་མི་གཡོ་བ།།ལེགས་པའི་བློ་གྲོས་ཆོས་ཀྱི་སྤྲིན།།དཔེ་མེད་པ་དང་ཡེ་ཤེས་ལྡན།།རྡོ་རྗེའི་ས་ནི་བཅུ་གསུམ་པ།།ཞེས་ཕྱི་མ་གསུམ་མ་གཏོགས་ཕར་ཕྱིན་ཐེག་པ་ནས་ཇི་སྐད་བཤད་པ་དང་མིང་དོན་མཐུན་པར་འབྱུང་བ་དང་།རྡོ་རྗེ་སྙིང་རྒྱན་ལས་གོང་དུ་སྨོས་པའི་བདུད་རྩི་འོད་སོགས་བཅུ་གཉིས་སུ་གསུངས་པ་དང་།དུས་འཁོར་ལས་འཕགས་པའི་ས་བཅུའི་སྟེང་བར་ཆད་མེད་དང་རྣམ་པར་གྲོལ་བའི་ས་བསྣན་པའི་བཅུ་གཉིས་དང་།རྡོ་རྗེ་ཕྲེང་བ་ལས་བཅུ་བཞི།ཕྱག་ཆེན་ཐིག་ལེ་ལས་བཅོ་ལྔར་བཤད་པ་སོགས་དབྱེ་བསྡུ་མང་ཡང་།སོ་སྐྱེའི་ས་དང་།བྱང་སེམས་ཀྱི་ས་བཅུ་པའམ་བཅུ་གཅིག་པ་ལ་ཡོན་ཏན་གྱི་ཁྱད་པར་ལས་དབྱེ་བསྡུ་བྱུང་བ་ཡིན་པས་འགལ་བ་མེད་ཅིང་།མདོར་ན་རྒྱུད་སྡེ་ལས་གསུངས་པ་རབ་ཏུ་དགའ་བ་ལ་སོགས་པ་འབྲས་བུའི་མིང་གིས་རྒྱུ་ལ་བཏགས་པ་དང་།ཀུན་ཏུ་འོད་ལ་སོགས་པ་དཔེ་དང་ཆོས་མཐུན་པས་རང་གི་ངོ་བོ་བསྟན་པ་དང་།གནས་ལ་སོགས་པ་ཡོན་ཏན་སྐྱེད་པའི་རྒྱུའི་ཆ་ནས་མིང་བཏགས་པ་གསུམ་གཙོ་བོ་ཡིན་པས།སྔ་མ་གཉིས་ཀྱི་དོན་གོང་དུ་སོང་།ཕྱི་མ་ནི།སམྦུ་ཊ་ལས།གནས་ནི་རབ་ཏུ་དགའ་བའི་ས།།དེ་བཞིན་ཉེ་གནས་དྲི་མ་མེད།།ཞིང་ནི་འོད་བྱེད་ཤེས་པར་བྱ།།ཉེ་བའི་ཞིང་ནི་འོད་འཕྲོ་ཅན།།ཚནྡྷོ་མངོན་དུ་གྱུར་པར་ངེས།།ཉེ་བའི་ཚནྡྷོ་སྦྱང་དཀའ་བ།།འདུ་བ་རིང་དུ་སོང་བ་སྟེ།།ཉེ་བའི་འདུ་བ་མི་གཡོ་བ།།དུར་ཁྲོད་ལེགས་པའི་བློ་གྲོས་ཉིད།།ཉེ་བའི་དུར་ཁྲོད་ཆོས་ཀྱི་སྤྲིན།།ཕ་རོལ་ཕྱིན་བཅུའི་ས་རྣམས་ལ།།རྣལ་འབྱོར་མ་ཡི་ཀླ་ཀློའི་སྐད།།པུ་ལ་སོགས་པ་ཅི་གསུངས་པ།།ཕྱི་དང་ནང་དུ་བསམ་པར་བྱ།།ཞེས་རྣལ་འབྱོར་མའི་ཀླ་ཀློའི་སྐད་ཀྱིས་ཐུན་མོང་མིན་པའི་མིང་ཐུན་མོང་བ་དང་སྦྱར་ཏེ་གསུངས་ལ།དེའང་ས་དང་པོ་རབ་ཏུ་དགའ་བ་ནི།གནས་ཀྱི་མིང་གིས་གསུངས་པའི་གནས་ནི་རྟེན་ཏེ།འཁོར་བ་ཐོག་མ་མེད་པ་ནས་བརྒྱུད་པ་རྣམས་སུ་མ་མཐོང་བའི་དེ་ཁོ་ན་ཉིད་མངོན་སུམ་དུ་མཐོང་བའི་ཕྱིར་འདིའི་རབ་ཏུ་དགའ་བ་མང་སྟེ་ས་དང་པོའི་ཏིང་ངེ་འཛིན་དང་མངོན་ཤེས་ལ་སོགས་པའི་རང་དོན་གྱི་ཡོན་ཏན་ཕུན་སུམ་ཚོགས་པ་རྣམས་དང་།སྦྱིན་པའི་ཕར་ཕྱིན་ལ་བརྟེན་ནས་སེམས་ཅན་དཔག་ཏུ་མེད་པའི་སེམས་ཚིམས་པར་བྱེད་པ་གཞན་དོན་གྱི་ཡོན་ཏན་ཕུན་སུམ་ཚོགས་པའི་རྟེན་ཡིན་པས་ན་གནས་སོ།།ས་གཉིས་པ་ནི་ཉེ་བའི་གནས་ཏེ་དེ་ལ་ཉེ་བ་ཞེས་པ་ཡུལ་དང་ཡུལ་ཉེ་བའམ་དུས་ཉེ་བ་མིན་པར་རྒྱུ་དང་འབྲས་བུའམ་ཕན་ཚུན་ཕན་གདགས་བྱ་འདོགས་བྱེད་དུ་འབྲེལ་བའི་སྒོ་ནས་ཉེ་བར་བཞག་སྟེ།ཕྱིའི་གནས་དང་ཉེ་གནས་ནི་དེ་ན་གནས་པའི་རྣལ་འབྱོར་མ་རྣམས་ཕན་ཚུན་ཕན་འདོགས་པར་བྱེད་པས་ཉེ་བར་བཏགས་ནས་ཡུལ་ལའང་བཤད་ཅིང་།ནང་དུ་ནི་རྒྱུས་ཀྱང་འབྲས་བུ་ལ་ཕན་འདོགས་པར་བྱེད་ལ་འབྲས་བུ་རྒྱུའི་ཕན་གདགས་བྱར་ཐ་སྙད་བྱེད་པའི་ཕྱིར་ན་གནས་དང་ཉེ་གནས་སུ་བརྗོད་དོ།།དེ་བཞིན་དུ་ཞིང་དང་ཉེ་ཞིང་སོགས་ལའང་རིགས་པར་བྱའོ།།དེས་ན་ཚུལ་ཁྲིམས་ཀྱི་ཕར་ཕྱིན་ལ་བརྟེན་ནས་དགེ་བཅུ་རྣམ་པར་དག་པའི་ཕྱིར་དང་།ཏིང་ངེ་འཛིན་དང་མངོན་ཤེས་སོགས་དབང་དུ་བྱེད་པའི་རྟེན་ཡིན་པས་ཉེ་གནས་སོ།།ས་གསུམ་པ་ནི་ཞིང་སྟེ།ཇི་ལྟར་ཞིང་ལས་ལོ་ཏོག་ཕུན་སུམ་ཚོགས་པ་སྐྱེ་བ་བཞིན་དུ་བཟོད་པའི་ཕར་ཕྱིན་རབ་ཀྱི་མཐར་ཐུག་པས་ཟག་མེད་ཀྱི་ཏིང་ངེ་འཛིན་ལ་བརྟེན་ནས་ཆོས་ཀྱི་སྣང་བ་ཆེན་པོ་སྐྱེ་བས་ན་ཞིང་ངོ་།།ས་བཞི་པ་ནི་བརྩོན་འགྲུས་ཀྱི་ཕར་ཕྱིན་གྱིས་སྔར་ལས་ཡོན་ཏན་ལྷག་པར་སྐྱེ་བས་ན་ཉེ་བའི་ཞིང་ངོ་།།ས་ལྔ་པ་ནི་ཚནྡྷོཧ་སྟེ་དེ་ལ་ཚནྡྷ་ནི་སྨོན་པའམ་འདུན་པ་སྟེ་རང་གཞན་གྱི་དོན་ཕུན་སུམ་ཚོགས་པ་ལ་སྨོན་པའོ།།ཨུ་ཧ་ནི་ཇི་ལྟར་སྨོན་པ་བཞིན་དུ་བདག་གིས་བྱའོ་ཞེས་གོ་གྱོན་པའི་དོན་ཏོ།།དེས་ན་བསམ་གཏན་གྱི་ཕར་ཕྱིན་ལ་བརྟེན་ནས་སེམས་ཅན་ཡོངས་སུ་སྨིན་པར་བྱ་བ་དང་།སངས་རྒྱས་ཀྱི་ཆོས་འཚོལ་བ་ལ་མངོན་པར་སྦྱོར་ཞིང་རྫོགས་པར་བྱེད་པས་ན་ཚནྡྷོ་ཧའོ།།ས་དྲུག་པ་ནི་ཤེས་རབ་ཀྱི་ཕར་ཕྱིན་མངོན་དུ་གྱུར་པ་ལ་བརྟེན་ནས་སྔར་བཤད་པའི་ཡོན་ཏན་ལ་ཤིན་ཏུ་མངོན་པར་སྦྱོར་བས་ཉེ་བའི་ཚནྡྷོ་ཧའོ།།ས་བདུན་པ་ནི་འདུ་བ་སྟེ་འདུས་པར་བྱེད་པས་ན་འདུས་པ་ཡིན་ལ་དེའང་ཐོབ་པར་བྱེད་པའི་དོན་ཏོ།།དེས་ན་ཐབས་ཀྱི་ཕར་ཕྱིན་ལ་བརྟེན་ནས་བསམ་གཏན་དང་རྣམ་ཐར་ལ་སོགས་པའི་ཡོན་ཏན་རྣམས་མཚན་མ་མེད་ཅིང་རྩོལ་བས་འདུ་བར་བྱེད་པས་ན་འདུ་བའོ།།ས་བརྒྱད་པ་ནི་སྨོན་ལམ་གྱི་ཕར་ཕྱིན་ལ་བརྟེན་ནས་སྣོད་བཅུད་ཀྱི་ཞིང་ཡོངས་སུ་དག་པ་འབད་མེད་ལྷུན་གྲུབ་ཏུ་ཐོབ་པར་བྱེད་པས་ཉེ་བའི་འདུ་བའོ།།ས་དགུ་པ་ནི་དུར་ཁྲོད་དེ་བདག་མེད་པའི་དོན་གྱིས་དུར་ཁྲོད་ཅེས་བྱ།དེའང་སྟོབས་ཀྱི་ཕར་ཕྱིན་ལ་བརྟེན་ནས་ཆོས་ཐམས་ཅད་བདག་མེད་པར་རང་གིས་རྟོགས་ནས་གཞན་ལ་སྟོན་པས་རང་གཞན་གྱི་དོན་རྫོགས་པར་བྱེད་པས་ན་དུར་ཁྲོད་དོ།།ས་བཅུ་པ་ནི་ཡེ་ཤེས་ཀྱི་ཕར་ཕྱིན་གྱིས་རང་གཞན་གྱི་དོན་མཐར་ཕྱིན་པ་དང་མཐར་ཐུག་པའི་དབང་པོ་རྫོགས་པར་བྱེད་པས་ན་ཉེ་བའི་དུར་ཁྲོད་དོ།།འདིར་སྨྚ་ལས་འཐུང་གཅོད་དང་ཉེ་བའི་འཐུང་གཅོད་ས་ལ་སྦྱར་བ་དོན་གྱིས་གོ་བ་ལ་དགོངས་ནས་དངོས་སུ་མ་གསུངས་ཀྱང་།མན་སྙེ་ལས་འཐུང་གཅོད་མོས་སྤྱོད་ཀྱི་ས་དང་ཉེ་བའི་འཐུང་གཅོད་སངས་རྒྱས་ཀྱི་སར་བཤད་ལ།འགྲེལ་པ་ཀུ་མུཏ་ལས།འཐུང་གཅོད་དཔེ་མེད་ཡེ་ཤེས་ཏེ།།ཉེ་བའི་འཐུང་གཅོད་ཡེ་ཤེས་ཆེ།།ཞེས་རྒྱུད་རྒྱས་པའི་ལུང་དྲངས་པ་ལྟར།ས་བཅུ་གཅིག་པ་ནི་འཐུང་གཅོད་དེ།འཐུང་བ་ནི་ཉོན་མོངས་པ་དང་སྤྱོད་པ་ནི་དགེ་བ་ལ་སྤྱོད་པ་ཡིན་ལ།ཡང་ན་དེས་ཉོན་མོངས་པའི་ཕུང་པོ་གཅོད་པར་བྱེད་པས་སམ།ས་བཅུ་པའི་ཁྱད་པར་གྱི་ལམ་ལ་བརྟེན་ནས་གནས་ངན་ལེན་གཅོད་པར་བྱེད་པས་འཐུང་གཅོད་དམ།སྔར་གྱི་ས་རྣམས་ཀྱིས་དཔེ་ཙམ་དུའང་བྱ་བར་དཀའ་བས་དཔེ་མེད་པའོ།།ས་བཅུ་གཉིས་པ་ནི་བག་ཆགས་དང་བཅས་པ་མ་ལུས་པར་སྤངས་པས་ཉེ་བའི་འཐུང་གཅོད་དང་།དེ་ལྟ་བུ་དེ་ཆེས་ཆེ་བའི་ཡེ་ཤེས་སུ་གྱུར་བས་ཡེ་ཤེས་ཆེན་པོའོ།།འོ་ན་བཅུ་གསུམ་པ་མ་སྨོས་པ་ཅི་ཞེ་ན།སྔ་མ་རྣམས་བྱང་ཆུབ་སེམས་དཔའི་ས་ཡིན་ལ།བཅུ་གསུམ་པ་རྡོ་རྗེ་འཆང་གི་ས་ཡིན་པས་མ་སྨོས་པ་སྟེ།ངེས་བརྗོད་བླ་མ་ལས།རྡོ་རྗེའི་ས་ནི་བཅུ་གསུམ་པ།།ཞེས་གསུངས་པས་སོ།།གཉིས་པ་ནི།ཤེས་རབ་ཆགས་པ་ལས་བྱུང་མི་འགྱུར་བའི།།བདེ་ཆེན་སྐད་ཅིག་རྣམས་ཀྱིས་ས་འཐོབ་སྟེ།།དང་པོས་ཁུ་རྡུལ་ནོར་བུ་གཙུག་ཏོར་གྱི།།རྩེར་བརྟན་དབུགས་གཅིག་འགགས་པས་གཉིས་མེད་མཐོང་།།གང་སྣང་བདེར་འཆར་འཇིག་རྟེན་དབང་ཕྱུག་འཐོབ།།ས་དེ་རྣམས་རྒྱུ་གང་ལས་འཐོབ་ཅེ་ན།ཤེས་རབ་ཀྱི་ཆགས་པ་ལས་བྱུང་བ་མི་འགྱུར་བའི་བདེ་བ་ཆེན་པོའི་སྐད་ཅིག་རྣམས་ཀྱིས་དེ་བཞིན་གཤེགས་པའི་ས་འདི་རྣམས་འཐོབ་སྟེ།དེའང་ཞིབ་མོར་བཤད་ན་མཆོག་ཏུ་མི་འགྱུར་བའི་སྐད་ཅིག་དང་པོ་སྐྱེས་པ་ན་ཁུ་བ་ནོར་བུའི་རྩེ་མོར་དང་།རྡུལ་གཙུག་ཏོར་དུ་ཟིན་ལ།དབུགས་ཉི་ཁྲི་ཆིག་སྟོང་དྲུག་བརྒྱ་ལས་གཅིག་འགགས།དེའི་དུས་སུ་བདག་གཞན་གཉིས་སུ་མེད་པར་འཆར་ཞིང་།གང་སྣང་ཐམས་ཅད་བདེ་བ་ཆེན་པོར་རོ་གཅིག་ཏུ་གྱུར།གཟུགས་ཕྲ་བ་དང་རེག་པ་ཡང་བ་སོགས་འཇིག་རྟེན་གྱི་དབང་ཕྱུག་བརྒྱད་འཐོབ་པར་བཤད་དོ།།རིམ་པས་སྐད་ཅིག་སྟོང་དང་བརྒྱད་བརྒྱ་རྫོགས།།དེ་སྙེད་ལས་ཀྱི་རླུང་དང་མ་རིག་འགགས།།གསང་འཁོར་འོག་ཕྱེད་གཙུག་འཁོར་སྟེང་གི་ཕྱེད།།ཁུ་རྡུལ་བརྟན་པས་དགའ་སྟོང་ཆུང་ངུ་རྫོགས།།གནས་དང་རབ་དགའི་མིང་ཅན་དང་པོ་འཐོབ།།མདུད་པ་གཅིག་གྲོལ་རིམ་པ་དང་པོ་འཕགས།།སྦྱིན་བདག་ཆེན་པོ་གཙོ་བོར་གྱུར་པའོ།།དེ་ལྟ་བུའི་རིམ་པས་བདེན་དོན་རྣམ་པ་བཅུ་གཉིས་ཀྱི་དང་པོ་མཆོག་ཏུ་མི་འགྱུར་བའི་སྐད་ཅིག་མ་སྟོང་བརྒྱད་བརྒྱ་རྫོགས་པས།དུས་སྦྱོར་བཅུ་གཉིས་ཀྱི་དང་པོ་ལས་ཀྱི་རླུང་གྲངས་དེ་སྙེད་ཅིག་དང་རྟེན་འབྲེལ་ཡན་ལག་བཅུ་གཉིས་ཀྱི་དང་པོ་མ་རིག་པ་འགགས།ནོར་བུ་དང་གཙུག་ཏོར་གྱི་རྩེ་མོར་ཁུ་རྡུལ་ཟིན་པ་ནས་རྡུལ་འོག་དང་ཁུ་བ་སྟེང་དུ་འགྲོ་བས་གསང་གནས་ཀྱི་འཁོར་ལོའི་འོག་མ་ན་བྱང་ཆུབ་སེམས་ཀྱི་ཐིག་ལེས་གང་ཞིང་བརྟན།དེའི་ཚེ་མས་བརྟན་གྱི་དགའ་བ་བཞི་གསུམ་བཅུ་གཉིས་ལས་དང་པོ་དགའ་བ་ཆུང་ངུ་ཉམས་སུ་མྱོང་།གཙུག་ཏོར་གྱི་འཁོར་ལོ་ཉི་རྡུལ་གྱིས་གང་ཞིང་སྣང་བའམ་སྟོང་པ་བཞི་གསུམ་བཅུ་གཉིས་ཀྱི་དང་པོ་སྟོང་པ་ཆུང་ངུ་མངོན་སུམ་དུ་རྟོགས།ས་བཅུ་གཉིས་ལས་གནས་དང་རབ་ཏུ་དགའ་བའི་མིང་ཅན་དང་པོ་འཐོབ།དབུ་མའི་མདུད་པ་སུམ་ཅུ་རྩ་གཉིས་ལས་དང་པོ་གྲོལ།གཙུག་ཏོར་རིམ་པ་བཅུ་གཉིས་ལས་དང་པོ་གྱེན་དུ་འཕགས།འདིར་སེམས་ཅན་དཔག་ཏུ་མེད་པའི་དོན་བྱེད་པས།སྦྱིན་བདག་ཆེན་པོ་གཙོ་བོ་སྟེ།།ཞེས་ཏེ་སྦྱིན་པའི་ཕ་རོལ་ཏུ་ཕྱིན་པ་ཡོངས་སུ་དག་ཅིང་རྫོགས་སོ།།དེ་ནས་སྟོང་དང་བརྒྱད་བརྒྱ་བཅུ་པོ་རྣམས།།རིམ་རྫོགས་རིམ་འགག་འཁོར་ལོ་དྲུག་པོ་ཡི།།ཕྱེད་ཕྱེད་བརྟན་ཅིང་མདུད་པ་གསུམ་གསུམ་དང་།།ཐ་མར་གཅིག་གྲོལ་རིམ་པ་འཕགས་པ་ལས།།བདེན་དོན་རྣམ་པ་བཅུ་གཉིས་མི་འགྱུར་བདེ།།ཉི་ཁྲི་ཆིག་སྟོང་དྲུག་བརྒྱ་ཡོངས་སུ་རྫོགས།།དེ་སྙེད་དུས་སྦྱོར་བཅུ་གཉིས་རླུང་དང་ནི།།རྟེན་འབྲེལ་ཡན་ལག་སྲིད་པའི་འཁོར་ལོར་འགག།དེ་ནས་བདེན་དོན་རྣམ་པ་གཉིས་པ་ནས་བཅུ་གཅིག་པ་མཐར་ཐུག་པའི་བར་གྱི་མི་འགྱུར་བའི་སྐད་ཅིག་མ་སྟོང་བརྒྱད་བརྒྱ་བཅུ་པོ་རྣམས་རིམ་པར་རྫོགས།དུས་སྦྱོར་རླུང་དེ་སྙེད་དང་རྟེན་འབྲེལ་རྣམས་རིམ་པར་འགགས།གསང་གནས་ནས་དཀར་ཆ་མས་རིམ་དང་།གཙུག་འཁོར་ནས་དམར་ཆ་ཡས་རིམ་གྱིས་འཁོར་ལོ་དྲུག་པོའི་ཕྱེད་ཕྱེད་བརྟན།རེ་རེ་ལ་དབུ་མའི་མདུད་པ་གསུམ་གསུམ་གྲོལ།དགའ་བ་དང་སྟོང་པ་ཇེ་འཕེལ་དུ་རྟོགས།གཉིས་པ་ལ་སོགས་པའི་ས་བགྲོད།ཚུལ་ཁྲིམས་ཕར་ཕྱིན་སོགས་རྫོགས་ཏེ་བཅུ་གཅིག་པ་རྫོགས་པའི་ཐ་མ་ལ་དབུ་མའི་མདུད་པ་ཐ་མ་སུམ་ཅུ་རྩ་གཉིས་པ་གྲོལ།གཙུག་ཏོར་གྱི་རིམ་པ་བཅུ་གཉིས་པ་གྱེན་དུ་འཕགས།དེ་ལྟ་བུ་ལས་བདེན་དོན་རྣམ་པ་བཅུ་གཉིས་པ་མི་འགྱུར་བའི་བདེ་བ་སྐད་ཅིག་མ་སྟོང་བརྒྱད་བརྒྱ་རྫོགས་ཏེ་མཆོག་ཏུ་མི་འགྱུར་བའི་བདེ་བ་ཆེན་པོའི་སྐད་ཅིག་མ་ཉི་ཁྲི་ཆིག་སྟོང་དྲུག་བརྒྱ་པོ་ཐམས་ཅད་རྫོགས་པས།དུས་སྦྱོར་བཅུ་གཉིས་པའི་རླུང་གྲངས་དེ་སྙེད་འགགས་ཏེ་ལས་ཀྱི་རླུང་ཉི་ཁྲི་ཆིག་སྟོང་དྲུག་བརྒྱ་པོ་ཐམས་ཅད་དང་།རྟེན་འབྲེལ་རྒ་ཤི་འགགས་ཏེ་ཡན་ལག་བཅུ་གཉིས་ཀྱི་སྲིད་པའི་འཁོར་ལོ་ཐམས་ཅད་འགགས་པར་འགྱུར་རོ།།གཙུག་ཏོར་ཟླ་ཉ་ནོར་བུར་ཉི་མ་བརྟན།།ཕར་ཕྱིན་མཐར་སོན་སྤངས་རྟོགས་ཡོངས་སུ་རྫོགས།།དེའི་ཚེ་གཙུག་ཏོར་གྱི་འཁོར་ལོའི་སྟེང་དུ་བྱང་ཆུབ་སེམས་ཀྱི་ཟླ་བ་ཆ་བཅུ་དྲུག་པ་ཡོངས་སུ་རྫོགས་པ་ཉ་ཞིང་མས་བརྟན་གྱི་ལྷན་སྐྱེས་དགའ་བ་ཆེན་པོ་ཉམས་སུ་མྱོང་།གསང་འཁོར་གྱི་འོག་རྡོ་རྗེ་ནོར་བུའི་རྩེ་མོ་ཡན་ཉི་རྡུལ་གྱིས་གང་ཞིང་བརྟན་པས་འོད་གསལ་ལམ་ཐམས་ཅད་སྟོང་པ་ཆེན་པོ་མངོན་སུམ་དུ་རྟོགས།ཉེ་བའི་འཐུང་གཅོད་དང་ཡེ་ཤེས་ལྡན་གྱི་མིང་ཅན་ས་བཅུ་གཉིས་པ་ཐོབ།སྙིང་རྗེ་ཆེན་པོ་ཡོངས་སུ་རྫོགས་ཏེ་མདོར་ན་ཕ་རོལ་ཏུ་ཕྱིན་པ་བཅུ་མཐར་ཕྱིན་ནས་སྤངས་རྟོགས་ཐམས་ཅད་ཡོངས་སུ་རྫོགས་པའི་སངས་རྒྱས་ཉིད་དེ་བཅུ་གསུམ་རྡོ་རྗེ་འཛིན་པའི་ས་ཞེས་པའང་བཅུ་གཉིས་པ་འདིའི་རྒྱུན་མཐའ་ལ་བརྗོད་པར་བཞེད་དོ།།དེ་དག་ནི་ཉི་ཁྱིམ་བཅུ་གཉིས་ཀྱི་དབྱེ་བས་སྲོག་གི་རླུང་དུས་སྦྱོར་བཅུ་གཉིས་དང་རྟེན་འབྲེལ་ཡན་ལག་བཅུ་གཉིས་འགགས་པའི་ས་བཅུ་གཉིས་ཏེ།སྒྱུ་འཕྲུལ་དྲྭ་བ་ལས།ཡན་ལག་བཅུ་གཉིས་སྲིད་རྩ་བཏོན།།དག་པ་རྣམ་པ་བཅུ་གཉིས་འཆང་།།ཞེས་དང་།བདེན་དོན་རྣམ་པ་བཅུ་གཉིས་ལྡན།།ཅེས་པའི་དོན་ཏོ།།དགའ་སྟོང་བཅུ་དྲུག་རྫོགས་དང་རྟོགས་པའི་ས།།བཅུ་དྲུག་དག་ཀྱང་སྔ་མའི་ཁོང་དུ་འདུ།།ཟླ་བ་བཅུ་དྲུག་གི་དབྱེ་བས་དགའ་བའི་དགའ་བ་དང་དགའ་བའི་མཆོག་དགའ་སོགས་ཡས་བབས་འཇིག་རྟེན་པའི་དགའ་བ་བཅུ་དྲུག་ཟད་ཅིང་།མས་བརྟན་འཇིག་རྟེན་ལས་འདས་པའི་དགའ་བ་བཅུ་དྲུག་རྫོགས་པ་དང་།སྟོང་པའི་སྟོང་པ་དང་སྟོང་པའི་ཤིན་ཏུ་སྟོང་པ་སོགས་སྟོང་པ་བཅུ་དྲུག་མངོན་སུམ་དུ་རྟོགས་པའི་ས་བཅུ་དྲུག་ཏུ་ཡང་གསུངས་ཏེ།སྒྱུ་འཕྲུལ་དྲྭ་བ་ལས།རྣམ་པ་ཀུན་ལྡན་རྣམ་པ་མེད།།བཅུ་དྲུག་ཕྱེད་ཕྱེད་ཐིག་ལེ་འཆང་།།ཞེས་དང་།དེ་ཉིད་རྣམ་པ་བཅུ་དྲུག་རིག།ཅེས་སོ།།དེ་ལྟར་ས་བཅུ་གཉིས་སུ་བྱེད་པ་ནི་དུས་སྦྱོར་བཅུ་གཉིས་འགགས་པས་བཞག་ཅིང་།བཅུ་དྲུག་ཏུ་བྱེད་པ་ནི་དགའ་བ་བཅུ་དྲུག་རྫོགས་པས་བཞག་ལ།དེས་ན་དུས་སྦྱོར་བཅུ་གཉིས་འགག་པ་དང་དགའ་བ་བཅུ་དྲུག་རྫོགས་པ་དུས་མཉམ་པས་དབྱེ་བ་དེ་གཉིས་འགལ་མེད་དུ་རྟོགས་དགོས་པ་དང་།དེའི་ཕྱིར་བཅུ་དྲུག་པོ་དག་ཀྱང་སྔ་མའི་ཁོངས་སུ་འདུ་བར་ཤེས་པར་བྱའོ།།གསུམ་པ་ནི།གདམས་ངག་དང་སྦྱར་ས་ལམ་རྣམ་གཞག་ཚུལ།།འདྲ་མིན་སོ་སོའི་གཞུང་ལས་ཤེས་པར་བྱ།།དོན་གྱི་འབབས་གཅིག་ཀྱང་བརྗོད་ཚུལ་ཐ་དད་ཀྱི་དབང་གིས་རྒྱུད་སྡེ་རྣམས་ལས་ས་ལམ་གྱི་རྣམ་གཞག་དང་།བགྲོད་ཚུལ་གྱི་བྱེ་བྲག་མི་འདྲ་བ་མང་དུ་འབྱུང་བ་དང་།ཁྱད་པར་གྲུབ་ཆེན་སོ་སོས་བཀྲལ་བའི་གདམས་ངག་གི་གནད་དང་སྦྱར་བའི་ས་ལམ་གྱི་རྣམ་གཞག་བཤད་ཚུལ་འདྲ་མིན་མང་དུ་འབྱུང་བ་ནི་དེ་དག་སོ་སོའི་གཞུང་ལས་ཤེས་པར་བྱ་བ་ལས།འདིར་མཐའ་གཅིག་ཏུ་བརྗོད་པར་མི་ནུས་ཀྱང་གོང་དུ་སྨོས་པའི་རྣམ་གཞག་སྤྱི་དེ་དག་ཁོང་དུ་ལེགས་པར་ཆུད་ན།གཞན་དག་ཐབས་ཀྱི་ཁྱད་ཆོས་ཕྲ་མོས་དབྱེ་བ་ཡིན་པས་ཞར་ལ་རྟོགས་པར་འགྱུར་རོ།།འབྲས་བུ་རྡོ་རྗེ་ཐེག་པའི་ས་ལམ་རྣམ་པར་གཞག་པ་སྐབས་གཉིས་པའི་འགྲེལ་པའོ།།།།སྐབས་གསུམ་པ་ལམ་གྱི་ཡན་ལག་བོགས་འདོན་སྤྱོད་པའི་རྣམ་གཞག་འཆད་པ་ལ།ཐེག་གསུམ་གྱི་སྤྱོད་པ་མདོར་བསྟན།བླ་མེད་རྒྱུད་སྡེའི་སྤྱོད་པ་བྱེ་བྲག་ཏུ་བཤད་པའོ།།དང་པོ་ནི།ལམ་གྱི་ཡན་ལག་སྤྱོད་པ་སྤྱི་ཙམ་དུ།།དམན་ལ་ཆགས་བྲལ་རྒྱ་ཆེར་ཕ་རོལ་ཕྱིན།།ཟབ་མོར་མོས་ལ་འདོད་ཆགས་སྤྱོད་པ་གསུངས།།ལམ་མྱུར་དུ་བགྲོད་པའི་བརྟུལ་ཞུགས་སམ་སྤྱོད་པ་ནི།སྤྱི་ཙམ་གྱི་དབང་དུ་བདག་ཅག་གི་སྟོན་པས་གདུལ་བྱ་དམན་པ་ལ་མོས་པ་ལ་ཆགས་བྲལ་གྱི་སྤྱོད་པ་དང་།རྒྱ་ཆེ་བ་ལ་མོས་པ་ལ་ས་དང་ཕ་རོལ་ཏུ་ཕྱིན་པའི་སྤྱོད་པ་དང་།ཟབ་མོ་ལ་མོས་པ་ལ་འདོད་ཆགས་ཀྱི་སྤྱོད་པ་གསུམ་དུ་བསྟན་པར་སྤྱོད་བསྡུས་སྒྲོན་མ་ལས་གསུངས་པ་ལས།འདིར་བཤད་བྱ་ནི་ཕྱི་མ་ཡིན་ལ།དེའང་ལམ་སྒོམ་པའི་སྣོད་རུང་དུ་བྱ་བའི་ཕྱིར་སྤྱོད་པ་ནི་སྨིན་བྱེད་དབང་གི་སྐབས་སུ་སྤྱོད་པ་དང་།ལམ་མ་སྐྱེས་པ་བསྐྱེད་པའི་ཕྱིར་སྤྱོད་པ་ནི་ལམ་དང་པོར་བསྒོམ་པ་ནས་མཆོག་མ་ཐོབ་ཀྱི་བར་དུ་སྤྱོད་པ་དང་།སྐྱེས་པ་བོགས་དབྱུང་བའི་ཕྱིར་སྤྱོད་པ་ནི་རིམ་གཉིས་ཀྱི་རྟོགས་པ་མཐའ་དག་གོང་འཕེལ་དུ་བྱ་བའི་ཕྱིར་སྤྱོད་པ་ཡིན་ནོ།།གཉིས་པ་ལ་གསུམ།སྤྱིར་སྤྱོད་པའི་རྣམ་གྲངས་བསྟན།བྱེ་བྲག་རྣམ་གཞག་ཁྱད་པར་བ་བཤད།གོང་མ་སྤྱིའི་བཞེད་པ་ལོགས་སུ་དབྱེ་བའོ།།དང་པོ་ལ་གཉིས།དབྱེ་གཞི་དང་།དབྱེ་ངོའོ།།དང་པོ་ནི།ཕྱི་མ་རྒྱུད་ལས་བཤད་ཀུན་མདོར་བསྡུ་ན།།ཞེས་པ་སྟེ།གོང་སྨོས་གསུམ་གྱི་ཕྱི་མ་ཆགས་བཅས་ཀྱི་སྤྱོད་པ་བླ་མེད་ཀྱི་རྒྱུད་སྡེ་རྣམས་ལས་མང་དུ་གསུངས་ཏེ།དཔལ་གསང་བ་འདུས་པ་ལས་སྤྱོད་པ་གསུམ་གྱི་སྒོམ་བསམ་མང་པོ་དང་།ཚོགས་སྤྱོད་མདོར་བསྡུས་ཙམ་གསུངས།བཤད་རྒྱུད་རྡོ་རྗེ་སྙིང་པོ་རྒྱན་ལས་ཤིན་ཏུ་སྤྲོས་མེད་ཀྱི་སྤྱོད་པ་དང་།སངས་རྒྱས་མཉམ་སྦྱོར་ལས་སྤྲོས་བཅས་ཀྱི་ཚོགས་སྤྱོད་རྒྱས་པ་དང་།འཁོར་ལོ་བདེ་མཆོག་གི་རྩ་རྒྱུད་ལེའུ་ཉེར་བདུན་པ་སོགས་གསུམ།དང་པོ་དང་བརྒྱད་པ།སམྦུ་ཏིའི་བརྟག་པ་ལྔ་པའི་རབ་དབྱེ་ཕྱི་མ་གཉིས་དང་།སྡོམ་འབྱུང་ལེའུ་ཉེར་གཅིག་པ་དང་།ཀྱཻ་རྡོ་རྗེའི་བརྟག་པ་དང་པོའི་དྲུག་པ་དང་།གཉིས་པའི་གཉིས་པ་སྟེ་རྒྱུད་སྡེ་བཞི་པོ་དེ་དག་ཏུ་རྒྱས་པར་འབྱུང་།གདན་བཞིའི་བཤད་རྒྱུད་མནྟྲ་ཨཾ་སའི་བརྟུལ་ཞུགས་སྤྱོད་པའི་ལེའུར་ཡང་སྤྲོས་མེད་གཙོར་མཛད་ནས་རྒྱས་པར་གསུངས།གཞན་ཡང་བླ་མེད་ཀྱི་རྒྱུད་ཕལ་ཆེར་ནས་ཕྱོགས་རེ་ཙམ་དུ་གསུངས་པ་དེ་དག་མདོར་བསྡུ་ན་འདི་ལྟར་རོ།།ཞེས་སོ།།གཉིས་པ་ནི།སྤྲོས་བཅས་སྤྲོས་མེད་ཤིན་ཏུ་སྤྲོས་མེད་གསུམ།།གནས་ཀྱི་དབྱེ་བ་ཁྱིམ་དང་དུར་ཁྲོད་ཞིང་།།སྤྱོད་ཚུལ་གཉིས་སྤོང་ཀུན་བཟང་རྣམ་རྒྱལ་ལོ།།གསང་འདུས་མཉམ་སྦྱོར་སོགས་རྒྱུད་ཐམས་ཅད་ལས་གསུངས་པ་སྤྲོས་བཅས་སྤྲོས་མེད་ཤིན་ཏུ་སྤྲོས་མེད་གསུམ་ནི་ངོ་བོའི་སྒོ་ནས་དབྱེ་བ་ཡིན་ལ།གནས་ཀྱི་སྒོ་ནས་དབྱེ་བ་སྡོམ་འབྱུང་ལས།རང་གི་ཁྱིམ་དུ་སྤྱོད་པ་དང་།དུར་ཁྲོད་དུ་སྤྱོད་པ་དང་།ཞིང་རྣམས་སུ་རྒྱུ་བ་སྟེ་གསུམ་དང་།དཔལ་གསང་བ་གྲུབ་པར་ཡང་།ཇི་སྐད་དུ།དམ་ཚིག་སྤྱོད་པ་དེར་གཏད་པས།།ཁྱིམ་དུ་ཡང་ནི་འགྲུབ་པར་འགྱུར།།དམ་ཚིག་སྤྱོད་པ་དམན་གྱུར་ན།།སྤྱོད་པས་མིན་ཅིང་ཁྱིམ་དུའང་མིན།།ཅེས་ཞིང་དུ་སྤྱོད་པ་དང་།།ཁྱིམ་དུ་སྤྱོད་པ་གཉིས་སུ་བཤད་ཅིང་།སྤྱོད་ཚུལ་གྱི་དབྱེ་བ་བདེ་དགྱེས་སམྦུ་ཊི་སོགས་སུ།གཉིས་སྤོང་ཨ་བདྷཱུ་ཏིའི་སྤྱོད་པ་དང་།ཀུན་བཟང་གི་སྤྱོད་པ་དང་།ཕྱོགས་ལས་རྣམ་རྒྱལ་གྱི་སྤྱོད་པ་གསུམ་གྱི་ཐ་སྙད་གསུངས་ལ།གསང་བ་གྲུབ་པའི་ལེའུ་དྲུག་པར་གསང་སྤྱོད་དང་།བདུན་པར་རིག་སྤྱོད་དང་།བརྒྱད་པར་ཚོགས་སྤྱོད་དང་།དགུ་པར་དེའི་སྟེང་དུ་སྨྱོན་སྤྱོད་རྣམས་བཤད་དེ།དང་པོ་གཉིས་ནི་ཨ་བ་དྷཱུ་ཏིའི་སྤྱོད་པ་ལས་ཕྱེ་བ་དང་།ཕྱི་མ་ཤིན་ཏུ་སྤྲོས་མེད་དོ།།འདིའང་སྤྱོད་ཚུལ་གྱི་སྒོ་ནས་དབྱེ་བའོ།།དེ་ལ་མགོན་པོ་ཀུན་ཏུ་སྤྱོད་པ་དང་།ཕྱོགས་ལས་རྣམ་རྒྱལ་གྱི་སྤྱོད་པ་གཉིས་དོན་གཅིག།རྒྱལ་པོ་གཞོན་ནུའི་སྤྱོད་པ་དང་།དཔལ་ལྡན་རྒྱལ་ཚབ་ཀྱི་སྤྱོད་པ་དང་།ཀུན་བཟང་རིག་མའི་བརྟུལ་ཞུགས་ཀྱི་སྤྱོད་པ་རྣམས་དོན་གཅིག།སྔགས་ཀྱི་སྤྱོད་པ་ཞེས་པ་སྤྱིར་ཐུན་མོང་གི་སྤྱོད་པ་ཡན་ཆད་ཐམས་ཅད་ལ་འཇུག་མོད་ཀྱི།བྱེ་བྲག་ཏུ་འདི་ལའང་འཇུག་གོ།རིག་པ་བརྟུལ་ཞུགས་ཀྱི་སྤྱོད་པ་ཞེས་པའང་།སྤྱོད་པ་ཐམས་ཅད་དང་ཀུན་འདར་འཇིག་རྟེན་པའི་མངོན་དུ་སྤྱོད་པ་ཁོ་ན་ལ་འཇུག་པའི་སྐབས་གཉིས་ཡོད་དོ།།གསང་བའི་སྤྱོད་པའང་སྔགས་སྤྱོད་ཐམས་ཅད་དང་ཀུན་འདར་གསང་སྟེ་སྤྱོད་པ་ཁོ་ན་ལ་འཇུག་པའི་སྐབས་གཉིས་འབྱུང་བའང་ཤེས་དགོས་སོ།།གཉིས་པ་བྱེ་བྲག་ཏུ་རྣམ་གཞག་ཁྱད་པར་བ་འཆད་པ་ལ་གཉིས།ཐུན་མོང་སྤྱོད་པ་དང་།རིག་པ་བརྟུལ་ཞུགས་ཀྱི་སྤྱོད་པའོ།།དང་པོ་ལ་གཉིས།མདོར་བསྟན།རྒྱས་བཤད་དོ།།དང་པོ་ནི།ཐབས་རྒྱུད་གཙོར་བྱས་འདོད་འཇུག་བརྟེན་སློབ་གཉིས།ཐབས་ཕའི་རྒྱུད་གཙོར་བྱས་ཐུན་མོང་གི་ལུགས་སུ་ལས་དང་པོ་པའམ་འདོད་འཇུག་ཐུན་མོང་བ་དང་།བརྟེན་སློབ་པའི་སྤྱོད་པའི་རྣམ་གྲངས་གཉིས་སུ་ཡོད་དོ།།གཉིས་པ་ལ་གཉིས།འདོད་འཇུག།བརྟེན་སློབ་བཤད་པའོ།།དང་པོ་ནི།དང་པོའི་ལས་པས་ཐུན་མཚམས་བྱ་བ་སོགས།འདོད་འཇུག་ཐུན་མོང་བསླབ་བྱ།།ཞེས་པ་སྟེ།དང་པོའི་ལས་ཅན་གྱིས་ཐུན་མཚམས་སུ་རྗེས་ཆགས་བཟའ་བཏུང་གོས་སོགས་ལོངས་སྤྱོད་ཅི་རིགས་པ་བརྟེན་པ་དང་།སཱཙྪ་གདབ་པ་དང་།ཕྱག་མཆོད་སོགས་ཐུན་མཚམས་ཀྱི་དགེ་བའི་བྱ་བ་ལྷའི་རྣལ་འབྱོར་གྱིས་ཟིན་པར་བྱེད་པ་སྤྱོད་པ་འདིའི་ངོ་བོ་ཡིན་ལ།འདི་ནི་རྣམ་པར་མི་རྟོག་པའི་ཡེ་ཤེས་དངོས་ཀྱིས་མ་ཟིན་པས་ཀུན་སློང་འདོད་པ་དང་།དངོས་གཞི་འཇུག་པའི་སེམས་གཉིས་ཆར་འཇིག་རྟེན་པ་དང་ཐུན་མོང་བ་ཡིན་པའི་ཕྱིར་འདོད་འཇུག་ཐུན་མོང་བའོ།།གཉིས་པ་ལ་གཉིས།དབྱེ་བ།སྒོམ་ཚུལ་ལོ།།དང་པོ་ནི།གཅིག་དང་གཉིས།།གསུམ་རིམ་བརྟེན་སློབ་རེས་འཇོག་མཉམ་པར་སྤྱོད།།འདི་ལ་སྤྲོས་བཅས་སོགས་གསུམ་ལས།སྣང་བ་ཐམས་ཅད་ལྷ་ལྷ་མོར་རྟོགས་པས་བསྒོམ་སྟེ་ཇི་ལྟར་མཐུན་པའི་འདོད་ཡོན་ལ་བརྟེན་པ་བསྐྱེད་རིམ་སྒྲུབ་པའི་སྐབས་ཐམས་ཅད་ལ་འབྱུང་སྟེ་སྤྲོས་བཅས་སོ།།འདི་ལ་ལྷ་སྣང་ལ་སློབ་ཅིང་ལྷར་ཤེས་པ་ཁོ་ན་འབྱུང་བས་བསླབ་བྱ་གཅིག་རིམ་དང་ཤེས་བྱ་གཅིག་རིམ་ཞེས་བྱའོ།།རྣམ་རྟོག་གིས་གཙོ་བོར་མ་བརྟགས་ཀྱང་དབང་ཡུལ་ལྷ་སྐུར་སྣང་བ་འདོད་ཡོན་ལ་སྤྱོད་པ་སྤྲོས་མེད་དེ།སྣང་བའི་རྟོགས་པ་མ་སྐྱེས་གོང་གི་རྫོགས་རིམ་གྱི་སྐབས་ཡིན་ལ།ལྷ་སྐུ་དང་དེའང་སེམས་ཀྱི་སྣང་བ་ཙམ་དུ་སློབ་ཅིང་ཤེས་པས་བསླབ་བྱ་དང་ཤེས་བྱ་ཉིས་རིམ་མོ།།བདེ་སྟོང་གི་རང་སྣང་ལྷ་སྐུར་སྣང་བས་དབང་ཡུལ་གྱི་འདོད་ཡོན་བརྟེན་ནས་ལྷ་དང་བདེ་བ་རང་བཞིན་མེད་པའི་ཚུལ་ལ་འཇུག་པ་ཤིན་ཏུ་སྤྲོས་མེད་དེ།ལྷ་སེམས་སྒྱུ་མ་གསུམ་སྟེ་བསླབ་བྱ་དང་ཤེས་བྱ་གསུམ་རིམ་མོ།།འདི་ནི་སྣང་བའི་རྟོག་པ་ཤར་བ་ནས་མཐོང་ལམ་མ་ཐོབ་པ་ཚུན་ཆད་ལ་ཅི་རིགས་པ་ཡོད་དེ།འདོད་ཡོན་བརྟེན་ནས་དེ་ལྟར་སློབ་པས་བརྟེན་སློབ་ཅེས་བྱ་ཞིང་།དེ་གསུམ་ཀ་ལ་རེས་འཇོག་གིས་སྤྱོད་པ་དང་།མཉམ་པར་སྤྱོད་པ་གཉིས་གཉིས་ཡོད་དེ།བསླབ་བྱ་གསུམ་པོ་དེ་དང་འདོད་ཡོན་ལ་འཇུག་པ་ལྷན་ཅིག་ཏུ་འབྱུང་མི་འབྱུང་ངོ་།།དེའང་ལྷར་གསལ་བའི་ཚེ་འདོད་ཡོན་ལ་སྤྱོད་པའི་བདེ་བ་ཇི་བཞིན་མི་མྱོང་།དེ་མྱོང་བའི་ཚེ་ལྷ་མི་གསལ་བས།སྐད་ཅིག་རེ་རེར་དེ་གཉིས་སྤེལ་ཞིང་སྤྱོད་པ་ནི་རེས་འཇོག་གི་སྤྱོད་པའོ།།དེ་གོམས་པས་ལྷན་ཅིག་འཇུག་པ་ནི་མཉམ་སྤྱོད་དེ་བརྟེན་སློབ་སྤྲོས་བཅས་སོ།།གཉིས་པ་ནི།འདོད་ཡོན་རྡོ་རྗེ་མར་བསྒོམ་ཡིད་བདེ་བསྐྱེད།།ཐུན་མཚམས་དབང་ཡུལ་ལམ་ཁྱེར་རིག་བརྟུལ་རྒྱུ།།ཐུན་གྱི་སྐབས་སུ་འཇིག་རྟེན་ཁམས་ཀྱི་གཟུགས་སྒྲ་དྲི་རོ་རེག་བྱའི་སྐྱེ་མཆེད་མཆོག་དམན་འབྲིང་གསུམ་ཐམས་ཅད་གཅིག་ཏུ་འདུས་པ་ལས།གཟུགས་རྡོ་རྗེ་མ་སོགས་སོ་སོའི་ལྷ་མོ་མཛེས་སྡུག་ཕུན་སུམ་ཚོགས་ཤིང་འདོད་ཡོན་ཐོགས་པ།སྒྱུ་རྩལ་དང་ལྡན་པ་མཐོང་བའི་མཚན་མ་རྙེད་ཀྱི་བར་དུ་བསྒོམ།མཚན་མ་རྙེད་ནས་དེས་བདེ་ཆེན་དྲངས་ཏེ་ཡིད་བདེ་ཁྱད་པར་ཅན་བསྐྱེད་ལ།དེས་དབང་པོ་བརྟེན་བཅས་བརྟ་བར་བྱས་པས་ཡེ་ཤེས་ཀྱི་བརྒྱུད་པའི་རྒྱུད་འགྱུར་བའོ།།ཐུན་མཚམས་སྤྱོད་པའི་སྐབས་སུ་ཕྱིའི་འདོད་ཡོན་དང་དབང་པོ་གང་དང་གང་ཕྲད་པ་ན།དབང་པོ་ལྷ་དང་ཡུལ་ལྷ་མོར་སྒོམ་པ་སོགས་དངོས་སུ་ལོངས་སྤྱོད་ཅིང་བརྟེན་པའོ།།དེ་ཡན་ཆད་རིག་པ་བརྟུལ་ཞུགས་ཀྱི་སྤྱོད་པ་སྤྱོད་ནུས་པའི་རྒྱུར་འགྱུར་བ་དང་།སྔགས་ཀྱི་སྤྱོད་པ་ཡིན་པས་ཕྱོགས་མཐུན་དུ་འདིར་བསྡུས་ཏེ་སྤྱོད་བསྡུས་སྒྲོན་མེ་ལས་བཤད་དོ།།གཉིས་པ་རིག་པ་བརྟུལ་ཞུགས་ཀྱི་སྤྱོད་པ་བཤད་པ་ལ་འདུན།ངོ་བོ་ངོས་བཟུང་།སྤྱོད་བྱེད་གང་ཟག་བསྟན།ནང་གསེས་ཞིབ་ཏུ་དབྱེ།སྤྱོད་པའི་རིམ་པ་བཤད།ཚོགས་སྤྱོད་ཁྱད་པར་དུ་སྨོས།འཕྲོས་དོན་ཞར་བྱུང་དུ་བརྗོད།ཡན་ལག་དྲག་ཤུལ་སྦྱོར་བའི་ཚུལ་བསྟན་པའོ།།དང་པོ་ནི།ཆས་དང་ཕྱག་རྒྱ་གླུ་གར་རོལ་རྩེད་སོགས།།རྒྱས་དང་ཅུང་ཟད་ཏིང་འཛིན་ཁོ་ནར་བརྟེན།།རིམ་བཞིན་སྤྲོས་བཅས་སོགས་ཀྱི་ངོ་བོ་སྟེ།།ལྷའི་ཆས་སུ་འཇུག་པ་དང་།ཕྱག་རྒྱའི་གྲངས་ལྷ་དང་མཉམ་པར་ངེས་པ་དང་།གླུ་གར་དང་ལུས་ངག་གི་བརྡ་ལ་སོགས་པའི་རོལ་རྩེད་ཀྱི་སྤྲོས་པ་རྒྱ་ཆེན་པོ་ཡོད་པ་དང་།དེ་དག་ངེས་པ་མེད་པ་ཅུང་ཟད་ཡོད་པ་དང་།ཕྱིའི་སྤྲོས་པ་དོར་ཏེ་ཏིང་ངེ་འཛིན་འབའ་ཞིག་ལ་བརྟེན་པ་རྣམས་ནི།རིམ་བཞིན་སྤྲོས་བཅས་དང་།སོགས་ཁོངས་ནས་སྤྲོས་མེད་ཤིན་ཏུ་སྤྲོས་མེད་གསུམ་གྱི་ངོ་བོར་སྤྱོད་བསྡུས་ལས་བཤད་དོ།།གཉིས་པ་ནི།དགའ་སེམས་ན་ཚོད་ཤེས་རབ་ཡོ་བྱད་དང་།།འདོད་ཆགས་ཆེ་ཆུང་སྤྱོད་བྱེད་ཁྱད་པར་རོ།།གང་ཟག་སྤྲོས་པ་ལ་དགའ་བའི་སེམས་ཆེ་ཆུང་དང་།ན་ཚོད་དེ་ལང་ཚོའི་ཁྱད་པར་དང་།ཡོ་བྱད་ཆེ་ཆུང་དང་།ཤེས་རབ་ཆེ་ཆུང་དང་།འདོད་ཆགས་ཆེ་ཆུང་གསུམ་སྟེ།སྤྲོས་པ་ལ་ཤིན་ཏུ་དགའ་བ་དང་།ན་ཚོད་གཞོན་པ་དང་།ཡོ་བྱད་མང་བ་དང་།འདོད་ཆགས་ཤས་ཆེ་བ་སྤྲོས་བཅས།དེ་དག་འབྲིང་ལ་སྤྲོས་མེད།སྤྲོས་པའི་བསམ་པ་སོགས་ཆུང་བ་དང་།ན་ཚོད་རྒན་པོ་ལ་ཤིན་ཏུ་སྤྲོས་མེད་དེ་སྤྱོད་པ་བྱེད་པ་པོའི་ཁྱད་པར་ལས་བཞག་པའོ།།གསུམ་པ་ནི།དེ་ཡང་བྱ་བ་སྒོམ་བསམ་དུས་རྣམས་ལ།།ལྟོས་པའི་སྤྱོད་པ་གསུམ་གསུམ་དགུ་རུ་འགྱུར།།མ་རྒྱུད་གཙོར་བྱས་རིག་བརྟུལ་སྤྱོད་པ་སྟེ།།སྤྱོད་པ་གསུམ་པོ་དེ་ལའང་དབྱེ་ན།ཆོ་གའམ་བྱ་བ་ལ་ལྟོས་པའི་སྤྱོད་པ་གསུམ་དང་།སྒོམ་བསམ་ལ་ལྟོས་པའི་སྤྱོད་པ་གསུམ་དང་།དུས་ལ་ལྟོས་པའི་སྤྱོད་པ་གསུམ་མོ།།དང་པོ་ནི།གོང་དུ་བཤད་པ་དེའོ།།གཉིས་པ་ནི།བསྐྱེད་རིམ་པའི་སྐབས་ཀྱི་སྤྱོད་པ་ཐམས་ཅད་རྣམ་རྟོག་གིས་བསྐྱེད་པའི་སྒོམ་བསམ་འབའ་ཞིག་ཡིན་པའི་ཕྱིར་སྒོམ་བསམ་སྤྲོས་བཅས་ཀྱི་སྤྱོད་པའོ།།འདི་ལ་སྟོང་པའང་རྣམ་རྟོག་དང་འགྲོགས་པ་དང་།བདེ་བ་ཡང་ཉི་ཚེ་ཙམ་ལས་མེད་དོ།།རྫོགས་རིམ་གྱི་བདེ་སྟོང་ཁྱད་པར་ཅན་ཐོབ་པ་ནས་བརྩམ་མཉམ་གཞག་ཏུ་བདེ་སྟོང་སྒོམ་པ་དེས་སྣང་བ་ཐམས་ཅད་ལ་རྒྱས་བཏབ་སྟེ་རྣམ་རྟོག་ཁོ་ནས་སྒོམ་པ་ལ་མ་ལྟོས་པའི་ལྷ་སྐུའི་སྣང་བ་ཤར་བའི་འདོད་ཡོན་ལ་ལོངས་སྤྱོད་པའི་ཕྱིར་རྣམ་རྟོག་ཤས་ཆུང་བས་སྤྲོས་མེད་ཅེས་བྱ་སྟེ།སྟོང་པ་མི་རྟོག་པའི་རང་བཞིན་དང་བདེ་བའང་རྩོལ་མེད་དུ་རྒྱ་ཆེ་བར་འབྱུང་བ་ཡིན་ནོ།།ཟུང་འཇུག་གི་སྐབས་ནི་བདེ་སྟོང་ཉིད་ཀྱི་རྣམ་རོལ་ལས་མ་གཡོས་བཞིན་དུ་གང་སྣང་ཐམས་ཅད་དག་པའི་འཁོར་ལོར་རང་ཤར་བའི་འདོད་ཡོན་ལ་སྤྱོད་པ་སྟེ།འདི་ལ་རྣམ་རྟོག་མངོན་གྱུར་བ་མེད་པས་སྒོམ་བསམ་ཤིན་ཏུ་སྤྲོས་མེད་ཀྱི་སྤྱོད་པ་ཞེས་བྱ།སྣང་སྟོང་བདེ་བ་མཁའ་ཁྱབ་ཀྱི་ཚུལ་དུ་འབྱུང་ངོ་།།འདི་དག་ལ་བྱ་བའི་སྒོ་ནས་སྤྲོས་བཅས་སོགས་གསུམ་ཆར་ལ་ཡོད་དོ།།གསུམ་པ་ནི།ཚོགས་སྤྱོད་ལ་དབྱེ་བ་ཡིན་ཏེ།སངས་རྒྱས་མཉམ་སྦྱོར་ལས།ཉིན་རེའམ་ཟླ་བ་རེ་རེའམ།།དེ་བཞིན་ལོ་ནི་རེ་རེར་ཡང་།།ཇི་བཞིན་ཆོ་གས་བྱིན་བརླབས་ནས།།སངས་རྒྱས་བདེ་མཆོག་གར་བྱའོ།།ཞེས་གསུངས་པ་ལྟར་ཏེ།ཉིན་རེ་བཞིན་ཏེ་རྟག་ཏུ་སྤྱོད་པ་ནི་སྤྲོས་བཅས།ཟླ་རེ་བཞིན་ལན་རེ་སྤྱོད་པ་ནི་སྤྲོས་མེད།ལོ་དུས་སུ་ལན་རེ་སྤྱོད་པ་ནི་ཤིན་ཏུ་སྤྲོས་མེད་དོ།།དེས་ན་སྒོམ་བསམ་སྤྲོས་བཅས་ལ་བྱ་བ་གསུམ་ཆར་ཡོད་པ་སོགས་སྒོམ་བསམ་གསུམ་ཆར་ལ་བྱ་བ་གསུམ་གྱི་དབྱེ་བས་དགུ།བྱ་བ་སྤྲོས་བཅས་སྤྲོས་མེད་དྲུག་ལ་ཚོགས་སྤྱོད་ཀྱི་སྐབས་དུས་སྤྲོས་བཅས་སོགས་གསུམ་གསུམ་སྟེ་བཅོ་བརྒྱད།ཤིན་ཏུ་སྤྲོས་མེད་གསུམ་སྟེ་ཉེར་གཅིག།དེ་དག་གནས་གཅིག་ན་འདུག་པ་དང་ཡུལ་ཆེན་རྣམས་སུ་རྒྱུ་བས་ཞེ་གཉིས།སྒོམ་བསམ་སྤྲོས་བཅས་བཅུ་བཞི་བོར་བ་གཞན་དེ་དག་རེ་རེ་ལ་ཀུན་འདར་ཀུན་བཟང་ཕྱོགས་ལས་རྣམ་རྒྱལ་གསུམ་གསུམ་དུ་དབྱེ་བས་སྤྱོད་པ་བརྒྱ་དང་བརྒྱད་ཅེས་གུ་རུ་ལྷོ་ཕྱོགས་པའི་ཞལ་ལུང་རྗེ་བཙུན་ཏཱ་ར་ནཱ་ཐའི་གསང་དོན་རྒྱ་མཚོའི་ཟེག་མའོ།།འདི་དག་ནི་བླ་མེད་མ་རྒྱུད་གཙོར་བྱས་རིག་བརྟུལ་སྤྱིའི་སྤྱོད་པའོ།།བཞི་པ་ལ་བཞི།སྤྱོད་པའི་ངོ་བོ།དུས་ཚོད།དགོས་པ།ཇི་ལྟར་སྤྱོད་ཚུལ་ལོ།།དང་པོ་ནི།སྤྱིའི་ངོ་བོ་ཏིང་འཛིན་བརྟན་པ་ཡི།།བོགས་འབྱིན་སྒོ་གསུམ་བྱ་བ་ཁྱད་པར་ཅན།།སྤྱོད་པ་འཆད་འགྱུར་གྱི་ངོ་བོ་ནི།རིམ་གཉིས་ཀྱི་ཏིང་ངེ་འཛིན་ལེགས་པར་བརྟན་ཟིན་པའི་བོགས་འབྱིན་ལུས་ངག་ཡིད་གསུམ་གྱི་སྤྱོད་པ་ཁྱད་པར་ཅན་ཏེ།ཁྱད་པར་ཅན་གྱི་དོན་ཡང་ཇི་ལྟར་འདོད་པ་བཞིན་དུ་འདོད་ཡོན་ལ་མ་བཀག་པར་ཅི་བདེར་སྤྱོད་པས་སྔར་གྱི་བདེ་སྟོང་གི་ཡེ་ཤེས་ལེགས་པར་བརྟན་པ་དེ་ཉིད་གོང་ནས་གོང་དུ་འཕེལ་བར་བྱེད་པའི་སྤྱོད་པའོ།།གཉིས་པ་ལ་གཉིས།སྤྱི་དང་།ཁྱད་པར་རོ།།དང་པོ་ནི།དུས་ནི་བསྐྱེད་པས་འདོད་ལྷས་དངོས་སུ་གནང་།།ཉེར་འཚེ་མི་རྫི་ཏིང་འཛིན་རྐྱེན་མི་གཡོ།།ཆོས་བརྒྱད་མགོ་སྙོམས་འདོད་ཡོན་གྲོགས་སུ་ཤར།།རྫོགས་རིམ་ཆུང་ངུའི་དྲོད་ཀྱང་དེ་ཡིན་ལ།།འབྲིང་པོ་ཚར་བཅད་ཆེན་པོ་རྗེས་འཛིན་གྱི།།ལྟ་སྟངས་གྲུབ་སོགས་ནུས་པ་དཔག་མེད་ལྡན།།སྤྱོད་པ་བྱེད་པ་སྤྱིའི་དུས་ནི་དྲོད་ཐོབ་པས་བྱ་བ་ཡིན་ལ།དེའང་བསྐྱེད་རིམ་གྱིས་དངོས་གྲུབ་སྒྲུབ་པ་ལ་འདོད་པའི་ལྷ་མཉེས་ནས་དངོས་སུ་གནང་བ་ཐོབ་པ་དགོས་ལ།ཕྱི་ནང་གི་ཉེ་བར་འཚེ་བས་མི་རྫི་བ་དང་།རྐྱེན་གང་གིས་ཀྱང་ཏིང་ངེ་འཛིན་ལས་གཡོ་མི་ཐུབ་པ་དང་།ཆོས་བརྒྱད་མངོན་འགྱུར་མགོ་སྙོམས་པ་དང་།ཡུལ་སྣང་སྤྱི་དང་ཁྱད་པར་འདོད་ཡོན་གྱི་ཏིང་ངེ་འཛིན་འཕེལ་བའི་གྲོགས་སུ་གྱུར་པ་ན་དྲོད་ཐོབ་པ་སྟེ་དྲོད་ཀྱི་དོན་ཡང་དངོས་གྲུབ་མེ་ལྟ་བུ་འབྱུང་བའི་སྔ་ལྟས་དྲོད་ལྟ་བུ་ཡིན་པས་ཏེ།དགྱེས་རྡོར་དང་སམྦུ་ཊིར་ཡང་།ཅུང་ཟད་དྲོད་ནི་ཐོབ་པ་ནི།།ཞེས་སོགས་གསུངས་ཤིང་།བདེ་མཆོག་རྩ་རྒྱུད་ལས།ཇི་ལྟར་དྲོ་བའི་བྱ་བ་གང་།།མངོན་པར་འབད་པས་རྟོགས་པར་བྱ།།ཞེས་གསུངས་སོ།།རྫོགས་རིམ་པའི་དྲོད་ལ་ནི་ཆེ་ཆུང་གསུམ་ཡོད་དེ།ཆུང་ངུ་ནི་གོང་དུ་བཤད་པ་དེ་ཉིད་ཡིན་ལ།འོན་ཀྱང་ཁྱད་པར་ནི་རྫོགས་རིམ་ཉིད་ལ་བརྟེན་ཏེ་དེ་དག་ཐོབ་པ་དགོས་ཤིང་།འབྲིང་པོ་ནི་ཚར་བཅད་ཀྱི་ལྟ་སྟངས་བཞི་ལ་སོགས་པ་ལེགས་པར་འགྲུབ་པ་དང་།ཆེན་པོ་ནི་རྗེས་སུ་འཛིན་པའི་ལྟ་སྟངས་གྲུབ་པ་ཕན་ཆད་ཀྱི་ནུས་པའི་ཁྱད་པར་དཔག་ཏུ་མེད་པ་དང་ལྡན་པའོ།།གཉིས་པ་ནི།ཁྱད་པར་ཡེ་ཤེས་དབང་བས་ཐུན་མོང་དང་།།རྫོགས་རིམ་རྣལ་འབྱོར་བཞི་པར་རིག་འཛིན་དོན།།དྲོད་ཐོབ་སྐུ་སྟེ་སློབ་དང་མི་སློབ་པའི།།ཟུང་འཇུག་ཕྱིར་ལྔ་ངེས་པའི་དུས་ནི་གཉིས།།ཁྱད་པར་གྱི་སྤྱོད་པའི་དུས་ནི།རྫོགས་རིམ་བསྒོམས་མ་བསྒོམ་གང་ལྟར་ཡང་བསྐྱེད་རིམ་རགས་པ་མཐར་ཕྱིན་པ་སྟེ་ཡེ་ཤེས་ལ་དབང་བའི་རྣལ་འབྱོར་ལ་གནས་པས་དངོས་གྲུབ་བརྒྱད་ལ་སོགས་པ་ཐུན་མོང་གི་དངོས་གྲུབ་ཆེན་པོ་རྣམས་སྒྲུབ་པའི་དུས་དང་།རྫོགས་རིམ་གྱི་རྟོགས་པ་ཅུང་ཟད་བརྟན་ནས་རྣལ་འབྱོར་བཞི་པར་སླེབ་པའི་ཚེ་འདོད་གཟུགས་ཀྱི་རིག་པ་འཛིན་པ་སྒྲུབ་པའི་དོན་དུ་སྤྱོད་པ་བྱེད་པ་སྟེ།བསྐྱེད་རིམ་དང་རྫོགས་རིམ་པས་ཐུན་མོང་གི་དངོས་གྲུབ་སྒྲུབ་པའི་དུས་གཉིས་དང་།རྫོགས་རིམ་པའི་དྲོད་ཐོབ་པ་ནས་རླུང་སེམས་ཙམ་གྱི་སྐུ་འགྲུབ་པའི་ཕྱིར་སྤྱོད་པ་བྱེད་པ་དང་།དེ་གྲུབ་ནས་དོན་གྱི་ཡེ་ཤེས་ཟུང་འཇུག་ཐོབ་པའི་ཕྱིར་དུ་སྤྱོད་པ་དང་།སློབ་པའི་ཟུང་འཇུག་ཐོབ་ནས་མི་སློབ་པའི་ཟུང་འཇུག་ཐོབ་པའི་ཕྱིར་དུ་སྤྱོད་པ་སྟེ།རྫོགས་རིམ་གྱི་དྲོད་ཐོབ་པ་ཕན་ཆད་སྤྱོད་པ་ཁོ་ན་གཙོར་བྱེད་པ་ཡིན་མོད་ཀྱི།ས་མཚམས་ལ་ལྟོས་ནས་གསུམ་སྟེ་སྤྱིར་ལྔའོ།།རླུང་སེམས་ཙམ་གྱི་སྐུ་འགྲུབ་པའི་ཕྱིར་དུ་ངེས་པར་ནི་སྤྱོད་མི་དགོས་པ་དང་།ཐུན་མོང་གི་གཉིས་པོའང་མཐའ་གཅིག་ཏུ་མི་དགོས་པས་ངེས་པར་དགོས་པའི་དུས་ནི་གཉིས་སོ།།གསུམ་པ་ནི།དགོས་པ་གྲུབ་གཉིས་ཡོངས་སུ་སྒྲུབ་པ་དང་།།གྲུབ་པ་གོང་འཕེལ་མྱུར་དུ་མཐར་ཕྱིན་བྱེད།།ངོ་བོ་གྲངས་སོགས་ཕྱག་རྒྱའི་ཁྱད་ལས་ཀྱང་།།བདེ་ཆེན་སྟོང་ཉིད་རྟོགས་ཚུལ་ཁྱད་པར་འགྱུར།།སྤྱོད་པའི་དགོས་པ་ནི་དངོས་གྲུབ་གཉིས་ཡོངས་སུ་སྒྲུབ་པར་བྱེད་པ་དང་།གྲུབ་པ་དེ་ཉིད་གོང་དུ་འཕེལ་ནས་མཐར་ཕྱིན་པར་བྱེད་པ་ཡིན་ལ།རང་ལུས་དང་གཞན་ལུས་ཀྱི་ལམ་གྱིས་ཡེ་ཤེས་མ་སྐྱེས་པ་བསྐྱེད་པ་དང་།བསྐྱེད་པ་བརྟན་པར་བྱས་ཟིན་ཀྱང་།ད་དུང་རྟེན་ལུས་དག་པར་བྱེད་པ་དང་།བརྟེན་པ་ཡེ་ཤེས་བོགས་འབྱིན་རྒྱུ་མང་པོ་ཡོད་པ་སྔར་གྱི་ལམ་གྱིས་རྒྱུ་གོམས་པར་བྱས་ཀྱང་ཚེ་འདི་ལ་མཐར་ཕྱིན་པར་མི་ནུས་པས་རིག་མའི་ཁ་སྦྱོར་གྱི་འདོད་ཡོན་གཙོ་བོར་གྱུར་པའི་འདོད་པ་ལྔ་ལ་རོལ་པའི་སྤྱོད་ལམ་འཁོར་བཅས་འབའ་ཞིག་ལ་དྲིལ་ཏེ་བོགས་ཕྱུང་ན།ཆེས་ཁྱད་པར་དུ་ཞུགས་པའི་རིམ་པས་མྱུར་དུ་མཐར་ཕྱིན་པར་བྱེད་དོ།།སྤྱོད་པ་ནི་ཕྱག་རྒྱ་རྣམས་ཀྱི་ངོ་བོ་དང་།གྲངས་དང་།འགྲོ་བ་སོ་སོའི་ཁྱད་པར་དང་།ནུས་པ་ཆེ་ཆུང་གི་དབྱེ་བ་ལས་ཀྱང་།བདེ་ཆེན་གྱི་ཡེ་ཤེས་ཀྱི་ཁྱད་མི་འདྲ་བ་དུ་མ་འདྲེན་ནུས་ཤིང་།དེས་སྟོང་པ་ཉིད་རྟོགས་ཚུལ་ལའང་རེ་རེས་ཁྱད་པར་དུ་འགྱུར་ཏེ།དཔེར་ན་ལུས་ཀྱི་གནས་སོ་སོར་གནད་དུ་བསྣུན་པ་ལས་ཉམས་ཀྱི་ཁྱད་པར་མི་འདྲ་བ་རེ་རེ་སྐྱེ་བ་བཞིན་ནོ།།དེས་ན་རྡོ་རྗེ་མཁའ་འགྲོ་ལས་ཕྱག་རྒྱའི་བྷ་གའི་ཁྱད་པར་སོ་སོས་བྱང་ཆུབ་ཀྱི་སེམས་འཆིང་ཚུལ་མི་འདྲ་བའི་ཁྱད་པར་དུ་མ་གསུངས་པ་ཡིན་ནོ།།བཞི་པ་ལ་གཉིས།ཚོགས་སྤྱོད་སྤྱིའི་རྣམ་དབྱེ།སྤྱོད་ཚུལ་བྱེ་བྲག་ཏུ་རྣམ་པར་གཞག་པའོ།།དང་པོ་ནི།སྤྱོད་ཚུལ་ཀུན་འདར་སྤྲོས་མེད་ཤས་ཆེ་ཞིང་།།ཀུན་བཟང་ཆ་མཉམ་རྣམ་རྒྱལ་སྤྲོས་བཅས་གཙོ།།གཉིས་ནི་སྦྱོར་ལམ་ཕྱི་མ་འཕགས་ལམ་ལ།།སྦྱོར་མོད་སྐྱེ་འཕགས་གཉིས་ཀར་གསུམ་ཆར་ཡོད།།ཚོགས་སྤྱོད་ཀྱི་ཚུལ་སྤྱིར་དབྱེ་ན་གསུམ་ལས།དང་པོ་ཨ་བ་དྷཱུ་ཏི་སྟེ་ཀུན་འདར་གྱི་སྤྱོད་པའམ་གསང་བའི་སྤྱོད་པ་ལ་སྤྲོས་མེད་ཤས་ཆེ།གཉིས་པ་ཀུན་བཟང་གི་སྤྱོད་པ་ལ་སྤྲོས་བཅས་སྤྲོས་མེད་ཆ་མཉམ།གསུམ་པ་ཕྱོགས་ལས་རྣམ་རྒྱལ་ལ་སྤྲོས་བཅས་གཙོ་བོར་སྤྱོད་པ་ཡིན་ནོ།།དེ་ལ་ཨ་བ་དྷཱུ་ཏིའི་དོན།ཨ་བ་དྷཱུ་ནོ་ཏི་སྟེ་སྡིག་པ་སྐྲོད་པ་ཞེས་ཀྱང་འགྱུར།གཉིས་སྤངས་དང་ཀུན་འདར་ཞེས་སུའང་འགྱུར་ཏེ།སམྦུ་ཊི་ལས།སྡིག་བཅོམ་བྱེད་པ་འདི་མྱུར་ཐོབ།།ཅེས་དང་།བསམ་གྱིས་མི་ཁྱབ་པ་ཡི་གནས།།རྣལ་འབྱོར་པས་ནི་སྒོམ་བྱེད་པ།།ཨ་བ་དྷཱུ་ཏིའི་སྤྱོད་པ་བཤད།།རྟོག་པ་ཐམས་ཅད་རྣམ་སྤངས་པ།།ཞེས་གསུངས་པས་སྡིག་པ་དག་པ་དང་གཉིས་སྣང་གི་རྣམ་རྟོག་དང་པོར་འཇོམས་བྱེད་ཡིན་པ་དང་།མཚན་འཛིན་ནམ་བདེན་འཛིན་གཡོ་ཞིང་འདར་བ་དང་སྐྲོད་པར་བྱེད་པའི་དོན་ནོ།།ཀུན་བཟང་གི་དོན་ནི།དེས་བྱ་བ་ཅི་བྱེད་ཐམས་ཅད་བཟང་ངན་གང་དུ་སྣང་ཡང་དུས་ཀུན་ཏུ་ངོ་བོ་བཟང་པོ་འབའ་ཞིག་ཡིན་པའོ།།ཕྱོགས་ལས་རྣམ་རྒྱལ་ནི་ཉོན་མོངས་ལས་དངོས་སུ་རྒྱལ་ཞིང་བདུད་བཞི་པོ་རྣམས་བཏུལ་བ་དང་།སེམས་ཅན་གྱི་དོན་ལ་སྟོབས་དང་ལྡན་པ་དང་།ཤེས་བྱའི་སྒྲིབ་པའང་འཇོམས་བཞིན་པ་ཡིན་པས་སོ།།འདི་དག་དང་པོ་གཉིས་གཙོ་བོར་སྦྱོར་ལམ་སྐབས་དང་ཕྱི་མ་གཙོ་བོར་འཕགས་ལམ་ལ་སྦྱོར་མོད།གསུམ་ཅར་ལ་སྐྱེ་འཕགས་གཉིས་ཀ་ཡོད་དོ།།གཉིས་པ་ལ་བཅུ།ཡུལ་གྲོགས་ཀུན་སློང་དམིགས་རྣམ་དང་།།ཆ་ལུགས་བྱ་བ་བརྟེན་བསླབ་བྱ།།ཕན་ཡོན་ཇི་ལྟར་སྤྱོད་ཚུལ་ལོ།།དེ་ལ་དང་པོ་ནི།སྤྱོད་ཡུལ་ཡུལ་ཆེན་རྗེས་མཐུན་ཐ་དད་དེ།།ཕ་རྒྱུད་སྤྱོད་ལ་ཡུལ་དུ་རྒྱུ་བ་མེད།།སྤྱོད་པ་རྒྱུ་བའི་ཡུལ་ནི།གཙོ་བོར་ཡོངས་སུ་གྲགས་པ་ཛམྦུའི་གླིང་གི་ཡུལ་ཆེན་སོ་གཉིས་པོ་རྣམས་དང་།རྗེས་མཐུན་ནི་བོད་ལ་སོགས་པའི་རྒྱལ་ཁམས་རེ་རེ་ལའང་ཡུལ་ཆེན་དེ་དག་ཚང་བར་རྩེ་ཞིང་གྲོང་ཁྱེར་གཅིག་ཉིད་ལའང་ཚང་བའོ།།ཚང་བའི་གོ་དོན་ཡང་ས་བཅུ་ཆེ་ཆུང་ལ་གནས་པའི་ཕོ་ཉ་མོ་རྣམས་གནས་པ་ཡིན་པ་དང་།བདག་ཉིད་ལ་དེ་དག་གིས་རྟོགས་པ་སྐྱེ་བའི་གྲོགས་སུ་འགྱུར་བའོ།།དེའི་ཕྱིར་ཡུལ་ཆེན་རྣམས་གཙོ་བོར་གྱུར་པའི་ཡུལ་ཐ་དད་དོ།།རེ་ཞིག་ཕ་རྒྱུད་ཀྱི་ལམ་གྱི་སྤྱོད་པ་ལ་ནི་ཞིང་རྣམས་སུ་རྒྱུ་བ་མེད་དེ།རྒྱུད་དེ་ནས་རྣལ་འབྱོར་མ་རྣམས་ཀྱི་སྔགས་གཙོ་བོར་མི་སྟོན་པའི་ཕྱིར།བདེ་མཆོག་སོགས་ལས་སྤྱོད་པའི་ཁྱད་པར་ཕོ་ཉ་མོ་རྣམས་ཀྱི་འདུ་བ་ཁྱད་པར་དུ་མ་སྒྲུབ་པར་གསུངས་ལ།ཞིང་རྣམས་སུ་རྒྱུ་བའི་དགོས་པ་ནི་དེའི་ཆེད་ཡིན་པའི་ཕྱིར།དེས་ན་ཐབས་འདི་ཡོད་པས་ཀྱང་ཤེས་རབ་ཀྱི་རྒྱུད་ཁྱད་པར་དུ་འཕགས་ཏེ་ལམ་མྱུར་བའི་ཕྱིར་རོ།།གཉིས་པ་ནི།གྲོགས་ནི་རྫོགས་རིམ་ཕྱོགས་མེད་བསྐྱེད་རིམ་པ།།རང་གི་རིགས་ངེས་ཐུན་མོང་སྦྱངས་ཐོབ་སོགས།།སྤྱོད་པའི་གྲོགས་ནི།རྫོགས་རིམ་པས་བྲམ་ཟེ་ནས་གདོལ་པའི་བར་གྱི་རིགས་བཟང་ངན་ཐམས་ཅད་ལ་ཅི་རིགས་པའི་ཚུལ་དུ་མཉམ་པ་ཉིད་དུ་བྱེད་པ་དང་།དེ་བཞིན་དུ་གཟུགས་དང་ལང་ཚོ་དང་འགྲོ་བའི་རིགས་དང་མཚན་ཉིད་ཚང་མ་ཚང་ཇི་ལྟར་རྙེད་པ་ཕྱོགས་མེད་དུ་བསྟེན།བསྐྱེད་རིམ་པས་སྤྱིར་ཕྱག་རྒྱའི་གཙོ་བོ་རྣམས་རང་གི་རིགས་སོ་སོར་ངེས་པར་བྱེད་པ་དང་།ཁྱད་པར་བདེ་མཆོག་ལུགས་སུ་ཞིང་སྐྱེས་ཀྱི་རྣལ་འབྱོར་མའི་འདུ་བ་ཐོབ་པར་བྱེད་པའི་སྒྲུབ་པ་ལ་ཞུགས་པའི་ཚེ།སྔགས་སྐྱེས་ཀྱི་ཕོ་ཉ་མོ་འབའ་ཞིག་ལས་གཞན་མི་བསྟེན་ཏེ།དེའི་བར་ཆད་དུ་འགྱུར་བའི་ཕྱིར།ཞིང་སྐྱེས་ཀྱི་འདུ་བ་ཐོབ་ནས་ནི་གཉིས་ཅར་བསྟན་པ་ཡིན་ཏེ་ཕོ་ཉ་མོའི་སྒྲུབ་པ་ལུགས་གཅིག་གོ།ཡང་ན་གནོད་སྦྱིན་མོ་ལ་སོགས་པ་ཕྱག་རྒྱར་བསྒྲུབ་སྟེ།དེས་ཁ་ཟས་སྦྱིན་པ་སོགས་བྱེད་པ་ནི་སྒྲུབ་པ་གཉིས་པའོ།།རིམ་པ་གཉིས་ཀའི་ཐུན་མོང་དུ་སྔགས་ལ་མོས་ཤིང་དྲན་པ་དང་ལྡན་པའི་བུད་མེད་བླ་མ་བརྒྱུད་པའི་རིམ་པ་ལས་བྱུང་བའི་དབང་བསྐུར་དམ་ཚིག་ཐོབ་པར་བྱས་ཤིང་།རིམ་གཉིས་ཀྱི་ཏིང་ངེ་འཛིན་གྱི་སྦྱོར་བ་ལེགས་པར་བསྒོམས་པ་དང་།སྦྱིན་པ་ལ་དགའ་བ་དང་།འདོད་ཡོན་གྱི་གཡེང་བ་ལ་ཆགས་པ་ཤས་ཆུང་བ་དང་།ཡུལ་རྣམས་ལ་མ་ཆགས་བའི་བདེ་བ་ཆེན་པོ་སྒྲུབ་པར་ནུས་པ།སྔགས་ལུགས་ཀྱི་དབང་པོའི་སྒོ་བསྡམས་པའི་ཚུལ་ཁྲིམས་དང་ལྡན་པ།སྒྲུབ་པ་པོ་ལ་ཡེ་ཤེས་རྫོགས་པར་སྐྱེད་པའི་རྒྱུའི་ནུས་པ་ཅན་ནི་སྤྱོད་པ་གཉིས་ཀའི་གྲོགས་ཕྱག་རྒྱའི་མཚན་ཉིད་ཡིན་ལ།དེ་ནི་སྦྱངས་པ་ལས་ཐོབ་པའི་ཕོ་ཉ་མོ་སྟེ།དེ་སོགས་ཕོ་ཉ་མོ་སྤྱིའི་མཚན་ཉིད་ཀྱང་གཞན་དུ་ཤེས་པར་བྱ་ཞིང་།དེ་བཞིན་དུ་ཕོ་ཉའི་འཇུག་ལྡོག་ལའང་མཁས་པར་བྱ་དགོས་སོ།།གསུམ་པ་ནི།དོན་གཉིས་ཞེན་མེད་བརྩེ་སྦྱིན་བསམ་པ་ལྔ།།བདག་དང་སེམས་ཅན་རྣམས་གྲོལ་བའི་དོན་གཉིས་ཀྱི་ཕྱིར་དུ་སྤྱོད་པ་ལ་འཇུག་པ་ཁོ་ནའི་བསམ་པ་དགོས་ཀྱི་བདག་ཉིད་བཟང་པོར་སྟོན་པའམ།བཟའ་བཏུང་གོས་ལ་སོགས་པ་དོན་དུ་གཉེར་བའི་བསམ་པས་སྤྱོད་པ་ལ་འཇུག་པ་ནི་མི་རུང་ཞིང་།གཞན་ཡང་ལོངས་སྤྱོད་ལ་ཞེན་པ་མེད་པ་དང་།སེམས་ཅན་རྣམས་ལ་སྙིང་རྗེ་ཆེན་པོ་དང་།རང་གི་ལུས་སེམས་ཅན་ལ་ཡོངས་སུ་བྱིན་ཟིན་པའི་སེམས་ཏེ།བསམ་པ་རྣམ་པ་ལྔ་པོ་དེས་ཀུན་ནས་བསླངས་པའོ།།ཀྱཻ་རྡོ་རྗེ་ལས།ལུས་ཀྱི་སྦྱིན་པ་བྱིན་ནས་ནི།།ཕྱིས་ནས་སྤྱོད་པ་ཡང་དག་སྤྱད།།ཅེས་གསུངས་ཏེ།འདིར་ལུས་སེམས་ཅན་རྣམས་ལ་སྦྱིན་པའི་དོན་ཀྱང་རྫུ་འཕྲུལ་མཆོག་མ་ཐོབ་བར་དུ་ལུས་བཅད་ཅིང་སྦྱིན་པ་ནི་མ་ཡིན་ལ།ལུས་ཀྱི་བྱ་བ་ཅུང་ཟད་བྱེད་པ་ན་དབུགས་ཕྱི་ནང་དུ་རྒྱུ་བ་ཚུན་ཆད་སེམས་ཅན་མཐའ་དག་སྒྲོལ་བའི་དོན་དུ་དམིགས་ཏེ།ལུས་སེམས་ཅན་ཐམས་ཅད་ལ་སྦྱིན་པའི་དོན་ནོ།།བཞི་པ་ནི།དམིགས་རྣམ་བསྐྱེད་པས་ལྷའི་རྣལ་འབྱོར་དང་།།རྫོགས་པས་འོད་གསལ་བདེ་སྟོང་རྒྱ་ཡིས་འདེབས།།དམིགས་པའི་རྣམ་པ་ནི།བསྐྱེད་རིམ་གྱི་སྤྱོད་པ་ཡིན་ན་ལྷའི་རྣལ་འབྱོར་སྲུང་བའི་འཁོར་ལོ་གོ་ཆ་དང་བཅས་པ་འབྲལ་བ་མེད་པར་སྒོམ་པ་དང་།དག་པ་གསུམ་གྱི་རང་བཞིན་དུ་བརྟན་གཡོ་ཐམས་ཅད་མོས་པས་རྣམ་པར་ལྟ་བ་དང་།རྫོགས་རིམ་པའི་སྤྱོད་པ་ལ་ནི།ཐུན་དང་ཐུན་མཚམས་ཐམས་ཅད་དུ་འོད་གསལ་བ་དང་བདེ་སྟོང་གཉིས་སུ་མེད་པའི་ཡེ་ཤེས་ཀྱིས་སྣང་བ་ཐམས་ཅད་ལ་རྒྱས་འདེབས་པའོ།།ལྔ་པ་ནི།ལྷ་ཡི་ཆས་འཇུག།ཅེས་པ་སྟེ།སྤྱོད་པ་ལ་རྒྱུ་བའི་ཚེ་རང་རིགས་ཀྱི་ལྷའི་ཆས་སུ་འཇུག་པར་གསུངས་ཏེ།བརྟག་གཉིས་ལས།རྣ་བ་དག་ལ་རྣ་ཆ་བཟང་།།སྤྱི་བོར་འཁོར་ལོ་རྣམ་པར་འཛིན།།ལག་པ་དག་ལ་ལག་གདུབ་ཉིད།།རྐེད་པ་ལ་ཡང་སྐ་རགས་ཉིད།།རྐང་པར་དེ་བཞིན་རྐང་གདུབ་བོ།།ལག་པའི་རྩ་བར་དཔུང་རྒྱན་ཉིད།།མགྲིན་པར་རུས་པའི་ཕྲེང་བ་སྟེ།།བགོ་བ་སྟག་གི་པགས་པ་ཉིད།།ཅེས་དང་།རྐུན་མའི་སྐྲ་ལས་ཅོད་པན་བྱས།།དེ་ལ་ཧཱུྃ་བྱུང་སྦྱར་བ་བྱ།།ཞེས་སོགས་དང་།སྨད་གཡོག་ཁ་དོག་སྣ་ཚོགས་དང་།།རོ་བསྲེགས་ཐལ་བས་དེ་བཞིན་བརྒྱད།།ཅེས་སོགས་མང་དུ་འབྱུང་བ་ལྟར་ཕྱག་རྒྱ་ལྔའམ་དྲུག་དང་།ཁ་ཊྭཱཾ་ཐོད་པ་ཅང་ཏེའུ་ལྷའི་ཕྱག་མཚན་སོགས་ཚད་དང་ལྡན་པ་འཆང་བར་བྱའོ།།དྲུག་པ་ནི།གནང་ཐོབ་ཕྱག་སོགས་བྱས།།ཞེས་པ་སྟེ།ནངས་པར་སྔ་བར་ལངས་ཏེ་བསམ་པ་རྣམ་པར་དག་པས་སློབ་དཔོན་ལ་སྤྱོད་པ་བདེ་བར་ཞུས་ཏེ་གནང་བ་ཐོབ་པ་ན།ལྷའི་རྣལ་འབྱོར་ལ་གནས་པས་ཤ་ལྔ་བདུད་རྩི་ལྔ་ལ་སོགས་པ་ལུས་ལ་བྱུག་པའི་རྫས་དང་།གོ་ཆ་གསུམ་སོགས་ལྷ་སྔགས་ཀྱི་དག་བྱེད་བྱས་ཏེ་སློབ་དཔོན་དང་ཡི་དམ་མཐོང་བ་ན་ཕྱག་བྱས་ཤིང་རྩ་སྔགས་བརྗོད་པ་ཡིན་ཏེ།བཟང་ངན་ཐ་ལམ་དུ་འཛིན་པའི་སེམས་སྤངས་ནས་སོ།།བདུན་པ་ནི།མི་རྟོག་སེམས་ཀྱིས་བཟང་ངན་རོ་མཉམ་སྤྱད།།འདིར་གང་སྣང་ཐམས་ཅད་བདེ་བར་འཆར་བའི་དུས་ཡིན་པས་རྣམ་པར་མི་རྟོག་པའི་སེམས་ཀྱི་བཟང་ངན་ཐམས་ཅད་ལ་བླང་དོར་མེད་པ་མཉམ་པ་ཉིད་དུ་སྤྱོད་དེ།བཟའ་བཅའ་དེ་བཞིན་བཏུང་བ་ཉིད།།ཇི་ལྟར་རྙེད་པ་རབ་ཏུ་བཟའ།།ཡིད་འོང་མི་འོང་རྣམ་རྟོག་ཕྱིར།།ཞེན་པ་ཙམ་དུ་མི་བྱའོ།།བཟའ་དང་བཟའ་མིན་སྤྱོད་པ་དང་།།དེ་བཞིན་བཏུང་དང་བཏུང་མིན་ཉིད།།བསྒྲོད་དང་བསྒྲོད་མིན་སྔགས་པ་ཡིས།།རྣམ་རྟོག་ཉིད་དུ་མི་བྱའོ།།ཞེས་སོ།།བརྒྱད་པ་ནི།བསླབ་བྱ་མི་འགོང་མི་ཁྲོ་མི་འདའ་སོགས།།དང་པོར་སྤྱོད་དང་གང་ལའང་འཇིགས་མེད་འཇུག།བྱ་དང་ངེས་པ་སྤང་སོགས་བརྟན་ཐོབ་ཚུལ།།ཕྱག་མི་བྱ་སོགས་བརྟན་པ་ཆེར་ཐོབ་བོ།།སྤྱོད་པའི་སྐབས་སུ་བསླབ་བྱ་ནི།སྔར་སྔགས་སྡོམ་དུ་བཤད་པའི་སྤྱི་དང་ཁྱད་པར་གྱི་དམ་ཚིག་ལ་གནས་པ་གཞིར་བྱས་ནས།བདེ་མཆོག་རྩ་རྒྱུད་ལས།བསྐྱེད་རིམ་པས་ཕྱག་མཚན་ལ་མི་འགོང་བ་དང་།གཉིས་ཀས་དམ་ཚིག་ཅན་ལ་མི་ཁྲོ།དབང་གི་དམ་ཚིག་ལས་དམིགས་བསལ་མ་གཏོགས་མི་འདའ།དུས་བཞིར་ཕྱག་རྒྱ་དང་ལྷན་ཅིག་བདེ་བ་བསྒོམ་པ་སྟེ་གསུམ།ཚོགས་ཀྱི་གཙང་སྦྲ་གསུམ་རྣམས་སུ་བཤད་པ་དང་།སྡོམ་འབྱུང་ལས།འདོད་པ་ཁྲོ་བ་འཇིགས་པ་དང་།།སྲེད་པ་གཏི་མུག་ང་རྒྱལ་སྤངས།།རྟག་ཏུ་རྟག་དང་ཆད་པ་དང་།།དེ་བཞིན་གཞུང་བསྒྲིགས་བསྡུ་བ་སྤང་།།ཞེས་དང་།ཁྲོ་དང་མངོན་པའི་ང་རྒྱལ་དང་།།བསྟོད་དང་སྨད་པ་རྣམ་པར་སྤང་།།རྟག་ཏུ་ཆགས་མེད་དགའ་བ་མེད།།ཐམས་ཅད་ཐུན་མོང་དག་ཏུ་གནས།།ཞེས་དང་།བདག་གཞན་མཉམ་ཉིད་ཚུལ་གྱིས་ནི།།ཐེ་ཚོམ་མེད་པར་གནས་པར་བྱ།།འདོད་པ་མེད་པའི་ཀུན་སྤྱོད་ནི།།ཅུང་ཟད་འདོད་པ་ཐམས་ཅད་སྤྱད།།ཅེས་སོགས་དང་པོར་སྤྱོད་པ་རྣམས་དང་།སམྦུ་ཊི་དང་བརྟག་གཉིས་ལས།ངེས་པར་མངོན་དུ་ལྷ་མི་གང་།།བརྒྱ་བྱིན་ལྟ་བུ་ཡིན་ན་ཡང་།།འཇིགས་པ་ཙམ་དུ་མི་བྱ་སྟེ།།སེང་གེའི་ཚུལ་དུ་བསྒྱུར་བར་བྱ།།ཞེས་དང་།སྡོམ་འབྱུང་ལས་ཀྱང་།དོགས་པ་ཐམས་ཅད་རྣམ་སྤངས་ནས།།སེང་གེ་ལྟར་སྤྱོད་རྣལ་འབྱོར་པ།།ཞེས་གསུངས་པ་ལྟར།གང་ལའང་འཇིགས་པ་མེད་པར་འཇུག་པ་དང་།བཟའ་བཏུང་ཇི་ལྟར་རྙེད་པ་ཉིད་ལོངས་སྤྱོད་པ་དང་།སྦྱིན་སྲེག་སོགས་ཕྱིའི་བྱ་བ་རྣམས་སྤང་བ་དང་།ཚེས་གྲངས་དང་གཟའ་སྐར་གྱི་རྣམ་རྟོག་མེད་པ་དང་།བཟའ་བའི་དམ་ཚིག་ལ་སོགས་པའི་ངེས་པ་སྤང་བ་དང་།ལུས་ངག་གི་སྡོམ་པ་རྣམས་ལས་ངེས་པར་གྲོལ་བ་ནི་བརྟན་པ་ཐོབ་པའི་ཚུལ་ཁྲིམས་དང་།གཞན་ཡང་ངོ་ཚ་དང་ཞུམ་པ་དང་ཐ་མལ་གྱི་གཉིད་སྤོང་བ་ནི་སྤྱོད་པ་ཐམས་ཅད་ཀྱི་དམ་ཚིག་གོ།རྫོགས་རིམ་གྱི་བརྟན་པ་ཐོབ་པའི་སྤྱོད་པའི་དམ་ཚིག་ནི།ཟས་ཐམས་ཅད་ནང་གི་སྦྱིན་སྲེག་དང་།རྟག་ཏུ་ཏིང་ངེ་འཛིན་གྱི་དཀྱིལ་འཁོར་བཞེངས་པ་དང་།གང་ཅི་མཐོང་བ་ཐམས་ཅད་རྡོ་རྗེ་གསུམ་དུ་ཤེས་པས་རབ་གནས་བྱེད་པ་དང་།ངག་སྔགས་སུ་ཤེས་པས་བཟླས་པ་རྒྱུན་མི་འཆད་པ་དང་།རྟག་ཏུ་ཡེ་ཤེས་དང་མ་བྲལ་བ་དང་།མི་དང་མི་མ་ཡིན་པའི་སློབ་མ་རྣམས་ལ་གདམས་ངག་སྟོན་པ་དང་།ཚར་གཅོད་རྗེས་འཛིན་གྱིས་སེམས་ཅན་གྱི་དོན་བྱེད་པ་དང་།བདག་ཉིད་མཆོད་པས་སངས་རྒྱས་ཐམས་ཅད་མཉེས་པར་བྱེད་པ་དང་།འོད་གསལ་གྱི་གཉིད་ནམ་ཡང་མི་སྤོང་བ་དང་།གྲོང་པའི་ཆོས་མི་སྤོང་བ་དང་།དབང་པོ་རྣམས་འདོད་ཡོན་ལ་མི་དགག་པ་རྣམས་སོ།།བརྟན་པ་རྒྱ་ཆེར་ཐོབ་ནས་ལག་པའི་ཕྱག་རྒྱ་མི་འཆིང་བ་དང་།སློབ་དཔོན་དང་བརྒྱུད་པའི་བླ་མ་མ་གཏོགས་སྐུ་གཟུགས་ལའང་ཕྱག་མི་བྱེད་ན་གཞན་ལ་ལྟ་སྨོས་ཀྱང་ཅི་དགོས་པ་དང་།དཀྱིལ་འཁོར་གྱི་ལས་མི་བྱེད་པ་ལ་སོགས་པ་ནི་བརྟན་པ་ཆེར་ཐོབ་པའི་བརྟུལ་ཞུགས་སོ།།དགུ་པ་ནི།ཡོན་ཏན་མཐའ་ཡས།།ཞེས་པ་སྟེ།སྤྱོད་པ་སྤྱོད་པའི་ཕན་ཡོན་མཐའ་ཡས་ཀྱང་།མཚོན་ཙམ་བརྗོད་ན།གསང་བ་གྲུབ་པ་ལས་ཚོགས་སྤྱོད་ཀྱི་སྐབས་སུ།ཇི་སྐད་གསུངས་པའི་ས་ཕྱོགས་སུ།།རིག་པའི་བརྟུལ་ཞུགས་སྤྱད་ན་ནི།།སྡིག་པ་མ་ལུས་བྱང་ནས་ནི།།རིག་མ་དང་བཅས་གྲོལ་བར་འགྱུར།།ཞེས་གསུངས་ཤིང་།དེར་མ་ཟད་རེག་པ་དང་གཏམ་འདྲེས་པ་ཙམ་གྱིས་ཀྱང་སེམས་ཅན་གཞན་གྱི་སྡིག་པ་མཐའ་དག་བྱང་བར་འགྱུར་བ་དང་།རིམ་ལྔ་ལས།རང་བཞིན་སྣང་བའི་དབྱེ་ཤེས་ཤིང་།།དེ་ཉིད་བཞི་པ་ལ་བརྟེན་ཏེ།།གང་ཞིག་རྣམ་གསུམ་ལ་སློབ་པ།།དེ་ནི་མྱུར་དུ་འབྲས་ཐོབ་འགྱུར།།ཇི་ལྟར་མེ་ལ་ཤིང་གནས་པ།།མ་གཙུབས་པར་ནི་འབྱུང་མི་འགྱུར།།དེ་བཞིན་བྱང་ཆུབ་བསླབ་བྲལ་བས།།དེ་འདི་ཉིད་ལ་འབྱུང་མི་འགྱུར།།ཞེས་རྣམ་གསུམ་ནི་སྤྱོད་པ་གསུམ་སྟེ།བར་འདའ་ཙམ་མ་གཏོགས།མཐོང་ལམ་དང་སངས་རྒྱས་ཐོབ་པའི་མཐར་ཐུག་གི་རྐྱེན་སྤྱོད་པ་ཁོ་ན་ལ་ལྟོས་པ་དང་།དངོས་གྲུབ་མྱུར་དུ་འགྲུབ་པའང་སྤྱོད་པ་ཁོ་ན་ལ་ལྟོས་པས་ཏེ།མ་གཙུབས་ན་འགལ་དུམ་ཙམ་ལ་མེ་མི་སྐྱེ་བ་བཞིན།སྤྱོད་པ་ལ་བསླབ་པ་དང་བྲལ་ན།དཔེའི་འོད་གསལ་མཐར་ཐུག་ཐོབ་ནའང་ཚེ་འདི་ལ་མཆོག་མི་འགྲུབ་པས།དེས་སྤྱོད་པ་སྤྱད་ན་ཚེ་འདིར་མི་འགྲུབ་མི་སྲིད་པའོ།བཅུ་པ་ནི།དང་པོར་གསང་སྟེ་སྤྱོད།།བརྟེན་ནས་ཨ་བ་དྷཱུ་ཏི་བརྫུ་བག་ཚུལ།།དྲོད་འབྲིང་ཀུན་བཟང་འཇིག་རྟེན་མངོན་དུ་སྤྱད།།ཆེན་པོའི་དྲོད་ཐོབ་ཕྱོགས་ལས་རྣམ་རྒྱལ་ཉིད།།དང་པོར་གསང་བའི་སྤྱོད་པ་བྱ་སྟེ།བདེ་མཆོག་རྩ་རྒྱུད་ལས།མཚན་མོ་རྟག་ཏུ་གསལ་བྱ་ཞིང་།།ཉིན་པར་གསང་བ་ཉིད་དུ་བྱ།།བྱེད་པའི་ཡེ་ཤེས་ཤིན་ཏུ་སྦ།།ཞེས་དང་།ཀྱེ་རྡོ་རྗེར་ཡང་།ཟླ་བ་གཅིག་ཏུ་གསང་ལ་སྤྱད།།ཅེས་གསུངས་ཏེ།རང་གིས་སེམས་བརྟན་མི་བརྟན་བརྟག་པའི་ཕྱིར།མཚན་མོ་དུར་ཁྲོད་ལ་སོགས་པར་ཕྱག་རྒྱ་དང་ལྷན་ཅིག་གམ་ཡེ་ཤེས་ཀྱི་ཕྱག་རྒྱ་ལ་བརྟེན་ནས་རྒྱུ་བར་བྱ་སྟེ།འཇིག་རྟེན་དང་འགལ་བའི་སྤྱོད་པ་སྣ་ཚོགས་པ་བྱས་ཏེ་དེར་ཡེ་ཤེས་ཅུང་ཟད་མི་བརྟན་ན།རེ་ཞིག་སྤྱོད་པ་མི་བྱ་བར་རྣལ་འབྱོར་ཉིད་བརྟན་པའི་ཕྱིར་བསྒོམ་མོ།།གལ་ཏེ་བརྟན་ན་དེ་ཉིད་ཟླ་བ་གཅིག་ཏུ་གོམས་པར་བྱའོ།།དེར་ཕྱག་རྒྱ་ལུང་སྟོན་པའང་འབྱུང་སྟེ།དེ་ནས་སློབ་དཔོན་ལ་གནང་བ་ཞུ་ནས།འཇིག་རྟེན་པའི་མངོན་དུ་ཨ་བ་དྷཱུ་ཏིའི་སྤྱད་པ་སྤྱོད་དེ་སྤྲོས་བཅས་སྤྲོས་མེད་ཇི་ལྟར་ཡང་འཇིག་རྟེན་ཕལ་པ་རྣམས་ཀྱིས་མི་ཤེས་པར་བརྫུ་དགོས་པས།སྨྱོན་པའམ།ནལ་བུའམ།གྱ་ཚོམ་པའམ།རིགས་ངན་ལ་སོགས་པར་བརྫུས་ཏེ་ལུང་ཆེན་ཐོབ་པའི་ཕྱག་རྒྱ་ལེགས་པར་སྦྱངས་ནས།ཟླ་བ་གཅིག་གིས་སྐལ་བ་དང་ལྡན་པར་འགྱུར་བས་དེ་དང་ལྷན་ཅིག་སྤྱོད་པའམ།སྔགས་སྐྱེས་དང་ཞིང་སྐྱེས་དང་མཁའ་འགྲོ་མའི་ཚོགས་དང་ལྷན་ཅིག་སྤྱོད་ཀྱང་རུང་སྟེ།མ་ངེས་པའི་སྤྱོད་པ་སྣ་ཚོགས་གླུ་གར་དང་།ཅ་ཅོ་དང་།རྩེད་མོ་དང་བཞད་གད་དང་བརྒྱད་བཀག་དང་མཆོང་རྒྱུག་སོགས་ཐ་མལ་པ་རྣམས་ལ་སེམས་ཀྱི་འགྱུར་བ་སྣ་ཚོགས་འབྱུང་བའི་བྱ་བ་ཤེས་དགུ་ཅོག་ལ་འཇུག་ཅིང་།ཡིད་གཞན་དུ་མ་གྱུར་བར་བསྒོམ་པ་དང་།ཤ་ལྔ་བདུད་རྩི་ལྔ་དང་འབྱུང་པོའི་གཏོར་མ་དང་ལྷག་མ་བོར་བ་སོགས་བཟའ་ཞིང་།མ་སྲིང་སོགས་བསྒྲོད་བྱ་མ་ཡིན་པ་རྣམས་ལ་བསྒྲོད་པ་སོགས་སྨད་པའི་ལས་སྣ་ཚོགས་པའང་ཏིང་ངེ་འཛིན་གྱི་གྲོགས་སུ་སྤྱོད་པ་དང་།འདིར་རྡོ་རྗེའི་གླུ་གར་ལ་སོགས་པ་རྣལ་འབྱོར་པས་ཤེས་པར་འགྱུར་བ་རྣམས་རེ་ཞིག་མི་བྱ་བ་ཡིན་ནོ།།དེར་རྣམ་པར་རྟོག་པ་མངོན་གྱུར་བ་རྣམས་ནུབ་ཅིང་དྲོད་འབྲིང་པོར་ན་འཕོས་པ་ན་ཀུན་ཏུ་བཟང་པོའི་སྤྱོད་པ་བྱ་སྟེ།སྔ་མ་ལ་ཡུལ་ལ་སོགས་པ་ལ་ལྟོས་ནས་སློབ་དཔོན་ལ་གནང་བ་མ་ཞུས་ན་འདིར་ངེས་པར་ཞུ་སྟེ།འདིར་ནི་འཇིག་རྟེན་རྣམས་ཀྱི་མངོན་དུ་རྣལ་འབྱོར་ཅན་དུ་གོ་བར་བྱ་སྟེ།མ་དད་པའང་ཟློག་པར་བྱེད་པའི་རྫུ་འཕྲུལ་སྣ་ཚོགས་དང་བཅས་ནས་ལྟ་སྟངས་བཞི་ལ་སོགས་པའི་བྱ་བས་སེམས་ཅན་འདུལ་བའི་དོན་སྣ་ཚོགས་པ་བྱེད་པ་སྟེ།འདིར་ཞིང་སྐྱེས་ཀྱི་འདུ་བ་བསམ་གྱིས་མི་ཁྱབ་པ་རྩོལ་བ་མེད་ཀྱང་འཐོབ་པར་འགྱུར་རོ།།དེར་དྲོད་ཆེན་པོ་ཐོབ་པ་ན་ཕྱོགས་ལས་རྣམ་རྒྱལ་གྱི་སྤྱོད་པའི་མགོ་འཛུག་པ་ཡིན་ཏེ།སྔ་མ་རྣམས་ལ་ཡུལ་རྐྱེན་གྱིས་ཚུར་ཅུང་ཟད་གནོད་པའང་ཡོད་ལ་འདི་ཕྱིན་ཆད་ནི་མེད་དོ།།ཕྱོགས་ལས་རྣམ་རྒྱལ་གྱི་སྤྱོད་པ་དང་པོའི་སྐབས་འདིར་སྔར་བཤད་པའི་ཕྱག་རྒྱ་ལ་བརྟེན་ཀྱང་རུང་།འདིར་ངེས་པར་ནུས་པ་ཆེན་པོ་ཐོབ་པས།ཆུ་འབྱུང་མ་དང་།ཐིག་ལེ་མཆོག་མ་སོགས་ལྷ་མོ་འགུག་པར་སླ་བ་རྣམས་དང་།གཞན་ཡང་ལྷ་མོ་ཀླུ་མོ་གནོད་སྦྱིན་མོ་མ་མོ་ཆེན་མོ་རྣམས་ཀྱང་དགུག་པར་བྱ་སྟེ།དེས་ན་སྦྱངས་པ་ལས་བྱུང་བའི་སྔགས་སྐྱེས་ཞིང་སྐྱེས་སམ།གློ་བུར་དུ་བཀུག་པ་སྟེ་དེ་དག་བཞི་པོ་གང་རུང་ལ་བརྟེན་ནས་རྡོ་རྗེ་སེམས་དཔའ་བསྐུལ་ཞིང་བསྒྲུབས་པས་འཕྲལ་ཉིད་དུ་མཐོང་ལམ་མངོན་དུ་བྱེད་དེ།།དེས་ན་འཕགས་པའི་ས་ཐོབ་ནས་ཀྱང་གཙོ་བོར་སྤྱོད་པ་འདི་ཉིད་ལ་བརྟེན་པ་སྟེ།སྤྱོད་པ་ཕྱི་མ་འདི་ཉིད་ཚོགས་སྤྱོད་ཤས་ཆེ་བར་འབྱུང་ངོ་།།འདིར་ཕྱོགས་ལས་རྣམ་རྒྱལ་ཐོག་མ་ནི་སྦྱོར་ལམ་ཆོས་མཆོག་གི་སྐབས་ཀྱི་ཉེ་རྒྱུའི་སྤྱོད་པ་ཡིན་ཏེ་སོ་སྐྱེའི་སྤྱོད་པ་ཕྱོགས་ལས་རྣམ་རྒྱལ་དང་།འཕགས་ལམ་གྱི་རགས་པའི་སྤང་བྱ་ལ་དམིགས་ནས་དེ་བདེ་བ་ཆེན་པོའི་ཡེ་ཤེས་སུ་སྲེ་བར་བྱེད་ཅིང་ཟིལ་གྱིས་གནོན་པར་མི་ནུས་པའི་སྐབས་ནི་དེ་ཉིད་ལ་ལྟོས་ནས་ཨ་བ་དྷཱུ་ཏིའི་སྤྱོད་པ་དང་།མངོན་གྱུར་བ་ཟིལ་གྱིས་གནོན་བྱེད་ཀྱི་སྤྱོད་པ་ནི་ཀུན་བཟང་དང་།ཕྱིས་མི་སྐྱེ་བའི་ཆོས་ཅན་དུ་བྱེད་པའི་སྤྱོད་པ་ནི་འཕགས་ལམ་གྱི་ནང་ཚན་སྤྱོད་པ་གསུམ་ལ་ལྟོས་པའི་ཕྱོགས་ལས་རྣམ་རྒྱལ་ཡིན་ནོ།།སྤྱིར་འཕགས་པའི་སྤྱོད་པ་ཕྱོགས་ལས་རྣམ་རྒྱལ་དུ་འཇོག་པས།འདི་དག་སྤྱོད་པ་གཞན་གཉིས་ལ་གཞི་མཐུན་པ་ནི་ཡོད་དོ།།གསུམ་པ་ཚོགས་སྤྱོད་ཁྱད་པར་དུ་སྨོས་པ་ལ་གསུམ།སྤྲོས་བཅས།སྤྲོས་མེད།ཞར་བྱུང་ཤིན་ཏུ་སྤྲོས་མེད་དོ།།དང་པོ་ལ་གཉིས།གཞུང་དོན་དང་འཕྲོས་དོན་ནོ།།དང་པོ་ནི།ཁྱད་པར་ཚོགས་སྤྱོད་སྤྲོས་བཅས་དཀྱིལ་འཁོར་བསྒྲུབ།།གླུ་གར་བརྡ་ཡིས་ནང་གི་སྦྱིན་སྲེག་དང་།།སྙོམས་འཇུག་འདོད་ཡོན་དབང་པོ་བརྟས་པར་བྱེད།།བདེ་མཆོག་ལུགས་སུ་ཕོ་ཉ་གསུམ་པོ་བསྐུལ།།སྤྱོད་པ་ལས་ཁྱད་པར་ཚོགས་སྤྱོད་སྤྲོས་བཅས་ལ་གསུམ།ཚོགས་སྤྱོད་ཀྱི་དཀྱིལ་འཁོར་ཇི་ལྟར་སྒྲུབ་པ།དེར་འདོད་ཡོན་ལ་ཇི་ལྟར་རོལ་པ།བྱེ་བྲག་བདེ་མཆོག་ལུགས་སུ་ཕོ་ཉའི་འདུ་བ་སྒྲུབ་པའི་ཚུལ་ལོ།།དང་པོ་ནི།རྒྱུད་ནས་བཤད་པའི་གནས་སུ་ཚོགས་ཁང་ཚད་ལྡན་རིམ་པ་གསུམ་པའི་ཕྱི་ལ་ཚང་མང་།བར་དུ་གླུ་གར་རོལ་མོ།ནང་མར་དཀྱིལ་འཁོར་བྲིས་པའི་ལྷའི་གནས་རྣམས་སུ་རོ་དང་སྟག་ལྤགས་སོགས་གདན་བཀྲམ་པ་ལ།རྣལ་འབྱོར་ཕོ་མོ་རྣམས་འབག་གམ་ཚོན་གྱིས་ཁ་དོག་བསྒྱུར་ཅིང་རྡོར་དྲིལ་ཁ་ཊྭཱཾ་སོགས་ཕྱག་མཚན་ཐོགས།ཕྱག་རྒྱ་ལྔ་སོགས་ཆས་སུ་ཞུགས་ཏེ་གཙོ་བོ་དབུས་དང་གཞན་རྣམས་རིགས་སོ་སོའི་ངེས་པས་ཕྱོགས་དང་མཚམས་སུ་འཁོད་པར་བྱ།དེའང་མེ་ཏོག་ཕོག་པའི་ལྷའི་རིགས་སམ་ལུས་ཀྱི་དབྱིབས་དང་།སྲིན་ལག་གི་རྩ་བའི་རི་མོའམ།བློ་བརྟན་སྙིང་ཕོད་ནོར་ཆེ་ཞིང་།།གཞན་ཡིད་སྒྱུར་དང་ལས་ལ་བརྩོན།།རྣམ་སྣང་ལ་སོགས་རིམ་བཞིན་ནོ།།ཞེས་སེམས་ཀྱི་མཐུའི་ཁྱད་པར་རམ།ཁ་དོག་ཉོན་མོངས་སོགས་ཀྱི་བྱེ་བྲག་གོ།བུད་མེད་ཡིན་ན་པད་ཅན་སོགས་རིགས་ཀྱི་དབྱེ་བས་ལྷ་གནས་སོ་སོར་འཁོད་དོ།།གལ་ཏེ་ཞིང་རྣམས་སུ་ངེས་མེད་དུ་སྤྱོད་པ་ཞིག་ཡིན་ན།ཚོགས་ཀྱི་འཁོར་ལོ་རྒྱས་པ་འདི་ལོ་ཟླར་ལན་རེ་སོགས་ཅི་རིགས་པས་སྤྱོད་ཅིང་།བརྡ་དང་གླུ་གར་ལ་སོགས་བྱ་བའི་སྤྲོས་པ་ཐམས་ཅད་དང་བཅས་བཞིན་དུ་འདོད་ཡོན་ལ་རྒྱ་ཆེར་སྤྱོད་པ་ཡིན་གྱི།ཚོགས་ཁང་དང་གདན་ལ་སོགས་པ་ཇི་ལྟ་བ་བཞིན་རྒྱུན་དུ་སྒྲུབ་མི་དགོས་ལ།ཁ་དོག་ཕྱག་མཚན་སོགས་ཀྱང་ཇི་བཞིན་པར་མི་དགོས་པས།ཕྱག་རྒྱ་ལྔས་བརྒྱན་པ་དང་།སྟག་ལྤགས་དང་རོ་རས་གྱོན་པ་སོགས་དང་།དབྱུག་པ་ཅང་ཏེའུ་སོགས་ལྷའི་ཕྱག་མཚན་ཅི་རིགས་པར་བཟུང་བས་ཀྱང་ཆོག་གོ།ཚོགས་ཀྱི་དཀྱིལ་འཁོར་ལྷ་ཉུང་ཞིང་རྣལ་འབྱོར་མ་མང་ན།ལྷ་རེ་རེའི་གནས་སུ་དེ་དག་དུ་མ་འགོད་དུ་རུང་ཞིང་།ཡང་ན་ལྷ་མོ་བརྒྱད་ལ་སོགས་པ་མཆོད་པའི་ལྷ་མོའི་ཚུལ་དུ་འགོད་པའང་རུང་ངོ་།།ཀུན་འདར་གྱི་སྤྱོད་པས་གྲོང་དུ་རྒྱུ་བ་ན་ལྷའི་ཆས་འཇུག་ཀྱང་ཇི་ལྟ་བ་བྱེད་པ་དང་།སྨྱོན་པར་བརྫུ་བ་སོགས་ལ་བག་ཙམ་མི་འགྲིགས་པས་ངེས་པ་མེད་པའི་ཆས་ཀྱིས་ལྷའི་ཆས་འཇུག་ཏུ་དོན་གྱིས་འགྲོ་བ་ཙམ་བྱ་ཆོག་གོ།གཉིས་པ་ནི།བསྐྱེད་རིམ་གྱི་སྤྱོད་པའི་སྐབས་གཙོ་འཁོར་ཐམས་ཅད་སྒྲུབ་ཐབས་ཀྱི་རིམ་པས་དམིགས་པ་མཐུན་པར་བསྐྱེད་པ་ཡིན་ཅིང་།རྫོགས་རིམ་གྱི་སྐབས་སུ་ནི་སྐད་ཅིག་གིས་བསྐྱེད་པ་སྟེ།ལོངས་སྤྱོད་ཐམས་ཅད་བྱིན་གྱིས་བརླབས་ནས།ཇི་ལྟར་ཚོགས་ཀྱི་འཁོར་ལོའི་ཆོ་ག་བཞིན་དུ་བཟའ་བཏུང་རྣམས་ནང་གི་སྦྱིན་སྲེག་བྱ་ཞིང་།ལུས་ཀྱི་དཀྱིལ་འཁོར་ཕུང་ཁམས་སྐྱེ་མཆེད་ཐམས་ཅད་དུ་བདེ་བ་ཆེན་པོས་ཡོངས་སུ་ཁྱབ་པར་བྱས་ལ་ལྷན་ཅིག་སྤྱོད་པ་དང་རྗེས་སུ་སྤྱོད་པའི་ལྷ་མོ་རྣམས་ཀྱི་ནང་ནས།འདོད་པའི་སྒྱུ་རྩལ་ལ་མཁས་པ་ཇི་ལྟར་འདོད་པ་བཞིན་བླངས་ནས་ཕྱག་རྒྱ་ཆེན་པོའི་དངོས་གྲུབ་རྫོགས་པར་བྱའོ།།ཞེས་མོས་པ་བརྟན་པོས་འདུ་ཤེས་གསུམ་དང་ལྡན་པའི་སྒོ་ནས་རྗེས་ཆགས་རྣམ་པ་དྲུག་བསྐྱེད་ཅིང་སྦྱོར་ཐབས་དང་བཅས་ཏེ་སྙོམས་པར་ཞུགས་པ་ན།དགའ་བཞིའི་རིམ་པས་ལྷན་སྐྱེས་ཀྱི་ཡེ་ཤེས་མངོན་དུ་བྱས་ཏེ་བདེ་བ་ཆེན་པོ་ལ་མཉམ་པར་འཇོག།དེ་ལས་ལངས་པ་ན་སྣང་བ་ཐམས་ཅད་སྒྱུ་མ་ལྟར་སྒོམ་ཞིང་གང་སྣང་ལྷ་སྐུར་འཆར་བར་བྱས་ཏེ།དེ་དག་གི་བར་བར་དུ་ཡིད་གཞན་དུ་འགྱུར་བ་མེད་པར་རོལ་རྩེད་རྒྱ་ཆེན་པོ་དག་བྱེད་པ་ནི་སངས་རྒྱས་ཀྱི་གར་ལ་སོགས་པའི་རིམ་པ་དང་།རྣལ་འབྱོར་མ་རྣམས་དང་ལྷན་ཅིག་ཏུ་གཙོ་བོར་ཕྱག་རྒྱ་སྟོན་པ་དང་།རིག་མས་ཕྱག་རྒྱ་དེའི་ལན་སྟོན་པ་དང་།དེ་བཞིན་དུ་ཕྱག་དང་ཕྱག་གི་ལན་དང་།མཆོད་པ་དང་མཆོད་པའི་ལན་དང་།གླུ་དང་གླུའི་ལན་དང་།གར་དང་གར་གྱི་ལན་དང་།ལུས་ངག་གི་བརྡ་ལ་སོགས་པ་དང་།གཞན་ཟློས་གར་དང་།རོལ་མོ་དང་འདུག་སྟངས་དང་གར་གྱི་ཉམས་དགུ་ལ་སོགས་པ་ཇི་ལྟར་འདོད་པ་བསྟེན་ནས་དབང་པོ་རྣམས་བརྟན་པར་བྱའོ།།གསུམ་པ་ནི།གཅིག་ཏུ་གནས་པ་དང་།ཞིང་དུ་རྒྱུ་བའི་སྤྱོད་པ་གང་ཡིན་ཡང་རུང་རྒྱུད་འདིའི་ལུགས་ཀྱི་ཕོ་ཉ་བསྐུལ་བ་ནི་ངེས་པར་དགོས་ཏེ།དེའང་སྦྱངས་པ་ལས་བྱུང་བ་ཡང་དག་པར་བསྟེན་པས་སྔགས་སྐྱེས་རྣམས་དེའི་ལུས་ལ་འཇུག་སྟེ་བདེ་བ་ཆེན་པོའི་མཆོད་པ་ལེན་པར་བྱེད་ཅིང་།དེ་མཉེས་ནས་དངོས་སུ་འདུ་བ་སྟེར་ཏེ་དངོས་སུ་བསྟེན་པ་ན།དེས་ཀྱང་གནས་སུ་རིགས་མཐུན་པའི་ཞིང་སྐྱེས་རྣམས་ལ་གསོལ་བ་འདེབས་ཤིང་སྒྲུབ་པ་པོ་འདི་རྗེས་སུ་བཟུང་བར་མཛོད་ཅེས་བསྐུལ་བས་སྔགས་སྐྱེས་མའི་ལུས་ལ་ཞིང་སྐྱེ་མ་འཇུག་སྟེ།དེར་བདེ་བ་ཆེན་པོའི་མཆོད་པ་ལེན་ཅིང་མཉེས་པ་ན།རང་གི་འདུ་བ་དངོས་སུ་སྟེར་བར་བྱེད་དོ།།དེ་བསྟན་པ་ན་དེས་རང་གི་རིགས་ཀྱི་བདག་པོའི་ལྷན་སྐྱེས་མ་རྣམས་སྐུལ་བར་བྱེད་དེ།དེའི་ལུས་ལ་ལྷན་སྐྱེས་མས་བྱིན་གྱིས་རློབ་ཅིང་ཞུགས་ནས་མཆོད་པ་ལེན།མཉེས་པ་ན་ལྷན་སྐྱེས་ཀྱི་འདུ་བ་མངོན་སུམ་དུ་འདུ་སྟེ་དེ་ཉིད་དུ་གྲོལ་བར་འགྱུར་རོ།།ཕོ་ཉ་གསུམ་གྱིས་མཆོད་པ་ལེན་པ་ལས་བདག་ཉིད་ལ་བསོད་ནམས་ཀྱི་ཚོགས་འཕུལ་བ་དང་།སྒྲིབ་པ་ཟད་པ་ལ་ཕྱི་མ་ཕྱི་མ་སྟོབས་ཆེས་ཆེ་བ་དང་།ཕོ་ཉ་གསུམ་དང་ཕྲད་ན་དངོས་གྲུབ་ཆེ་ཆུང་གསུམ་དེ་ཉིད་དུ་འགྲུབ་ཀྱང་བསོད་ནམས་དམན་པ་ལ་ལས་ཀྱིས་འཆིང་བ་ལས་གཞན་པའི་འདུ་བ་མི་འབྱུང་བས།འཕེལ་ཟད་བྱེད་པའི་ཐབས་དེ་ལྟར་དགོས་པ་ཡིན་ནོ།།དཔེར་ན་བཅུད་ལེན་ཆེན་པོ་དེ་སུས་བསྟེན་ཀྱང་འཇའ་ལུས་སུ་འགྲོ་བ་ཡིན་མོད་ཀྱི།ནུས་པ་དང་སྐལ་བ་མེད་པས་མི་རྙེད་པ་བཞིན་ནོ།།ཕོ་ཉའི་ལམ་ལ་ཞུགས་པ་རྣམས་ལ་ནི།སྔགས་སྐྱེས་ཀྱི་འདུ་བ་སྤྱོད་པའི་ཐོག་མ་ནས་འབྱུང་ཞིང་།རྣལ་འབྱོར་ལམ་འབའ་ཞིག་སྒོམ་པ་རྣམས་ཀྱིས་ནི།སྤྱོད་པའི་ཐོག་མར་སྦྱངས་པའི་རིག་མ་ལ་བརྟེན་ནས་སྔགས་སྐྱེས་བསྐུལ་བས་ཕྱིས་འདུ་བ་འཐོབ་པར་འགྱུར་བ་ལས་ཐོག་མ་ནས་ཐོབ་པ་ཉུང་ཞིང་ལུང་བསྟན་པའི་ཕྱག་རྒྱ་ཡིན་ཀྱང་སྔགས་སྐྱེས་སོགས་ཡིན་པས་མ་ཁྱབ་སྟེ།ཕོ་ཉ་གསུམ་ནི་སྦྱོང་མི་དགོས་པ་ལ་དེ་ནི་སྦྱོང་བར་གསུངས་པའི་ཕྱིར་རོ།།གཉིས་པ་འདི་ལས་འཕྲོས་ཏེ་ཤེས་པར་བྱ་བ་ལ།སྤྱིར་ཚོགས་ཀྱི་འཁོར་ལོ་དེའང་ཐུན་མོང་བ་དང་།ཐུན་མོང་མིན་པ་དང་།སྤྲོས་པ་དང་བཅས་པའི་གནས་སྐབས་ཏེ་རྣམ་པ་གསུམ་དུ་རིག་པར་བྱའོ།།དེ་དག་གང་དུ་འཚོགས་པའི་གནས་ཀྱི་ཁྱད་པར་ཐུན་མོང་བའི་གནས་ནི་ཅུང་ཟད་དབེན་ཞིང་བུག་པ་མེད་པའི་ཁྱིམ་དུ་ཡིན་ལ།ཐུན་མོང་མ་ཡིན་པའི་ནི།ཌོམྦྷི་པའི་ཚོགས་འཁོར་དམ་ཚིག་ལྔ་པ་ལས།ཀྱཻ་རྡོ་རྗེ་འཛིན་པ་རྣམས་དགའ་བར་བྱོས་ཤིག་འཁོར་ལོ་དམ་པ་འདི་དག་ཀྱང་ཕལ་པའི་གནས་སུ་བསྐོར་བར་མི་བྱ་སྟེ།ཚོང་དུས་སུ་སྤང་བར་བྱའོ།།གཡེང་བའི་གྲོང་དང་བྲམ་ཟེའི་ཁྱིམ་དང་རྒྱལ་པོའི་ཕོ་བྲང་དང་དགེ་འདུན་གྱི་ཀུན་དགའ་ར་བ་དང་ཀླ་ཀློ་བག་མེད་པ་དག་ཀྱང་སྤང་བར་བྱའོ།།མུ་སྟེགས་ཀྱི་གྲོང་དང་འབྲོག་དགོན་པ་དང་གཅན་གཟན་རྒྱུ་བའི་གནས་དག་ཀྱང་སྤང་བར་བྱའོ།།མཁའ་འགྲོ་མ་རྒྱུ་བའི་གནས་དང་གྲོང་ཟད་པའི་མཐའ་དང་དགོན་པ་དང་ལྷ་ཁང་དང་དུར་ཁྲོད་དང་ཕུག་སྟོང་པ་དང་ཤིང་དྲུང་དང་ནགས་ཚལ་གྱི་ཐང་དུ་ཕྱིན་ནས་དེ་དག་ཏུ་ཚོགས་ཀྱི་ཁང་པ་རིམ་པ་གསུམ་དང་ལྡན་པ་བརྩིགས་ཏེ།ཞེས་གནས་ཀྱི་སྤང་བླང་གི་མཚན་ཉིད་ཞིབ་པར་གསུངས་པ་ལྟར་སྤྲོས་པ་དང་བཅས་པས་ནི་གང་ཡང་རུང་བར་ཚོགས་ཁང་སུམ་ཐོག་ཕྱི་ནང་ཡང་སུམ་རིམ་ཅན་དུ་བྱས་པ་སྟེ།དེའི་ཡང་ཐོག་བརྩེགས་མའི་འོག་མ་ས་འོག་ཁོ་ན་ན་གནས་པ་དང་།བར་མ་ཕྱེད་མར་གནས་པ་དང་།སྟེང་མ་ས་སྟེང་ན་གནས་པ་སྟེ་ཕྱི་རོལ་ནས་ལྟ་བ་རྣམས་ཀྱིས་རིམ་པ་གཅིག་ཏུ་འདུ་ཤེས་པར་འགྱུར་བའོ།།གང་འཚོགས་པ་རྣལ་འབྱོར་པའི་ཁྱད་པར་ནི།ཐུན་མོང་བ་ལ་བསྐྱེད་རྫོགས་ཀྱི་རིམ་པ་གཉིས་ལས་གང་ཡང་རུང་བ་ལས་སུ་རུང་བ་དང་།ཐུན་མོང་མ་ཡིན་པ་ལ་རྣལ་འབྱོར་པའི་གནས་སྐབས་ཐོབ་པའམ།རང་བཞིན་གྱིས་གྲུབ་པའི་དཔའ་བོ་དང་དཔའ་མོ་དག་དང་།སྤྲོས་བཅས་ལ་ནི་རྣལ་འབྱོར་དང་ལྡན་པ་ཁོ་ནའོ།།དེ་གསུམ་ག་ལའང་རྣལ་འབྱོར་ཕོ་མོ་ལྷ་གྲངས་དང་མཉམ་པར་འདུ་བ་ནི་ཚོགས་ཀྱི་འཁོར་ལོ་དང་།རྣལ་འབྱོར་པ་ཤ་སྟག་ལས་ཆང་ལ་ལོངས་སྤྱོད་པའི་དོན་དུ་རྣལ་འབྱོར་མ་གཅིག་གཙོ་བོའི་གཡོན་དུ་གནས་པ་ནི་དཔའ་བོའི་སྟོན་མོ་དང་།རྣལ་འབྱོར་མ་ཤ་སྟག་ལས་ཤ་ལ་ལོངས་སྤྱོད་པའི་དོན་དུ་རྣལ་འབྱོར་པ་གཅིག་གཙོ་མོའི་གཡས་སུ་གནས་པ་ནི་དཔའ་མོའི་སྟོན་མོའོ།།དཔའ་མོའི་སྟོན་མོ་ལའང་བླ་མ་ལ་ནི་ཕྱག་རྒྱ་ངེས་པར་ཕུལ་དགོས་པར་མན་ངག་སྙེ་མར་བཤད་དོ།།ཡེ་རྒྱ་ལ་བསྟེན་ཏེ་མོས་ངོར་རྣལ་འབྱོར་ཕོ་མོ་གྲངས་མཉམ་དུ་བྱ་བ་ད་ལྟའི་སྔགས་པ་རྣམས་ཀྱི་ཚོགས་འཁོར་ཏེ་ཚོགས་འཁོར་རྗེས་མཐུན་པའོ།།ཡེ་རྒྱ་ལ་བརྟེན་པས་རུང་བའི་ཁུངས་ནི།དམ་ཚིག་ལྔ་པ་ལས།དེས་ཀྱང་རང་རིག་མ་ལ་འཁྱུད།།མི་ནུས་བསམ་གཏན་དག་གིས་བྱ།།ཞེས་སོ།།དེ་བཞིན་དུ་ཤ་ལྔ་དང་བདུད་རྩི་ལྔ་ཡང་མ་འབྱོར་ན་བསམ་གཏན་གྱིས་འགྲུབ་སྟེ།དེ་ཉིད་ལས།གང་ཡང་བདག་གིས་མ་རྙེད་ཅིང་།།སྣོད་མ་ཡིན་པས་འཇིགས་པ་ཡང་།།བདུད་རྩི་ལྔ་དང་ཤ་ལྔ་དག།བསམ་གཏན་གྱིས་ནི་ཡོངས་སུ་བརྟག།ཅེས་སོ།།གསུམ་ག་ལ་ཚོགས་ཀྱི་འདྲེན་པར་གྱུར་བའི་སློབ་དཔོན་ནི་གྲུབ་པ་དང་གྲུབ་པ་མ་ཡིན་པ་ཅི་རིགས་པ་སྟེ།དེ་ལའང་གསུམ་ལས་དགེ་སློང་རྡོ་རྗེ་འཛིན་པ་མཆོག་ཡིན་པའི་ངེས་པས་དེ་ནི་ཁྱིམ་པ་ས་ཐོབ་པ་ཡེ་ཤེས་ཀྱིས་རྒན་པ་ལྟ་བུ་མ་ཡིན་པས་ནི་ངེས་པར་གོང་དུ་བཀུར་ལ།ཅི་སྟེ་ཁྱིམ་པ་རྡོ་རྗེ་འཛིན་པ་ཁོ་ན་ཚོགས་ཀྱི་འདྲེན་པར་གནས་དགོས་པ་ཞིག་ན།དགེ་སློང་རྡོ་རྗེ་འཛིན་པ་དེ་གྲལ་དེ་ཉིད་ཀྱི་འོག་ཏུ་མི་བཞག་པར་གནས་གཞན་ཞིག་ཏུ་བཏང་སྟེ་ཚོགས་ཀྱི་སྐལ་བ་དྲང་བར་བཤད་དོ།།ཚོགས་ཀྱི་འཁོར་ལོ་འདི་དག་ཀྱང་ལྷའི་རྣལ་འབྱོར་མི་མཐུན་པ་དུ་མ་ཚོགས་ན་མཛའ་བ་འདུས་པ་ཞེས་པ་ལྷའི་རྣལ་འབྱོར་ལས་མིང་དུ་བཏགས་པ་དང་།རབ་གནས་དང་སྦྱིན་སྲེག་གི་སྐབས་ཙཱ་རུའི་བཟའ་བ་ཞེས་དུས་སྐབས་ལས་བཏགས་པ་དང་།ལྷ་གྲངས་དང་མཐུན་པའི་འབག་བྱས་ཏེ་ཚར་བཅད་པ་ལ་སོགས་ཀྱི་དུས་སུ་བྱས་ན་སངས་རྒྱས་ཀྱི་གར་ཞེས་དགོས་པ་ལས་བཏགས་པ་དང་།འཇིག་རྟེན་ལས་འདས་མ་འདས་ཀྱི་མཁའ་འགྲོ་མ་འབའ་ཞིག་མཆོད་ན་རིགས་ལྡན་མ་མཆོད་པའམ་གཞོན་ནུ་མའི་སྟོན་མོ་ཞེས་མཆོད་ཡུལ་ལས་མིང་བཏགས་པ་རྣམས་སུ་འགྱུར་ཞེས་བོད་ཀྱི་མཁས་པ་དག་གསུངས་སོ།།གང་གི་ཚེ་འཚོགས་པ་དུས་ཀྱི་ཁྱད་པར་ནི།བརྟག་པ་དང་པོའི་ལེའུ་བདུན་པ་ལས།ཡི་དྭགས་ཟླ་ཕྱེད་བཅུ་བཞི་དང་།།དེ་བཞིན་དུ་ནི་བརྒྱད་པ་ཉིད།།ཅེས་དང་།སམྦུ་ཊའི་དགུ་པའི་གཉིས་པ་ལས།ཟླ་བ་མར་ངོའི་བཅུ་བཞི་དང་།།ཁྱད་པར་དུ་ནི་བརྒྱད་པ་དང་།།ཡར་གྱི་ངོ་ཡི་བཅུ་པ་ལ།།མཆོད་པ་མཆོད་པའི་བདག་ཉིད་འགྱུར།།ཞེས་གསུངས་པའི་དེ་དག་གི་མཚན་མོའི་ཆ་ཁོ་ན་ལ་བྱ།སྤྲོས་བཅས་ལ་ནི་ཟླ་བ་གཅིག་གམ་ལོ་གསུམ་དང་ཕྱོགས་གསུམ་ལ་སོགས་པར་བར་མ་ཆད་པར་སྤྱོད་པའོ།།ཚོགས་པ་རྣམས་ཀྱི་བྱ་བའི་རིམ་པ་ཐུན་མོང་བ་དཀྱིལ་འཁོར་བྲིས་ཏེ།དམ་ཚིག་ལྔ་པ་ལས།སློབ་དཔོན་གྱིས་མ་བསྒོ་བར་བརྡ་མི་བྱའོ།།གསོལ་བ་མ་བཏབ་པར་སྒོ་མི་དབྱེའོ།།བསངས་གཏོར་མ་བྱས་པར་ནང་དུ་མི་འགྲོའོ།།མཆོད་ཡོན་མ་དྲངས་པར་གཏམ་མི་སྨྲའོ།།སློབ་དཔོན་ལ་མེ་ཏོག་མ་ཕུལ་བར་སྟན་ལ་མི་འདུག་གོ།ལས་ཀྱི་སེམས་དཔའ་སེམས་མས་མ་བསྒོ་བར་གྲལ་ལ་མི་འདུག་གོ།ཞེས་གསུངས་པ་ལྟར་བྱས་ལ་དཀྱིལ་འཁོར་འཁོར་ལོ་བསྒོམ།།ཆང་དང་བདུད་རྩི་སྔོན་དུ་འགྲོ་བས་མཆོད་ཅིང་ཀུན་ཏུ་སྤྱོད་པ་ལ་འཇུག་པའོ།།དངོས་གྲུབ་སྒྲུབ་པའི་སློབ་དཔོན་ཆེན་པོའི་དབང་དང་འབྲེལ་ན་སྤྱོད་པའི་སྐབས་ཀྱི་ལམ་དུས་རྡོ་རྗེ་སློབ་དཔོན་དབང་བསྐུར་མཚན་ཉིད་པ་སྦྱིན་ནོ།།ཚུལ་འདིའི་ཕྱག་ལེན་རྒྱས་པ་རྒྱ་བོད་ཀྱི་ཡིག་ཆ་རྙིང་པ་རྣམས་ལས་རྟོགས་པར་བྱའོ།།ཐུན་མོང་མ་ཡིན་པའི་བྱ་བ་ནི་གོང་དུ་བཤད་པ་ལྟར་ལ།དེ་དག་གི་མཐར་རྫས་སྔགས་སོགས་ལ་མི་ལྟོས་པའི་ལས་རབ་འབྱམས་དང་།མཁའ་ལ་སྤྱོད་པ་སོགས་དེར་འདུས་པ་ཇི་སྙེད་པས་འགྲུབ་པ་ནི་དགོས་པའོ།།གཉིས་པ་ཚོགས་སྤྱོད་སྤྲོས་མེད་ནི།སྤྲོས་མེད་ཆ་ཤས་ཅི་རིགས་པ་སྟེན་པ་སྟེ།།གནོད་སྦྱིན་ཕོ་མོ་མངག་གཞུག་སྒྲུབ་པའང་ཡོད།།སྤྲོས་མེད་ཚོགས་སྤྱོད་སྔར་གྱི་ཆ་ཤས་ཅི་རིགས་བསྟེན་པ་སྟེ།ལྷ་གྲངས་དང་མཉམ་པའམ་མང་བའི་ཕྱག་རྒྱ་དང་།རིག་མ་གཅིག་ཁོ་ན་ལའང་རུང་སྟེ།ཆས་འཇུག་དང་།དཀྱིལ་འཁོར་དང་།ཚོགས་ཁང་དང་།ཚོགས་ཀྱི་འཁོར་ལོའི་བྱ་བ་རྣམས་ཅི་རིགས་སུ་སྤྱོད་ཀྱང་།སྔ་མ་ལས་ཆེས་ཉུང་བ་དང་།རེས་འགའ་བྱེད་ལ་ཕལ་ཆེར་མི་བྱེད་པ་སོགས་ཀྱི་སྤྲོས་པ་ཉུང་ངུ་བྱེད་པའོ།།འདིས་ནི་གནོད་སྦྱིན་མོ་དང་ནགས་ཚལ་གྱི་ལྷ་ལ་སོགས་པ་མངག་གཞུག་ཏུ་བསྒྲུབས་ཏེ།དེས་ཡོ་བྱད་སྦྱར་བའང་ཡོད་ལ།སྤྱོད་པ་ཕྱི་མ་གཉིས་ཀྱི་སྐབས་འདིར་ནི་ནགས་ཚལ་གྱི་འབྲས་བུ་སོགས་བཟའ་ཞིང་སྤྱོད་པ་བྱེད་པའང་ཡོད་དེ།འདུས་པ་ལས།སྡོང་བུ་རྩ་བ་འབྲས་བུ་ཡི།།བཟའ་བ་བཅས་ལ་སྤྱད་པར་བྱ།།འོན་ཏང་མྱུར་དུ་སངས་རྒྱས་འགྱུར།།ཞེས་གསུངས་པས་ཚོགས་ཀྱི་འཁོར་ལོའི་བྱ་བ་ཅུང་ཟད་མ་ཚང་བ་ཡང་ཡོད་དོ།།གསུམ་པ་ནི།ཤིན་ཏུ་སྤྲོས་མེད་གཡེང་སྤང་ཡེ་རྒྱ་དང་།།གཉིད་ཀྱི་འོད་གསལ་ལ་བརྟེན་བྷུ་སུ་ཀུ།།དངོས་གཉིས་ཕྱོགས་མཐུན་གསུམ་ཡོད།།ཅེས་པ་སྟེ།ཤིན་ཏུ་སྤྲོས་མེད་ཀྱི་སྤྱོད་པའི་ཚུལ་ནི།རི་བོ་དང་ཆུ་ངོགས་དང་དུར་ཁྲོད་དང་རང་གི་ཁང་པ་སོགས་གང་ཡང་རུང་བར་གནོད་སྦྱིན་མོ་སོགས་མངག་གཞུག་ཏུ་སྒྲུབ་པའམ།བསོད་སྙོམས་སམ་གཞན་གྱིས་ཁ་ཟས་སྦྱོར་བ་ཡང་རུང་སྟེ།གཡེང་བ་ཐམས་ཅད་སྤངས་ཤིང་ཏིལ་འབྲུ་ཙམ་ཡང་ཡོངས་སུ་འཛིན་པའི་བློ་དོར་ནས།རང་གི་སྙིང་ག་ནས་ཕྱུང་བའི་ཡེ་ཤེས་ཀྱི་ཕྱག་རྒྱ་དང་མཉམ་པར་སྦྱོར་བ་ལྷུར་ལེན་པ་ཡིན་ལ།ཁྱད་པར་རྫོགས་རིམ་པས་ནི་གཉིད་ཀྱི་འོད་གསལ་ཉིད་རྟག་ཏུ་བསྒོམ་པ་ཡིན་ནོ།།འདི་ལ་བྷུ་སུ་ཀུའི་སྤྱོད་པ་ཞེས་བྱ་སྟེ།བྷུ་ནི་བྷུཉྫ་སྟེ་ཟ་བ།སུ་ནི་སུཔྟ་སྟེ་གཉིད་ལོག་པ།ཀུ་ནི་ཀུ་ཐར་ཏེ་བཤང་གཅིའི་ཕྱིར་འཆག་པ་སྟེ་ལུས་འཚོ་བའི་ཟས་ཙམ་བཟའ་བ་དང་།འོད་གསལ་གྱི་གཉིད་ལོག་པ་དང་།འཆག་སར་འགྲོ་བ་ཙམ་མ་གཏོགས་གཞན་རྣམ་པར་རྟོག་པ་ཐམས་ཅད་སྤང་བའི་དོན་ནོ།།འདིར་གཉིད་ཀྱི་འོད་གསལ་བསྒོམ་པ་གཉིད་རང་བབས་སུ་བྱུང་བ་ཙམ་འོད་གསལ་དུ་འཇུག་པ་ནི་མ་ཡིན་ཏེ།དེ་ནི་སྐབས་འདིའི་སྤྱོད་པ་གཞན་གཉིས་ལའང་ཡོད་པའི་ཕྱིར།དེས་ན་སྤྱོད་པ་གཞན་གཉིས་ལ་ཕྱིའི་ཕྱག་རྒྱ་བསྟེན་པའི་དོད་འདིར་གཉིད་ཀྱི་འོད་གསལ་སྒོམ་པ་ཡིན་པས་རྟག་ཏུ་གཉིད་ལོག་པར་བྱེད་པ་ཡིན་ནོ།།དེས་ན་བསྐྱེད་རིམ་གྱི་ཤིན་ཏུ་སྤྲོས་མེད་ལ་ནི་བྷུ་སུ་ཀུའི་སྤྱོད་པ་ཞེས་མི་བྱའོ།།དེ་ལའང་ཞིབ་ཏུ་དབྱེ་ན།ཆགས་བཅས་འདོད་ཆགས་ཀྱི་སྤྱོད་པ་ཙམ་པོ་འདི་ནི་བསྐྱེད་རིམ་གྱི་ཤིན་ཏུ་སྤྲོས་མེད་ཁོ་ན་ཡིན་ལ།བརྩོན་འགྲུས་ཅན་ཚེ་འདིར་འཚང་རྒྱ་བའི་སྤྱོད་པ་ནི་ཡེ་ཤེས་ཀྱི་ཕྱག་རྒྱ་གཉིད་དང་བསྲེ་བ་དང་བཅས་པ་གོང་དུ་བསྟན་པ་ཉིད་དེ་ཤིན་ཏུ་སྤྲོས་མེད་ཀྱི་སྤྱོད་པ་དངོས་གཉིས་དང་།བར་དོར་འདའ་བའི་ཚེ་འཆི་བ་འོད་གསལ་མཐོང་བའི་ལམ་ལ་འཇུག་པ་དེ་ཉིད་འཆི་བ་དང་བསྲེ་བ་དང་།དྲོད་ཐོབ་ནས་གཉིད་ཀྱི་འོད་གསལ་ལ་རྩེ་གཅིག་ཏུ་དྲིལ་བས་ཚེ་འདིར་སྒྱུ་ལུས་མ་ཐོབ་པ་བར་དོར་ཐོབ་ནས་དེའི་རྟེན་ལ་ཟུང་འཇུག་གི་སྐུ་འགྲུབ་པའམ།རིག་པ་འཛིན་པའི་ལུས་ཁྱད་པར་ཅན་ཞིག་གྲུབ་པའི་རྟེན་ལ་འདའ་བའི་ལུགས་ལའང་རུང་སྟེ་གཉིད་དང་བསྲེ་བ་སྐྱེ་བ་བརྒྱུད་ནས་འཚང་རྒྱའི་སྤྱོད་པ་དང་།ས་བཅུའི་མཐའི་བར་མདོ་ལུགས་ཀྱིས་བགྲོད་ནས་དེ་ནས་སྔགས་ལ་འཇུག་པ་ཉེ་རྒྱུ་བཙན་ཐབས་ཀྱི་སྤྱོད་པ་སྟེ་ཤིན་ཏུ་སྤྲོས་མེད་ཀྱི་སྤྱོད་པ་དང་ཕྱོགས་མཐུན་གསུམ་མོ།།བར་པ་དེ་གཉིས་ནི་སྤྱོད་པ་དངོས་མ་ཡིན་ཅིང་།ཕྱི་མ་ནི་ལས་ཀྱི་ཕྱག་རྒྱ་ལ་བརྟེན་པ་ཡིན་ཀྱང་ཤིན་ཏུ་སྤྲོས་མེད་ཀྱི་ཕྱོགས་སུ་བསྡུ་སྟེ་དམིགས་བསལ་ཡིན་ནོ།།འདི་ནི་མཚོན་བྱེད་ཙམ་སྟེ་འཚང་རྒྱ་ཁའི་ཉེ་རྒྱུའི་སྤྱོད་པ་ཐམས་ཅད་ཀྱང་དེ་ཉིད་དོ།།རྩ་བའི་དྲུག་པ་དེ་དག་ལས་འཕྲོས་པའི་དོན་ལ་བཞི།དབང་རིམ་དང་སྦྱར་བ།དབང་གི་ཁྱད་པར།རྒྱུད་ཀྱི་རྒྱལ་པོའི་དགོངས་པ།ཐམས་ཅད་ཀྱི་དོན་བསྡུ་བའོ།།དང་པོ་ནི།སྤྲོས་བཅས་སོགས།།དབང་པོ་རྟུལ་འབྲིང་རྣོན་པོར་རིམ་གྱིས་མྱུར།།སྤྱིར་དཔེའི་འོད་གསལ་མཐར་ཐུག་སྒྲུབ་བྱེད་ཀྱི་སྤྱོད་པ་ལའང་གཙོ་བོར་གསུམ་པོ་གང་བྱེད་ཀྱང་སྤྲོས་བཅས་སྤྲོས་མེད་གང་རིགས་ཤིག་ངེས་པར་སྤྱོད་དགོས་ལ།རླུང་སེམས་ཙམ་གྱི་སྐུ་འགྲུབ་ཕན་ཆད་དུ་ནི་སྤྱོད་པ་གསུམ་གང་ལ་བརྟེན་ཀྱང་རུང་།སྤྲོས་བཅས་སོགས་གསུམ་པོ་དབང་པོའི་རིམ་པ་དང་མཐུན་པར་སྤྱོད་དེ།དེའང་དབང་པོ་རྟུལ་པོ་ལ་སྤྲོས་བཅས།དབང་འབྲིང་ལ་སྤྲོས་མེད།དབང་པོ་རྣོན་པོ་ལ་ཤིན་ཏུ་སྤྲོས་མེད་རྣམས་རིམ་གྱིས་མྱུར་བ་ཡིན་ནོ།།གཉིས་པ་ནི།དབང་བསྐུར་དང་འབྲེལ་ཉེ་རྒྱུ་མངོན་བྱང་ཡིན།།སྤྱོད་པ་སྤྱད་པའི་རྣལ་འབྱོར་པ་དེ་ལ་དབང་བསྐུར་བ་དང་ཡོངས་སུ་འབྲེལ་བ་ནི་ཉེ་རྒྱུ་མངོན་བྱང་ཞེས་བྱ་བ་ཡིན་ཏེ།དེའང་སེམས་དབེན་གྱི་རྣལ་འབྱོར་པ་དེ།སྤྱོད་པའི་སྐབས་སུ་རྡོ་རྗེ་སློབ་དཔོན་མིའི་རྟེན་ཅན་གྱིས་དབང་བསྐུར་བ་ཡིན་ལ།དེའང་མོས་པ་ལམ་བྱེད་ཙམ་མ་ཡིན་པར་དངོས་སུ་རིག་མ་དང་བཅས་པས་དབང་བསྐུར་བ་ཡིན་ནོ།།དེའི་རྒྱུད་དམ་ཚིག་མ་ཉམས་པའི་རྟེན་འབྲེལ་གྱིས་ཉེ་རྒྱུའི་དབང་བསྐུར་བའང་མངོན་བྱང་འོག་མར་སངས་རྒྱས་སྤྲུལ་པའི་སྐུ་རྣམས་ཀྱིས་དབང་བསྐུར་བ་ཡིན་ཏེ།སྐུ་དངོས་སམ།སྔར་གྱི་རྡོ་རྗེ་སློབ་དཔོན་དེའི་ཚུལ་བཟུང་ནས་སམ།དེ་ལ་བྱིན་གྱིས་བརླབས་ནས་དབང་བསྐུར་བ་དང་།མངོན་བྱང་གོང་མར་ནི་ལོངས་སྤྱོད་རྫོགས་པའི་སྐུ་རྣམས་ལས་དབང་བསྐུར་བ་ཐོབ་པ་ཡིན་ནོ།།སྤྱིར་མཆོག་གི་དངོས་གྲུབ་ལ་དང་པོ་དང་།ཐ་མ་དང་།གཉིས་ཀ་བརྒྱུད་མར་རེག་པའི་ཉེ་རྒྱུ་གསུམ་གྱི་དང་པོ་སྤྲུལ་པའི་སྐུ་དང་།བར་མ་ལོངས་སྐུས་དབང་བསྐུར་བ་དེ་ཡིན་ལ།ཕྱི་མ་ནི་རིག་མའི་བརྟུལ་ཞུགས་ཀྱི་སྤྱོད་པ་ཐམས་ཅད་ཡིན་ཅིང་།དེའང་ཚོགས་ཀྱི་དཀྱིལ་འཁོར་དུ་ཆུ་དང་ཅོད་པན་ནས་གསང་བའི་དབང་གི་བར་དུ་བསྐུར།ཉི་མ་དམར་ཐག་ཆད་པ་ན་ཤེས་རབ་ཡེ་ཤེས་ཀྱི་དབང་བསྐུར་བ་དང་འབྲེལ་བའི་རྒྱུ་ལ་བསྟེན།རིག་མ་དང་ལྷན་ཅིག་ཐོ་རངས་མངོན་པར་བྱང་ཆུབ་པར་འགྱུར་བ་ཡིན་ནོ།།དེ་ལྟར་ཡང་རྒྱུད་ལས།རྡོ་རྗེ་ཉི་མ་ནུབ་ནས་ནི།།སྒྲུབ་པ་ཀུན་ཏུ་བརྩམ་པར་བྱ།སྐྱ་རེངས་འཆར་བའི་དུས་སུ་ནི།།སྒོམ་པ་མཆོག་ནི་འགྲུབ་པར་འགྱུར།།ཞེས་སོ།།གསུམ་པ་ནི།དུས་ཀྱི་འཁོར་ལོར་རྡོ་རྗེ་བཞི་དང་ནི།།རིགས་དྲུག་ཕ་རོལ་ཕྱིན་པའི་སྤྱོད་པ་གསུངས།།རྒྱུད་ཐམས་ཅད་ཀྱི་རྒྱལ་པོ་དཔལ་དུས་ཀྱི་འཁོར་ལོའི་རྩ་རྒྱུད་རྒྱས་བསྡུས་ལས་སྤྱོད་པའི་རྣམ་གཞག་མང་དུ་གསུངས་པ་ཐམས་ཅད་རྡོ་རྗེ་བཞི།རིགས་དྲུག།ཕ་རོལ་ཕྱིན་དྲུག་གི་སྤྱོད་པ་རྣམས་ལ་འདུ་བར་བཤད་དེ།དེའང་རྡོ་རྗེ་བཞིའི་སྤྱོད་པ་ནི།བསྡུས་པའི་རྒྱུད་ལས།ཉིན་མོ་དང་ནི་མཚན་མོར་ཐིག་ལེ་དག་ལས་དཀར་པོའི་རྒྱུན་འབབ་གང་ཞིག་མཱ་མ་ཀི་སྟེ་ཆང་མ་ཡིན།།གོ་ཀུ་ལ་སོགས་མིག་ལ་སོགས་པ་ཉིན་ཞག་སོ་སོར་སྤྲོས་ཏེ་ཤ་གཞན་རེས་འགའ་དག་ཀྱང་མིན།།རང་རིག་པ་ལ་གནས་པའི་ལྷ་རྣམས་དག་གི་དག་པའི་ལུས་ལ་བདུད་རྩི་ལྔ་རྣམས་བསྙེན་པ་སྟེ།།སྟོང་པར་སེམས་ནི་རབ་ཏུ་ཞུགས་ནས་རོ་མཉམ་བྱེད་པ་འཁྲིག་པ་དེ་ནི་སྐྱེ་གནས་ལ་མ་ཡིན།།ཞེས་གསུངས་ཏེ།ཀུན་རྫོབ་ཏུ་ནུས་པ་བརྟེན་པའི་རྣལ་འབྱོར་པས་མྱོས་འགྱུར་ལྔ་བཏུང་།ཤ་ལྔ་དང་བདུད་རྩི་ལྔ་བཟའ།རིགས་ལྔའི་ཕྱག་རྒྱ་བསྟེན་པ་ཡིན་ལ་ངེས་དོན་དུ་དེ་དག་གི་དོན་རིམ་པ་བཞིན།བྱང་ཆུབ་ཀྱི་སེམས་ཀྱི་རྩལ་སྦྱོང་།དབང་པོ་ལྔའི་རླུང་དང་རྣམ་རྟོག་དགག།རྩ་འཁོར་རྣམས་སུ་རླུང་གི་སྦྱོར་བས་ཐིག་ལེ་བཅིངས།སྟོང་གཟུགས་ལ་བརྟན་པར་བྱང་སེམས་མཉམ་པར་འཇོག་པ་རྣམས་སོ།།གཉིས་པ་རིགས་དྲུག་གི་སྤྱོད་པ་ནི་རྒྱུད་ལས།ངེས་པར་རྡོ་རྗེའི་རིགས་དག་ལ་ནི་སྲོག་གཅོད་བྱ་སྟེ་རལ་གྲི་ལ་ཡང་བདེན་པ་མིན་པའི་ཚིག།རིན་ཆེན་ལ་ནི་གཞན་ནོར་དབྲོག་བྱ་མཆོག་གི་པདྨའི་རིགས་ཉིད་ལ་ཡང་གཞན་གྱི་བུད་མེད་འཕྲོག།ཆང་དང་སྒྲོན་མ་སངས་རྒྱས་རྣམས་དང་བཟང་པོའི་ཡུལ་རྣམས་མཐའ་དག་འཁོར་ལོ་ལ་ནི་བསྐྱང་བར་བྱ།།གཡུང་མོ་ལ་སོགས་མཐའ་དག་བུད་མེད་རྣམས་ནི་གྲི་གུག་ལ་ཡང་མཁའ་ཡི་པདྨ་སྨད་མི་བྱ།།སེམས་ཅན་དོན་གྱི་སླད་དུ་ནོར་དང་བཅས་པའི་ལུས་ནི་སྦྱིན་པར་བྱ་སྟེ་ཁྱོད་ཀྱིས་བསྲུང་མི་བྱ།།རིགས་ཀྱི་བུ་ཀྱེ་སངས་རྒྱས་ཉིད་དུ་འགྱུར་བ་གཞན་དུ་མཐའ་ཡས་བསྐལ་པས་མིན་པར་རྒྱལ་བས་གསུངས།།ཞེས་པ་སྟེ།དྲང་དོན་དུ་སྟོང་ཉིད་སྙིང་རྗེའི་ཏིང་ངེ་འཛིན་གྱི་གསལ་སྣང་ནི་རྒྱས།ཕྲིན་ལས་ཐོགས་མེད་དུ་འགྲུབ་པའི་ནུས་པ་ནི་རྙེད།ཐབས་གཞན་མེད་ཅིང་ཐབས་དེ་ཁོ་ནས་འགྲོ་དོན་དུ་འགྱུར་ངེས་པ་ཡིན་ན།སྲོག་གཅོད་པ་དང་།རྫུན་སྨྲ་བ་དང་།གཞན་ནོར་འཕྲོག་པ་དང་།ཕ་རོལ་གྱི་བུད་མེད་འཕྲོག་པ་རྣམས་ཀྱང་ཚོགས་ཆེན་པོའི་ཡན་ལག་ཏུ་འགྱུར་རོ།།དེའང་ནུས་མཐུའི་སྒོ་ནས་ཡིན་གྱི།དུག་མཚོན་སོགས་ཕལ་པའི་བྱེད་པས་མ་ཡིན་ནོ།།ཆང་དང་།སྒྲོན་མ་སྟེ་ཤ་དང་།སངས་རྒྱས་ཏེ་བདུད་རྩི་ལྔ་བསྟེན་ཚུལ་གོང་དང་འདྲ།གཟུགས་མཛེས་པ་དང་སྒྲ་སྙན་པ་སོགས་ཡུལ་ལྔ་བསྟེན།ཞུ་བདེ་འཛག་མེད་དུ་འཆིང་བར་ནུས་ན།གཡུང་མོ་ལ་སོགས་པའི་རིགས་མ་ངེས་པའི་ཕྱག་རྒྱ་སྒྲུབ་པ་སྟེ།མདོར་ན་རྨད་བྱུང་འགལ་བའི་སྤྱོད་པས་སེམས་ཅན་གྱི་དོན་བྱེད་པའང་ཡིན་ལ།ངེས་དོན་དུ་ནི་དེ་དག་རིམ་པས་ལས་རླུང་ཉི་ཁྲི་ཆིག་སྟོང་དྲུག་བརྒྱ་འགོག་པ་དང་།གང་ལ་གང་འདུལ་གྱི་ཆོས་སྟོན་པ་དང་།མི་འགྱུར་བའི་བདེ་བ་སྒྲུབ་པའི་ཐབས་ལ་བརྩོན་པ་དང་།རྣམ་པ་ཀུན་ལྡན་གྱི་སྟོང་གཟུགས་ཕྱག་རྒྱ་ཆེན་པོ་འགྲུབ་པའི་ཐབས་ལ་བརྩོན་པ་སྟེ་བཞི་དང་།སྔར་བཤད་པའི་ངེས་དོན་གྱི་དམ་ཚིག་བཞི་གཅིག་ཏུ་བགྲངས་པ་དང་།སྟོང་གཟུགས་ཕྱག་རྒྱ་ཆེན་པོ་ཉིད་ཀྱིས་དབུ་མར་ཐིག་ལེ་དགག་པའམ།འདི་ཡོད་ཕྱིན་ཕྱག་རྒྱ་གཉིས་ལྡན་དང་གསུམ་ལྡན་ཡང་སྟེ།དེ་ལྟར་ན་རིགས་དྲུག་སོ་སོའི་དམ་ཚིག་གོ།ལུས་དང་ལོངས་སྤྱོད་སེམས་ཅན་ལ་བློས་བཏང་བ་ནི།རིགས་དྲུག་ཐུན་མོང་གི་སྤྱོད་པའོ།།གསུམ་པ་ཕར་ཕྱིན་དྲུག་གི་སྤྱོད་པ་ནི།ནོར་རྣམས་སྤངས་པས་སྦྱིན་པ་ཡིད་དང་བུད་མེད་འགྲོགས་པ་ལས་ཀྱང་འཕོ་བ་མེད་པ་ཚུལ་ཁྲིམས་ཏེ།།བཟོད་པ་སྒྲ་ལ་སོགས་པ་མི་འཇུག་པ་སྟེ་རླུང་གིས་གཉིས་ཀའི་བསྒྲོད་པ་འཇིག་པ་བརྩོན་འགྲུས་ཉིད།།བསམ་གཏན་ཤེས་རབ་དག་ཀྱང་ལྷན་སྐྱེས་བདེ་ལ་གནས་པའི་སེམས་དང་ཀུན་ཏུ་འགྲོ་བ་ཀུན་གྱི་སྐད།།དེ་ལས་སེམས་ཅན་དོན་དང་རྫུ་འཕྲུལ་སྲིད་པ་མཐར་བྱེད་མི་སྐྱེ་ཐོབ་སྟེ་གཞན་པ་བཞི་རྣམས་སོ།།ཞེས་གསུངས་ཏེ།ལྟོས་མེད་བཞི་ལྡན་ནི་སྦྱིན་པ།རྗེས་དྲན་ནི་ཚུལ་ཁྲིམས།སོར་བསམ་ནི་བཟོད་པ།སྲོག་འཛིན་ནི་བརྩོན་འགྲུས།ཏིང་ངེ་འཛིན་ལས་ལུས་སེམས་ལྷན་སྐྱེས་མི་འགྱུར་བའི་བདེ་བ་ནི་བསམ་གཏན།ཏིང་ངེ་འཛིན་གྱི་ངག་གཞོམ་མེད་ཀྱི་སྒྲ་དབྱངས་ནི་ཤེས་རབ།དེ་ལྟར་རང་རྒྱུད་དག་པས་ཆོས་བསྟན་པ་སོགས་ལྟ་ཅི་སྨོས།མཐོང་ཐོས་དྲན་རེག་སོགས་ཐམས་ཅད་མྱུར་དུ་བྱང་ཆུབ་ལ་འགོད་པའི་སེམས་ཅན་གྱི་དོན་འབྱུང་བ་ནི་ཐབས།སེམས་ཅན་གང་ལ་གང་འདུལ་དུ་རྫུ་འཕྲུལ་སྣ་ཚོགས་པ་དམིགས་པ་མེད་པའི་འདུན་པ་ཙམ་ལས་འབྱུང་བའི་སྨོན་ལམ།ཟུང་འཇུག་གི་ཏིང་ངེ་འཛིན་ལས་རང་རྒྱུད་ཀྱི་སྲིད་པ་སྟེ་ཉོན་མོངས་སྤོང་ཞིང་།གཞན་རྣམས་ཀྱི་སྡུག་བསྔལ་མཐར་འབྱིན་པའི་སྟོབས།མི་སྐྱེ་མི་འགག་པ་སྟེ་གདོད་མའི་རང་བཞིན་མངོན་དུ་གྱུར་པའི་ཡེ་ཤེས་ནི་ཡེ་ཤེས་ཀྱི་ཕར་ཕྱིན་ཏེ་དེ་རྣམས་ཅི་ནུས་སུ་སྒྲུབ་པར་བྱེད་པའོ།།བཞི་པ་ནི།ཀུན་ཀྱང་བསྐྱེད་རྫོགས་སྤྱོད་པ་གཉིས་སུ་འདུ།།སྤྱོད་པའི་རྣམ་དབྱེ་ཇི་སྙེད་པ་དེ་དག་ཀུན་ཀྱང་མདོར་བསྡུ་ན་བསྐྱེད་རིམ་གྱིས་དངོས་གྲུབ་སྒྲུབ་པ།རྫོགས་རིམ་ལ་བརྟེན་ནས་དངོས་གྲུབ་སྒྲུབ་པའི་ཕྱིར་སྤྱོད་པ་གཉིས་ཡིན་པས་བསྐྱེད་རྫོགས་ཀྱི་སྤྱོད་པ་གཉིས་སུ་འདུའོ།།བདུན་པ་ནི།ཡན་ལག་གནད་དབབ་དྲག་ཤུལ་སྦྱོར་བ་ནི།།བསྐྱེད་རྫོགས་ནང་ལ་གཞོལ་བས་མི་དགོས་ཤིང་།།སྔགས་ལ་གཞོལ་དང་རྫོགས་རིམ་གནས་པར་ཡང་།།གླང་པོ་རྟ་ཡི་མཐའ་བཞིན་དགོས་སྐབས་ཡོད།།སྤྱོད་པའི་ཡན་ལག་སྡིག་སྐྱོར་གྱི་ལས་སམ་ཕུར་བུས་གདབ་པའམ།དྲག་ཤུལ་གྱི་སྦྱོར་བ་ཞེས་བྱ་བ་དངོས་གྲུབ་ཀྱི་དོན་དུ་ལྷ་གནད་ལ་དབབ་པའི་སྦྱོར་བ་ནི་རྣམ་པ་གཉིས་ཡིན་ཏེ།བསྐྱེད་རིམ་དང་རྫོགས་རིམ་ལའང་སྟོང་ཉིད་ཀྱི་རྣལ་འབྱོར་གོམས་པ་དག་གིས་བྱ་དགོས་པའི་སྐབས་སྲིད་པའོ།།དང་པོ་བསྐྱེད་རིམ་གྱི་དྲག་ཤུལ་སྦྱོར་བ་ནི།སྤྱིར་བསྐྱེད་རིམ་གྱི་རྣལ་འབྱོར་ལ་གནས་པའི་གང་ཟག་ལ་གཉིས་ཡོད་དེ།ནང་ལ་གཞོལ་བའི་རྣལ་འབྱོར་པ་དང་།སྔགས་ལ་གཞོལ་བ་གཉིས་ཀྱི་སྔ་མས་ནི་དྲག་ཤུལ་སྦྱོར་བ་མི་དགོས་ཤིང་།ཕྱི་མའི་ངོ་བོ་རགས་པའི་བསྐྱེད་རིམ་བརྟན་པ་སྟེ།སྔགས་ལ་གཞོལ་བ་དེས་རིལ་བུ་མིག་སྨན་སོགས་དངོས་གྲུབ་སྒྲུབ་པའི་ཕྱིར་དུ་སྤྱོད་པ་ལན་གསུམ་བསྐྱར་ནས་ཟླ་བ་དྲུག་ལ་སོགས་པའི་བར་དུ་སྤྱད་ཀྱང་མ་གྲུབ་ན།དེའི་ཚེ་ཕྱག་རྒྱའི་པདྨར་གནས་པའི་ལྷ་ལ་ཕུར་བུ་འདེབས་པ་སོགས་རྡོ་རྗེ་སེམས་དཔའ་བསད་པའི་དྲག་ཤུལ་སྒྲུབ་པས་དངོས་གྲུབ་སྟེར་བའི་དོན་དུ་ལྷ་གནད་ལ་བོར་ཞིང་བསྐུལ་བས།ལྷ་དེ་དང་འཕྲལ་དུ་མཇལ་ཞིང་མཆོག་འགྲུབ་པར་བཤད་དོ།།རྫོགས་རིམ་གྱི་རྣལ་འབྱོར་པ་ལ་སྤྱིར་དྲག་ཤུལ་སྦྱོར་བ་མི་དགོས་པར་འདོད་མོད།རྫོགས་པའི་རིམ་པ་ལ་གནས་པས་ཀྱང་།མཆོག་གི་དངོས་གྲུབ་ཀྱི་དོན་དུ་སྤྱོད་པ་ལན་གསུམ་བསྐྱར་བ་ཟླ་བ་དྲུག་ཏུ་སྤྱད་ཀྱང་མ་གྲུབ་ན།རྫོགས་རིམ་གྱི་འཕྲོས་རེ་ཞིག་བཞག་ནས།མཚན་མ་དང་བཅས་པའི་བསྐྱེད་རིམ་གྱི་སྤྱོད་པ་དྲག་ཤུལ་སྦྱོར་བ་དང་བཅས་པ་ལ་ཞུགས་པས་འགྲུབ་པ་ཡིན་ཏེ།དཔེར་ན་སྐྱེས་བུ་ཞིག་གིས་རི་ལ་བགྲོད་པ་ལ་བཞོན་པ་གླང་པོ་ཆེ་ལ་གནས་ནས་གཡུལ་འཐབ་པ་ལ་འཁྲུགས་པ་རྒྱལ་བར་མ་གྱུར་ན།དེ་ལས་བབས་ཏེ་རྟ་ལ་གནས་ཤིང་འཐབ་པས་རྒྱལ་བ་བཞིན་ནོ།།དེས་ན་རྫོགས་རིམ་ལ་གནས་པའི་རྣལ་འབྱོར་པ་འགའ་ཞིག་ལའང་མཚན་བཅས་ཀྱི་སྤྱོད་པ་དྲག་ཤུལ་སྦྱོར་བ་དང་བཅས་པ་ལ་འཇུག་དགོས་པའི་སྐབས་ཡོད་པ་གྲུབ་ཆེན་བདེ་ཆེན་མགོན་པོའི་ཞལ་ལུང་ངོ་།།རྩ་བའི་གསུམ་པ་གོང་མ་སྤྱིའི་བཞེད་པ་སྨོས་པ་ནི།གོང་མ་ཕལ་ཆེར་ལས་དང་པོ་ཡི་དུས།།དམ་སྡོམ་སྲུང་ཞིང་ཁ་ན་མ་ཐོ་སྤང་།།ལམ་བརྩོན་ཀུན་བཟང་སྤྱོད་པས་རྫོགས་རིམ་གྱི།།མཉམ་གཞག་དྲོད་ཐོབ་ཤ་རྩི་རིག་མ་སོགས།།སྦས་པའི་གསང་སྤྱོད་མཉམ་རྗེས་བརྟན་པའི་ཚེ།།རིག་མ་དང་བཅས་རྣལ་འབྱོར་ཆས་ཞུགས་ཏེ།།ཚོགས་སྤྱོད་མངོན་གྱུར་རིག་བརྟུལ་སྤྱོད་པར་གྲགས།།བོད་ཀྱི་བླ་མ་གོང་མ་ཕལ་ཆེ་བའི་བཤད་སྲོལ་དང་བསྟུན་ན།ལས་དང་པོ་པ་ཡི་དུས་སུ་ཐུན་མོང་དང་ཐུན་མོང་མ་ཡིན་པའི་དམ་ཚིག་དང་སྡོམ་པ་ཚུལ་བཞིན་དུ་བསྲུང་ཞིང་ཁྱིམ་པ་དང་རབ་བྱུང་གང་ཡིན་ཀྱང་སོ་སོའི་ཁ་ན་མ་ཐོ་བ་མེད་པར་ལམ་བསྒོམ་པ་ལ་བརྩོན་པ་ནི་ཀུན་བཟང་སྤྱོད་པ་ཞེས་བྱ།དེས་རྫོགས་རིམ་གྱི་མཉམ་གཞག་ལ་དྲོད་རྟགས་ཐོབ་ནས་ཅུང་ཟད་ཡེ་ཤེས་ལ་དབང་བའི་དུས་སུ་དངོས་སུ་རྣལ་འབྱོར་པའི་བྱ་བ་མི་བྱ་བར་ཁ་ན་མ་ཐོ་བ་ཐམས་ཅད་སྤངས་ཤིང་།གསང་ནས་རིག་མ་དང་ཤ་ལྔ་བདུད་རྩི་ལྔ་བསྟེན་པ་སོགས་སྔགས་ཀྱི་ཀུན་སྤྱོད་མཐའ་དག་བྱ་བ་སྦས་པའི་སྤྱོད་པའམ་གསང་སྤྱོད་ཅེས་བྱ།དེས་མཉམ་རྗེས་གཉིས་ཀའི་རྟོགས་པ་བརྟན་ནས་ཡེ་ཤེས་ལ་ཆེར་དབང་བའི་དུས་སུ་རིག་མ་དང་བཅས་ཏེ་རྣལ་འབྱོར་པའི་ཆས་སུ་ཞུགས་ནས་སྔགས་ཀྱི་བརྟུལ་ཞུགས་མཐའ་དག་ཚོགས་སུ་མངོན་གྱུར་དུ་སྤྱོད་པ་ནི་རིག་པ་བརྟུལ་ཞུགས་ཀྱི་སྤྱོད་པར་གྲགས་སོ།།ནུས་པ་མཆོག་ཐོབ་སྲིད་པའི་འཆིང་གྲོལ་ཚེ།།བསྙེངས་བྲལ་མི་མཐུན་ཕྱོགས་བརྫི་སྲིད་པ་གསུམ།།ཟིལ་གནོན་ཕྱོགས་ལས་རྣམ་པར་རྒྱལ་བ་ཉིད།།གདུལ་བྱ་གཞན་དོན་བསྒྲུབ་ཕྱིར་སྤྱོད་པར་བཞེད།།དེ་དག་ཀུན་གྱིས་དངོས་གྲུབ་མཆོག་ལ་སྦྱོར།།དེས་རྟོགས་པ་ཤིན་ཏུ་བརྟན་པ་དང་ནུས་པ་མཆོག་ཐོབ་ནས་སྲིད་པའི་འཆིང་བ་ཐམས་ཅད་ལས་རྣམ་པར་གྲོལ་བའི་ཚེ།གང་ལའང་བསྙེངས་པ་དང་བྲལ་བ་མི་མཐུན་པའི་ཕྱོགས་ཐམས་ཅད་དང་སྲིད་པ་གསུམ་ཡང་ཟིལ་གྱིས་གནོན་པའི་སྤྱོད་པ་ནི་ཕྱོགས་ལས་རྣམ་པར་རྒྱལ་བ་ཞེས་བྱ་སྟེ།འདི་ཉིད་གདུལ་བྱ་གཞན་གྱི་དོན་དུ་གཙོ་བོར་བྱེད་པ་ཡིན་ལ།སྤྱོད་པ་དེ་དག་ཀུན་གྱིས་གནས་སྐབས་ལམ་གྱི་ས་མཚམས་དང་མཐུན་པའི་བོགས་དབྱུང་ཞིང་།མཐར་ཐུག་འདོད་པའི་དངོས་གྲུབ་མཆོག་ལ་སྦྱོར་བར་བྱེད་དོ།།ལམ་གྱི་ཡན་ལག་བོགས་འདོན་སྤྱོད་པ་རྣམ་པར་གཞག་པ་སྐབས་གསུམ་པའི་འགྲེལ་པའོ།།།།སྐབས་བཞི་པ་སྔ་འགྱུར་ཡོ་ག་རྣམ་གསུམ་གྱི་ས་ལམ་རྣམ་པར་གཞག་པ་ལ་ལྔ།ཕྱི་ནང་སྦྱང་བཤད་སྤྱིར་བསྟན་པ།མ་ཧཱ།ཨ་ནུ།ཨ་ཏིའི་ས་ལམ་གྱི་རྣམ་གཞག་སོ་སོར་བཤད་པ།གཞན་དག་མཚོན་པ་ཙམ་སྤྲོས་པས་མཇུག་བསྡུ་བའོ།།དང་པོ་ལ་གཉིས།ལམ་དང་།སའོ།།དང་པོ་ནི།སྔ་འགྱུར་ཕྱི་ནང་སྦྱར་བའི་བཤད་སྲོལ་སྤྱིར།།ལྟེ་བར་ཚོགས་ལམ་སྙིང་གར་སྦྱོར་ལམ་བཞི།།མགྲིན་པར་མཐོང་ལམ་སྤྱི་བོར་སྒོམ་ལམ་སྟེ།།འཁོར་ལོ་བཞི་ཡི་རླུང་སེམས་ལས་རུང་ཚེ།།ལམ་བཞིའི་ཡོན་ཏན་རིམ་གྱིས་འཆར་བར་བཞེད།།གསང་སྔགས་སྔ་འགྱུར་གྱི་ལུགས་ལ་རྣམ་གྲངས་མང་ཡང་གཙོ་ཆེ་བ་ཕྱི་ནང་སྦྱར་བའི་བཤད་པའི་སྲོལ་སྤྱིར་ཀུན་ཏུ་བཟང་པོ་ཀློང་ཆེན་རབ་འབྱམས་ཀྱི་རྡོ་རྗེའི་ཚིག་ཏུ་གསུངས་པ་ལྟར་ན།སྤྱིར་ལམ་བགྲོད་བྱེད་རླུང་སེམས་ལས་སུ་རུང་བ་དང་།འབྱོངས་པ་གཉིས་ལས།འཁོར་ལོ་སོ་སོར་ཚུད་དུས་ལས་སུ་རུང་བ་ཡིན་ལ།འབྱོངས་པ་ནི་དེ་དག་གི་རྩ་ཕྲན་དང་བཅས་པའི་མདུད་པ་གྲོལ་དགོས་སོ།།དེའང་ལྟེ་བ་ནས་སྐྱེད་པར་བྱེད་པའི་རྩ་འདབ་ཏུ་རླུང་སེམས་ལས་སུ་རུང་བས།ཚོགས་ལམ་ཆུང་འབྲིང་ཆེ་གསུམ་གྱི་དྲོད་རྟོགས་འཆར་ཏེ།སངས་རྒྱས་སྤྲུལ་སྐུའི་ཞལ་མཐོང་ཞིང་།སྤྱན་ལྔ་དང་།མངོན་ཤེས་དང་།རྫུ་འཕྲུལ་ཕྲ་མོ་གྲུབ་པས་སྤྲུལ་པ་དང་བསྒྱུར་བར་ནུས་པ་ཡིན་ནོ།།སྙིང་ག་ཆོས་ཀྱི་འཁོར་ལོ་རླུང་སེམས་ལས་སུ་རུང་བས་སྦྱོར་ལམ་བཞི་བགྲོད་དེ།དེའང་དྲོད་རྩེ་གཉིས་སུ་དབང་པོ་ལྔ་བསྒོམས་པས་དྲོད་སྣང་བའི་ཡེ་ཤེས་མི་རྟོག་པ་ཐེ་ཚོམ་དང་མི་ཁོམ་པ་ཟད་ལ་སོགས་པའི་རྟགས་ཀྱིས་མཚོན་པ་དང་།རྩེ་མོ་མཆེད་པའི་ཡེ་ཤེས་དགེ་རྩ་བརྟན་པ་ལ་སོགས་པ་ཐོབ་ཅིང་།ཆོས་ཐམས་ཅད་རྨི་ལམ་འདྲ་བར་རྟོགས།བཟོད་ཆོས་གཉིས་སུ་སྟོབས་ལྔས་བཟོད་པ་དེ་ཁོ་ན་ཉིད་ཀྱི་ཕྱོགས་ལ་ཞུགས་པ་ཐོབ་པའི་ཡེ་ཤེས་ངན་སོང་ཆད་པ་དང་།ཆོས་མཆོག་དེ་མ་ཐག་པའི་ཏིང་ངེ་འཛིན་ཉེ་བར་ཐོབ་པའི་ཡེ་ཤེས་ཐོབ་སྟེ།དགེ་རྩ་ཐར་པ་བྱང་ཆུབ་ལས་མི་འགྱུར་བ་དང་།ཏིང་ངེ་འཛིན་རྫུ་འཕྲུལ་ལ་སོགས་པ་སྔོན་བས་ལྷག་པ་ཐོབ།མགྲིན་པའི་ལོངས་སྤྱོད་འཁོར་ལོའི་རླུང་སེམས་ལས་སུ་རུང་བས།འཕགས་པའི་ས་དང་པོ་མཐོང་ལམ་དང་ཡོན་ཏན་བརྒྱ་ཕྲག་བཅུ་གཉིས་ལ་དབང་ཐོབ།ལོངས་སྐུ་རིགས་ལྔའི་སངས་རྒྱས་ཀྱི་ཞིང་བགྲོད་ཅིང་ཆོས་ཉན་པ་རྙེད།སྤྱི་བོ་བདེ་ཆེན་གྱི་འཁོར་ལོའི་རླུང་སེམས་ལས་སུ་རུང་བས་སྒོམ་ལམ་དགུའི་ས་ཐོབ་སྟེ།ཆུང་ངུའི་ཆུང་ངུས་གཉིས་པ་དྲི་མ་མེད་པ་ལ་སོགས་པ་གསུམ་ནས་ཆེན་པོའི་ཆེན་པོ་བཅུ་པ་ཆོས་ཀྱི་སྤྲིན་གྱི་བར་རོ།།ས་དེ་དག་གི་དུས་ན་འཁོར་ལོ་སོ་སོའི་རྩ་མདུད་ཕྲ་མོ་གྲོལ་བར་ཡེ་ཤེས་ཀྱི་རླུང་ཆུད་པ་དང་།འཁོར་ལོའི་རླུང་ཉོན་མོངས་ཅན་གྱི་རྟེན་རྩ་དང་བཅས་པ་བསྐམས་པའམ་ཞ་བ་ཞེས་བྱ་བར་དུས་མཚུངས་པར་གྲུབ།ཡོན་ཏན་བརྒྱ་ཕྲག་བཅུ་གཉིས་པོ་ས་འདི་དག་ཏུ་སྐད་ཅིག་རེ་རེ་ལ་དུས་མཉམ་པར་གོང་དུ་འཕེལ།གཞན་ཡང་ས་བརྒྱད་པར་ཡིད་ཤེས་གནས་གྱུར་པས་རྣམ་པར་མི་རྟོག་པ་ལ་དབང་ཐོབ།དགུ་པར་འཛིན་བཅས་སྒོ་ལྔའི་རྣམ་ཤེས་གནས་གྱུར་ཏེ་ཞིང་དག་པ་ལ་དབང་ཐོབ།བཅུ་པར་ཀུན་གཞིའི་རྣམ་ཤེས་གནས་གྱུར་པས་ཕྲིན་ལས་ཕུན་སུམ་ཚོགས་པ་ལ་དབང་ཐོབ་སྟེ་དེ་ནི་ཡེ་ཤེས་དང་ཕྲིན་ལས་གཉིས་ཀ་ལ་དབང་སྒྱུར་བའོ།།དེ་ལྟར་འཁོར་ལོ་བཞིའི་རླུང་སེམས་རིམ་པ་བཞིན་ལས་སུ་རུང་བའི་ཚེ།ཚོགས་སྦྱོར་མཐོང་སྒོམ་གྱི་ལམ་བཞི་རྫོགས་པའི་ཡོན་ཏན་རིམ་གྱིས་འཆར་རོ།།གཉིས་པ་ནི།དབུ་མར་རོ་རྐྱང་མདུད་པ་ཉི་ཤུ་གཅིག།སྤྲུལ་འཁོར་ལས་རུང་དང་པོ་གཉིས་གྲོལ་སོགས།།གཉིས་གཉིས་གྲོལ་བས་ས་བཅུ་རེ་རེ་འཐོབ།།ཐ་མས་གཙུག་ཏོར་རྩེ་མོའི་ས་མཆོག་འགྲུབ།།དབུ་མ་ལ་རོ་རྐྱང་གཉིས་ཀྱི་མདུད་པ་ཉི་ཤུ་རྩ་གཅིག་ཡོད་པས་འཁོར་བར་འཆིང་བར་བྱེད་ལ།ལམ་བསྒོམས་ཏེ་ལྟེ་བ་སྤྲུལ་པའི་འཁོར་ལོ་རླུང་སེམས་ལས་སུ་རུང་བ་དེའི་ཚེ་མདུད་པ་དང་པོ་གཉིས་གྲོལ་བས་ས་དང་པོ་ཐོབ་པ་སོགས།མདུད་པ་གཉིས་གཉིས་གྲོལ་བས་ས་བཅུ་པོ་ལས་རེ་རེ་ཐོབ་ཅིང་དེ་དག་གི་ཡོན་ཏན་འཆར།ཐ་མ་གཉིས་གྲོལ་བས་གཙུག་ཏོར་རྡོ་རྗེ་རྩེ་མོའི་ས་མཆོག་དྲུག་པའི་བདག་ཉིད་ཀྱི་གོ་འཕང་འགྲུབ་སྟེ།ངེས་བརྗོད་རྩེ་མོ་ལས།རོ་མ་རྐྱང་མ་ཀུན་འདར་མ།།མདུད་པས་འཁོར་བའི་འཁྲུལ་སྣང་སྟེ།།གྲོལ་བས་ཡེ་ཤེས་མྱ་ངན་འདས།།ཞེས་སོ།།འདི་དག་ནི་མདོ་རྒྱུད་གསར་རྙིང་གི་དགོངས་པ་གུང་མཐུན་པར་ཀུན་མཁྱེན་ཆོས་རྗེ་ཉིད་བཞེད་དོ།།གཉིས་པ་མ་ཧཱ་ཡོ་ག་སྒྱུ་འཕྲུལ་དྲྭ་བའི་ལུགས་བཤད་པ་ལ་གསུམ།ལམ་ལ་འཇུག་པའི་ཚུལ།ལམ་དངོས་བགྲོད་ཚུལ།ལམ་གྱི་གྲོགས་སྤྱོད་པའོ།།དང་པོ་ནི།བྱེ་བྲག་ཡོ་གའི་རྩ་བ་སྒྱུ་འཕྲུལ་ལུགས།།ཤེས་རབ་གསུམ་གྱིས་གཡོ་ལྡང་སྨོན་འཇུག་དང་།།གནས་པ་མཐར་ཕྱིན་བྱང་ཆུབ་སེམས་ལྔ་བསྐྱེད།།ངེས་འབྱུང་ཐེག་བཞི་ལས་འཕགས་ཉེ་ལམ་དུ།།སྔ་འགྱུར་རིང་ལུགས་ཡོ་ག་རྣམ་གསུམ་ཞེས་གྲགས་པའི་བྱེ་བྲག་རྒྱུད་མ་ཧཱ་ཡོ་ག་ཏནྟྲ་སྡེ་ཆེན་པོ་བཅོ་བརྒྱད་ཀྱི་རྩ་བ་རྡོ་རྗེ་སེམས་དཔའ་སྒྱུ་འཕྲུལ་དྲྭ་བའི་ལུགས་ལྟར་ན།རིམ་གསུམ་ལས།ངོ་བོ་ཤེས་རབ་རྣམ་གསུམ་གྱིས།།སེམས་ལྔ་བསྐྱེད་པར་བསྟན་པ་ཡིན།།ཞེས་གསུངས་པ་ལྟར་སེམས་ལྔའི་སྒོ་ནས་ལམ་གྱི་ངོ་བོ་སྐྱེ་བའོ།།དེའང་སེམས་སྐྱེ་ཚུལ་ནི།གཞིའི་ས་ནས་སེམས་སྐྱེ་བ་ཞེས་པ་ཐེག་པ་གང་དུའང་མ་ཞུགས་པའི་གནས་སྐབས་ནས་སྐྱེ་བ་དང་།ལམ་གྱི་ས་ནས་སྐྱེ་བ་ཞེས་པ་ཉན་རང་སོགས་ཀྱི་ཐེག་པར་ཞུགས་ནས་ལམ་དེ་བོར་ཏེ་ཐེག་པ་འདིར་འཇུག་པ་དང་།འབྲས་བུའི་ས་ནས་སེམས་སྐྱེ་བ་ཞེས་པ་ཐེག་པ་འོག་མའི་འབྲས་བུའི་བར་དུ་བསླབས་ནས་སྔགས་ལམ་འདིར་འཇུག་པར་གསུངས།ཇི་ལྟར་སྐྱེ་ཚུལ་ནི།རང་བཞིན་གྱིས་མུན་པ་ཅན་སོ་སོ་སྐྱེ་བོ་དང་།ཆེད་དུ་བྱས་པའི་མུན་པ་ཅན་མུ་སྟེགས་པ་སོགས་ཐེག་པ་འོག་མ་རྣམས་ཀྱི་ཞེ་འདོད་ལས་གྲོལ་ནས་མ་ཧཱ་ཡོ་གར་སེམས་གཡོ་བ་ནི་གཡོ་ལྡང་བྱང་ཆུབ་ཀྱི་སེམས།གཞི་དེས་མ་ཧཱའི་དོན་ཁོང་དུ་ཆུད་པར་སྨོན་པ་ནི་སྨོན་པ་བྱང་ཆུབ་ཀྱི་སེམས།དེའི་དོན་ལ་འཇུག་པ་ནི་འཇུག་པ་བྱང་ཆུབ་ཀྱི་སེམས།ཞུགས་ནས་དབྱེར་མེད་ཀྱི་དོན་ཉམས་སུ་ལེན་པའི་རྩོལ་བ་ལ་གནས་པ་ནི་གནས་པ་བྱང་ཆུབ་ཀྱི་སེམས།གནས་པས་ལམ་ལྔ་མཐར་ཕྱིན་པ་ནི་མཐར་ཕྱིན་པ་བྱང་ཆུབ་ཀྱི་སེམས་ཏེ།དེ་ལྔ་བསྐྱེད་ནས།ངན་སོང་ལས་ངེས་པར་འབྱུང་བ་ལྷ་མི།འཁོར་བ་ལས་ངེས་པར་འབྱུང་བ་ཉན་ཐོས་དང་རང་རྒྱལ།མཐའ་གཉིས་ལས་ངེས་པར་འབྱུང་བ་ཕ་རོལ་ཏུ་ཕྱིན་པའི་ཐེག་པ་བཞི་ལས་ཁྱད་པར་དུ་འཕགས་པ་རྣལ་འབྱོར་བླ་ན་མེད་པའི་ཉེ་ལམ་དུ་ཞུགས་ནས་ཤེས་རབ་རྣམ་པར་གྲོལ་བའི་ལམ་དང་།ཐབས་ཀྱིས་ངེས་པའི་ལམ་གཉིས་ཀ་སེམས་ལྔས་མཐར་ཕྱིན་པར་བྱ་སྟེ།དང་པོ་ལ་ལམ་སྤྱིར་བརྩི་ན།ལྟ་བ་རྟོགས་ནས།དེ་ཏིང་ལ་སེམས་གཡོ་ཞིང་ལྡང་།དེ་ནས་སྒྱུ་མ་ལ་སྨོན།དེ་ཕྱག་རྒྱ་གཅིག་པ་ལ་འཇུག།སྤྲོས་བཅས་དང་ཚོགས་སྒྲུབ་ལ་གནས།རིག་འཛིན་བཞི་ལ་མཐར་ཕྱིན་པའོ།།ཟག་བཅས་ཁོ་ནར་བརྩི་ན།ལྟ་བ་ལ་གཡོ་སྨོན་འཇུག་གསུམ་དང་།དེ་ཏིང་ནས་སྤྲོས་པའི་བར་བཞི་ལ་གནས་པ།ཚོགས་སྒྲུབ་ལ་མཐར་ཕྱིན་པའོ།།ལམ་རེ་རེ་ལའང་སེམས་ལྔ་ལྔའི་ལྡན་ཚུལ་ནི་དེ་དག་གིས་མཚོན་ནོ།།གཉིས་པ་ནི།རྩ་གནས་ནས་ཐིག་ལེ་མགོ་གཡོས་ཙམ་ན་བདེ་བ་མགོ་ལྡང་བའི་ཚུལ་དུ་འདུག་པ་ནི་གཡོ་ལྡང་བྱང་ཆུབ་ཀྱི་སེམས་སོ།།བདེ་བ་སྔ་མ་འཇིག་ཅིང་ཕྱི་མ་ལ་འཇུག་པ་ནི་འཇིག་འཇུག་བྱང་ཆུབ་ཀྱི་སེམས་སོ།།ལུས་ཀྱི་རྩ་ཐིག་རྣམས་རང་སར་གནས་པས་བདེ་བའང་སྐྱེས་ལ་མ་འགག་པར་གནས་པ་ནི་གནས་པ་བྱང་ཆུབ་ཀྱི་སེམས་སོ།།སྔ་མའི་བདེ་བ་ལ་དམིགས་ཤིང་ཕྱི་མའི་བདེ་བ་ལ་སྨོན་པ་ནི་སྨོན་པ་བྱང་ཆུབ་ཀྱི་སེམས་སོ།།ཐིག་ལེ་དབབ་བཟློག་གི་སྦྱོར་བས་བྱང་ཆུབ་ཀྱི་སེམས་རྡོ་རྗེ་དང་པདྨའི་རྩེར་འགྲོ་འོང་དུ་གནས་པ་ནི་འགྲོ་འོང་བྱང་ཆུབ་ཀྱི་སེམས་སོ།།དེ་དག་ཀྱང་སེམས་ལྔ་སྐྱེ་བའི་གཞི་མའི་ངོས་ནས་ལམ་པ་ཡིན་ལ།སྐྱེས་པ་རང་གི་ངོས་ནས་ལམ་གྱི་ངོ་བོ་ཡིན་པར་གསུངས་སོ།།གཉིས་པ་ལམ་དངོས་བགྲོད་ཚུལ་ལ་དྲུག།ཚོགས་སྦྱོར་མཐོང་སྒོམ་མཐར་ལམ་ཐུན་མོང་དང་མུ་ཚོད་བརྩི་བའོ།དང་པོ་ནི།ཟག་ལྡོག་གཉིས་ལྡན་ལམ་བཞིས་ཚོགས་ལམ་བགྲོད།།སྤྱིར་ལམ་ལ་ཟག་ལྡོག་ཡོད་མེད་ཀྱི་མུ་བཞི་ལས།ཟག་ལྡོག་གཉིས་ཀ་དང་ལྡན་པའི་མུ་ནི།སྟོང་ཆེན།སྙིང་རྗེ་སྒྱུ་མ།ཕྱག་རྒྱ་གཅིག་སྤྲོས་ཏེ་ཚོགས་ལམ་གྱི་རྣལ་འབྱོར་བཞིས་ལམ་འདི་བགྲོད།ཞར་བྱུང་ཟག་པ་ཡོད་ལ་ལྡོག་པ་མེད་པའི་མུ་ནི།འཆད་འགྱུར་སྦྱོར་ལམ་ཚོམ་བུ་ཚོགས་སྒྲུབ་སྟེ།སྤྱོད་པའི་དུས་གྲངས་ངེས་པ་ཟག་མེད་ལ་དངོས་སུ་སྦྱོར་བའི་བར་ཆད་མེད་ལམ་ཡིན་པའི་ཕྱིར།ཟག་པ་མེད་ལ་ལྡོག་པ་ཡོད་པའི་མུ་ནི།དམན་ལམ་སྔོན་དུ་སོང་བའི་འཕགས་པ་དགྲ་བཅོམ་པ་སྔགས་ཀྱི་ཚོགས་ལམ་ལ་གནས་པ་ལྟ་བུ་སྟེ།དེ་ནི་རང་དོན་ཡིད་བྱེད་ཀྱི་བསམ་པས་ལྡོག་པར་སྲིད་པའི་ཕྱིར་རོ།།གཉིས་ཀ་མེད་པ་ནི་འཆད་འགྱུར་ལྟར་རོ།།འདིར་ཟག་པའི་གཙོ་བོ་དང་ཡན་ལག་གཉིས་ལས།གཙོ་བོ་ནི་ཀུན་ནས་ཉོན་མོངས་པ་དང་བཅས་པའི་ལས་ཀྱིས་ཁམས་གསུམ་དུ་ཟག་ཅིང་འཕོ་བ་ཡིན་ལ།ཡན་ལག་ནི།ལུས་རང་དབང་མེད་པར་ལེན་པ་སྐྱེ་གནས་ཀྱི་ཟག་པ།ཁམས་བདེ་མི་བདེ་རང་དབང་མེད་པར་མྱོང་བ་ཁམས་ཀྱི་ཟག་པ།རང་དབང་མེད་པར་ལུས་འདོར་བ་ལུས་ཀྱི་ཟག་པ་དང་གསུམ་དུ་བཤད་དོ།།གཉིས་པ་ནི།ཟག་བཅས་ལྡོག་མེད་ཚོགས་སྒྲུབ་སྦྱོར་ལམ་འབྲས།།གཉིས་མེད་མཐོང་སྒོམ་མཐར་གསུམ་རིག་འཛིན་བཞི།།ཟག་པ་དང་བཅས་ལ་ལྡོག་པ་མེད་པ་ཚོམ་བུ་ཚོགས་སྒྲུབ་ཕུན་སུམ་ཚོགས་པ་ལྔས་སྒྲུབ་པའི་གཞི་བཟུང་།བསྙེན་སྒྲུབ་ཡན་ལག་བཞིས་གཞུང་བསྲངས་ཏེ་ཟླ་བ་དྲུག་སྦོགས་ཆོག་དང་བཅས་པར་བསྒྲུབས་པས་ཟག་མེད་ལ་དངོས་སུ་སྦྱོར་བའི་བར་ཆད་མེད་ལམ་བགྲོད་ནས་རིག་འཛིན་གྱི་འབྲས་བུ་འགྲུབ་སྟེ།བསྐྱེད་རིམ་པའི་ཐུན་མོང་གི་དངོས་གྲུབ་ལས་རྒྱ་དང་ཡེ་རྒྱའི་ཁྱད་པར་གྱིས་འདོད་པའི་རིག་པ་འཛིན་པ་དང་གཟུགས་ཀྱི་རིག་པ་འཛིན་པ་གང་རིགས་ལ་སྦྱོར་བའོ།།རྫོགས་རིམ་སྟོང་ཆེན་སོགས་རྣལ་འབྱོར་བཞི་པོ་ཚོགས་སྒྲུབ་སྤྲོས་བཅས་སྤྲོས་མེད་ཤིན་ཏུ་སྤྲོས་མེད་གསུམ་གང་ཡང་རུང་བས།ཟླ་བ་དྲུག་གམ།ལོ་གཅིག་དང་ཟླ་བ་གཉིས་སམ།ལོ་གཅིག་ཟླ་བ་བཞི་རྣམས་དབང་པོ་རབ་འབྲིང་ཐ་མ་དང་སྦྱར་བའི་ལམ་གྱུར་གྱི་འབྲས་བུ་ཟག་ལྡོག་གཉིས་ཀ་མེད་པའི་ལམ་མཐོང་སྒོམ་མཐར་ལམ་གསུམ་གྱིས་བསྡུས་པ་རིག་འཛིན་རྣམ་པ་བཞི་ལ་སྦྱོར་རོ།།གསུམ་པ་མཐོང་ལམ་ལ་གཉིས།རྣམ་སྨིན།ཚེ་དབང་ངོ་།།དང་པོ་ནི།མཐོང་ལམ་བདེན་པ་རྟོགས་ཀྱང་སྙིགས་མའི་ལུས།།མ་སྦྱངས་རྣམ་སྨིན་མཚན་ཉིད་གསུམ་དང་ལྡན།།ཚོགས་གསོག་ལས་བཞིར་དབང་སྒྱུར་སྤྱན་ལ་སོགས།།ཡོན་ཏན་ལྡན་པས་གླིང་བཞིར་འགྲོ་དོན་བྱེད།།མཐོང་ལམ་པ་ལ་ཆོས་ཉིད་ཀྱི་བདེན་པ་རྟོགས་པར་མཚུངས་ཀྱང་།བློའི་ནུས་སྟོབས་ཆེ་ཆུང་གིས་འབྱུང་བ་སྙིགས་མའི་ལུས་ཡེ་ཤེས་ཀྱིས་སྦྱོང་བར་མ་ནུས་པ་རྣམ་སྨིན་རིག་འཛིན་དང་།སྦྱོང་བར་ནུས་པ་ཚེ་དབང་རིག་འཛིན་གཉིས་ཏེ།ལམ་ཆུང་ལས།ནུས་པ་ཐོབ་དང་མ་ཐོབ་པའི།།མཐོང་ལམ་གཉིས་སུ་གྱུར་པ་ཡིན།།ཞེས་སོ།།དེ་ལ་རྣམ་སྨིན་རིག་འཛིན་ནི།ཕྱག་རྒྱ་གཅིག་སྤྲོས་ཀྱི་ཏིང་ངེ་འཛིན་ལ་བརྟན་པ་ཐོབ་པས་རབ་འབྲིང་ཐ་མའི་དུས་དང་སྦྱར་བར་ཚོགས་བསྒྲུབས་པ་ལས།ལུས་རྣམ་སྨིན་ཤ་ཁྲག་གི་ཕུང་པོ་དང་མ་བྲལ་བ།ཡིད་འོད་གསལ་གྱི་ལྷ་སྐུར་སྨིན་པ།ཇི་ལྟར་འདོད་པ་བཞིན་དུ་ལུས་རྒྱ་དང་བྲལ་མ་ཐག་ཕྱག་རྒྱ་ཆེན་པོའི་རིག་འཛིན་ལ་སྦྱོར་ངེས་པ་བཅས་ཆོས་གསུམ་དང་ལྡན་པ་ཡིན་ཏེ།ལམ་རིམ་ལས།ཡིད་ཀྱིས་ལྷ་ཡི་གཟུགས་བཟུང་ཞིང་།།ལུས་ཀྱི་རྒྱ་མདུད་གྲོལ་གྱུར་ནས།།ཕྱག་རྒྱ་སྐུ་ཉིད་གསལ་གྱུར་བ།།རྣམ་པར་སྨིན་ཞེས་དེ་ལ་བརྗོད།།ཅེས་སོ།།མཛད་སྤྱོད་ནི།བདག་དོན་དུ་བཀོད་པ་དཀྱིལ་འཁོར་གྱི་བྱ་བ་ལ་སོགས་པས་ཚོགས་གཉིས་རྫོགས་པར་བྱེད་ལ།ཕྲིན་ལས་བཞི་ལ་རང་དབང་དུ་སྒྱུར་བའི་སྒོ་ནས་གཞན་དོན་རྫོགས་པར་བྱེད་ཅིང་།ཟག་མེད་ལྷའི་སྤྱན་རྣམ་པར་དག་པ་ལ་སོགས་པའི་ཡོན་ཏན་དང་ལྡན་པས་གླིང་བཞི་པའི་འཇིག་རྟེན་ཙམ་དུ་སྐུ་དངོས་ཀྱིས་དོན་མཛད་ཅིང་སྤྲུལ་གཟུགས་སྟོན་ཚུལ་ཚེ་དབང་དང་ཆ་འདྲ་བ་ཙམ་མོ།།གཉིས་པ་ནི།བཅུད་ལེན་དབབ་བཟུང་རླུང་གིས་གྲུབ་པ་ལས།།ཁྱད་འཕགས་ཟག་ཟད་འཇིགས་མེད་རྡོ་རྗེའི་སྐུ།།ལམ་རྫོགས་ཚེ་དབང་ཀུན་འགྲོའི་དྲི་སྦྱོང་ཞིང་།།ཆོ་འཕྲུལ་བཞི་དང་མངོན་པར་ཤེས་པ་དྲུག།དབང་ཤེས་ཉེར་ལྔས་སྟོང་གསུམ་འགྲོ་དོན་མཛད།།སྤྱིར་ཚེ་དབང་ལ།སྨན་གྱི་བཅུད་ལེན་ལ་བརྟེན་པའི།ཐིག་ལེ་དབབ་བཟུང་ལ་བརྟེན་པའི།སྒྲོན་མ་རླུང་གི་འཁོར་ལོ་ལ་བརྟེན་པའི།ལམ་མཆོག་ཡོངས་སུ་རྫོགས་པའི་ཚེ་དབང་དང་བཞི་ལས།འདི་ནི་གྲུབ་པ་སྔ་མ་གསུམ་ལས་ཁྱད་པར་དུ་འཕགས་པ་ཤེས་རབ་གསུམ་གྱི་ལྟ་བ་དང་ཏིང་ངེ་འཛིན་ལ་རྟོགས་གོམས་ཁྱད་པར་དུ་གྱུར་པའི་བློས་ཚོགས་སྒྲུབ་ལས་ས་དང་པོའི་རྟོགས་པ་མཐར་ཕྱིན་ཏེ་ཟག་པ་ཀུན་ཟད་ནས།ལུས་སེམས་གཉིས་ཀ་འོད་གསལ་གྱི་ལྷ་སྐུར་སྨིན་ཅིང་ཕྲ་ཡང་ལ་སོགས་པའི་འཇའ་ལུས་ཀྱི་ཡོན་ཏན་ཁྱད་པར་ཅན་ལྡན་པའི་སྐྱེ་འཇིག་མེད་པ་རྡོ་རྗེའི་སྐུ་ཅན་ལམ་མཆོག་ཡོངས་སུ་རྫོགས་པའི་ཚེ་དབང་རིག་འཛིན་ཏེ།ལམ་རིམ་ལས།དོན་མཐོང་འཇུག་པ་མཐར་ཕྱིན་པའི།།ཚོགས་སྤྱོད་སྒྲུབ་པའི་དངོས་གྲུབ་ཀྱིས།།ལུས་ཁམས་སྐྱེ་གནས་ཟག་པ་ཟད།།རྡོ་རྗེའི་ལུས་གྱུར་ཚེ་ཡི་རིགས།།ཞེས་སོ།།མཛད་སྤྱོད་ནི།བདག་དོན་དུ་ཀུན་འགྲོའི་དྲི་མ་སྦྱོང་ཞིང་།གཞན་དོན་དུ་ཆོ་འཕྲུལ་བཞི་དང་ཕྲིན་ལས་བཞི་སོགས་ཀྱིས་འགྲོ་དོན་མཛད།ཆ་ལུགས་ཀྱང་གསང་སྙིང་ལས།མི་དང་ལྷ་དང་ཚངས་པ་ཡི།སྐྱེ་བ་རྣམ་དག་འཛིན་མོད་ཀྱང་།།ཁྱད་པར་ས་ལ་གནས་གྱུར་ཡིན།།ཞེས་སོ།།དེ་དག་ཀྱང་སྤྲུལ་པའི་ཆ་ལུགས་ཏེ།ངོ་བོ་ནི་ད་ལྟའི་ལུས་འདི་རྡོ་རྗེའི་ལུས་སུ་ཁྱེར་བས་སྔོན་གྱི་རྟེན་གང་ཡིན་པའི་རྣམ་པར་གནས་ལ་སྤྱིའི་མངོན་ཤེས་དྲུག་དང་།བྱེ་བྲག་ཏུ་འདིའི་དུས་རྣམ་ཤེས་ཀྱི་རྒྱལ་ཁམས་ལས་བརྒལ་ཏེ་ཡེ་ཤེས་ཀྱི་རྒྱལ་ཁམས་སུ་རང་སྣང་བའི་གནད་ཀྱིས།མིག་གི་རྣམ་ཤེས་གཅིག་པུས་ཀྱང་གཟུགས་མཐོང་བ།སྒྲ་ཐོས་པ།དྲི་ཚོར་བ།རོ་མྱང་བ།རེག་བྱ་ཤེས་པ་སྟེ་དབང་པོ་ལྔ་ཀའི་བྱ་བ་བྱེད་ནུས་པ་དེ་བཞིན་གཞན་བཞི་པོ་ལའང་སྦྱར་བའི་སྒོ་ལྔའི་དབང་ཤེས་ཉི་ཤུ་རྩ་ལྔས་གླིང་བཞི་བྱེ་བ་ཕྲག་བརྒྱ་པའི་ཞིང་ཁམས་དང་མཉམ་པའི་ཡུལ་དེ་སྙེད་ཀྱི་དོན་བྱེད་ནུས་པ་སྟེ།བདག་དོན་དུ་རིམ་གྱིས་སམ་ཐོད་རྒལ་བའི་ཚུལ་གྱིས་ཕྱག་ཆེན་དང་།ལྷུན་གྲུབ་རིག་འཛིན་གང་རིགས་སུ་སྦྱོར་ཞིང་།བློ་ཆེན་མཐར་ཐུག་སངས་རྒྱས་ཀྱི་ས་ལ་སྦྱོར་བའང་ཡོད་དོ།།བཞི་པ་ནི།སྒོམ་ལམ་ཕྱག་ཆེན་ཡེ་ཤེས་སྒྱུ་མའི་སྐུ།།དྲི་མེད་ནས་བརྩམ་ས་བཅུའི་རྣམ་གྲོལ་ཚུན།།རྡོ་རྗེ་འཁོར་ལོ་རིན་ཆེན་པདྨ་ལས།།རིག་འཛིན་ལྔས་བསྡུས་ལྷན་གནས་དྲི་མ་སྦྱོང་།།གང་འདུལ་ཕྲིན་ལས་ལོངས་སྐུའི་ཞིང་མཉམ་མཛད།།གཅིག་སྤྲོས་ཀྱི་ཏིང་ངེ་འཛིན་ལ་གོམས་པའི་རྒྱུན་དང་།ཀུན་འགྲོའི་སྒྲིབ་པ་དག་ནས་བསྒོམ་བྱ་མངོན་དུ་གྱུར་པས་མི་གཡོ་བའི་ཏིང་ངེ་འཛིན་གྱིས་ལྷན་ཅིག་གནས་པའི་དྲི་མ་སྦྱངས་ནས་རང་སེམས་ཕྱག་རྒྱ་ཆེན་པོ་མངོན་དུ་བྱས་པས་སྒོམ་ལམ་ཕྱག་ཆེན་རིག་འཛིན་ཡེ་ཤེས་སྒྱུ་མའི་ལུས་ཅན་ཏེ།ལམ་རིམ་ལས།རང་སེམས་ཕྱག་རྒྱ་ཆེན་པོ་སྟེ།།སྒོམ་པས་མངོན་དུ་གྱུར་པའི་ལྷ།།ཐུན་མོང་མཆོག་གི་མཚན་དཔེར་ལྡན།།ལོངས་སྤྱོད་གཉིས་པ་ཕྱག་རྒྱའི་རིགས།།ཞེས་དང་།ཡེ་ཤེས་སྒྱུ་མའི་ཆ་ལུགས་ཅན།།འབྱུང་བ་རྡོ་རྗེའི་ལུས་ལས་གྲོལ།།ཞེས་སོ།།དེའང་ས་གཉིས་པ་དྲི་མ་མེད་པ་ནས་བརྩམས་ས་བཅུ་པའི་རྣམ་གྲོལ་ལམ་ཚུན་རྡོ་རྗེ་འཁོར་ལོ་རིན་ཆེན་པདྨ་ལས་ཀྱི་རིགས་ཀྱི་རིག་འཛིན་ལྔས་བསྡུས་པ་སྟེ།སྔ་མ་ལས།རྡོ་རྗེ་འཁོར་ལོ་རིན་པོ་ཆེ།།པདྨ་རལ་གྲི་རིག་འཛིན་འགྱུར།།ཞེས་པས།ས་གཉིས་པ་ནས་ལྔ་པའི་བར་བཞི་ལ་རྡོ་རྗེའི་རིག་པ་འཛིན་པ་ཞེས་གསུངས་ཏེ།རྟོགས་པའི་ཡེ་ཤེས་རྡོ་རྗེས་རགས་པའི་སྒྲིབ་པ་འཇོམས་པའི་ཕྱིར།ས་དྲུག་པ་ཤེར་ཕྱིན་ལ་གཙོ་བོར་སྤྱོད་ཅིང་ཆོས་ཀྱི་འཁོར་ལོ་བསྐོར་བའི་ཕྱིར་དང་།ས་བདུན་པའང་ཐབས་ལ་མཁས་པ་འཁོར་ལོ་ལྟར་གྱུར་བས་དེ་གཉིས་ལ་འཁོར་ལོའི་རིག་པ་འཛིན་པ་ཞེས་བྱའོ།།ས་བརྒྱད་པར་མི་རྟོག་ཡེ་ཤེས་ལ་དབང་སྒྱུར་བས་རིན་པོ་ཆེའི་རིག་འཛིན་དང་།དགུ་པར་ཆགས་པ་མེད་པས་ཞིང་སྦྱོང་ཞིང་འགྲོ་དོན་མཛད་པས་པདྨའི་རིག་འཛིན་དང་།བཅུ་པར་ཕྲིན་ལས་ཕུན་སུམ་ཚོགས་པས་སེམས་ཅན་གྱི་དོན་དཔག་མེད་མཛད་པའི་ཕྱིར་རལ་གྲིའི་རིག་འཛིན་ཞེས་བྱའོ།།འདི་ལ་ས་མཚམས་ཀྱི་བཞེད་ཚུལ་ཐ་དད་པའང་ཡོད་དོ།།ཆ་བྱད་ཟུང་འཇུག་གི་ལྷ་སྐུ་མཚན་དཔེ་ཡོངས་སུ་རྫོགས་པའི་བདག་ཉིད་ཅན་བདག་དོན་དུ་ལྷན་ཅིག་གནས་པའི་དྲི་མ་སྦྱོང་ཞིང་།གཞན་དོན་དུ་རྔོན་པ་ནས་སྨད་འཚོང་མ་ལ་སོགས་པ་གང་འདུལ་གྱི་སྤྲུལ་གཟུགས་སུ་སྟོན་པར་བྱེད་དེ།ལམ་རིམ་ལས།མཉམ་གཞག་ངང་ལས་མ་གཡོས་བཞིན།།རྔོན་དང་སྨད་འཚོང་ལ་སོགས་པ།།སྤྲུལ་པའི་ལུས་ཀྱིས་འདུལ་བར་བྱེད།།ཅེས་སོ།།མངོན་ཤེས་ཀྱི་ཡུལ་དོན་ཀྱང་།དབང་ཤེས་ཉི་ཤུ་རྩ་ལྔའི་ཡོན་ཏན་ཚེ་དབང་དང་འདྲ་ནའང་།འདིར་གསལ་བརྟན་གྱིས་ཁྱད་པར་དུ་བྱས་ཤིང་།ལོངས་སྐུའི་ཞིང་དང་མཉམ་པའི་འགྲོ་དོན་མཛད་དོ།།ལྔ་པ་ནི།མཐར་ལམ་ལྷུན་གྲུབ་དྲུག་པའི་རྒྱལ་ཚབ་ནི།།རྡོ་རྗེ་ལྟ་བུས་སྣང་གསུམ་དྲི་མ་སྦྱོང་།།མཛད་སྤྲུལ་མཁྱེན་པ་རྒྱལ་དང་ཆ་འདྲའོ།།སྒོམ་ལམ་གྱི་རིང་ལ་མཐོང་ལམ་གྱི་མཐུ་རྫོགས་པས་ཤེས་རབ་གསུམ་གྱིས་ལྷན་ཅིག་གནས་པའི་དྲི་མ་དག་ནས་མཐར་ཕྱིན་གྱི་ལམ་ལ་གནས་པའི་རང་བཞིན་ཅན་རྫོགས་སངས་རྒྱས་ཀྱི་ས་ཐོབ་ལ་མ་རེག་པ་སྟེ།རྒྱུད་མཐོ་དམན་གྱི་དགོངས་པས་རིགས་གསུམ་རིགས་ལྔ་སོགས་དབྱེ་ནའང་།འདིར་སྐུ་ལྔ་ལྷུན་གྲུབ་རྡོ་རྗེ་འཆང་ཆེན་པོའི་ལུགས་འཛིན་ཏེ་དྲུག་པའི་རྒྱལ་ཚབ་མཛད་པ་པོ་གསང་བའི་བདག་པོ་བཞིན་ནོ།།སྤྱོད་ཚུལ་ནི།བདག་དོན་དུ་རྡོ་རྗེ་ལྟ་བུའི་ཏིང་ངེ་འཛིན་ཏེ་ནང་གི་མངོན་བྱང་གིས་ཤེས་སྒྲིབ་ཕྲ་བ་སྣང་གསུམ་གྱི་དྲི་མ་སྦྱོང་ཞིང་།གཞན་དོན་རྗེས་ཐོབ་ལ་སངས་རྒྱས་དང་ཆ་འདྲ་བའི་འགྲོ་དོན་མཛད་དོ།།སྤྲུལ་གཟུགས་ཀྱང་མཛད་པ་བཅུ་གཉིས་སོགས་མཆོག་གི་སྤྲུལ་སྐུ་དང་ཕྱོགས་མཐུན་དུ་སྟོན།མངོན་ཤེས་ཀྱི་ཡུལ་དོན་ཇི་སྙེད་མཁྱེན་པའི་ཡུལ་རྒྱལ་བ་ཉིད་དང་ཆ་འདྲ་སྟེ་ནམ་མཁས་ཁྱབ་ཚད་ཀྱི་དོན་ཡང་ཅི་རིགས་པར་མཛད་དེ།ལམ་རིམ་ལས།དེ་ལྟར་དག་པའི་ཡེ་ཤེས་ཉིད།།སྐུ་ལྔ་ལྷུན་གྲུབ་རྡོ་རྗེ་འཛིན།།ལྷུན་མཉམ་ངང་ལས་མི་གཡོ་བཞིན།།མི་རྟོག་ཉིད་དུ་བཞུགས་པ་དང་།།བག་ལ་ཉལ་བ་འཇོམས་བྱེད་ཅིང་།སྐད་ཅིག་དག་ལས་རིག་འཛིན་མཐའོ།།ཞེས་གསུངས་སོ།།དྲུག་པ་ནི།ཐུན་མོང་རབ་དགའ་མི་གཡོ་ཆོས་སྤྲིན་དང་།།མུ་ཚོད་མཉམ་ཡང་དགོངས་སྤྱོད་ཁྱད་པར་འཕགས།།རྣམ་སྨིན་རིག་འཛིན་དང་རྒྱུའི་ཐེག་པའི་མཐོང་ལམ་རབ་དགའ་ལ་གནས་པའི་སེམས་དཔའ་གཉིས་སྐལ་བ་མཉམ་ཞིང་།གཞན་ཚེ་དབང་སོགས་ནི་རྒྱུའི་ཐེག་པའི་ས་དང་པོ་དང་།བརྒྱད་པ་དང་བཅུ་པ་ཙམ་དུ་སྐལ་བ་མཉམ་པ་སྟེ་ལམ་གྱི་མུ་ཚོད་ལ་མཚུངས་མོད།འོན་ཀྱང་དགོངས་པ་དང་།མཛད་སྤྱོད་ནི་དེ་ལས་ཁྱད་པར་དུ་མས་འཕགས་པ་ཡིན་ཏེ།རྒྱུའི་ཐེག་པའི་སྒོམ་ལམ་ས་བརྒྱད་པ་དང་ཚེ་དབང་།བཅུ་པ་དང་ཕྱག་ཆེན།མི་སློབ་པའི་ས་ཀུན་ཏུ་འོད་དང་ལྷུན་གྲུབ་རིག་འཛིན་རྣམས་མཉམ་པར་བཞེད་པའི་ཕྱིར།དེ་ལྟར་ཡང་ལམ་ཆུང་ལས།དེ་ཡང་དང་པོ་དང་པོ་དང་།།སྐལ་མཉམ་གཉིས་པའི་རིགས་མཆོག་སྟེ།།བརྒྱད་པའི་སེམས་དཔར་སྐལ་བ་མཉམ།།གསུམ་པ་བཅུ་དང་སྐལ་མཉམ་མོད།།དགོངས་སྤྱོད་རྒྱ་མཚོ་ཁྱད་པར་འཕགས།།ཞེས་འབྱུང་ངོ་།།གསུམ་པ་ལམ་གྱི་གྲོགས་སྤྱོད་པ་ནི།མཉམ་གཞག་སོ་སོའི་ཏིང་འཛིན་རྩེ་གཅིག་པ།།རྗེས་ཐོབ་དགེ་སྦྱོང་གཞོན་ནུ་སྨྱོན་པ་དང་།།རྒྱལ་པོ་ས་འཛིན་ལྟ་བུའི་སྤྱོད་པ་གསུམ།།ཐབས་གྲོལ་སྤྱོད་པ་བརྒྱད་ཀྱིས་ལ་བཟླའོ།།དེ་ལ་སྤྱོད་པའི་ངོ་བོ་ནི།རིམ་གསུམ་ལས།ཏིང་འཛིན་ཁྱད་པར་འགྱུར་བའི་ཕྱིར།།རྗེས་མཐུན་སྤྱོད་པ་གཞུང་བཞིན་སྤྱད།།ཅེས་པས་ཐབས་ཁྱད་པར་ཅན་གྱིས་ཟིན་པ་ལམ་པའི་སྒོ་གསུམ་གྱི་བྱ་བར་གྱུར་པ་གང་ཡིན་པའོ།།དེ་ལ་སྤྱོད་པ་ལའང་མཉམ་གཞག་དང་རྗེས་ཐོབ་ཀྱི་སྤྱོད་པ་གཉིས་ལས།མཉམ་གཞག་གི་སྤྱོད་པ་ནི་ལམ་ལྔ་དང་།རིག་འཛིན་བཞིའི་གནས་སྐབས་ཀྱི་སོ་སོའི་ཏིང་ངེ་འཛིན་ལ་རྩེ་གཅིག་ཏུ་སྤྱོད་པར་བྱེད་པ་དེ་ཡིན་ཅིང་།འདིར་རྗེས་ཐོབ་གཙོ་ཆེ་བའི་དབང་དུ་བྱས་ཏེ།ཇི་ལྟར་སྤྱོད་ཚུལ་ནི།ལྟ་བ་བདག་མེད་པས་ཟིན་པའི་ཤེས་རབ་དང་།ཐབས་སྙིང་རྗེ་ཆེན་པོ་ཟུང་དུ་འཇུག་པའི་སྒོ་ནས་སྤྱད་པས་ལུས་ངག་ཡིད་གསུམ་གྱི་དྲི་མ་དག་པར་བྱེད་པའོ།།ངེས་ཚིག་ནི།ཙཪྻའི་སྒྲ་ལས་སྤྱོད་པ་སྟེ།སྒོ་གསུམ་དོན་ཡོད་པར་བྱ་བའི་ཕྱིར་སྔགས་ཀྱི་སྤྱད་པ་ལ་སྤྱོད་པའི་ལས་ཅན་ནོ།།དབྱེ་ན་སྤྱིར་ལུས་ངག་ཡིད་གསུམ་ཡོངས་སུ་དག་པར་བྱ་བ་ཡིན་ལ།དེ་ཅུང་ཟད་བཤད་ན།ལས་དང་པོ་པའི་དུས་སུ་ཏིང་ངེ་འཛིན་ལ་བརྟན་པ་མ་ཐོབ་པས་དགེ་སྦྱོང་གཞོན་ནུའི་སྤྱོད་པ་ལྟར་བག་དང་ལྡན་པས་གཟབ་པ་ལྷུར་ལེན་པ་ལ་བསླབ་པ་སྟེ།རྡོ་རྗེ་རྩེ་མོ་ལས།བརྟན་པ་མ་ཐོབ་བར་དུ་ནི།།ཁ་ན་མ་ཐོ་རྡུལ་མེད་ཅིང་།།སྡོམ་པ་གསུམ་ལ་གནས་པར་བྱ།།ཞེས་སོ།།དེའང་མཉམ་གཞག་གི་རྟོགས་པ་བག་ལྡན་དུ་བསྲིང་ཞིང་།ཐུན་མཚམས་སུ་རྗེས་ཐོབ་ཀྱི་བྱ་བ་ཆོས་སྤྱོད་བཅུ་ལ་སོགས་པ་བསྒྲུབ་པའོ།།ཏིང་ངེ་འཛིན་ལ་བརྟན་པ་ཅུང་ཟད་ཐོབ་ནས་མཉམ་རྗེས་བསྲེ་བར་ནུས་པ་ན་རྟོགས་པ་རྐྱེན་ཐུབ་ཏུ་བྱེད་པ་སྨྱོན་པའི་བརྟུལ་ཞུགས་ཀྱི་སྤྱོད་པ་དང་།ཏིང་ངེ་འཛིན་ལ་བརྟན་པ་ཆེར་ཐོབ་ནས་རྟོགས་པ་ལ་བྲི་གང་མེད་པ་ན།གཞན་ཕན་ཁོ་ན་ལ་བསླབ་པ་རྒྱལ་པོ་ས་འཛིན་གྱི་སྤྱོད་པ་ལྟ་བུ་སྟེ་སྤྱོད་ཚུལ་གསུམ་མོ།།བྱེ་བྲག་ཏུ་ཐབས་ལམ་བརྟུལ་ཞུགས་ཀྱི་སྤྱོད་པ་དང་།གྲོལ་ལམ་བག་ཡོད་ཀྱི་སྤྱོད་པ་གཉིས་སུ་བཤད་ཅིང་།ཕྱི་མ་ལ་དད་བརྩོན་གྱི་སྤྱོད་པ།ཤེས་རབ་དང་མཐུན་པ།ཐབས་དང་མཐུན་པ།ཕྱོགས་གཅིག་པ།སྤྲོས་པ་དང་བཅས་པ།ཚོགས་ཀྱི་སྤྱོད་པ།རྫུ་འཕྲུལ་གྱི་སྤྱོད་པ་སྟེ་རིམ་གྱིས་པའི་སྤྱོད་པ་བདུན་དང་།བླང་དོར་མེད་པ་རྨད་དུ་བྱུང་བ་ཅིག་ཅར་བའི་སྤྱོད་པ་དང་བརྒྱད་དོ།།དེའང་དང་པོ་ལྟ་བ་གཏན་ལ་འབེབས་པའི་དུས་སུ་དད་བརྩོན་གྱི་སྤྱོད་པ་སྟེ།དང་བའི་དད་པ།འདུན་པའི་དད་པ།ཡིད་ཆེས་པའི་དད་པ་དང་གསུམ་གྱིས་ཐོས་བསམ་ལ་ཞུགས་ནས་ཐང་ལྷོད་མེད་པའི་བརྩོན་འགྲུས་མཐར་ཕྱིན་པར་བྱེད་པའོ།།གཉིས་པ་ཤེས་རབ་དང་མཐུན་པའི་སྤྱོད་པ་སྟོང་པ་ཆེན་པོའི་སྐབས་སུ་སྟེ།མཉམ་གཞག་ཏུ་སྟོང་པ་ཆེན་པོའི་ཏིང་ངེ་འཛིན་སྐྱོང་ཞིང་།རྗེས་ཐོབ་ཏུའང་དེའི་ངང་བསྲིང་སྟེ་སྤྱོད་པའོ།།གསུམ་པ་ཐབས་དང་མཐུན་པའི་སྤྱོད་པ་སྙིང་རྗེ་སྒྱུ་མའི་སྐབས་སུ་སྟེ།མཉམ་གཞག་ཏུ་རིགས་དྲུག་གིས་བསྡུས་པའི་སེམས་ཅན་ཀུན་ལ་འཛིན་མེད་སྒྱུ་མ་ལྟ་བུའི་སྙིང་རྗེ་བསྒོམ་ཞིང་།རྗེས་ཐོབ་ཏུ་སྤྱོད་ཡུལ་ཐམས་ཅད་སྒྱུ་མར་བལྟ་བའོ།།བཞི་པ་ཕྱོགས་གཅིག་པའི་སྤྱོད་པ་ནི་ཕྱག་རྒྱ་གཅིག་པའི་སྐབས་སུ་སྟེ།མཉམ་གཞག་ཏུ་སྟོང་ཉིད་སྙིང་རྗེ་ཟུང་འཇུག་གི་ལྷ་སྐུ་ཞི་བའི་སྐབས་སུ་ཞི་བ་དང་།ཁྲོ་བོ་ལ་ཁྲོ་བོ་ཕྱག་རྒྱ་གཅིག་པར་བསྒོམ་ཞིང་།རྗེས་ཟོབ་ཏུའང་དེའི་རྒྱུན་བསྐྱང་བའོ།།ལྔ་པ་སྤྲོས་པ་དང་བཅས་པའི་སྤྱོད་པ་ནི།ཕྱག་རྒྱ་སྤྲོས་བཅས་ཀྱི་སྐབས་སུ་སྟེ།སྔར་གྱི་ལྷ་སྐུ་ཕྱག་རྒྱ་གཅིག་པ་དེ་ལས་ལྷ་སྣང་ཆེས་ཆེར་འཕེལ་བས་ཟུང་འཇུག་གི་ལྷ་ཚོམ་བུ་དང་གཙོ་འཁོར་གྱི་རྣམ་པར་རང་ཤར་ཁོར་ཡུག་ཏུ་རྒྱས་ཐེབ་པ་ལ་མཉམ་རྗེས་གཉིས་ཀར་བསླབ་པའོ།།དྲུག་པ་ཚོགས་ཀྱི་སྤྱོད་པ་ནི།ཚོགས་སྒྲུབ་ཀྱི་སྐབས་སུ་སྟེ།མཉམ་རྗེས་གཉིས་ཀར་སྤྱོད་ལམ་ཡོ་བྱད་ལྔ་ལ་མ་ཆགས་པར་སྤྱོད་པ་སྟེ།ལམ་རིམ་ལས།སྤྱོད་ལམ་ཡོ་བྱད་ལྔ་སྤྱོད་ཅིང་།།དངོས་སུ་མཆོད་པ་རྣམ་གཉིས་སོ།།ཞེས་པའི་ཡོ་བྱད་ལྔ་ཡང་།ཇི་སྐད་དུ།གོས་རྒྱན་བཟའ་བཏུང་གླུ་དང་ཚིག།བྲོ་གར་ཚོགས་ཀྱི་སྤྲིན་ཕུང་ལ།།ཧཱུྃ་དུ་ཤེས་པས་རབ་སྤྱད་ན།།ངོ་མཚར་འབྱུང་བའི་དཀྱིལ་འཁོར་མཉེས།།ཞེས་སོ།།བདུན་པ་རྫུ་འཕྲུལ་གྱི་སྤྱོད་པ་ནི།རིག་འཛིན་བཞིའི་སྐབས་སུ་སྟེ།དེའང་།རྣམ་སྨིན།ཚེ་དབང་།ཕྱག་ཆེན།ལྷུན་གྲུབ་རིག་འཛིན་ཏེ་བཞི་ལས།དང་པོ་ནི།བདག་དོན་དུ་བཀོད་པ་དཀྱིལ་འཁོར་གྱི་བྱ་བས་ཚོགས་གཉིས་རྫོགས་པར་བྱེད་ཅིང་།ཕྲིན་ལས་བཞིའི་སྒོ་ནས་གཞན་དོན་རྫོགས་པར་སྤྱོད་པའོ།།གཉིས་པ་ནི།བདག་དོན་དུ་རང་གི་ལྟ་བ་སྒོམ་ལ་རིག་རྩལ་སྦྱངས་ཏེ་ཀུན་འགྲོའི་དྲི་མ་སྦྱོང་ཞིང་།གཞན་དོན་དུ་ཆོ་འཕྲུལ་བཞི་དང་ཕྲིན་ལས་བཞི་སོགས་ཀྱིས་དོན་མཛད་པའོ།།གསུམ་པ་ནི།བདག་དོན་དུ་ལྷན་ཅིག་གནས་པའི་དྲི་མ་སྦྱོང་ཞིང་།གཞན་དོན་དུ་དགོངས་པ་མི་གཡོ་བའི་ངང་ནས་སྤྲུལ་པ་སྣ་ཚོགས་པས་དག་མ་དག་ཀུན་གྱི་དོན་མཛད་པའོ།།བཞི་པ་ནི།རང་དོན་དུ་སྐུ་ལྔའི་རྒྱལ་བ་ལ་སོགས་པར་བརྟེན་ཏེ་ཤེས་སྒྲིབ་སྦྱོང་ལ།གཞན་དོན་དུ་སངས་རྒྱས་ཀྱི་ཞིང་ཁམས་མཐར་ཐུག་པ་མེད་པར་མཛད་པ་བཅུ་གཉིས་སོགས་སྤྲུལ་སྐུའི་མཛད་པ་སྣ་ཚོགས་སྟོན་ཅིང་།གསང་བའི་རྒྱུད་ཀྱི་སྡུད་པ་པོར་མཛད་པའོ།།བརྒྱད་པ་གྲོལ་ལམ་ཅིག་ཅར་བའི་སྤྱོད་པ་ནི།རྗེས་ཤེས་སུ་ཇི་ལྟར་སྤྱོད་ཀྱང་།མི་དམིགས།མ་ཆགས།བྱ་རྩོལ་འཛིན་རྟོག་དང་བྲལ་བ་རྨད་དུ་བྱུང་བའི་སྤྱོད་པ་སྟེ།ཀུན་འདུས་ལས།མི་དམིགས་པ་ལ་རྣལ་འབྱོར་སྤྱོད།།དེ་ལྟར་སྤྱོད་པ་ཀུན་སྤྱོད་ཀྱང་།།དམ་པའི་དོན་དེ་སྤྱོད་མཆོག་ཡིན།།ཅེས་གསུངས་པ་ལྟར་སྤྱོད་པ་དེ་དག་གིས་ལ་བཟླའོ།།གསུམ་པ་ལུང་ཨ་ནུ་ཡོ་གའི་ལུགས་བཤད་པ་ལ་གཉིས།སྤྱིར་དབང་པོ་དང་སྦྱར་བའི་ཚུལ།བྱེ་བྲག་ས་དང་རྣལ་འབྱོར་ལྔ་སྦྱར་བའི་རྣམ་གཞག་སོ་སོར་བཤད་པའོ།།དང་པོ་ནི།ཨ་ནུ་བློ་རབ་ས་ལམ་ཆིག་ཆོད་དེ།།འབྲིང་ཐས་རིམ་མམ་ཐོད་རྒལ་བགྲོད་པ་ཡང་།།ཨ་ནུ་ཡོ་གའི་ལུགས་སྤྱིར་བློ་རབ་སྟོབས་ཆེ་བ་རྣམས་རྟོགས་གོམས་ཐམས་ཅད་ཆིག་ཆོད་དུ་བྱེད་པས་མཐར་ཕྱིན་པས་ས་ལམ་རིམ་བགྲོད་ཀྱི་རྩོལ་བ་དང་བྲལ་ཞིང་།བློ་འབྲིང་ཐ་གཉིས་ཀྱིས་ནི།ས་བཅུ་པའི་སློབ་ལམ་བཞི་རིམ་གྱིས་སམ་ཐོད་རྒལ་གང་རུང་གིས་བགྲོད་ནས་མི་སློབ་པའི་ལམ་མཐར་ཐུག་གི་འབྲས་བུ་ལ་སྦྱོར་བར་བྱེད་དོ།།ཡང་སྒྲ་ནི་ཚིག་འོག་མ་ལ་སྦྱོར་བའི་དོན་ཏོ།།གཉིས་པ་ལ་ལྔ།ཚོགས་སྦྱོར་མཐོང་སྒོམ་མཐར་ལམ་མོ།།དང་པོ་ནི།འགྱུར་བ་མ་ངེས་བརྟེན་གཞིའི་ས་གཉིས་ནི།།ཚོགས་ལམ་འདུན་སེམས་མོས་སྤྱོད་ལྷ་ཡི་སྐུ།།ཐུན་མོང་སྤྱན་དང་མངོན་ཤེས་ལ་སོགས་འགྲུབ།།ལུགས་འདིའི་ས་བཅུ་དང་རྣལ་འབྱོར་ལྔ་སྦྱོར་ཚུལ་མདོ་ཙམ་བརྗོད་ན།དང་པོ་འགྱུར་བ་མ་ངེས་པའི་ས་དང་།བརྟེན་པ་གཞིའི་ས་གཉིས་ནི་ཚོགས་ལམ་འདུན་པ་སེམས་པའི་རྣལ་འབྱོར་གྱིས་བསྡུས་ཤིང་མོས་སྤྱོད་ཀྱི་ལྷ་སྐུ།འདིས་ཐུན་མོང་གི་དངོས་གྲུབ་སྤྱན་དང་མངོན་ཤེས་ལ་སོགས་པ་འགྲུབ་བོ།།གཉིས་པ་ནི།གལ་སྦྱོང་རྒྱུན་དང་བསོད་ནམས་རྟེན་གྱི་ས།།སྦྱོར་ལམ་རིག་འབྱེད་རླུང་སེམས་ལྷ་ཡི་སྐུ།།གསུམ་པ་གལ་ཆེན་སྦྱོང་བ་དང་།བཞི་པ་བསླབ་པ་རྒྱུན་གྱི་ས་དང་།ལྔ་པ་བསོད་ནམས་རྟེན་གྱི་ས་གསུམ་ནི།སྦྱོར་ལམ་རིགས་ཆེན་འབྱེད་པའི་རྣལ་འབྱོར་ཏེ་རླུང་སེམས་ཀྱི་ལྷ་སྐུ་འགྲུབ་བོ།།གསུམ་པ་ནི།ཉེ་རྒྱུས་འགྱུར་བདེ་བཅོམ་ནས་ཟག་པ་ཟད།།ཁྱད་འགྲོ་མཐོང་ལམ་དབུགས་འབྱིན་བདེ་སྟོང་སྐུ།།དེར་ཚོགས་ཀྱི་སྤྱོད་པའི་ཉེ་རྒྱུ་ལ་བརྟེན་པས་འགྱུར་བདེ་རགས་པ་བཅོམ་སྟེ་ཟག་པ་ཐམས་ཅད་ཟད་ནས།དྲུག་པ་བརྟན་པ་ཁྱད་པར་དུ་འགྲོ་བའི་ས་ནི་མཐོང་ལམ་དབུགས་ཆེན་འབྱིན་པའི་རྣལ་འབྱོར་ཏེ་བདེ་སྟོང་འོད་གསལ་གྱི་ལྷ་སྐུ་འགྲུབ་བོ།།བཞི་པ་ནི།དམིགས་པ་འབྲས་སྐྱེ་སྒོམ་ལམ་ལུང་ཆེན་ཐོབ།།སློབ་པའི་ཟུང་འཇུག་ལྷ་སྐུ་རྒྱུན་མི་འཆད།།མཐོང་ལམ་འོད་གསལ་ལས་ལངས་པའི་རྗེས་ལ་བདུན་པ་དམིགས་པ་འབྲས་བུ་སྐྱེ་བའི་ས་སྒོམ་ལམ་ལུང་ཆེན་ཐོབ་པའི་རྣལ་འབྱོར་ཏེ་ཆོས་ཉིད་རྟོགས་པའི་ཡེ་ཤེས་དང་དག་པ་ལྷ་སྐུའི་སྣང་བ་རྒྱུན་མི་འཆད་པ་སློབ་པའི་ཟུང་འཇུག་གི་སྐུ་འགྲུབ་བོ།།ལྔ་པ་ནི།མི་འགྱུར་གདལ་བ་རྫོགས་པ་སྤྱིར་ཆིབས་གསུམ།།མཐར་ལམ་རྩལ་ཆེན་རྫོགས་ཏེ་རྒྱུན་མཐའ་ཡི།།བར་ཆད་མེད་ལམ་ཆགས་ཆེན་འབྲས་དབང་གིས།།ཕྲ་བའི་དྲི་སྦྱོང་མི་སློབ་ཟུང་འཇུག་གོ།དེ་ནས་བརྒྱད་པ་གནས་པ་མི་འགྱུར་བ་དང་།དགུ་པ་གདལ་བ་ཆོས་ཉིད་ཀྱི་ས་དང་།བཅུ་པ་རྫོགས་པ་སྤྱིར་ཆིབས་ཀྱི་ས་གསུམ་པོ་མཐར་ལམ་རྩལ་ཆེན་རྫོགས་པའི་རྣལ་འབྱོར་གྱིས་བསྡུས་པ་སྟེ།དེའི་མཐར་མི་སློབ་པའི་ལམ་རྒྱུན་མཐའི་བར་ཆད་མེད་ལམ་ལ་བརྟེན་ནས་འདོད་ཆགས་ཆེན་པོའི་ལམ་གྱིས་འབྲས་བུའི་དབང་བསྐུར་བས་སྣང་གསུམ་འཕོ་བའི་བག་ཆགས་ཕྲ་བ་སྦྱངས་ཏེ་མི་སློབ་པའི་ཟུང་འཇུག་འབྲས་བུའི་ཆོས་ཉེར་ལྔ་པོ་དབྱེར་མེད་ལྷུན་གྲུབ་ཀྱི་ངོ་བོ་སྐུ་བཞི་ཡེ་ཤེས་ལྔའི་བདག་ཉིད་དཔལ་ཀུན་ཏུ་བཟང་པོའི་གོ་འཕང་ལ་མངའ་དབང་འབྱོར་བས་རྟག་ཁྱབ་ལྷུན་གྱིས་གྲུབ་པའི་ཕྲིན་ལས་ཀྱིས་གདུལ་བྱའི་དོན་མཛད་པ་སྟེ།དོན་བསྡུས་ལས།འབྲས་བུ་ཉིད་ནི་རྫོགས་སངས་རྒྱས།།སྐུ་གསུང་ཐུགས་དང་ཡོན་ཏན་ལས།།ཉི་ཤུ་རྩ་ལྔས་བསྡུས་མཐའ་ཡས།།ལྷུན་རྫོགས་རྣམ་ཀུན་མཁྱེན་པའོ།།ཞེས་གསུངས་སོ།།དེ་ལ་འདུན་པ་སྐྱེ་བའི་སྐབས་སོགས་ས་བཅུ་པོ་རེ་རེ་དང་སྦྱར་བའི་གནས་སྐབས་བཅུར།ཆོས་ཉིད་སྙིང་པོ་ཇི་བཞིན་པའི་རྗེས་སུ་འཇུག་པའི་རང་སའི་ལམ་ན་འབར་པའི་རིམ་པ་ལྟར་བསྒོམ་པས།ས་བཅུ་རང་རང་གི་སྤྱད་བྱ།རྐྱེན་འགྱུར་ལས་ཀྱི་བག་ཆགས་རགས་ཕྲ་གཉིས་དང་།མངོན་དུ་རྒྱུ་བའི་བག་ཆགས་རགས་འབྲིང་ཕྲ་གསུམ་དང་།ཀུན་འགྲོ་དང་།ལྷན་ཅིག་གནས་པ་དང་།བག་ལ་ཉལ་རགས་འབྲིང་ཕྲ་གསུམ་གྱི་སྒྲིབ་པ་རྣམས་རིམ་པར་དག་ནས་ས་གོང་མ་གོང་མ་ལ་སྦྱོར་བའི་གཡོ་བ་བྱང་ཆུབ་ཀྱི་སེམས་ལ་སོགས་ཏེ་སེམས་བཅུ་པོ།དཔེ་སྐར་མ་ཕྲ་མོ་ལྟ་བུ་ལ་སོགས་པ་བཅུ་དང་སྦྱར་ནས་བགྲོད་པར་རྩ་རྒྱུད་ཀུན་འདུས་ཀྱི་ལེའུ་གཉིས་པ་སོགས་མདོའི་ཆ་བཤད་ཀྱི་རྒྱུད་དང་མན་ངག་རྣམས་ལས་རྒྱ་ཆེར་གསུངས་སོ།།བཞི་པ་མན་ངག་ཨ་ཏི་ཡོ་གའི་ལུགས་ལྟར་བཤད་པ་ལ་བཞི།དབང་བཞིའི་དག་པ་དང་སྦྱར་བ།སྣང་བཞིའི་འཆར་ཚུལ་དང་སྦྱར་བ།དེ་དག་གི་ཡོན་ཏན་མདོར་བསྟན་པ།སྤྱོད་པ་རྒྱུན་གྱི་རྣལ་འབྱོར་བྱ་བའི་ཚུལ་ལོ།།དང་པོ་ལ་གཉིས།དབང་དང་སྦྱར་བའི་ལམ་གྱི་ཚུལ་སྤྱིར་བསྟན།རིག་འཛིན་གྱི་ས་བཞིའི་ཐོབ་ཚུལ་བྱེ་བྲག་ཏུ་བཤད་པའོ།།དང་པོ་ནི།ཨ་ཏི་ས་ལམ་རིག་རྩོལ་ལས་འདས་ཀྱང་།།མངོན་རྟོགས་རྣམ་གཞག་གསང་སྐོར་ཐུན་མིན་གྱི།།དབང་བཞི་ལ་ཡང་ནང་གསེས་བཅུ་དྲུག་དབྱེ།།མོས་འཇུག་སྒྱུར་དང་ཆོད་པའི་ས་དེ་བཞིན།།བསྡམས་པས་སོ་གཉིས་ཡེ་ཤེས་གནས་དང་སྐྱེ།།ཐོབ་དང་འཆར་བཞི་དབྱེ་བས་དྲུག་ཅུ་བཞི།།རྡོ་རྗེ་འཆང་གི་ས་མཆོག་རྫོགས་པའོ།།རྩོལ་མེད་ཨ་ཏི་ཡོ་གའི་ཐེག་པ་འདིར་འོད་གསལ་མངོན་སུམ་ལམ་དུ་བྱེད་པ་ས་འོག་མ་ནས་གདོད་ཞུགས་ཏེ་ས་ལམ་རིམ་སྦྱང་རིམ་བགྲོད་ཀྱི་བྱ་རྩོལ་ལས་འདས་ཤིང་།གོང་མ་རྫོགས་པས་འོག་མ་ཞར་ལ་རྫོགས་པར་འགྱུར་བ་ལ་དགོངས་ནས་རྫོགས་པ་ཆེན་པོ་ས་གཅིག་པ་ལ་སྦྱང་བགྲོད་མི་དགོས་པར་གསུངས་སོ།།ས་གཅིག་ནི་རིག་པ་ལྷུན་གྲུབ་སྟེ།ཀུན་བྱེད་ལས།མ་བསྒྱུར་མ་སྦྱང་རིག་པ་ལྷུན་རྫོགས་ས།།ཞེས་གསུངས་པ་བཞིན་ནོ།།འོན་ཀྱང་རང་ལམ་དུ་སྒོ་གསུམ་གྱི་དྲི་མ་དང་།གདོས་བཅས་ཀྱི་ཕུང་པོ་དང་།འགྱུ་བའི་རྟོག་པ་དང་།རགས་པའི་རླུང་སེམས་རྣམས་དག་དགོས་ལ།དེ་རྣམས་དག་པའི་ཚེ་འོག་མའི་ས་ལམ་ཞར་བྱུང་དུ་རྫོགས་པར་འགྱུར་བའི་ཕྱིར་ཐེག་པ་འོག་མ་དང་སྒོ་བསྟུན་པ་ལས་ཀྱང་ཁྱད་པར་འཕགས་པ་ས་གཅིག་ལ་ཡེ་ཤེས་དང་ཡོན་ཏན་གྱི་ཆར་དབྱེ་བའི་མངོན་རྟོགས་ཀྱི་རྣམ་གཞག་གསང་སྐོར་ཐུན་མིན་གྱི་རྒྱུད་ལས་གསུངས་པ་ལྟར་ན།སྤྱིར་ལམ་རྫོགས་པའི་རྟེན་ནི་སྤྲོས་བཅས་ལ་སོགས་པའི་དབང་བཞི་ཡིན་ལ།དབང་བཞི་ལའང་སྤྲོས་བཅས་ཀྱི་སྤྲོས་བཅས་སོགས་ནང་གསེས་བཅུ་དྲུག་ཏུ་དབྱེ་བ་ནི་འཆད་འགྱུར་རྒྱུའམ་ཐུན་མོང་ས་བཅུ་དྲུག་གི་ཡོན་ཏན་རྫོགས་པའི་རྟེན་དུ་གྱུར་པ་དང་།མོས་པའི་ས།འཇུག་པའི་ས།སྒྱུར་བའི་ས།ཆོད་པའི་ས་བཞི་ལའང་དེ་བཞིན་དུ་མོས་པའི་མོས་པ་སོགས་དབྱེ་བས་བཅུ་དྲུག་ཏུ་འགྱུར་ལ།སྔ་ཕྱི་བསྡམས་པས་སུམ་ཅུ་རྩ་གཉིས་ནི་རྡོ་རྗེ་འཆང་གི་མཚན་མཆོག་ཁྱད་པར་ཅན་སོ་གཉིས་འགྲུབ་པའི་རྒྱུ་བྱེད་པར་གསུངས་པ་དང་།ས་བཅུ་དྲུག་ལ་ཡེ་ཤེས་གནས་པ།སྐྱེ་བ།ཐོབ་པ།འཆར་བ་བཞི་བཞིར་དབྱེ་བས་དྲུག་ཅུ་རྩ་བཞི་ནི་རྡོ་རྗེ་འཆང་གི་ས་མཆོག་རྫོགས་པར་བྱེད་པའོ།།དེ་ལ་སྤྱིར་དབང་བཞིས་ལམ་རྫོགས་པའི་ཚུལ་ནི།སྤྲོས་བཅས་ཀྱིས་ཚོགས་ལམ་བཅུ་གཉིས་རྫོགས་པའི་ཡོན་ཏན་ཐོབ་པའི་རྟེན་བྱེད།སྤྲོས་མེད་ཀྱིས་སྦྱོར་ལམ་ངེས་འབྱེད་ཆ་བཞི་རྫོགས་པའི་རྟེན་བྱེད།ཤིན་ཏུ་སྤྲོས་མེད་ཀྱིས་མཐོང་ལམ་རྫོགས་པའི་རྟེན་བྱེད།རབ་ཏུ་སྤྲོས་མེད་ཀྱིས་སྒོམ་ལམ་ས་དགུ་རྫོགས་པའི་རྟེན་བྱེད་པའོ།།དབང་གི་རང་ངོའི་དབྱེ་བ་བཅུ་དྲུག་གིས་ཕྱིར་འབྱུང་བའི་ལས་བཅུ་དྲུག།ནང་དུ་སེམས་ཀྱི་རྟོག་པ་བཅུ་དྲུག།གསང་བར་ཐིག་ལེ་འཕེན་སྡུད་བཅུ་དྲུག་དག་པར་བྱེད་ལ།བླ་ན་མེད་པ་ས་བཅུ་དྲུག་ལ་གནས་པའི་ངེས་པ་ཐོབ་པར་བྱེད་པས་དབང་བཅུ་དྲུག་ཏུ་བསྟན་པའོ།།དབང་བཅུ་དྲུག་ས་བཞི་དང་ཇི་ལྟར་འབྲེལ་ན།སྤྲོས་བཅས་ཀྱི་སྤྲོས་བཅས་མོས་པ་དང་ལྡན་པའི་ས་སྟེ་གདུང་བ་དང་བསོད་ནམས་ཀྱི་ཁྱད་པར་རོ།།དེའི་སྤྲོས་མེད་འཇུག་པ་དག་པའི་ས་སྟེ་དད་པས་ངེས་པ་ལ་བརྟེན་ནས་རང་དབང་ཅན་དུ་འཇུག་པའོ།།དེའི་ཤིན་ཏུ་སྤྲོས་མེད་དངོས་པོ་དག་པར་བསྒྱུར་བའི་ས་སྟེ་ལུས་ངག་གི་བཅིངས་པ་ལ་མི་གནས་པའོ།།དེའི་རབ་ཏུ་སྤྲོས་མེད་ལས་ཀྱི་མཐའ་ཆོད་པའི་ས་སྟེ།སྤྲོས་པ་དང་འཁོར་བ་ལ་མི་གནས་པའོ།།དེ་བཞིན་དུ་དབང་ལྷག་མ་གསུམ་ལའང་སྦྱར་རོ།།ས་བཅུ་དྲུག་གི་རབ་དབྱེ་དང་ངོ་བོ་ནི།མོས་པའི་མོས་པ་དད་པས་ངེས་པ།མོས་པའི་འཇུག་པ་སྙིང་རྗེ་ངེས་པ།མོས་པའི་སྒྱུར་བ་ཐབས་ཀྱིས་ཟིན་པ།མོས་པའི་ཆོད་པ་ཤེས་རབ་ཀྱིས་དོན་ཆོད་པའོ།།འཇུག་པའི་མོས་པ་ཞི་གནས་ལ་མོས་པ།དེའི་འཇུག་པ་ལྷག་མཐོང་ལ་འཇུག་པ།དེའི་སྒྱུར་བ་མཉམ་གཞག་གི་རྟོགས་པ་ཐ་དད་དུ་སྒྱུར་བ།དེའི་ཆོད་པ་རྗེས་ཐོབ་ཀྱི་འགྱུ་བ་ཆོད་པའོ།།སྒྱུར་བའི་མོས་པ་གོས་ཀྱི་ཞེན་པ་གྲོལ་བ།དེའི་འཇུག་པ་ཟས་ཀྱི་ཞེན་པ་གྲོལ་བ།དེའི་སྒྱུར་བ་རྨི་ལམ་འོད་གསལ་དུ་གྲོལ་བ།དེའི་ཆོད་པ་བག་ཆགས་དང་ཉོན་མོངས་གྲོལ་བའོ།།ཆོད་པའི་མོས་པ་སྤྱོད་པས་འཁོར་བ་ལ་མི་གནས་པ།དེའི་འཇུག་པ་བསྒོམས་པས་བསམ་གཏན་ལ་གནས་པ།དེའི་སྒྱུར་བ་ལྟ་བས་འཁྲུལ་སྣང་ལ་མི་གནས་པར་ཁམས་གསུམ་སྐུ་གསུམ་དུ་སྒྱུར་བ།དེའི་ཆོད་པ་འབྲས་བུ་འཁོར་འདས་གཉིས་དུས་གཅིག་ལ་ཆོད་པའོ།།གཉིས་པ་ནི།རྣལ་འབྱོར་རྣལ་འབྱོར་ཆེ་དང་འབྱེད་རྟོགས་ལ།།ནང་གསེས་བཞིར་དབྱེ་རིག་འཛིན་ས་བཅུ་དྲུག།དབང་བཞི་རྗེས་དྲན་ལས་ཐོབ་རྒྱུ་ཡི་ས།།རྣལ་འབྱོར་གྱི་ས་དང་།རྣལ་འབྱོར་ཆེན་པོའི་ས་དང་།འབྱེད་པའི་རྣལ་འབྱོར་གྱི་ས་དང་།རྟོགས་པའི་རྣལ་འབྱོར་གྱི་ས་དང་བཞི་ལ།སྤྱིར་དབང་དུ་སྒྱུར་བ་དང་མ་སྒྱུར་བ་གཉིས་གཉིས་ཏེ་བརྒྱད་དུ་ཡོད་ཀྱང་།བྱེ་བྲག་ནང་གསེས་བཞི་བཞིར་དབྱེ་ན།དང་པོ་ལ་རྣལ་འབྱོར་དང་།བྱ་བའི་རྣལ་འབྱོར་དང་།སྤྱོད་པའི་རྣལ་འབྱོར་དང་།སྒྱུར་བའི་རྣལ་འབྱོར་དང་བཞིའོ།།གཉིས་པ་ལ་ཤིན་ཏུ་རྣལ་འབྱོར་གྱི་ས་དང་།རང་ས་ངེས་པའི་རྣལ་འབྱོར་གྱི་ས་དང་།སྤྲོས་པའི་རྣལ་འབྱོར་གྱི་ས་དང་།བྱེ་བྲག་རྫོགས་པའི་རྣལ་འབྱོར་གྱི་ས་སྟེ་བཞིའོ།།གསུམ་པ་ལ།བརྡའི་ས་དང་།དོན་གྱི་ས་དང་།བརྡ་དོན་དབྱེར་མེད་ཀྱི་ས་དང་།མ་འདྲེས་པའི་ས་སྟེ་བཞིའོ།།བཞི་པ་ལ།རྫུ་འཕྲུལ་འཕྲུལ་བའི་ས་དང་།ཁྱད་པར་རྟོགས་པའི་ས་དང་།མངོན་པར་འབྱུང་བའི་ས་དང་།དཔའ་བོ་རིགས་འབྱེད་ཀྱི་ས་དང་བཞི་སྟེ་བསྡམས་པས་ས་བཅུ་དྲུག་གོ།དེ་ལྟར་ས་བཅུ་དྲུག་ལས།ས་དང་པོ་ལ་ཤེས་བྱེད་ཀྱི་རྫུ་འཕྲུལ་བདུན་ནས།བཅོ་ལྔའི་བར་དུ་རྫུ་འཕྲུལ་བདུན་བདུན་དང་།བཅུ་དྲུག་པས་ཆོ་འཕྲུལ་བཅུ་དགུ་སྟོན་ནུས་པས་ས་བཅུ་དྲུག་ལ་རྫུ་འཕྲུལ་བརྒྱ་ཕྲག་ལ་དབང་སྒྱུར་བ་ནི་རིག་འཛིན་གྱི་ས་ཞེས་བྱ་བ་དབང་བཞིའི་འཇུག་པ་རྗེས་སུ་དྲན་པ་ལས་ཐོབ་པ་ཁྱད་པར་གྱི་རྒྱུའི་ས་རྣམས་སོ།།གཉིས་པ་སྣང་བའི་འཆར་ཚུལ་དང་སྦྱར་བ་ལ་གཉིས།སྣང་བ་བཅུ་དྲུག་བཤད་པ།ས་བཅུ་དྲུག་བཤད་པའོ།།དང་པོ་ནི།སྣང་བ་བཞི་ལ་སྣང་མཆེད་ཐོབ་པ་དང་།།ཉེར་ཐོབ་རེ་རེ་ཞུགས་པས་སྣང་བའི་ས།།ཡེ་ཤེས་ཚོད་འཛིན་བཅུ་དྲུག་འབྲས་བུའོ།།ཆོས་ཉིད་མངོན་སུམ་སོགས་སྣང་བ་བཞི་པོ་ལ།སྣང་བ།མཆེད་པ།ཐོབ་པ།ཉེ་བར་ཐོབ་པ་བཞི་ཚན་རེ་རེར་ཞུགས་པས་སྣང་བའི་ས་བཅུ་དྲུག་ནི་རང་རྒྱུད་ཡེ་ཤེས་སུ་སྨིན་པའི་ཚོད་འཛིན་ཏེ་མགོན་པོ་རྡོ་རྗེ་འཆང་གི་འབྲས་བུའི་ས་ཞེས་བྱའོ།།དེ་ལ་སྣང་བའི་བཅུ་དྲུག་གི་ངོ་བོ་ནི།ཆོས་ཉིད་མངོན་སུམ་གྱི་སྣང་བ་མཆེད་པ་མིག།ཉེ་བར་མཆེད་པ་མིག་མི་དེ་ཁོ་ན་ཉིད།ཐོབ་པ་ལུ་གུ་རྒྱུད་མཐོང་བ།ཉེ་བར་ཐོབ་པ་དེ་ལ་གོམས་པ་རྙེད་པ།ཉམས་གོང་འཕེལ་གྱི་སྣང་བ་མཆེད་པ་འོད།ཉེ་བར་མཆེད་པ་ཐིག་ལེ།ཐོབ་པ་ཐིག་ལེ་ཁ་དོག་ལྔར་གསལ་བ།ཉེ་བར་ཐོབ་པ་འགུལ་དང་འཕྲིག་པ་ལས་ཟེར་སྣ་ཚོགས་སུ་འཕྲོ་བ།ཚད་ཕེབ་ཀྱི་སྣང་བ་མཆེད་པ་སྐུ།ཉེ་བར་མཆེད་པ་ཡབ་ཡུམ་དུ་སྣང་བ།ཐོབ་པ་ཚོམ་བུ་ལྔ་ལྔ་དང་ལྡན་པ།ཉེ་བར་ཐོབ་པ་དཀྱིལ་འཁོར་རྫོགས་པ།ཟད་པ་ལ་སྣང་བ་མཆེད་པ་སྐུ་དང་ཡེ་ཤེས་ལ་མི་གནས་པ།ཉེ་བར་མཆེད་པ་སྟོང་པ་གཏད་མེད།ཐོབ་པ་བརྗོད་དུ་མེད་པ།ཉེ་བར་ཐོབ་པ་བལྟར་མེད་པའི་ཆོས་ཉིད་གང་དུའང་མ་གྲུབ་པ་དང་བཅུ་དྲུག་གོ།གཉིས་པ་ནི།བདེན་མཐོང་ཤེས་གོམས་འོད་སྣང་ཡེ་ཤེས་སྐུ།།མངོན་གྱུར་མཐར་ཕྱིན་མི་གཡོ་ཡོན་ཏན་རྫོགས།།སྣང་བ་ལྷུག་པ་ཚོམ་བུར་ཆགས་པ་མེད།།འཁོར་ལོ་སྣང་གནས་ངེས་རྙེད་ཀ་དག་སར།།ཡེ་ཤེས་ལྷུག་པའི་གོང་ན་གཞན་མེད་པ།།རབ་དགའ་ནས་བརྩམས་ཀུན་འོད་པདྨ་ཅན།།ཡི་གེ་འཁོར་ལོ་ཏིང་འཛིན་རྡོ་རྗེ་འཛིན།།ཡེ་ཤེས་བླ་མའི་ས་སྟེ་དེ་དག་རྣམས།།ཆ་མཚུངས་སྦྱོར་ཡང་འོད་གསལ་གཅིག་ཉིད་ཀྱི།།སྣང་བ་ཡིན་གྱི་ཐུན་མོང་ས་བཅུ་མིན།།དེ་ལྟར་རྒྱུ་དང་འབྲས་བུའི་སར་བཏགས་པའི་རིམ་པ་བཅུ་དྲུག་ཀྱང་ཚེ་འདིར་འོད་ལུས་སུ་གྲོལ་བ་དང་།བར་དོར་གྲོལ་བ་གཉིས་ལ་ཚང་སྟེ།རིག་པ་རང་ཤར་ལས།ས་ཞེས་བྱ་བ་གུད་ན་ཡོད་པ་མ་ཡིན་ནོ།།བདེན་པ་མཐོང་བའི་གང་ཟག་གཅིག་ལ་ས་རྣམས་རྫོགས་ནས་ཡོད་དོ།།དེའང་ངོ་སྤྲོད་བསྟན་པའི་གང་ཟག་དེ།དང་པོ་བདེན་པ་མཐོང་བའི་དུས་ན་དེ་ལ་དགའ་བ་སྐྱེས་པ་ནི་ས་དང་པོ་རབ་ཏུ་དགའ་བའོ།།དེ་ལ་རང་གི་སྣང་བ་ཡིན་པར་ངོ་ཤེས་པ་ནི།ས་གཉིས་པ་དྲི་མ་མེད་པ་ཐོབ་པའོ།།དེ་ནས་དེ་ལ་གོམས་པ་ནི།ས་གསུམ་པ་འོད་བྱེད་པའི་ས་ནོན་པའོ།།དེ་ནས་དེ་ལ་གོམས་ནས་འོད་ཀྱི་སྣང་བ་མཐོང་བ་ནི་བཞི་པ་འོད་འཕྲོ་བའི་ས་ནོན་པའོ།།དེ་ནས་ཡེ་ཤེས་ཀྱི་སྣང་བ་མཐོང་བ་དེ་ལ་གོམས་ནས་ཉོན་མོངས་པ་ཐམས་ཅད་རང་བཞིན་གྱིས་སྦྱངས་ནས་ཡེ་ཤེས་མཐོང་བ་ནི་ལྔ་པ་སྦྱང་དཀའི་ས་ནོན་པའོ།།དེ་ནས་འོད་ལས་ཐལ་བའི་སྐུ་མངོན་དུ་གྱུར་པ་དེ་ནི་ས་དྲུག་པ་མངོན་དུ་གྱུར་པའི་ས་ནོན་པའོ།།དེ་ནས་གོམས་པ་མཐར་ཕྱིན་ནས་ཉོན་མོངས་པ་རིང་དུ་སོང་བ་ནི་ས་བདུན་པ་རིང་དུ་སོང་བའི་ས་ནོན་པའོ།།དེ་ནས་དེའི་ངང་ལས་མི་གཡོ་བ་ནི་བརྒྱད་པ་མི་གཡོ་བའི་ས་ནོན་པའོ།།དེ་ནས་ཡོན་ཏན་རྫོགས་པ་ནི་དགུ་པ་ལེགས་པའི་བློ་གྲོས་ཀྱི་ས་ནོན་པའོ།།དེ་ནས་ཡེ་ཤེས་ཀྱི་སྣང་བ་ལ་རང་གི་ཤེས་པ་ཟིན་ནས་སྣང་བ་ལྷུག་པར་ཤར་བ་ན་ཆོས་ཐམས་ཅད་སྤྲིན་ལྟ་བུར་མཐོང་ནས་གོམས་པ་ནི་བཅུ་པ་ཆོས་ཀྱི་སྤྲིན་ལྟ་བུའི་ས་ནོན་པའོ།།དེ་ནི་གང་ཟག་བདེན་པ་མཐོང་བའི་སྦུབས་འདི་ཉིད་མ་བོར་བ་ལ་ས་ནོན་པའོ།།གང་ཟག་སྦུབས་བོར་བ་རྣམས་ཀྱིས་ནི་འདི་ལྟར་ནོན་པ་མིན་ནོ།།འཁྲུལ་སྣང་འགགས་ནས་ཚོམ་བུའི་སྣང་བར་ཤར་བ་ན་བཅུ་གཅིག་ཀུན་ཏུ་འོད་ཀྱི་ས་ནོན་པ་ཡིན་ནོ།།དེ་ནས་སྣང་བ་དེ་ལའང་མ་ཆགས་པར་ཕྱི་ནང་གི་ཆོས་ཐམས་ཅད་ཀྱི་མ་གོས་པ་ནི་བཅུ་གཉིས་མ་ཆགས་པདྨ་ཅན་གྱི་ས་ནོན་པ་ཡིན་ནོ།།དེ་ནས་རང་གི་ཐུགས་ཀ་ནས་ཡེ་ཤེས་ཀྱི་ཟེར་ཐག་ཤར་ནས་ནམ་མཁའི་མཐོང་ནས་འོད་ཀྱི་ཚོམ་བུ་ལྔ་འཁོར་ལོའི་ཚུལ་དུ་གནས་པ་ནི་བཅུ་གསུམ་ཡི་གེ་འཁོར་ལོ་ཚོགས་ཆེན་གྱི་ས་ནོན་པའོ།།དེ་ནས་ཡེ་ཤེས་ཀྱི་སྣང་བ་ལ་གནས་པ་ནི་ས་བཅུ་བཞི་པ་ཏིང་ངེ་འཛིན་ཆེན་པོའི་ས་ནོན་པ་ཡིན་ནོ།།དེ་ནས་ལྷུན་གྲུབ་ཀྱི་ས་ལ་ངེས་པ་རྙེད་པ་ནི་བཅོ་ལྔ་པ་རྡོ་རྗེ་འཛིན་གྱི་ས་ཐོབ་པའོ།།དེ་ནས་ཀ་དག་གི་ས་ལ་ཡེ་ཤེས་ལྷུག་པར་ཤེས་ནས་དེའི་གོང་ན་གཞན་མེད་པ་ནི་བཅུ་དྲུག་ཡེ་ཤེས་བླ་མའི་ས་ཐོབ་པའོ།།ཞེས་གསུངས་པ་ལྟར་མངོན་སུམ་ལམ་གྱི་བདེན་པ་མཐོང་བ་སོགས་དང་པོ་རབ་ཏུ་དགའ་བ་ནས་ཀུན་འོད་བར་བཅུ་གཅིག་དང་།ཁྱད་པར་གྱི་ས་པདྨ་ཅན་སོགས་ལ་རིམ་གྱིས་སྦྱོར་བ་སྟེ།འོན་ཀྱང་དེ་དག་སྣང་ཚུལ་གྱིས་ཆ་མཚུངས་རེ་སྦྱོར་བ་ཡིན་ཀྱང་།ས་དེ་དག་རྩ་བ་རིག་པ་འོད་གསལ་སྦྱང་བགྲོད་མེད་པའི་ས་གཅིག་གིས་སྣང་ཆ་ལས་དབྱེ་བ་སྟེ།དོན་ལ་རིག་པའི་ས་གཅིག་ཡིན་གྱི།སངས་རྒྱས་རྡོ་རྗེ་འཆང་ཐོབ་པ་ལ་རྒྱུའི་ས་སྒོས་སུ་སྦྱོང་མི་དགོས་ཏེ།ལམ་གྱི་གནད་ཐ་དད་པའི་འཇུག་སྒོ་ལ་དེ་ལྟར་སྦྱར་བའི་ཕྱིར་ཐུན་མོང་བྱང་ཆུབ་སེམས་དཔའི་ས་བཅུ་དངོས་ནི་མ་ཡིན་ནོ།།དེས་ན་ཐུན་མོང་བ་ལྟར་རྒྱུ་འབྲས་ཀྱི་རིམ་པས་ས་རེའི་ཐོབ་ཚུལ་དང་།སྔགས་ཕྱི་ནང་ལྟར་བསྐྱེད་རྫོགས་རྩོལ་སྒྲུབ་ཀྱིས་ཐོབ་ཅིང་སྦྱང་དུ་མེད་དེ།དེ་ཉིད་ལས།དེ་བས་ན་སེམས་ཅན་བསམ་གྱིས་མི་ཁྱབ་པ་ཡོད་ཀྱང་ཡེ་ཤེས་ཀྱི་ངོ་བོ་གཅིག་ལས་མེད་དོ།།ས་དང་ལམ་ཞེས་བྱ་བ་གུད་ན་ཡོད་པ་མ་ཡིན་ནོ།།ས་དང་ལམ་ལ་སྦྱང་ཞིང་བགྲོད་མི་དགོས་པ་ཡིན་པར་ཤེས་པར་བྱའོ།།ཞེས་གསུངས་པ་བཞིན་ནོ།།གསུམ་པ་ནི།འོན་ཀྱང་དབུ་མའི་འོད་རྩ་འཕེལ་བ་ལས།།རྩ་མདུད་དང་གཉིས་འོད་དུ་ཡལ་བ་ན།།བརྒྱ་ཕྲག་བཅུ་གཉིས་ཡོན་ཏན་འཆར་ལ་སོགས།།གོང་འཕེལ་མངོན་རྟོགས་རང་སྣང་རྩོལ་མེད་ཤར།།འོན་ཀྱང་འདིར་གདམས་ངག་ཁྱད་པར་དུ་འཕགས་པའི་གནད་ཀྱིས་རླུང་རང་ཞིར་འཇོག་པ་ལས་རྩ་འདབ་སོ་སོའི་རླུང་རང་དག་ལ་སོང་དུས་འོད་ཀྱི་རྩའི་ཡེ་ཤེས་ཀྱི་རླུང་རང་ས་ན་རང་གསལ་བས་དག་པ་ཡེ་ཤེས་ཀྱི་སྣང་བ་སྐུ་དང་།ཞིང་ཁམས་དང་འོད་ཀྱི་རང་བཞིན་ལས་མ་དག་པའི་འཁྲུལ་སྣང་འཆར་བའི་སྐབས་མེད་ཅིང་དབུ་མའི་འོད་ཀྱི་རྩ་རྣམས་འཕེལ་བས།རྩ་མདུད་ཀྱི་རྣམ་པ་རྣམས་རིམ་གྱིས་འོད་དུ་ཡལ་བའི་ཡོན་ཏན་ལས་སའི་མངོན་རྟོགས་རྣམས་རང་སྣང་དུ་འཆར་རོ།།དེའང་རྩ་མདུད་དང་པོ་གཉིས་འོད་དུ་ཡལ་བས།ཕྱིར་སྣང་འོད་ཀྱི་ནང་དུ་སངས་རྒྱས་ཀྱི་ཞིང་ཁམས་བརྒྱ་ཕྲག་འཆར་ལ།དེ་དག་ཏུ་འོད་ཟེར་འགྱེད་པ་དང་།རང་སྣང་དུ་འདུས་པས་བགྲོད་པ་དང་།ལུས་འགུལ་བས་ཞིང་བརྒྱ་གཡོ་བ་དང་།ནང་དུ་ཆོས་ཉིད་མི་རྟོག་པའི་ཏིང་ངེ་འཛིན་བརྒྱ་ལ་འཇུག་ཅིང་ལྡང་བས་མཚོན་བརྒྱ་ཕྲག་བཅུ་གཉིས་ཀྱི་ཡོན་ཏན་ཁྱད་པར་ཅན་འཆར་བ་ལ་སོགས་པ།ཐུན་མོང་མ་ཡིན་པའི་ཉམས་རྟགས་གོང་དུ་འཕེལ་བའི་མངོན་རྟོགས་ཁྱད་པར་འཕགས་པ་རང་སྣང་ལ་རྩོལ་མེད་དུ་ཤར་བར་འགྱུར་རོ།།བཞི་པ་ནི།སྤྱོད་པ་རྒྱུན་གྱི་རྣལ་འབྱོར་ལས་དང་པོ།།རུ་ཤན་འབྱེད་དང་བརྟུལ་ཞུགས་ལམ་སློང་ནི།།ཉི་ཤུ་གཅིག་ལས་བུང་བ་ལྟར་སོགས་བདུན།།གཙོ་ཆེར་སྤྱད་ལ་སྣང་བ་དབང་དུ་སྒྱུར།།རྒྱུད་རང་ཤར་ལས་མཚན་མ་ཚིག་གི་རྣལ་འབྱོར་སོགས་རྣམ་གྲངས་བཅུ་གཉིས་ལས།དང་པོ་བརྒྱད་ཀྱིས་གདོད་མའི་གྲོལ་སར་མི་ཕྱིན་ཅིང་།མཐར་ཕྱིན་འབྲས་བུ།ཡང་དག་དོན།མཐར་ཕྱིན་གྲོལ་བ།བྱས་པ་རྫོགས་པའི་རྣལ་འབྱོར་བཞིས་གྲོལ་ས་སྙོགས་པར་གསུངས་པས།དེ་ལྟ་བུའི་རྣལ་འབྱོར་པས་ཉམས་སུ་བླང་བའི་དོན་ལྟ་སྒོམ་སྤྱོད་འབྲས་རྒྱུན་དུ་བྱེད་པའི་རྣལ་འབྱོར་བཞི་ལ་དོན་ཉི་ཤུས་ཉམས་སུ་ལེན་པའི་ཚུལ་ནོར་བུ་ཕྲ་བཀོད་དང་།རིན་ཆེན་སྤུངས་པའི་རྒྱུད་དུ་གསུངས་པ་ལས།འདིར་སྤྱོད་པ་རྒྱུན་གྱི་རྣལ་འབྱོར་མདོ་ཙམ་སྨོས་ན།གོ་རིམ་ངེས་པའི་སྤྱོད་པས་དུས་ཚོད་བཟུང་བ་ལ་གསུམ་སྟེ།ལས་དང་པོ་པའི་སྤྱོད་པ་ཆོས་སྤྱོད་བཅུ་ལ་རིམ་གྱིས་བསླབ་པ་དང་།འཁོར་འདས་རུ་ཤན་འབྱེད་པའི་སྤྱོད་པ་གདམས་ངག་ཟབ་མོ་ཉམས་སུ་ལེན་པ་དང་དབང་གསུམ་པའི་སྔོན་འགྲོར་ལུས་ངག་ཡིད་གསུམ་གྱི་སྤྱོད་པས་འཁོར་འདས་ཕྱེ་ནས་རིག་པ་རྣལ་ཕེབ་ཀྱི་སྤྱོད་པས་སོར་ཆུད་པར་བྱེད་པ་དང་།བརྟུལ་ཞུགས་ལམ་སློང་གི་སྤྱོད་པ་ཉི་ཟླ་ཁ་སྦྱོར་གྱི་རྒྱུད་ལས་ཉི་ཤུ་རྩ་གཅིག་ཏུ་བཤད་པ་ལས།སྐབས་འདིར་བུང་བ་ལྟ་བུ་སོགས་དང་པོ་བདུན་གཙོ་ཆེར་སྤྱོད་པའོ།།དེའང་དང་པོ་ཆོས་ཀྱི་སྒོ་མོ་ཀུན་བསྡུས་ནས་རྒྱུད་ཐོག་ཏུ་ཕྱོགས་གཅིག་ཉམས་སུ་ལེན་པའི་དོན་ཚོལ་བ་བུང་བ་ཚང་འཚོལ་བ་ལྟ་བུ་སྟེ།ཐོས་པས་ཆོས་དང་ཆོས་མ་ཡིན་པ་འབྱེད།བསམ་པས་དེའི་དོན་རྟོགས་ནས་ཉོན་མོངས་པ་མགོ་གནོན།བསྒོམ་པས་རྟོགས་ཐོག་ཏུ་བཞག་པས་ཉོན་མོངས་པ་རྩ་བ་ནས་ངེས་པར་འབྱིན།དེའི་གྲོགས་སུ་ཐེ་ཚོམ་མེད་པ་ཐི་བྱ་ཚང་དུ་འཇུག་པ་ལྟ་བུའི་སྤྱོད་པ་ནི་བྱ་དེ་ཚང་དུ་འཇུག་པའི་སྔོན་དུ་མིའི་སྒྲོ་འདོགས་བཅད་ཟིན་པས་འཛལ་འཛོལ་མེད་པར་འོང་བ་ལྟར།ཐོས་བསམ་གྱི་སྒྲོ་འདོགས་བཅད་ཟིན་པས་རང་ཡིད་ཆེས་པའི་མན་ངག་ལ་ཉམས་སུ་ལེན་པའོ།།དེའི་གྲོགས་སུ་ཀུན་གྱི་སྤྱོད་ཡུལ་མ་ཡིན་པ་རི་དྭགས་ལྟ་བུའི་སྤྱོད་པ་ནི།རྣལ་འབྱོར་པ་དེའང་འཁོར་བར་ལྟུང་གིས་དོགས་པའི་གནོང་གིས་མི་མི་རྒྱུ་བའི་རི་ལ་གཅིག་པུར་གནས་པས་ཉམས་སུ་ལེན་པ་ནི་རི་དྭགས་རྨའི་གནོང་གིས་གཅིག་པུར་ཡན་གར་གནས་པ་ལྟ་བུའོ།།དེའི་གྲོགས་སུ་ལྐུགས་པ་ལྟ་བུའི་སྤྱོད་པ་ནི།ངག་སྨྲ་བ་བཅད་དེ་སུ་དང་ཡང་མི་སྨྲའོ།།དེ་ལྟར་བྱས་དུས་དྲན་པ་རེངས་བས་སྨྱོན་པ་ལྟ་བུའི་སྤྱོད་པ་ནི།ལུས་ངག་སེམས་ཀྱི་སྤྱོད་པ་ལ་གཟའ་གཏད་མེད་པ་སྨྱོན་པ་ལྟ་བུར་ཤུགས་ལས་འབྱུང་ངོ་།།འདིའི་དུས་སུ་གཙང་དམེ་མེད་པ་ཁྱི་ཕག་ལྟ་བུའི་སྤྱོད་པའང་ཞར་ལས་འབྱུང་སྟེ།ཟས་གོས་ལ་གང་ཡང་འདེམ་ཁ་མེད་པར་ལོངས་སྤྱོད་དོ།།དེ་ལྟར་དྲུག་རྫོགས་དུས་གཞན་གྱིས་ཚུར་ལ་ཟིལ་གྱིས་མི་གནོན་ཞིང་ཐམས་ཅད་ཕར་གནོན་པ་སེང་གེ་ལྟ་བུའི་སྤྱོད་པ་འབྱུང་སྟེ།སེང་གེ་གང་ལའང་འཇིགས་པ་དང་བག་ཚ་བ་མེད་པ་ལྟར།རྣལ་འབྱོར་པ་འདི་ཡང་སྣང་བ་དང་མི་དང་མི་མ་ཡིན་ཐམས་ཅད་ཀྱི་གནོད་པ་དང་བྲལ་ནས་གང་ལའང་དབང་སྒྱུར་ནུས་པ་འབྱུང་ངོ་།།སྤྱོད་པ་དེ་དག་ལ་མིང་དུ་བཏགས་ན་སྣང་བ་དབང་སྒྱུར་གྱི་སྤྱོད་པ་ཞེས་བྱའོ།།དེའང་གཞན་གྱི་མ་དད་པ་སྒྱུར་ནུས་ཤིང་།བསད་པ་སླར་གསོ་ནུས་པ་དང་།རྫུ་འཕྲུལ་གྲུབ་ཅིང་ཆོས་ཉིད་ཀྱི་ཉམས་འཕར་བས་ཆང་གིས་མྱོས་པ་ལྟར་ཕྱོགས་ལན་རེ་དོགས་དང་བྲལ་ནས་འབྱུང་བཞི་ལ་དབང་སྒྱུར་ནུས་པ་འབྱུང་བས་སོ།།རྩ་བའི་ལྔ་པ་ནི།གདམས་ངག་སོ་སོས་ས་ལམ་བགྲོད་པའི་ཚུལ།།བརྗོད་པར་མི་ལོངས་རྩ་བ་འདིར་འདུས་སོ།།རྒྱ་བོད་དུ་གྲགས་པའི་གདམས་ངག་སོ་སོའི་ལམ་གྱི་རིམ་པ་དང་སྦྱར་བའི་ཕྱི་ནང་གི་ས་ལམ་བགྲོད་པའི་བཤད་ཚུལ་མང་དུ་འབྱུང་བ་ནི།འདིར་ཕྱོགས་གཅིག་ཏུ་བསྡུ་ཞིང་བརྗོད་པར་མི་ལོངས་ཀྱང་རྩ་བ་གོང་སྨོས་བཞི་པོ་འདི་དག་ཏུ་འདུས་སོ།།སྔ་འགྱུར་ཡོ་ག་རྣམ་གསུམ་གྱི་ས་ལམ་རྣམ་པར་བཞག་པ་སྐབས་བཞི་པའི་འགྲེལ་པའོ།།ཐེག་པའི་སྒོ་ཀུན་ལས་བཏུས་པ་གསུང་རབ་རིན་པོ་ཆེའི་མཛོད་བསླབ་པ་གསུམ་ལེགས་པར་སྟོན་པའི་བསྟན་བཅོས་ཤེས་བྱ་ཀུན་ཁྱབ་ཅེས་བྱ་བ་ལས་བགྲོད་བྱ་ས་དང་ལམ་གྱི་རིམ་པར་ཕྱེ་བ་སྟེ་གནས་དགུ་པའི་འགྲེལ་པའོ།།།།